
EPISODUL 1 


DESPRE CUM AU ÎNCĂPUT DOI VREDNICI CĂLUGĂRI 
ÎNTR-O SUTANĂ 


Pe la 1600 şi ceva, dacă cineva şi-ar fi sumeţit privirea peste 
dealurile mângâieţe de dincolo de Vaslui, ar fi putut zări la o 
aruncătură de ochi două siluete mergând aplecate sub suflarea 
neostoită a crivăţului de Crâm. Prima siluetă era înaltă, ciupită 
de vărsat, cu nasul coroiat şi urechile clăpăuge ascunse sub 
pletele proaspăt retezate. A doua siluetă părea mai scundă, 
dar la o iscodire mai atentă se vădea a fi un tânăr extraordinar 
de înalt, cu picioarele răşchirate, pistruiat, cu părul cânepiu şi 
cu un ochi hoţoman care-ar fi făcut să tremure orice femeiuşcă 
mai slabă în virtute. După veşmânt, ai fi socotit că sunt 
călugări benedictini, numai că pe cap purtau bască. Mergeau 
iuţit, înturnându-şi din când în când capul cu grijire. Când 
ajunseră în Văioaga Ursului, făcură popas. 

— Preacuvioase Metodiu, grăi cel tânăr cu sfială, dar nu fără 
o zâmbire scurtă în colţul gurei, îi fi şi matale ostenit de atâta 
cale. Să stăm oleacă întru Domnul. 

— Domnul a dat, Domnul a luat! Oftă cel bătrân, aşezându-şi 
ciolanele turceşte. Fiule, urma el scoțând de mâncare, să dăm 
trupului ce-i al trupului, căci fără dânsul sufletul este egal cu 
zero. la şi îmbucă! 

Prânzul lor fu simplu: două frunze de măcriş, trei prune 
uscate, un boţ de mămăligă rece, o ceapă şi-un iepure prins la 
repezeala. Dar pe când se ospătau ei 'nălţând în gând 


mulţămire Atoatefăcătorului, numai ce se auzi un tropot 
crescând pe vale şi cât ai bate o dată din palme, Văioaga 
Ursului se umplu de chiot. 

— Tătarii! — mai apucă să strige călugărul bătrân, 
ascunzându-l pe cel tânăr sub sutană. 

Tătarii îi înconjurară bătând sălbatic caii cu scările de lemn. 
Unul mai răsărit se răsti la bătrân: 

— Ştacrâhm, hrâcmă! 

— Ma io no capisco! — se bâlbâi Metodiu. 


EPISODUL 2 


DESPRE CUM AU LUAT ŞTIRE CEI DOI CĂLUGĂRI DE 
RÂNDUIALA TĂTĂREASCĂ 


Auzind vorbele bătrânului, tătarul îşi miji ochii oblic: 

— Lei paria italiano? — întrebă el. 

— Si, io parlo - răspunse înfricoşat Metodiu. 

Fata tuciurie, dar frumoasa a tătarului se încreţi într-un 
zâmbet: 

— Bravo, signore, grăi el într-o italiană cursivă, mâhnitul 
meu suflet se bucură că întâlneşte în aceste pustietăţi un om 
de o aleasă educaţiune a spiritului, iar urechii mele îi sunt 
plăcute zvonurile dulci ale unor cuvinte de viţă nobilă, altele 
decât cele barbare. 

— Cum, se miră Metodiu, matale ştii italiana? 

— Precum vezi, răspunse tătarul. Tatăl meu, Hantătar, 
văzându-mă cu tragere la carte, m-a dat la şcoli. Am terminat 
anul trecut La Padova, secţia clasice. O să mă-ntrebi poate ce 
caut pe-aici. Ducatele italiene trec printr-o grozavă criză 
economică, o ciumă, şi cu toate că aveam pe diplomă”magna 
cum laudae”, nu m-am putut angaja la niciun duce. Aşa că m- 
am întors acasă la vechile obiceiuri: prădez pustietăţile şi mă 
hrănesc cu visuri. Dacă drumul domniei-tale nu o ia prea pieziş 
faţă de al meu şi dacă inima nu ţi-e prea înfricoşată de 
arătările oamenilor mei, atunci rogu-te să-mi fii oaspete 
împreună cu tovarăşul pe care dacă-l mai ţii mult sub sutană, 
încredinţat fi-voi că va năduşi. Tabăra mea e aproape. 

Intr-adevăr, călugărul cel tânăr abia mai răsufla. Ruşinat şi 
speriat, ieşi la iveală. 


— Nu-ţi fie teamă, fiule, grăi Metodiu. Domnul tătar e om de 
treabă. 

Apoi, întorcându-se spre hanul cel tânăr: 

— Vom veni la tine şi te vom cinsti, dar nu mult, căci alte 
gânduri decât cele ale ospeţiei ne mână drumurile. Pulvis et 
umbra sumus! 

— Amen! — răspunse tătarul, dând pinteni calului. 

După vreun ceas bun de călărit în goană, pe deşelate, 
hoarda toată şi cei doi călugări ajunseră în tabăra tătărească. 
De cum pătrunseră printre corturi, nu mică fu mirarea celor doi 
oaspeţi când văzură ciudata rânduială ce părea a domni acolo. 
În faţa unui cort vişiniu, şapte tătari tineri făceau coadă, 
fiecare cu o carte în mână. Un tătar bătrân le lua cărţile şi le 
dădea altele noi. În dreapta, patru tătăroaice pliveau un strat 
cu ceapă de Nipru, iar altele două teşeau un covor cu frumoase 
motive tradiţionale. Lângă un cort mai înalt, de culoarea oului 
de dropie, un tătar aproape gol stătea aplecat peste o 
tiparniţă. În sfârşit, în centrul taberei, pozând unui iconar 
pleşuv cu barbă rară, stătea culcată pe-o parte o superbă 
tătăroaică tânără, cu ochi verzi, adânci, în care lumina soarelui 
se oglindea ca într-o apă leneşă. 

Inima călugărului cel tânăr tresări. 


EPISODUL 3 


CE DISCUTAU DOI TINERI PE LA ÎNCEPUTUL SECOLULUI Al 
XVII-LEA 


Văzând privirea tânărului călugăr  furişându-se spre 
tătăroaică, hanul îşi dezveli dinţii din aur de la căderea 
Constantinopolului (1453) într-un surâs subţire, înţelept. 

— Îţi place? — întrebă el. Vino să te prezint. E sora mea. 

Tătăroaica se răsuci alene, şerpeşte, şi din ochi îi scăpărară 
spre călugăr două fulgere mici, pudice, ca două gămălii de ac. 

— Mă cheamă Huruzuma! — spuse ca cu un uşor accent 
asiatic. Pe tine cum te cheamă? 

— lovănuţ! — răspunse simplu călugărul. 

O clipă, privirile li se întâlniră."Nu mă ispiti, Doamne, în halul 
ăsta”, gândi lovănuţ cu spaimă. 

— Vii de departe? — îl întrebă ea. 


— Dă p-acilea! — răspunse el evaziv. 

De undeva începu să cânte o mierlă. Adia un vântişor şi 
mirosea frumos de te trăsnea. 

— Noi vă lăsăm acum o clipă! — spuse hanul. Apoi, 
întorcându-se spre Metodiu: Să mergem, părinte. Vreau să-ţi 
arăt haremul. 

Se depărtară. Tinerii rămaseră singuri. 

— Şezi! — spuse tătăroaica. Relaxează-te. Îi fi ostenit. 
Călătoreşti mult? 

— Enorm de mult! — zise lovănuţ aşezându-se cu sfială. 

— Dar de ce umbli atâta? 

— Oamenii sunt ca banii. Aia sunt mai buni care îmbla în 
toate ţările. 

— Şi-acuma de unde vii? 

lovănuţ îşi ridică cu grijire capul, privi atent în jur şi zise 
încet: 

— Da’ nu spui la nimeni? 

— Ce 'şt copil?! 

— De la Râm! — şopti el. 

Mierla tăcu brusc. 


EPISODUL 4 
ÎN DRUM SPRE HAREM 


Lăsându-i pe cei doi tineri mâncându-se din priviri să-şi 
depene amintirile, hanul şi Metodiu o luară agale spre harem. 

— Signore - grăi Metodiu cu glas coborât - acuma noi am 
luat-o agale spre harem. Eu pă matale te înţeleg, că eşti în 
putere şi vei fi având şapte vieţi în pieptu-ţi de aramă. Însă 
cu... la harem... să-mi fie cu iertare... 

— Amore, more, ore, re probantur amicitiae! — răspunse 
zâmbind tătarul. Ori ţi-e teamă că-ţi pierzi sufletul? 

— Ei, sufletul... Nu de suflet mi-e mie. Teamă - spuse visător 
călugărul. Animi volant, corpora manent, cum au zis proorocii. 
De trup mi-e frică. Trupul - această necunoscută. 

— Ciudaţi mai sunteţi şi voi, dunărenii! — medită tătarul. 

— Aşa ne-a fost scris, s-avem tihna vântului şi nestatornicia 
apelor. Dar nu ne plângem. Rămânem. Suntem. Toţi. Azi aici, 
mâine-n Focşani, ce-am avut şi ce-am pierdut. 


— Am ajuns - zise tătarul, arătând poarta haremului pe care 
era desenată tradiționala stemă tătărească: un cap de bour 
înfipt într-un cap de suliță. 

Dedesubtul stemei stătea scris cu litere deşănţate un vechi 
dicton asiatic:"Inter arma silent musae”. 

— Eu nu intru - zise călugărul cu hotărâre. 

— Dacă tu nu intri, eu intru - făcu tătarul ameninţător. 

— Atunci întru şi eu, zise Metodiu. 

Şi intrară. Înăuntru, întuneric. Îi izbi un miros dă ananas. 
Metodiu înainta cu băgare de scamă, când într-un colt se 
deschise încet o uşă pe care se strecură o rază languroasă de 
lumină. Metodiu şovăi o clipă, se apropie cu sfială de uşă, o 
deschise mai tare, îşi miji ochii şi... ce să vezi? 


EPISODUL 5 
UN HAREM MODEL 


Intrând pe uşa mascată de trupul superb al unei tătăroaice 
mascate de trupul masiv al unui eunuc, Metodiu se opri zgâit în 
prag: în camera cufundată într-un semiîntuneric plăcut şi din 
care se zvoneau dulci sunete de liră, se aflau şapte tătăroaice 
tinere, toate una şi una, unduindu-se uşor în jurul unei 
maşinării ciudate, într-un coif, aşezat pe perini şi trăgând dintr- 
o lulea de fildeş ţinută cu graţie de o eunucă, stătea cufundat 
în gânduri un tătar bătrân, complet ras şi având tatuate pe 
piept şi Crucea”Sfântul Gheorghe”şi-a Semilunei Stea. 

— Ce e asta? — bâigui Metodiu arătând spre maşinărie. 

— O tiparniţă, monşer! — lămuri hanul cel tânăr. 

— Şi ce tipăriţi? — făcu Metodiu plăcut surprins. 

— Psaltiri, Cazanii, Lexicoane,"Istoria Imperiului Otoman”, 
partea cu creşterea. 

— Bine, bine, da' fetele? 

— Sunt de la corectură. 

— Şi... el? — şopti Metodiu, trăgând cu coada ochiului spre 
tătarul cel tatuat. 

— El? El a câştiga concursul”Dintre sute de tătari”. Să ţi-l 
prezint. ÎI cheamă Mârzac. 

Se apropiară. 

— Bag samă că, în ciuda celor lumeşti ce vă stau în preajmă, 


gândul nu se sparie sub povara îmbierilor - grăi cu blândeţe 
Metodiu către Mârzac. 

— Plăcut zvon vine urechilor mele - spuse Mârzac fără să 
ridice capul. Nu te mira, străine, că dulceaţa ispitei nu mă mai 
încearcă. Căci nu iaste alta mai de folos zăbavă decât cetitu 
cărţilor. 

— Adevărat grăieşti - răspunse Metodiu. Dar eu aşa cuget, 
că îi fi fost şi matale tânăr odată şi-ai cunoscut poate floarea 
picatului. 

La vorbele acestea, Mârzac zâmbi amar şi, drept răspuns, îşi 
arătă umărul stâng pe care erau tatuate cuvintele: IULIŞKA, 
MOHACI, 1526. 


EPISODUL 6 


CE MAI DISCUTAU DOI TINERI PE LA ÎNCEPUTUL SECOLULUI 
AL XVII-LEA 


În timp ce hanul şi Metodiu vizitau haremul, lovănuţ, 
călugărul cel tânăr, şi Huruzuma, sora de lapte a tătarului, 
rămăseseră singuri. 

— Care va să zică vii de la Râm! — spuse graseind 
tătăroaica, ridicându-se într-o rână. 

lovănuţ nu îndrăzni s-o privească drept. Educaţia puritană pe 
care i-o dăduseră acasă în familie părinţii săi, răzăşi în ţinutul 
Neamţului, educaţie potrivit căreia femeia trebuie să stea la 
locul ei, nu să stea într-o rână, îl făcea să tindă a se feri de 
apropieri periculoase. 

— Şi cum îţi spuneam - reluă Huruzuma - care va să zică vii 
de la Râm, nu? De ce nu-mi răspunzi? 

Călugărul cel tânăr ridică în sfârşit privirea pe sub gene, 
pregătindu-se să răspundă politicos, dar ferm,"da, vin de la 
Râm”, însă tătăroaica nu-l lăsă să înceapă, ci continuă ea: 

— Ce fericit poţi fi, domnule lovănuţ! Umbli atâta şi vezi 
atâtea! Pe când cu... tot în stepă. Mă uit în dreapta: stepă. Mă 
uit în stânga: stepă. Mă uit în sus... ce să mai vorbim?! 

„Mde!"îşi spuse în gând lovănuţ, zărindu-i totuşi Huruzumei 
vârful botinei în formă de semilună cum se mişca jucăuş prin 
iarba îmbelşugată care creştea illo tempore pe-acolo, pe lângă 
Nistru. 


— Mă plictisesc îngrozitor! — şopti tătăroaica, uitându-se în 
toate părţile. Degeaba ştiu scrisul şi cititul. N-am cu cine 
schimba o impresie, o locuţiune, decât cu frate-meu. Domnule 
lovănuţ, să nu-ţi faci o impresie greşită despre mine, dar şi eu 
sunt om. Aş vrea şi cu să mă plimb, să-mi deschid sufletul 
cuiva... Ştii, domnule călugăr, cu n-am fost niciodată la mare... 

lovănuţ stătea cu capul în piept, jucându-se cu un ciucure de 
la sutană. Mărturisirile Huruzumei îl tulburau nespus. 

— Cu toate acestea, urmă deodată veselă Huruzuma, în 
general n-o ducem rău. Seara mai facem câte-un foc de 
tabără, mai punem vreascuri, glumim, râdem, cântăm... Vrei 
să - ti cânt ceva? 

Şi, fără să mai aştepte încuviințarea, Huruzuma, lăsându-şi 
capul pe spate, începu să cânte cu glas sonor, înalt, plăcut: 

— Te preaslăvim, mărite Baikal...” 


EPISODUL 7 
UN TAIFAS NU FĂRĂ TÂLC 


După ce se lămuri asupra rosturilor pe deplin întemeiate, 
atât de nobile, ale acelui harem-tiparniţă, Metodiu, care avea 
nu puţine primăveri în trupu-i tomnatec, simţi nevoia să se 
hodinească. 

— Nu obosesc a lăuda obşteasca osârdie ce văz aici - grăi el 
către tătar. Ochii-mi se desfată, inima se-nalţă. Dar adevăr zic 
ţie, mărite han, că nevrednicele mele picioare sunt departe de 
cuget şi nu mai voiesc a-l asculta. Au greşesc mult dacă, 
văzând colea acel minunai jilţ, poftesc a şedea cum, iaca, şi 
fac? 

— Nicidecum, răspunse tătarul înclinându-se. Noi înşine 
preţuim şederea. Zăbava, când vine dinăuntru, vesteşte 
ridicarea, precum şi ridicarea precede prăbuşirea. Şezi, 
preacuvioase, simte-te bine, căci în curând te vei înălța. 

— lbi bene, ubi sum, cum au zis proorocii! Oftă cu plăcere 
Metodiu. 

— Tuzuma, se-ntoarse hanul cel tânăr către o eunucă de prin 
preajmă, adă-ne, rogu-te, o cupă de kumâs. 

Eunuca dispăru fâşâind uşor şi reveni cu două potire alburii. 

— Ştii, mărite han - grăi Metodiu după ce gustă dintr-o cupă, 


uitându-mă eu prin ceaslovurile voastre, am băgat de seamă 
că slova poeticească nu-i nici mai lungă, nici mai scurtă, ci 
tocmai potrivită. Lucru de mirare: câţi iambi, atâtea dactile. 

— Suntem o cultură tânără - răspunse tătarul, luând şi 
dânsul loc. Noi, precum vezi, am pornit de la foarte puţin. Ce 
zic eu? De la zero. Acuma judecă şi dumneata: puteam eu lăsa 
versul liber? O mare poezie trebuie să aibă ritm. Unde nu e 
ritm, acolo nu e poetică şi o poezie vasăzică ceva fără poetică? 

— Pricep, grăi Metodiu. Pricep şi mă minunez. Să - ti dea 
Dumnezeu sănătate! _ 

— Lăsaţi... se jenă tătarul, plecând ochii. In sănătatea 
dumitale! 

— Bogdaproste! — răspunse Metodiu şi deşertă cupa. 


EPISODUL 8 


ÎN CARE SE ADUCE CURATA MULŢĂMIRE CETITORIULUI ŞI 
RASAR NOI CHIPURI VREDNICE DE ȚINUT MINTE 


Îngăduie-ne, Cetitoriule, care le apleci cu sfielnică grijă 
asupra rândurilor aceste, a face aici o pauză. Trageţi şi tu 
răsuflarea, hodineşte-ti ochii şi lasă-i să lunece iute peste 
vorbe, căci n-avem a spune nimic din ceea ce, îndeobşte, îţi 
retine atenţia. Aibi încredere în noi, nu te ducem pre tine în 
ispită de la trebi, nu mai povestim, ci facem puţintică retorică. 
Şezi colea lângă noi şi întinde - te o clipită. Precum noi obosim 
cu scrisul, aşijderea tu cu cititul. Ut pictura, lectura. Nu umbla 
încrâncenat după înţelesuri şi pricini acolo unde însuşi 
izvoditorului îi scapă, ci tolănit cum bine-ţi şade la umbra 
istorisirilor în pârg, lasă creionul roşu în iarbă şi priveşte cu 
ochi blânzi, somnoroşi, ce frază frumoasă am scos. Aşa! 

Să-i lăsăm acum o vreme pe Metodiu şi pe han, pe iovănuţ şi 
pe Huruzuma, să se bucure de dulceaţa vieţii de tabără şi să 
ne aruncăm privirea peste stepă. Ce zărim? Scoală, Cetitoriule! 

La o oarecare depărtare de tabără, trei oameni pe trei cai 
veneau încet, la pas. Caii abia mai mergeau, călăreţii abia se 
mai ţineau. Cel din mijloc, mai gras, bărbos, bine îmbrăcat, cu 
o căciulă de jder pe cap, ofta şi se uita des în urmă. Il însoțeau 
doi tovarăşi: unul înalt, spătos, întunecat la chip, altul mai 
tinerel. 


— Lasă gândurile negre, mărite Doamne! — grăi cel spătos. 
Nu sunt vremile supt oameni, ci oamenii supt vremi. leri ai fost, 
azi nu eşti. leri şedeai, azi umbli. 

— Oi, oi, oi, spătare Vulture! — se văită cel gras, trăgându-se 
de barbă. Măcar dacă apucam să-mi iau cărţile! 


EPISODUL 9 
DUPĂ CĂDERE 


— Acuma nu-ţi fie cu supărare, mărite Doamne, că-mi las 
gura mai slobodă, da' parcă şi 'mneata prea stăteai toată ziua 
cu nasu-n cărţi! — grăi spătarul Vulture către cel gras cu 
căciula de jder. 'Mneata citeai şi noi strângeam dările. 
Dreptate era asta? Veneau leşii, 'mneata citeai. Pârjoleau 
tătarii, 'mneata citeai. Prăpădeau cazacii, 'mneata scriai. Noroc 
c-au venit şi turcii şi te-au schimbat, că eu unul mă săturasem. 

— Am vrut să fiu luminat, se tângui cel cu căciula de jder, 
abia ţinându-se pe cal. N-am vrut să tai capete, am vrut să le 
luminez. 

— Capul luminat sabia îl taie - grăi spătarul Vulture cu ochii 
în depărtare. Dacă nu-l tai dumneata, îl taie alţii. Capete să fie, 
că săbii sunt destule. 

— Vai, cum grăieşti cu mine, spătare Vulture!... Nu mai 
departe decât alaltăieri, n-ai fi cutezat să - ti ridici glasul mai 
sus de unde-ţi stătea capul. 

— Alte vremuri, alte glasuri, mărite Doamne! — spuse 
spătarul. Degeaba înălţăm eu glasul, dacă 'mneata nu plecai 
urechea. Urla prostimea afară şi 'mneata n-o auzeai, 
dondăneai pe latineşte. 

— De ce urlau, spătare? — se tângui cel gras. Le-am făcut 
şcoli, le-am adus tiparniţă, le-am dat teatru. 

— Le-ai dat teatru să-l păzească pe dinafară, că nu intra 
unul, se temeau. Răzăşi în teatru! Cine-a mai văzut?! Boieri, 
curteni, mai treacă meargă, dar răzăşi?! 'Mneata, mărite 
Doamne, să nu zic cu păcat, te visai la Tibru, şi când colo, la 
doi paşi, Bahluiu, sireacu! 

— Oi, oi, oi! — se văită cel gras. Oi, oi, oi! Nu-mi mai aduce 
aminte! Ce ruşine! Cum m-au azvârlit, ca pe-un bolovan! 

— Aşa-s turcii, spuse spătarul. Noroc că era apa mică şi ai 


şale mari. Dar şi aşa, dacă nu-ţi eram credincioşi eu şi bietul 
Broanteş, treceai în lumea drepţilor. Am sau n-am dreptate, 
măi Broanteş? Adăugă spătarul, întorcându-se în şa spre 
celălalt tovarăş de drum, care asculta cu atente, cufundat în 
gânduri. 

— Înâmhmâmm! — făcu Broanteş. 

— Îl vezi, mările Doamne? — spuse spătarul către cel gras. 
Ce folos că l-ai învăţat rostirea poeticească, dacă i-au tăiat 
limba? Nu era mai bine să-l fi lăsat la plug, să fi rămas acasă? 


EPISODUL 10 
O REVEDERE ÎNDUIOŞĂTOARE 


Şi cum hălăduiau cei trei prin stepă şi vorbeau (adică, mai 
bine zis, numai doi vorbeau, deoarece, cum aminteam mai 
înainte, celui de-al treilea tovarăş, printr-una din acele 
nefericite întâmplări care au hotărât de-atâtea ori soarta 
rapsozilor dunăreni, i se tăiase o bună bucată din limbă), 
ajunseră în faţa unui luminiş. Deodată, iapa spătarului Vulture 
sforăi şi se ridică în două picioare. 

— Hooo, Laika, hooo, că nu dau tătarii! — îşi domoli iapa 
spătarul Vulture, bătând-o uşurel pe grumaz. 

— Ba uite că dau! — urlă atunci luminişul şi zeci de tătari 
mascaţi în tufe îi înconjurară pe eroii noştri, ridicând arcurile. 

— Nu trageţi, tovarăşi! — strigă repede Vulture. Suntem 
oameni buni! 

— Mucles! — urlă la el o tuf mai mare. Aici vorbeşti când eşti 
întrebat! Ce cătaţi pe pământurile noastre? 

— Pribegim, spuse spătarul Vulture. Nu le lua după cum 
arătăm, căci soarta noastră fuse crudă astă dată. Suntem feţe 
mari, boiereşti. Du-ne la mai marele tău. 

Tufa foşni nehotărâtă: 

— Ascultă, băi arătare, dacă minţi şi dacă nu eşti ce sugerezi 
că eşti, şi-l tulbur degeaba pe han, ţi-a plânge iapa de milă. 

— Să fie precum zici, cinstite tătar, răspunse spătarul. 

Când tot alaiul tătăresc şi-al proaspeţilor prizonieri pătrunse 
în tabără, hanul cel tânăr, sora sa Huruzuma şi cei doi călugări 
moldoveni se delectau cu kumâs. Tufişul cel mare se opri 
înaintea hanului: 


— Hamurai stahâl kumâs! — anunţă el. 

— A prins trei drumeţi şi are dreptul la o cupă de kumâs - 
tălmăci hanul către Metodiu. 

Acesta înălţă capul să vadă prizonierii şi încremeni. 

— Ce-mi văz ochii?! — strigă el sărind din jilţ. Să fie 
adevărat?! Dumneata eşti, mărite Doamne?! 

— Preacuvioase Metodiu! Dumneata, aici?! — exclamă cel cu 
căciula de jder. Ţine-mă, sfântă Născătoare! Eu sunt, sfinţia - 
ta! Întocmai eu! 

— În halul ăsta?! — făcu uluit Metodiu. Dar pentru care 
fapte? 

— Ştiu eu? Cică drept plată că am... dar aici cel gras nu mai 
putu continua, căci îl podidi plânsul. 

— Nullius tantum flumen est ingenii, nullius dicendi aut 
scribendi tanta vis, tanta copia, quae non dicam exornare, sed 
enarrare, restuas gestas possit, mărite Domn! — spuse tătarul, 
adânc mişcai. 

— Mulţumesc mult! — răspunse cel cu căciula de jder, 
ştergându-şi ochii. 


EPISODUL 11 
SE LIMPEZESC ÎNTRUCÂTVA APELE 


Văzând o atât de ciudată întâlnire, toată suflarea tătărească 
din tabără, mic şi mare, cu căţel, cu purcel, dădu ocol 
moldovenilor, curioasă nevoie mare. 

— Şi zi aşa, preacuvioase Metodiu! — zise spătarul Vulture, 
descălecând cu stânjeneală, căci tatăruşii, ca toți copiii lumii, 
topăiau pe lângă el şi-l înţepau cu săbiuţe. 

— Noi te credeam la Râm şi 'mneata aici colea, la Porţile 
Orientului. 

— Am fost la Râm, am fost, se grăbi să zică Metodiu, dând 
mâna spătarului să i-o sărute. Am fost şi-am vorbit. 

— Şi ce-au zis? — întrebă cu nădejde cel gras, care 
rămăsese pe cal. 

— Ei, ce-or fi zis? Parcă nu ştii 'mneata ce zic ăştia? Grăi 
Vulture în locul lui Metodiu. C-om vedea, c-om face, c-o fi 
tunsă, c-o fi rasă, câr, mâr, mai poftiţi, trăiască latinitatea, mă 
rog, farafastâcuri. Ce le trebuie lor acolo şcoală românească? 


— Departe nu eşti de adevăr, spătare Vulture, grăi Metodiu. 
Atâta doar că-l vezi numai dintr-o parte. Adevărul, spătare, e 
ca un stejar bătrân: cu cât îl priveşti din mai multe părţi, cu 
atât vei băga de seamă că are mai multe scorburi. 

— Fie voia ta, preacuvioase! Răspunse Vulture. 

Apoi întorcându-se spre cel gras: 

— Măria-Ta, oare dacă-i despovăra calul de augusta-ţi 
greutate, n-o fi mai bine şalelor dumitale şi sufletului acestui 
vrednic dobitoc? 

— Voi pogori, căci aşa mi-a fost scris, suspină cel gras, 
privind cu spaimă la tătăruşii care-i făceau semn cu săbiuţele 
să coboare. 

— Mărite han - grăi înălţând capul Vulture - dă-mi voie să ţi-l 
prezint pe Barzovie-Vodă, fost domn, mazilit alaltăieri din 
pricini care dacă dumnealui îi scapă, mie nu. Dar să lăsăm 
acestea. De vei voi, cinsteşte-l, căci după cum îi vezi trupul, 
aşa-i este şi inima. 

— Bine aţi venit pe frumoasele meleaguri tătăreşti! — zise 
numai zâmbet hanul cel tânăr, ieşind în întâmpinarea lor. 

— Care e vodă? — şopti Huruzuma, care stătea mai deoparte 
cu iovănuţ, apucându-l strâns de mână. 

Pe iovănuţ îl trecu, pe sub sutană, un fior din creştet până-n 
tălpi. Aşa ceva nu mai simţise niciodată. 

— Uite ăla! Şopti el emoţionat. 


EPISODUL 12 
BARZOVIE-VODĂ E Şi EL OM 


— Prezintă - mă lui Vodă! — şopti atunci Huruzuma, 
trăgându-l pe lovănuţ de mânecă. 

— Nu ştiu dacă se cade... şopti călugărul tânăr, când simţi 
deodată degetele fierbinţi ale tătăroaicei suindu-i pe sub 
mâneca sutanei, dincolo de încheietură. 

O dată cu o binecuvântată căldură, sufletul îi fu cuprins de o 
mare cutezanţă, cum nu mai avuse de demult, pe vremea 
când, băiet fiind, o fugărise şi-o şmotrise pe lenăchiţa, fata 
boierului Havuz, cel care, sub pretext că le ia partea împotriva 
răzăşilor mai bogaţi, le luase vilele răzăşilor mai săraci. 

— Măria-Ta - grăi el tare, păşind în faţă spre neascunsa 


mirare a tuturor - sora cinstitului han ar vrea să te cunoască, 
dar nu cutează. Dacă ca nu cutează, cu cutez şi rogu-te dară... 

Dar aici glasul i se poticni şi nu mai sfârşi. Barzovie-Vodă, 
cât de Intristat era, prinse a zâmbi şi se îndreptă imperceptibil 
din şale. 

— Cu mare plăcere! — zise el căutând cu ochii. Dar unde 
este? 

lovănuţ se dădu la o parte şi din spatele lui răsări Huruzuma. 

Ea veni cu capul plecat, îşi îndoi mărunt genunchii în faţa lui 
Barzovie, apoi îl privi numai o singură dată. 

Mulţi au spus după aceea că Huruzuma l-ar fi privit de două 
ori. Timpul scurs de atunci, cât şi perspectiva noastră 
contemporană asupra istoriei, perspectivă în care conceptul 
valorificării critice a moştenirii trecutului dobândeşte mereu 
valenţe noi, ne îndrituiesc a spune că Huruzuma l-a privit o 
singură dată. Cert este faptul că în acel moment, Barzovie- 
Vodă a simţit o împunsătură în dreptul locului unde, după câte 
îşi amintea, sfântul Teodosie identificase lăcaşul sufletului. 

— Scoală-te, fata mea! — spuse el încet. Nu sta aşa! Stai 
normal! 

— Nu pot sta decât plecată în faţa unui principe! Ciripi 
Huruzuma, trecându-şi vârful rozaliu al limbii peste buze. 

— Care principe? — suspină Barzovie. N-ai auzit ce-am păţit? 
Acuma sunt şi eu om. 


EPISODUL 13 
FEMEIA TOT FEMEIE 


— Ba nu, Măria-Ta! — grăi cântat Huruzuma. Pentru mine tot 
principe ai rămas şi genunchii nu-mi tremură, precum se vede, 
în fala omului, ci-n fata domnului. La mine, din două una: ori 
om, ori domn! 

— Inţelepte vorbe, fala mea - grăi Barzovie-Vodă, privind-o 
cu coada ochiului, ca tot omul. În adevăr, domn am fost şi 
nimic din ce-i al Cezarului n-am dat c-o mână ca s-o spăl pe 
cealaltă. Dar unde sunt acum toate? — înălţă el glasul, să-l 
audă toţi. Unde? Unde mi-e Scaunul pe care, voi sunteţi 
martori, n-am şezut o clipă fără să mă căiesc că şed, unde-i 
pecetea cu care ara pecetluit, unde caftanul cu care m-au 


căftănit? Unde-i Doamna pe care o am iubit, unde-i calul pe 
care l-am călărit? 

— Uite-l colea, Măria-Ta, paşte! — îndrăzni spătarul Vulture. 

— Aveam un cal mai mare şi te rog nu mă mai întrerupe! — 
tună Barzovie-Vodă. Unde sunt deci dimineţile când mă 
sculam, mă pieptănam, mă firitiseam şi lăsam gloata să vină la 
mine? Unde-s boierii care-mi îngenuncheau, unde-s curtenii 
care mă preamăreau, unde-s răzăşii, câţi mai erau? Unde-s 
minţile luminate, în care capete plecate, sub ce mâini 
împreunate? Unde-s fripturile, unde-s torturile, unde mi-s 
cărţile, slujnicele, pantofii de atlaz, luleaua, rădvanul, cafeaua? 
Unde-mi sunt câinii, paharnicul, vornicii, zimbrii şi urşii? Dar 
blănile lor? Unde-s albinele, sfecla!, cotnarul, unde mi-e vinul, 
în general? Undi sunt? 

— Minunat ai grăit! — ridică Huruzuma ochii spre Barzovie. 

— la uită-te ce-a înţeles asta din tot ce-a spus Vodă! — 
mormăi spătarul Vulture către Metodiu. 

— Femeia tot femeie! — suspină călugărul. 


EPISODUL 14 
O PRECUVÂNTARE 


După ce ascultase cu luare aminte vorbele tânguitoare ale 
lui Barzovie-Vodă, hanul cel tânăr făcu semn să se facă linişte. 
Tătăruşii, care până atunci se tot învârtiseră în jurul înalţilor 
oaspeţi împungându-i cu voioşia caracteristică vârstei, îşi 
vârâră ascultători iataganuţele la brâu. 

— Fraţilor! — glăsui tătarul şi acest cuvânt, rostit cu putere, 
se rostogoli ca o chezăşie peste stepă. Fraţilor! Am ascultat 
aici vorbele pline de miez, ale acestui preaînţelept dunărean 
mazilit şi timpanul meu obosit de vuietul vaietelor şi-al 
vânturilor a vibrat tresărind la zvonurile retoricii! Mare lucru, 
fraţilor! De zece ani umblu teleleu, parcă aşa se spune, prin 
stepă, n-am casă, n-am masă, n-am decât o tradiţie, fraţilor! 
Sunt, scuzaţi-mi expresia, nomad! M-am săturat, fraţilor! Căci 
ce e viaţa noastră tot în stepă, oare? Soare fără umbră, dropie 
fără sare! Eu citesc, fraţilor, daţi-mi voie, citesc mult, nu mă 


1 Inadvertenţă în text: sfecla a fost introdusă în Moldova după Revoluţia de 
la 1848. 


joc, am învăţat să citesc pe cal! Pot citi şi la trap şi la galop, vă 
dau cuvântul meu de om! Dar până când? Urăsc corturile, 
harnaşamentele, zăbala, dormitul ca iepurii pe care-i mănânc, 
iarba naltă din care nu ştii cine şi cum şi de ce sare, goana 
când pe stânga, când pe dreapta, mă calcă pe nervi chiotele, 
strigătele, năvălirile, omnes, omnes! Vreau un loc liniştit, 
fraţilor, un gineceul! 

— Cardiac ştahrâm hărbânt! — spuse atunci cu asprime 
soră-sa Huruzuma, trăgându-l pe han de mânecă. 

— Ai dreptate, n-are rost să mă înfierbânt! Se domoli tătarul. 
să mergem la masă, fraţilor! 


EPISODUL 15 
ÎNAINTE DE MASA 


să ne strecurăm şi noi, Cetitoriule, la masa de care pomenea 
hanul tătărăsc în precedentul episod, o masa mare, întinsă, cu 
făclii prea luminate, cu jilţurile largi, tipizate, în care trupurile 
gazdelor şi ale oaspeţilor cu bucurie se lăsau. Şi nu credem a 
greşi dacă, dintru început, avem a pomeni o problemă: noi 
lângă cine să stăm? Care-i rangul nostru, Cetitoriule? Este 
vădit ca lumina acelei zile albe de primăvară că lângă han n- 
avem cum şedea. Lângă el stă de-a dreapta Barzovie-Vodă, 
tocmai punându-şi şervetul la gât, să nu se păteze pe 
augustele-i veşminte, iar de-a stânga stă Preacuviosul Metodiu, 
cu sfială privind la bucatele pe care, iată, să te lingi pe degete, 
nu alta, tătăroaice tinere le aduc pe tipsii. Lângă Vodă iarăşi nu 
ne putem odihni, căci acolo-i locul spătarului Vulture şi-apoi 
unde s-a văzut povestitor să stea la ospeţe lângă Vodă, 
împuindu-i urechile cu poveşti şi împiedecând astfel nobilele 
bucate să cadă firesc în primitorul stomac? Nu, hotărât lucru, 
nu acolo-i locul nostru. Poate puţin mai la dreapta, între spătar 
şi Huruzuma, sora tătarului? Să mărturisim drept, tare ne-ar 
plăcea a ne pune aici. De doua milenii şi ceva, nimic nu-i mai 
plăcut unui povestitor decât să stea de vorbă cu o femeie 
frumoasă, cu atât mai mult cu cât femeia respectivă e din 
secolul al XVII-lea, când, cum s-ar spune, ca să ne exprimăm 
aşa... dar să nu lungim vorba. Nu ne aşezăm nici aici, nu 
pentru că n-am putea-o face (căci cine-i poate împiedeca pe 


Povesti tor să se aşeze unde vrea?), ci pentru că, tot vorbind 
de una, de alta cu Huruzuma, se duce dracului opera şi noi la 
operă ţinem ca la ochii din cap, că ei ne-au mai rămas. 
Lunecăm deci mai departe, mai spre dreapta, trecem de 
iovănuţ ce priveşte cu coada ochiului carnea rumen-maronie a 
tătăroaicelor care serveau forfotind, trecem şi de tătarul tuns 
scurt, cu urechile atente, pe care l-am zărit o clipă la începutul 
povestirii noastre şi care, deşi n-a participat la acţiunea 
propriu-zisă, s-a învârtit mereu în preajma ei, şi ne aşezăm în 
sfârşit în dreapta lui Broanteş, rapsodul căruia, de nu îţi fi uitat, 
i se întâmplase acel năcaz cunoscut în popor prin expresia”că i 
s-a tăiat limba”. Locul unde ne-am pus e cam la coltul mesei. 
Dar nu ne pare rău: de mâncat avem, perspectivă avem, mai 
rămâne de povestit. 

Ce consumau, deci, oamenii pe la începutul secolului al XVII- 
lea? 

La început s-a adus - de ce să n-o recunoaştem? — un fel dă 
supă dă batal. 


EPISODUL 16 


CE CONSUMAU OAMENII PE LA ÎNCEPUTUL SECOLULUI AL 
XVII-LEA 


La început, cum spuneam în precedentul episod, s-a adus un 
fel dă supă dă batal. Batalu ca batalu, da' supa era minunată. 
Pluteau în ea - să vezi şi să nu crezi - bucăţi de carne de porc, 
de vită, de curcă şi iar de porc, de vilă şi de curcă, de nu mai 
ştiai ce să alegi. Cât despre batal, nici pomeneală. Am mâncat 
şi noi şi personajele ca sparţii. Cel puţin spătarul Vulture, ca 
omul venit de la drum lung şi trecut printr-o mazilire, a mai 
cerut o porţie, stârnind uitătura mustrătoare a preacuviosului 
Metodiu care, ca fată bisericească, a dat carnea la o parte, 
sorbind cu vinovată poftă doar zeama. 

La felul doi s-a adus un sos. 

— Din ce faceţi acest sos? — se interesă amabil Barzovie- 
Vodă. 

— Din bujbei! — răspunse Huruzuma. 

Barzovie dădu mulţumit din cap şi purcese spre blid. Când 
însă cercă sosul cu un tacâm, scoase un strigăt de mirare: sub 


sos stătea frumuşel, cu aripile desfăcute, un pui de dropie, atât 
de veridic fript, că parcă una-două zbârrr! Pe-o dugheană. Cu o 
mişcare delicată, de domn, Barzovie răsturnă puiul în sos, 
făcând apoi o incizie tremurătoare în abdomenul ciudat de plin 
al tradiţionalei păsări. Minune mare! Din abdomen prinseră a 
se revărsa în sos bucățele de carne de porc, de vită, de curcă, 
spre profunda satisfacţie a invitaţilor şi a unui numeros public 
de câini care hămăia prin apropiere. 

— Dar din ce faceţi bujbeiul? — întrebă Barzovie-Vodă cu 
gura plină. 

— Din batal! — răspunse Huruzuma. 


EPISODUL 17 
DRUMURI SUD-EST EUROPENE 


Nu vom mai zăbovi asupra feluritelor bucate ce s-au adus la 
acel ospăț obişnuit de la începutul secolului al XVII-lea. O 
insistentă prea mare asupra mesei (repetăm, obişnuită) ar 
putea părea Cetitoriului o divagaţie pofticioasă, tezistă. Ne 
vom mărgini doar a spune că, după ce personajele s-au 
îndestulat şi şi-au făcut binemeritata siestă, sosi vremea 
plecării. 

— Şi acum, încotro? — spuse hanul, privindu-i curios pe 
dunărenii prăvăliţi la umbra unor tătăroaice în floare. 

— Mărite han! — spuse spătarul Vulture după ce-şi stăpâni în 
ultima clipită un iminent zgomot stomacal. 

— Noi, adică eu, Vodă şi Broanteş ne-om duce, conform 
tradiţiei, la Stambul, să vedem dacă se poate mişcula ceva- 
cumva cu domnia. E păcat de aşa Vodă să rămâie fără ţară. Și 
turcii sunt oameni. Mai lasă ei, mai dăm noi, de, cunoaşteţi 
dumneavoastră. Cât despre aceste cinstite feţe bisericeşti, ele 
se întorc în Moldova, după cum ne-am înţeles. Am socotit că lor 
noul domn - n-ar avea parte de domnit nici până ajungem noi 
cu peşcheşul! — nu le-a tăie căpăţâna. Cel mult, două-trei 
tapangele la spinare. Avem să avem şi noi oamenii noştri la 
Moldova. 

— Dar de unde aţi strâns galbenii? — întrebă hanul. Am 
înţeles că aţi rămas fără o lescaie. 

— Nici chiar aşa, mărite han! — glăsui spătarul. Nu ştii vorba 


ceea?”Săracă ţară bogată, bate vânt şi creşte piatră”. Dar dacă 
dai piatra la o parte, aurul străluceşte până şi-n glodul 
drumurilor. Şi nici ţăranii noştri nu sunt de ici, de colea. 
Scutură-i puţin şi încep să mârâie. Mai scutură-i puţin şi se 
adună în cete. Mai scutură-i încă puţin şi se retrag în munţi. Și 
dacă tot i-ai adus în munţi, pune-i să scoată aurul care nu 
străluceşte în glodul drumurilor. Asta el 

— Şi cu mine cum rămâne? — şopti Huruzuma, jucându-se 
cu o pleată de-a lui iovănuţ. 

— Tu eşti copila, asta eşti, şi trebuie să stai acasă! — şopti 
iovănuţ, realmente tulburat. 


EPISODUL 18 
ÎN DRUM SPRE HÂRLĂU (MOLDOVA) 


Ca să nu mai lungim vorba, căci ne aşteaptă încă un secol 
de narat, vom spune, mărite Cetitoriule, că nu multă vreme 
după ce-şi îndestulară stomacurile, eroii noştri trebuiră să se 
despartă. Cum era de aşteptat, avu loc o mare jale. Se 
îmbrăţişară, îşi strânseră îndelung mâinile şi iar se îmbrăţişară 
în văzul întregii tabere aliniate smirnă de-a dreapta şi de-a 
stânga. Mai abitir decât toţi suspina Huruzuma, sora hanului, 
nedezlipindu-se cu capul de sfioasa claviculă a tânărului 
călugăr lovănuţ, care, cu tătăroaica lipită de el, lua uimit 
cunoştinţă pentru prima oară de faptul eminamente lumesc că 
unele părţi ale netrebnicului trup bărbătesc pot căpăta uneori 
o independentă cu totul ieşită din comun. În sfârşit, cam pe 
când măreţul Phoebus trecea fâşia orizontului în Vest, 
dunărenii porniră la drum: Barzovie-Vodă, spătarul Vulture şi 
Broanteş spre Stambul, Metodiu şi iovănuţ spre Moldova. Să-i 
urmărim oleacă pe aceştia din urmă. 

După vreo două ceasuri de cale bună, se lăsă noaptea. 
Călugării mergeau prin stepă fără grăbire. Era răcoare, ieşise şi 
luna. Ici se auzea un greiere, dincolo o furnică, cerul înstelat 
era deasupra lor şi legea creştinească în ei. Ce mai, să te tot 
duci! 

— Doamne,  preacuvioase Metodiu - suspină lovănuţ, 
trăgând aer în pieptul încă mic, da-n care bătea o inimă curată 
- frumoase lucruri a mai făcut Domnul pe pământ, până şi-n 


stepă! 

— Domnul e-n toate - răspunse înţelept Metodiu. E şi-n cele 
ce, cum ar veni, sunt acum, da' şi-n cele ce, cum s-ar zice, 
mâine vor râde la soare. 

— Bine, bine, da’ cum poate El să fie chiar în toate? — 
întrebă cu naivitate iovănuţ. 

— Ei, asta-i acum! — se zburli Metodiu. Uite că poate! 

— Bine, preacuvioase, dar cum? 


— Măi băiete, măi! — spuse îngrijorat şi surprins Metodiu. 
Măi băiete, măi, bag sama că ţie-ţi place maicuţica, măi!... 


EPISODUL 19 
LA HOTARELE MOLDOVEI 


Şi tot aşa, târâş-grăpiş, ba vorbind una, ba ferindu-se să 
vorbească despre alta, cei doi călugări înaintau prin stepă, 
apropiindu-se de hotarele Moldovei. În urmă-le, la răsărit, 
tocmai prindea a miji o geană de lumină, Când, din iarba 
somnoroasă şi-naltă, ţâşni drept în faţa lor o arătare grozavă 
şi, o dată cu ea, bubui un glas de spaimă: 

— Bine-aţi venit în Moldova, da’ staţi pe loc! Mâinile sus! 

Buimăcite, fetele bisericeşti ridicară mâinile. Se uitau 
tremurând la acel trup din care ieşea acel glas şi nu vedeau 
bine: om să fie sau ucigă-l crucea mamii mă-sii, că prea îi 
speriase? Era om, şi încă unul uriaş, cum nu mai văzuseră, 
cărunt, cu pieptul gros şi lat, cu straşnici, negri ochi şi 
buzdugan forjat. 

— Cine sunteţi şi unde mergeţi? — bubui din nou glasul. 

— Călugări moldoveni suntem şi, dacă nu îi cu bănat, ne 
ducem acasă - grăi cu glas firav Metodiu. 

— Moldoveni? — se mai înmuie glasul. Cum dovediţi? 

— Păi nu vorbim aceeaşi limbă cu dumneata? Prinse curaj 
Metodiu. 

— Nu-i destul! — răspunse matahala. Una-i limba, altul poate 
fi omul. Am mai lăsat eu un pâlc de drumeţi care grăiau 
moldoveneşte mai bine decât mine şi când colo s-au dovedit a 
fi pecenegi. Nu-i destul: să aud altceva. 

— Păi ce să - ti spunem? 


Uriaşul păru că se gândeşte o clipă, apoi zise: 

— la spune-mi mătăluţă, dacă zici că eşti moldovean, ceva 
din”Testament”. 

— Partea-ntâi sau partea a doua? — întrebă Metodiu. 

— Partea-ntâi! — hotărî huiduma. 

— Oiţă bârsană, de eşti năzdrăvană... începu Metodiu pe 
nerăsuflate. Şi de-a fi să mor în câmp de mohor, să-i spui lui 
vrâncean şi lui ungurean ca să mă îngroape aice pe-aproape... 

— E bine! Aşa el zise cu glas blând uriaşul. Lăsaţi mâinile jos 
şi iertaţi, da’ altfel n-aveam cum vă cunoaşte. Şedeţi. 


EPISODUL 20 
CĂLDURĂ MARE LA HOTARE 


— Doamne, măi rumâne, prin ce spaimă ne-ai trecut 
sufletele! — glăsui Metodiu lăsându-şi mâinile jos şi, o dată cu 
ele, şi trupul. 

Şezură toţi trei în iarbă. 

— Nu mi-am făcut decât datoria! — răspunse voinicul, 
plecându-şi feciorelnic ochii şi zărind în iarbă o şopârlă de 
smarald, ce dormea pe fâşie, o făcu să se mişte vioaie, după 
care îi dete una cu buzduganul. 

Şopârla mai zvâcni o dată din coadă cu putere, apoi rămase 
pentru totdeauna fără suflare, amestecată cu glia 
strămoşească pe care voia s-o părăsească. 

— Drept să-ţi spui - glăsui Metodiu - spaima ce-am tras-o 
rezultă din trei chestiuni: 1) noi ieşim des din Moldova şi ne 
întoarcem şi mai des, dar de văzut până acum nu te-am văzut; 
2) de când am plecat, nu mai ştim ce-o fi prin ţară, şi, dacă nu 
ştii ce-i în ţară, n-ai habar nici ce-i pe hotare; 3) şi dacă nu ştii 
ce-i pe hotare, degeaba ştii ce-i peste hotare. 

— Adânc ai grăit, preacuvioase! — răspunse cel cu ghioaga 
de-a dreapta. Şi bag sama că de sub vorbele dumitale sar 
întrebările ca turcii a la greques. Eu însă nu ştiu alţii cum sunt, 
dar când mă gândesc ce era prin ţară, parcă-mi saltă şi-acum 
inima de bucurie! 

Călugării se uitară unul la altul. 

— Bine, bine, voinice, ce era ştim şi noi, dar ce-a mai fi 
rămas ar dori cugetul să afle - glăsui Metodiu. 


Voinicul îşi aţinti privirea în depărtare. 

— Şi eu aş vrea - suspină el. Dar uite că trebuie să stau aici. 

— Păi de ce trebuie? — întrebă lovănuţ copilăros. 

— Cum de ce? M-a pus domnul să păzesc hotarele, să nu 
între nimeni ca-ntr-o ţară pustie. 

— Care domn? — întrebă Metodiu. 

— Cum care domn? Domnul! 

— Bine, bine, da' care? 

— Păi câţi sunt? 

— Unul, câţi să fie! 

— Păi ăla m-a pus! 

— Stai puţin: da' cine-i domn la leşi? 

— Vodă. 

— Care Vodă? 

— Ei, care Vodă! Păi câţi Vodă sunt? 

— Unu! — răspunse Metodiu. 

— Ei, vezi? 

— Şi cum îl cheamă? 

— Pe cine? 

— Pe Vodă. 

— Care Vodă? 

— Care te-a pus aici. 

— Păi ce, nu ştiţi cum îl cheamă pe Vodă? la staţi puţin: voi 
de unde veniţi? Sus mâinile! 


EPISODUL 21 
RĂZĂŞ FĂRĂ SIMBRIE 


Călugării, înverziţi, ridicară mâinile. 

— Domnule voinic - începu Metodiu cu glas căzut - noi n-am 
vrut să te supărăm, dar... 

— Vorrrba! — răspunse matahala. Ascultă comanda la mine! 
Să-mi spuneţi scurt, cinstit, fără retorică, cine sunteţi şi de 
unde veniţi. 

— Păi n-am spus? Suntem doi călugări moldoveni care 
pribegesc... 

— Vorrrba! Locul şi data naşterii! 

— Hârlău, 3 octombrie, stil vechi. 

— Hârlău? — făcu surprinsă huiduma. A cui eşti din Hârlău? 


— Sunt de-a lu' Pipirig. 

— De-a lu' Pipirig? Ala ce ţinea capre în curte? De-a cui eşti 
de-a lu' Pipirig? 

— De-a Vasilcăi a lu' Porojan. 

— Ce vorbeşti, dom'le?! — făcu ochii mari zdrahonul. Vasilca 
lu' Porojan ce-a trăit cu Stafidiade ce ţinea casa aia verde? 

— Aşa el — zise uimit Metodiu. Da' de unde ştii? 

— Păi şi eu sunt din Hârlău! — răspunse voinicul. 

— A cui eşti din Hârlău? 

— A Glanetaşului. 

— A Glanetaşului? Ala care şi-a vândut salcâmu'? 

— Ala, preacuvioase! Da' matale de unde ştii? L-ai cunoscut 
pe tătuca? 

— De cunoscut nu l-am cunoscut, da'-mi povestea mama, 
că-mi era bunic de tată. 

— Păi cum îi zicea mamei dumitale? 

— Cum să-i zică? Vitoria! 

— Cum Vitoria?! Vitoria a fost soţia lui tata! 

— Păi cum îl chema pe tatăl dumitale? 

— Petre! 

— Petre şi mai cum! 

— Petre Petre! 

— Păi ăsta numai tata poate fi... făcu tulburat Metodiu. 

— Asta înseamnă că... Nică! Fratele meu! 

— Dărăban! Frăţioare! Tu eşti?! 

— Eu sunt, frate! Da' şi tu eşti tu? Păi cum, n-ai murit? 

— Nu. Mi-am luat oile şi-am fugit. 

— Păi bine, frate, eu atunci pe cine-am omorât? 

— Nu ştiu, frate, că mai erau doi cu mine, unu ungurean şi 
unu vrâncean. 


EPISODUL 22 
DESCRIPTIO MOLDAVIAE 


Înduioşaţi, cei doi fraţi îşi strânseră îndelung mâinile, se 
îmbrăţişară cu respect. Deoparte, lovănuţ privea scena cu 
lacrimi în ochi. Îşi aduse aminte că e singur la părinţi. 

— Frate Nică, zise suspinând Dărăban, ce-a fost a fost. Morţii 
cu morţii, viii cu viii. Tu eşti viu şi nevătămat. Poate că odată, 


cu păcătoasa minte a tinerelelor, am vrut să te trec în lumea 
drepţilor, c-aveai oi mai multe şi nenumărați câini. De poţi, 
iartă-mă! 


— Te iert, Dărăbane, frate al meu! — zise Metodiu. Numai 
cel ce iartă va trece curat în lumea unde ai vrut tu să mă 
trimiţi. 


Şi, scurtă vorbă, cei doi fraţi mai tăifăsuiră puţin, timp în 
care Metodiu îl lămuri la ureche despre rosturile umbletului lor, 
de i se făcu lui Dărăban părul măciucă; abia acum îşi dădu el 
seama câte cărţi citise Metodiu cu banii luaţi pe oile vândute. 
Vorba ceea: ai oi, ai parte; ai parte, ai carte; ai carte, mare 
brânză! 

După prânz, se despărţiră vărsând zece rânduri de lacrimi. 
Făgăduindu-i lui Dărăban cu jurământ să-l revadă cât mai 
curând, Metodiu şi lovănuţ intrară în Moldova la ora cinci. 

O, dulce plai al Moldovei! Dacă din inima dealurilor Vasluiului 
o iei în sus pe lângă vechile podgorii domneşti pe drumul numit 
acum”drum forestier”şi dacă ajungi pe culmea cea mai înaltă a 
muntelui Ceahlău, vei vedea o tară mândră şi binecuvântată 
între toate tarile semănate de Domnul pe pământ. Ea seamănă 
a fi un măreț şi întins palat, capodoperă de arhitectură, unde 
lega mama naratorului motoceii la un capăt, de crăpau mâţele 
jucându-se cu ei. Aici oamenii sunt tăcuţi, serioşi, cu liniile fetei 
puţin cam obosite şi-i salută respectuos pe Domni, iar nu slabi 
şt ogârjiţi ca cei de la şes. Ici, o femeie mănâncă un măr, 
dincolo şerpuieşte Ozana cea frumos curgătoare din care nu se 
vede calul şi călăreţul, iar alături te afunzi într-o mare de grâu 
şi porumb în care ursul se plimbă în voie. 


EPISODUL 23 
POPAS LA TOPOS 


Drumetului care la începutul sec. Al XVII-lea intra în Moldova, 
pe la ceasurile cinci, după-amiază îi era peste putinţă ca până 
la ceasurile şapte scara să nu dea peste un han. Fapt 
istoriceşte atestat: orideunde veneai, ori încotro mergeai, era 
mare minune dacă, pitit într-o vâlcică ori nălţându-se trufaş la 
răscruce de vânturi, dosit de spaima lotrilor după spinarea unui 
deal ori odihnind gălbui în mijlocul câmpie, nu întâlneai curând 


acel topos pomenit de mai toţi povestitorii de-aici ori de-aiurea, 
că numai lista lor, a povestitorilor, ne-ar umple puţinul spaţiu 
ce-l avem la dispoziţie. Cu modestă plecăciune, în chip firesc, 
îndrăznim a ne strecura şi noi în şirul celor care şi-au oprit eroii 
în ceas de desfătare la hanuri, slăvit fie numele lor în veci! 

Cum spuneam, bunii noştri călugări Metodiu şi lovănuţ 
intrară în Moldova pe la ceasurile cinci. Să fi mers ei cam cât ai 
merge aşa, cătinel, de la Notre-Dame până-n Place Pigalle, 
când, iacătă în depărtare, sub geana întunecată a unei păduri, 
o luminiţă şi-un zvon de râsete. 

— E hanul Stăniloaiei - grăi Metodiu care cunoştea locurile. 
Domnul ni l-a scos în cale, Domnul să ne ferească de ispite, 
căci, de nu mă înşel - şi nu mă înşel! — aici vom sta de mas, 
frate lovănuţ. 

lovănuţ îşi făcu două-trei, hai patru cruci şi grăbi pasul. 

La han, mai ceva ca la târg: căruţe, cai deshămaţi, focuri de 
frigare, tarabe cu nimicuri, oameni de tot soiul: polaci rumeni, 
scumpi la vorbă, privind mereu nu ştiu ce în jariştea focului, 
ovrei tânguinzi, cu nişte târsoage de bărbi cât badanalele, 
grecotei cu nas subţire, bulgăroi cu ceafa destul de groasă, 
cazaci trosnindu-şi fălcile a spleen, nemti Stăpânindu-şi cu 
demnitate vagi zgomote interioare, ungureni chipeşi vorbind 
ceva cu nişte vrânceni şovăitori, moldoveni lăcrimând de 
atâtea poveşti, ba, într-un colt, mai la fereala, şi doi turci, 
afumaţi bine, cercând a măsura şi mereu căzând peste el, nişte 
postav. Din când în când, peste toţi şi peste toate, dinspre 
încăperile luminate ale hanului, se rostogolea ca buzduganul 
din alta poveste vocea groasă, puternică a Stăniloaiei, hangiţa: 

— Că parcă nu v-aş şti eu, 'r-aţi ai dracu’ de mitocani? 


EPISODUL 24 


ÎN LEGĂTURĂ CU UNELE PROBLEME ÎNTÂMPINATE DE 
POVESTITORII SECOLULUI AL XVII-LEA 


În toată această celestă harababură din jurul hanului, mai la 
o parte, ascuns de vânzoleala dimprejur printr-o căruţă înaltă 
cu coviltir, pâlpâia domol un foc lângă care şedea o mână de 
oameni prăvăliţi întru hodină. Dacă din întâmplare ori dacă în 
mod legic, cu necesitate, bunele noastre personaje s-au 


îndreptat tocmai într-acolo, ori dacă însăşi docila noastră pană 
i-a trimis la această întâlnire, noi nu vom şti-o, poate, 
niciodată. Cert e că sosirea celor doi călugări la această 
vrednică adunare nu tulbură cu nimic vorba începută, pare-se, 
cu mult înainte. 

— Ah - zise unul, aprinzându-şi luleaua cu-n tăciune, cu-n 
cărbune - spuneţi că omu-i o lumină pe lumea asta? Vă-nşelaţi, 
prietinilor! Vă spui eu ce e omul: omu-i oareceva oblu, oblu, 
care mere, mere şi numa ce-o ie o dată hăis. 

— Frate Cancioc, zise altul, ce se uita câteodată în cruce, nu 
zic că n-ai dreptate, dar alta-i boala noastră; nu omu', frate, ne 
doare pe noi, ci cum îl povestim. 

— Adevărat ai grăit, frate Parnasic - sări al treilea - aici e 
hiba: ce şi cum povestim. De bine, de rău, noi care suntem 
aici, din asta trăim: din povestit. Eu, spre pildă, povestesc între 
Fălticeni şi Târgu-Neamt. Tu, frate Cancioc, de-am înţeles bine, 
povesteşti peste munţi, la ungureni. Tu, Parnasie, povesteşti 
prin Vrancea. Tu, Stejerane... 


— Mai taci, mă, din gură! — vorbi mohorât şi întunecat cel 
numit Stejeran. Dacă vreau, povestesc, dacă nu vreau, nu 
povestesc. 

— Bine, frate, ce te superi? — spuse  împăciuitor 


fălticeneanul. Eu voiam să zic că fiecare avem locurile noastre 
unde povestim şi oamenii noştri care ne-asculta. Noi i-am 
format, pe noi ne-asculta. Năcazul e, fraţilor, că de la o vreme 
încoace nu mai avem ce povesti. Că de asta ne-am adunat aici. 

— Ba mai mult, frate Surduc - grăi cel numit Parnasie către 
fălticenean - nu numai că n-avem ce povesti, că să zicem că s- 
ar mai găsi câte ceva, dar nici nu mai ştim ce se poate povesti. 
Că uite, alaltăieri mă oploşisem pe lângă un foc de negustori 
şi,. Şi cum povesteam eu mai bine, numai ce se scoală unu 
care, al dracu’, stătuse la o parte şi zice rar:"Ascultă, fârtate, 
de la cine ai auzit tu povestea asta şi cine ţi-a dat voie s-o 
spui?” 

— E bine, frate Parnasie - grăi fălticeneanul, că ai ridicat aici 
şi problema cărţilor. 


EPISODUL 25 


GÂLCEAVA POVESTITORILOR CU LUMEA 


— Mă iertaţi că intru şi cu în vorbă - grăi atunci Metodiu şi 
toţi întoarseră capetele pletoase spre el - dar socot că la focul 
acesta la care m-am binepoftit cu şi unde şed oameni cu cap, 
s-au rostit vorbe cu miez, nu străine de cele ce mă muncesc şi 
pe mine. lată, pe chipurile dumneavoastră văz bine că v-am 
captat benevolentia, cum zicea străbunul Cicero, fie-i ţărina 
uşoară, aşa că pol să înalt şi eu o întrebare: toate ca toate, da’ 
ce-aveţi, fraţilor, cu cărţile? 

— Preacuvioase părinte - grăi atunci povestitorul numit 
Parnasie - se vede treaba că domnia-ta ai umblat prin şcoli: 
latineşte ştii, pântece ai, fraza-ţi umblă, nu glumă. Nu mă miră 
că aperi cărţile. E-adevărat că la o adică din cărţi culegi multă 
înţelepciune. Dar ia gândeşte-te cuvioşia - ta şi la noi, 
cestelalţi, care nu ştim carte şi umblăm mai mult cu vorba: ne 
fură cărţile pâinea de ta gură? Ne fură! Păi?! 

— Geaba povestesc cu, spre pildă, la o curte de boier despre 
Alexandru Machedon - adăugă povestitorul numit Surduc, dacă 
boierul mă opreşte, scoate A/ixănaria şi zice c-a citit-o, sta-i-ar 
tomu-n gât! 

— Despre Viețile sfinților, ce să mai vorbim? — continuă 
Parnasie. S-au tipării toate, nu e sfânt fără şpalt! Eu ce să mai 
povestesc? Nu zic să nu fie cărţi, Doamne fereşte, dar nici prea 
multe. Eu zic să fie o parte cu carte şi-o parte fără carte. Şi-n 
părţile fără carte să ne sloboadă pe noi, povestitorii. Cine vrea 
să-nveţe, să treacă-n partea cu carte, iar cine vrea s-asculte, 
să stea în partea fără carte. Mâncăm şi noi o pâine, vă faceţi şi 
dumneavoastră damblaua. Zic bine au ba, preacuvioase? 

— Nu zici rău - încuviinţă Metodiu. Dar ce vă faceţi dacă şi 
noi, ăştia cu carte, am vrea să venim câteodată să vă 
ascultăm? 

— Asta nu! — se burzului povestitorul numit Stejeran. Să 
staţi în partea voastră cu carte, că de nu, unde vă stau cărțile, 
acolo vă vor sta capetele. Ce să cătaţi la noi? Noi ne apărăm 
sărăcia şi poveştile şi neamul. Până Când să n-avem şi noi 
povestitorii noştri? Din leşi, de pildă, până spre Tisa, povestitu- 
mi-s-a că nu e picior de povestitor. Aşa ceva, mai rar! 


EPISODUL 26 


ÎN CARE APAR NOI ŞI NOI PERSONAJE 


Şi cum stăteau ei acolo lângă foc şi se desfătau într-ale 
vorbii, numai ce povestitorul numit Parnasie se săltă într-un 
genunche, privi cu luare-aminte peste capetele celorlalţi şi le 
făcu semn gata, mucles. 

— Ce e, mă? — întrebă nedumerit Surduc. 

— Vine patroana! — şopti Parnasie. 

— Ce patroană? — întrebă şi Metodiu. 

— Hangiţa Stăniloaia, preacuvioase - zise Parnasie. E cu 
Buhus. 

Întoarseră toii capetele. Adevărat era, cine voia, la lumina 
focurilor şi-a lunii, putea să zărească o femeie cât malu' 
preumblându-se printre drumeţii poposiţi. O clipă, şovăim şi 
noi: s-o zărim, să n-o zărim?! Hai s-o zărim! 

Cum spuneam, era o femeie cât malu' forfotind printre 
drumeţi cu o mână în şolduri, cu cealaltă trăgând după ea un 
fel de om. Pe cât era ea de împlinită, pe atât era dânsul de 
teşit. Sub braţul drept, dânsul ţinea un butoiaş. 

— Toarnă aici! Glăsuia gros Stăniloaia şi omuleţul se apleca 
şi turna din butoiaş vreunui călător însetat. Toarnă şi-aici! 
Poruncea patroana şi dânsul se pleca ascultător. Toarnă, 
toarnă, ce stai? Se stropşea hangiţa când băietul da să răsufle, 
căci nu ţinea butoiul decât c-o mână, de cealaltă neslăbindu-l 
Stăniloaia. 

Când drumeţul dădea paharul peste cap, femeia îşi trăgea 
mâna din şolduri şi-o întindea după plată, zicând încet către 
măruntul însoțitor: 

— Uite împrejur, la amărâţii ăştia, şi spune dacă voieşti să 
ajungi ca ei. Ori nu-ţi place că te fac domn? 

— Da’ cine e Buhuş ăsta? Intrebă Metodiu. 

— Cin’ să fie? — oftă Parnasie. La acolo, un copil de pripas, l- 
a crescut Stăniloaia pe lângă ea de mic, o mai ajută, mai 
toarnă ici, mai toarnă colo, că de, aşa gospodărie nu-i uşor de 
ţinut. 

În vremea asta, hangiţa şi Buhuş se apropiară de foc. 

— Ce-i, mă, ce staţi aici? — îi luă Stăniloaia în primire. 
Povestiţi, ai? Ce povestiţi, mă? Nu luaţi nimic? 

— Mulţumim frumos, păcatele noastre, dar nu servim - 
răspunse Surduc. 


— Adică vinul meu nu e bun, ai? Păi ce povestitori sunteţi voi 
dacă nu beţi din vinul meu care pentru voi se varsă? Toarnă-i, 
mă! — zise ea către Buhuș. 

— Nu turna, amice! Se feri Parnasie. Nu-i frumos să torni 
dacă omul nu gustă. Pe de altă parte, noi n-avem cum îţi plăti 
decât cu poveşti. 

— Poveşti, ai? N-am eu destule poveşti pe cap? Să le mai 
ascult şi pe-ale voastre? 

— Dacă tot ţi-ai plecat urechea... zise Surduc. 

— Eu n-am vreme de voi - făcu patroana - dar uite, vi-l las p- 
ăsta, că lui îi plac poveştile voastre. Şezi, mă, aici, şi-ascultă! 

— Stai colea, la dreapta, Buhuş maică! — zise Parnasie, 
după ce Stăniloaia plecă. Şi ia spune-i tu lui nenea, chiar aşa 
mult îţi plac poveştile noastre? 

— Chiar aşa! — răspunse Buhuş aşezându-se. 


EPISODUL 27 
POVESTEA LUI PARNASIE 


— Fraţilor - zise atunci povestitorul numit Parnasie - dacă tot 
ne-am adunat aici la ceas de taină, îngăduiţi-mi să încep cu o 
poveste care nici nu e poveste. 

— Cum vine asta? — întrebă mohorât povestitorul numit 
Stejeran. 

— Dacă aş fi în locul vostru şi aş putea să mă ascult, aş zice 
şi eu că e poveste, grăi Parnasie. Dar cum eu nu sunt altul, eu 
ştiu că nu e poveste pentru că tot ce voi spune, am trăit, mi s-a 
întâmplat. Mai pot eu zice atunci că e poveste? 

— Hai, mă, las-o dracului, că ştiu acuma pe care vrei s-o 
spui! — zise povestitorul numit Surduc. Mai bine spune-o pe 
aia cu jderu', că e mai frumoasă. 

— Vedeţi? — zise Parnasie, luându-i de martori pe ceilalţi. 
Lui i-am mai spus-o şi n-o crede. Pentru el e poveste, pentru 
mine nu e, că eu am văzut cu ochii mei. Nu stăteau mai 
departe de zece paşi, cam cât îi până la bradu cela strâmb, şi 
străluceau. Vai, cum mai străluceau de frumos! 

— Cine? — întrebă Metodiu. 

— Să vă spună el - zise Parnasie. Să vă spună Surduc, că lui 
i-am povestit. 


— De ce să spun eu? Eu nu spun minciuni, eu povestesc - 
zise Surduc. Spune tu, că tu zici c-ai văzut. Spune, să vedem, 
te crede cineva? 

— De ce să nu mă creadă? Că doar i-am văzut cum vă văz 
pe dumneavoastră, ba încă şi mai bine, că străluceau. 

— Cine? — întrebă din nou Metodiu. 

— Păi asta e, că dacă spun cine erau, o să râdeţi. Şi de ce să 
râdeţi, dacă cu i-am văzut cu ochii mei? 

— Hai, frate, că nu râdem! Zise supărat Metodiu. Ci spune 
odată, pe cine ai văzut? 

Parnasie oftă, se uită pe rând la fiecare, apoi zise încet: 

— Preacuvioase, eu am văzut, uite aşa cum te văd pe 
dumneata, nişte sfinţi. 

— Hă-hă-hă! — râse gros Stejeran. Hă-hă-hă! Ce-ai văzut tu, 
mă Parnasie? Sfinţi? Ei, bravo! Ei, hai că-mi placi! 

— Vedeţi? — zise trist Parnasie. Ştiam eu c-o să râdeţi. 

— Stai, frate, că nu râdem toţi! — zise Metodiu zâmbind. l-ai 
văzut, i-ai văzut, să fii sănătos. Dar cam câţi erau? 

— Cam doi - zise Parnasie prinzând curaj. l-am văzut într-o 
noapte la stână la Dumesnicu. Eu dormeam, dar m-au trezit 
câinii. Am crezut întâi c-a intrat lupu’, că prea hămăiau 
dobitoacele. Am luat ciomagul, am ieşit din colibă şi peste 
gard, cam la zece paşi, în poiană, i-am văzut. Eu m-am uitat la 
ei, ci s-au uitat la mine, aşa cum vă uitaţi acuma şi 
dumneavoastră. 

— Şi n-aţi vorbit nimic? — zise încet Metodiu. 

— Eu n-am vorbit, că vorbeau între ei, nu puteam să le stric 
vorba. 

— Şi ce ziceau, mă? — întrebă Stejeran. 

— Unu a zis, parcă-l aud şi acum:"Oare unde dracu am 
nimeritără  noi?'lar celălalt a  zis:"Stai puţin să aflu 
coordonatele”. 

— Ce să afle? — zise nedumerit Metodiu. 

—"Coordonatele”, aşa a zis. 

— Ce-s alea? — întrebă Stejeran. 

— De unde vrei să ştiu cu? — făcu supărat Parnasie. Aşa a 
zis, aşa povestesc. Să mă trăsnească Dumnezeu dacă mint! 


EPISODUL 28 


ÎN CARE CONTINUĂ POVESTEA LUI PARNASIE 


După ce Parnasie sfârşi aceste vorbe, în jurul focului se 
aşternu tăcerea. Se auzeau doar lemnele cum trosnesc şi 
Buhuş, numai ochi şi urechi, rozându-şi unghiile. 


— Ciudat lucru şi foarte de mirare! — cugetă Metodiu. Eu 
cred, frate Parnasie, c-ai văzut ce zici c-ai văzut... 
— Audă-te Domnul, preacuvioase! — sări bucuros Parnasie. 


Auziţi, măi? Mă crede! 

— Te cred - urmă Metodiu - dar nu cred să fi fost sfinţi. 
Necuratu', frate  Parnasie, ia câteodată, spre  ispitirea 
dreptcredincioşilor, forme de care, pe bună dreptate, p-ormă te 
cruceşti. Au fost cazuri când Aghiuţă i s-a arătat omului sub 
înfăţişarea dulce a unei vădane, au fost feciori care, după 
obşteasca nuntă, au dat acolo unde se sfârşea piciorul copilei 
peste un început de copilă, ca să nu mai vorbesc de vremurile 
când Ucigă-l Toaca se prezintă sub forma unei idei. lţi vine aşa 
o idee, intri la idei, cum se zice, şi crezi că ideea s-a născut în 
capul tău. Aş! Ţi-ai găsit! Tot Scaraoţchi şi-a vârât coada. De- 
aia mă întorn şi zic: de ce n-ar răsări Michiduţă şi sub 
înfăţişarea de sfânt? 

— Aşa m-am gândit şi cu atunci, preacuvioase - grăi 
Parnasie - dar staţi să vedeţi că n-am terminat: cum mă uitam 
eu la ei înţepenit de spaimă, numa ce văd că unul scoate o 
lopeţică, celălalt o traistă şi ăla cu lopeţica se-apleacă şi-ncepe 
a lua pământ şi pietricele până umple traista. După care mi-au 
făcut un semn cu mâna şi p-aci ţi-e drumul. Mai stau eu ce mai 
stau, potolesc câinii şi când dau să mă culc, fraţilor, aud un 
vuiet şi văd o lumină mai ceva ca la apocalipsă, suind dinspre 
Poiana lui Buzatu, ştiţi, unde-au prins-o atunci pe stareță cu 
Buzatu. Era cum ai vedea o casă arzând şi când să te repezi s- 
o stingi, hop! Ea se smulge din pământ şi suie la ceruri... 

— Şi şade de-a dreapta Tatălui şi va veni cu mărire să 
judece! — mormăi a batjocură Stejeran. Hai, mă Parnasie, că 
vorbeşti prostii! 

— Acuma lămuriţi-mă şi pe mine, grăi Parnasie fără să-l 
bage în seamă pe Stejeran - ce le trebuia lor pământ? 

— Era pământ bun? — se interesă Cancioc. 

— Pământ gras, pământ strămoşesc! — întări Parnasie. Pui 
un bob, din el răsare, aşa, ceva de speriat! Dar de ce l-au luat, 


asta nu mai ştiu. 

Căzură pe gânduri. Povestea lui Parnasie îi tulburase. Chiar, 
ce le trebuia ălora pământ? 

— Fraţilor - şopti înfrigurat Cancioc - nu-i a bună. Să ştiţi că 
acolo ni se pregăteşte ceva. 

Se uitară cu toţii, mai pe faţă, mai pe ocolite, în sus, spre 
cer, doar-doar li se va arăta un semn. Cerul - ioc! 


EPISODUL 29 
POVESTEA LUI CANCIOC 


— Frumoasă poveste, nu zic ba, frate Parnasie! — grăi 
Cancioc după o clipită de tăcere. Frumoasă, da’ parcă nu-i de 
pe la noi. Că ce-ai văzut tu putea vedea şi-un turc ori un polak, 
ba, de se uita mai bine, şi-un cazac. Eu zic că rânduiala 
noastră, a povestitorilor, e să păzim poveştile noastre, să nu le 
amestecăm cu poveştile venetice. Să povestim numai ce-i pe 
la noi, să ştie cel ce-ascultă: asta-i curat poveste valahă! Că 
dacă începem a lua poveşti de-aiurea, se-ntâmplă ca atunci 
când vorbeşti singur: ori nu le-ascultă nimeni Şi-atunci ce rost 
mai are să bombăneşti ca prostu’, ori te-aud câţiva şi te- 
ntreabă de ce bombăneşti ca prostu' şi pe cine-ai mai auzit tu 
bombănind. 

— Au bombănitul nu stă în firea povestitorului? — întrebă 
Parnasie. 

— Stă - răspunse Cancioc - negreşit că stă. Dar una e să 
bombăneşti pentru tine, alta-i să bombăneşti pentru toţi. 

— Bine, frate, fie precum zici. Dar ştii tu o poveste de care 
turcu, leşu, cazacu să n-aibă cunoştinţă? 

— Poate că ştiu, frate Parnasie - grăi Cancioc. Că dacă dă 
ceva pământul acesta, apoi poveşti dă din belşug. Nu creşte 
grâul cum cresc poveştile. Că ele cresc şi iarna, când bobul 
doarme ca ursul în bârlog. Că despre un urs să vă spui, dacă 
tot veni vorba. 

— lar despre urşi?! — mormăi Stejeran. Altceva nu mai ştiţi? 

— Da, frate Stejeran, tot despre urşi, căci ursul despre care o 
să vorbesc nu e urs de rând. De altfel, ursul e în poveştile 
noastre ce e sultanul la turci: cel ce năvăleşte. V-aţi gândit 
vreodată ca cel ce năvăleşte în poveştile noastre e, de regulă, 


dobitoc, în timp ce la ei e, totuşi, om? 

— Bine, frate, da’ haiducu'? — zise cu îndoială Surduc. 

— Haiducu', frate Surduc, năvăleşte în codru, în natură, el 
face mai degrabă, aşa, o cavalcadă paşnică, îşi încearcă 
murgul, nu dă iama ca sultanu' sau ca ursu'. Şi-apoi spuneţi, 
unde aţi văzut voi urs să-mpartă prada săracilor? 

— Şi tu, frate Cancioc, despre urşi din aceştia vrei să 
povesteşti? Întrebă Parnasie. 

— Da şi nu! — răspunse Cancioc. Ursul despre care, de-mi 
îngăduiţi, voi zice două vorbe, avea, ce-i drept, toate năravurile 
urşilor - şi nu cred că e cazul să le mai înşir - dar mai avea 
ceva pe deasupra: avea suflet, fraţilor. 

— Cum vine asta? — făcu Surduc. 

— Lată cum vine: trăia odată, lângă o apă mult curgătoare, 
la o stână, o băciţă. O chema Mădălina şi pe cât era de 
harnică, pe atât era de singură. Singură, fraţilor, cum îi cucu: 
numai brazi şi brazi şi câini. 


EPISODUL 30 
ÎN CARE CONTINUĂ POVESTEA LUI CANCIOC 


— Şi trăia Mădălina asta la stână şi n-avea treabă cu nimeni 
- grăi mai departe Cancioc. De tânără era tânără, de frumoasă 
îi mersese buhu’, laptele de la oi curgea, brânza, mă rog, se 
făcea, câinii o apăra ce-i mai trebuia? Că ştiţi şi voi, fraţilor, 
când apucă femeia de se retrage la munte, cum... 

— Apăi, frate Cancioc, parcă era vorba să povesteşti de-un 
urs - mormăi Stejeran. 

— Stai că vine şi ursu’ acuş. Şi cum sta într-o noapte 
Mădălina şi visa la o turmă mai mare şi la câini mai bărbaţi, 
numai ce-şi aude câinii ei învăţaţi, cinci de toţi, hămăind de 
mama focului. Apoi aude numai patru, apoi numai trei, apoi doi 
şi la urmă unu singur, ăl mai ăla, scheunând de ceasu' morţii. 
Se scoală Mădălina, se piaptănă, îşi pune ea, cătrinţa şi brâul ăl 
roşu că nu ieşea oricum, chiar lup să fi fost, se uită oleacă într- 
un ciob, mai netezea pe ici, mai îndreaptă colo şi până la urmă, 
încălţându-şi botforii, iese. Afară, cine era, aşa, cam la zece- 
douăzeci de paşi? 

— Ursul - mormăi Stejeran. 


— Dar ce urs, fraţilor, ce urs! Mădălina, ce-i drept, mai 
văzuse ea urşi la viaţa ei, dar ca ăsta, veac! Stătea desfăşurat 
în două picioare, subţirel la mijloc, vânjos în umeri şi cu doi 
câini la subţiori. Se uită Mădălina la urs, se uită ursul la 
Mădălina. Ursu’ ca ursu’, da’ nici cu Mădălina nu-mi era ruşine! 
Era încinsă bine cu brâul, ochii-i sclipeau, trupul, cum să zic eu, 
parcă-i creştea... 

— Las-o, frate, pe Mădălina asta, şi spune ce-a făcut ursu'! 
— grai supărat Stejeran. 

— Păi ce să facă? Tu ce-ai fi făcut în locul lui? S-a uitat el cât 
s-a uitat, după care a oftat o dală de-au foşnit brazii, s-a 
aplecat, a pus câinii jos cu grijă, cum ai pune două oale pline, 
şi-a revenit în patru labe şi s-a dus cătinel pe unde i-o fi fost 
bârlogul, săracu'! Şi în fiecare seară venea, se scula în două 
picioare, se rezema de gard, ca un vecin venit la o vorbă şi se 
uita la Mădălina. Ea ieşea gătită, cânta o doină-n cor, mulgea 
oile, abia se uita la el. Slăbea ursu' văzând cu ochii. De oi nu se 
atingea, ba după vreo săptămână a venit cu două oi streine 
subţioară, le luase de la altă stână, şi le-a aruncat de vii în 
târla Mădălinei. Odată a apărut cu o vacă de lanţ, o trăgea ca 
tot omu', mugea vaca ca din gaură de şarpe, şi-a aruncat-o şi 
pe asta în târlă, printre oi. Da’ ce nu i-a adus! Zmeură, fragi, 
mure, mere, căpşuni, carne, mă rog, ce mai mânca şi el. 

— Bine, frate, lasă ursu’, grăi supărat Stejeran, şi spune ce-a 
făcut Mădălina! 

— Păi ce să facă? Tu ce-ai fi făcut în locul ei? 


EPISODUL 31 
UN EPISOD MAI SLAB 


Vei avea acum în faţa ochilor tăi încercănaţi, mărite 
Cetitoriule, un episod mai slab. În chip firesc, din gunoiul 
memoriei tale încercate, răsări-va întrebarea:"Da' de ce?”iac- 
aşa!”, am putea răspunde noi, dacă n-am şti de câtă osârdie 
dai dovadă urmărindu-ne vighil preumblarea noastră epică, 
dacă n-am cunoaşte neostoita ta vrere de a înţelege cum de, 
cu aceleaşi personaje şi uneori cu aceleaşi vorbe, un episod 
iese lin, curgător, că-ţi vine să-l mai aleşii o dată, iar altul iese 
câş, că-ţi vine să-l citeşti de trei ori şi-o şi faci. Noi, mărite 


T., Li 


Cetitoriule, nu vom zice, ferească sfântu',"iac-aşa!”, deşi tare 
ne stă pe limbă, ci om pune cu băgare de seamă uneltele 
noastre pe masă, om desface maşinăria în bucăţi, iar tu să fii 
atent la mecanism. 

Toată boala vine de la personaj. Merge personajul, merge şi 
naraţiunea. Nu merge personajul, treci pe descriere şi e jale. 
Personajul, mărite Cetitoriule, e şi el om. Prin ce se 
caracterizează mai întâi şi mai întâi omul? Prin nevoi. Aşa şi 
personajul. Are nevoie omul de-un pamplezir, de-o pauză, de-o 
umbră? Are şi personajul. Că dacă eşti tot timpul în coasta lui, 
ştii cum te simte? Mai ceva ca omul! Să dăm un exemplu: după 
cum poate mai ţii minte, pe Barzovie-Vodă, pe spătarul Vulture 
şi pe Broanteş i-am lăsat în stepă, în drum spre Stambul. Şi 
cum mergeau ei călare prin stepă, din când în când Barzovie- 
Vodă se-ntorcea neliniştit şi zicea:"Spătare Vulture, să ştii că 
ne urmăreşte cineva”."Cine să fie, mărite Doamne, nu vezi că 
nu-i nimeni?”,îţi spun eu, că simt, ne urmăreşte cineva, 
spătare”.” Acuma că eşti mazilit, cine să le mai urmărească? 
Făcea spătarul plictisit. Eşti bun mazilit, mergi sănătos.” „Ba să 
ştii că e cineva”, nu se lăsa Barzovie. Ei, cine credeţi că era? 
Eram noi, povestitorii! Voiam să auzim ce mai vorbeşte 
Barzovie şi ne ţineam aproape, dar ne simţise, hoţomanul, şi 
tăcea mâlc, puteai să-i tai, n-ar fi scos o vorbă. De-aia trebuie 
ca pe lângă un personaj de vază să aduni încă vreo două-trei 
mai mărunte, că între ele personajele se simt mai lejer, mai 
vorbesc, mai scapă câte-o chestie şi uite-aşa se umflă epicul. 

Dar uite că înaintea noastră se văd porţile Stambulului. Ne 
strângem uneltele, ne spălăm pe mâini şi cu îngăduinţa la, 
mărite Cetitoriule, în faţa luminilor gălbui pe care le aruncă 
spre noi cupolele moscheilor şi turnurile minaretelor, sfârşim 
aici acest episod mai slab. 

Stambul, deschide-te! 


EPISODUL 32 
RĂSĂRITUL SEMILUNII. LA STAMBUL 
La începutul secolului al XVII-lea, pe ulițele şi-n pieţele 


Stambulului, în şandramalele albicioase şi cocoţate vraişte 
unele peste altele ale păgânilor, pe țărmurile Bosforului 


înţesate de barcagii, de bragagii, de iaurgii, de lactagii, de 
halvagii, de geamgii, de cheflii, de scandalagii şi reclamagii 
hazlii, sultanul părea să aibă răbdare cu oamenii. 

De-abia intrat prin Marea Poartă de Răsărit, drumeţul e izbit 
de-un vuiet de chiote, de ţipete, de strigăte care se apropie şi-l 
înconjoară într-o clipită. O mie şi una de naţii sub o mie şi una 
de înfăţişări îl roagă viermuind în jurul lui ceva. Ce? Să 
cumpere. Ce? N-apucă drumeţul, amabil şi uşor stânjenit, să 
cumpere o acadea de-o para sau, mă rog, o chiftea, că, techer- 
mecher, cu o temenea, i se oferă halva, baclava, ciulama, 
beizadea, iofca, peltea, pafta, zalhana, cafea, cherestea, 
mucava, muşama, musaca, duşumea, macara, telemea şi 
brânză. Comerţul e în floare. Osmalâii, câţi nu sunt sub flamura 
cea verde, umblă brambura prin urbe, holbând ochii la 
minunăţiile Orientului. Lângă un colt de casă, înaintea unui 
grup de gură-cască, un derviş cu faţa suptă şi frunte înaltă stă 
turceşte pe-o scândură cu cuie şi rupe cu dinţii bucăţi de carne 
din trupu-i, mestecându-le tacticos; în dreapta lui, la vreo doi- 
trei metri, un turc durduliu stă gata să se-ncaiere cu un ovrei 
tânguind: 

— Pe cine l-am mâncat, bre? — zice turcul. 

— Pe tata! — face ovreiul. 

— Când, bre, l-am mâncat eu pe tat-tău? — zice turcul. 

— Când a fost pe corabie... 

— Ce corabie, bre? — face turcul şi şart! Part! Îi trage-o 
pereche de palme. 

Pe lângă ei, mulţime de popor din Armenia, Anatolia, 
Atlantida trece cu daravere, cu cămile, cu chefir. În piaţa Balgi- 
Başlâc un agă stă urcat pe-un caimacan şi citeşte-o geremea. 

— Ce citeşte ăla, bre? — zice turcul către ovrei. 

— O geremea, efendi! — răspunde roşu la faţă ovreiul. 

— Ce geremea, bre! — zice turcul şi rap! Jap! Îi mai trage o 
pereche de palme. 

Deodată, toată larma, toată vânzoleala, tot umbletul se 
potolesc ca prin farmec. Dinspre plaiul Eschişer, în violetul 
înserării, iese stăpâna mării, semiluna. Păgân, creştin, ateu se 
aruncă în pulbere. Nu mişcă nimeni. Dinspre palat se aude un 
ropot şi un pâlc de ieniceri vine în goană spre mulţime să vadă 
de ridică cineva fruntea. Unde zăresc unul cu şezut mai răsărit, 
se opresc şi-l îmblătesc cu săbiile, zicând: 


Na, na! Cum nu se dioache călcâiul sau gura sobei, aşa să nu 
se dioache sultanul! Carnaxi! 
Şi se duc mai departe. 


EPISODUL 33 
LA VIZIRIU 


În vremea asta, nu mult după ce, spre disperarea păgânilor, 
semiluna intrase într-un nor creştin, trei umbre de oameni pe 
trei umbre de cai mai mult se târau decât mergeau spre 
palatul viziriului. Când ajunseră înaintea marilor porţi de 
cherestea, una din umbre sări jos, luă o piatră din caldarâm şi 
lovi de câteva ori în umbra porţii. Sus, pe metereze, se ivi un 
turban: 

— Ce e, bre? — spuse turbanul într-o turcă perfectă. 

— Acasă-i viziriul? — spuse spătarul Vulture, căci el era 
umbra. 

— Ce e, bre? — repetă turcul, făcându-se că nu înţelege. 

— Hrantrâhm harpah viziriul, bre? — repetă şi Vulture. 

— Estem - răspunse turcul. 

— Du-te şi spune-i că-l caută Vodă de la Moldova! — grăi 
Vulture. 

— Mazilit, bre? — întrebă turcul. 

— Deocamdată mazilit - răspunse Vulture. 

— Atunci demeneaţă, bre - zise turcul. 

— Cum te cheamă pe tine, frate turc? — zise mai încet 
Vulture. 

— Mustafa, bre - zise turcul, coborând şi el glasul. 

— Frate Mustafa - şopti Vulture - ai mâncat vreodată piure 
de castane? 

— Mâncat, bre - şopti şi turcul. 

— De la cine ai mâncat tu, frate Mustafa?! — zise uimit 
Vulture. 

— De la tine, bre, acu trei ani, când ai fost cu celălalt Vodă - 
zise turcu. 

— Mda - zise Vulture. Şi mai vrei să mănânci? 

— Mai vreau, bre! — zise turcul. 

— Atunci du-te şi anunţă-l pe viziriu. 

— laca mă duc - zise turcul şi dispăru. 


Peste câteva clipe, cei trei, Barzovie-Vodă, spătarul Vulture 
şi rapsodul Broanteş păşeau pe coridoare moi spre camerele 
viziriului. La un colţ, fâlfâind, le tăie drumul o cadână. Spătarul 
Vulture o privi cu ochi critic şi, făcându-şi semnul crucii, scuipă 
mult în sân. În sfârşit, după alte câteva colţuri, apăru un eunuc 
cât un taur. El deschise o uşă şi în faţa lor apăru viziriul. 

— Dragii mei! — spuse surâzător viziriul, repezindu-se să-i 
îmbrăţişeze. Ce bine-mi pare că vă văd! N-o să mă credeţi, dar 
tocmai mă gândeam azi la voi: oare ce mai fac prietenii mei de 
la Moldova? 

— Păi nu fac prea bine, Luminăţia-Ta - zise Vulture. 

— Ei, cum se poate?! — zise viziriul şi-o umbră de îngrijorare 
îi trecu peste chip. Dar poftiţi, şedeţi, nu staţi în picioare! — şi 
le arătă trei cadâne care ţineau trei perini. 

— Nu facem prea bine, Luminăţia-Ta - reluă spătarul Vulture, 
aşezându-se cu băgare de seamă. 

— Dar ce-aţi păţit? V-au călcat leşii, cazacii? S-a sculat 
prostimea? 

— Ba nu, Luminăţia-Ta, mai rău. Am fost maziliţi. 

— Nu se poate! — se indignă viziriul. De cine? 

— De Luminăţia-Ta - zise timid Barzovie-Vodă. 

— De mine?! — făcu viziriul. E peste putinţă! 

— Ba uite că se poate - zise Vulture. 

— Dragii mei, voi vorbiţi serios? — se uită viziriul la ei. 

— Ne arde nouă de glumă, Luminăţia-ta? — întrebă Vulture. 

— Domnilor, ori nu mai ţin eu bine minte, ori dumneavoastră 
sunteţi nebuni! Uite, am aici catastiful cu tot ce fac. lată: luna 
trecută, în 12, am mazilit pe Constantin-Vodă în Ţara 
Românească, în 13 pe cel ce l-am pus în 12, iar în 14 pe 
Barzovie-Vodă în Moldova. la te uită, dom'le - zise el uimit 
către Barzovie - chiar te-am mazilit! Măi să fie! Dar ce-am avut 
cu dumneata? 

— Nu ştiu, Luminăţia-Ta - spuse timid Barzovie-Vodă. 

— Trebuie c-ai făcut dumneata ceva, că doar nu te-am 
mazilit degeaba — zise încruntat viziriul. Hai, spune repejor tot 
ce-ai făcut. 


EPISODUL 34 


VIZIRIUL SE MĂRTURISEŞTE 


— N-am făcut nimica, păcatele mele! — începu să se tânguie 
Barzovie-Vodă. Să-mi saie ochii din cap, cum vă văz şi cum mă 
mai vedeţi, de-am făcut ceva! Peşcheş am dat, balgi-başlâc am 
dat, cu leahu' nu m-am încuscrit, la moscal prietini n-am avut, 
pielea prostimii nu o am luat, monastiri n-am rădicat, ci numai 
o pustie de teatru; cu pâra n-am umblat, hotarele le-am 
păstrat, se pot vedea şi astăzi, pământul l-am însămânţat, l-am 
arat, l-am adus la sapă de lemn, am scos untu' din el şi vi l-am 
trimis. Atunci de ce, Luminăţia-Ta, de ce? Cu ce-am greşit? 

— Hm! — făcu viziriul dus pe gânduri. Una din cadâne se 
ridică şi aduse o cafea. Hm, hm! — mai făcu viziriul şi mai 
veniră două cafele. Aşa e, ai dreptate, dragă Barzovie, n-ai fost 
un domn rău, ai dat randament. Şi totuşi te-am mazilit, nu mai 
încape îndoială. Uite - ciocăni el cu degetul în catastif - chiar 
aşa am notat:"Mazilit azi Moldova Barzovie-Vodă”. 

— N-aţi scris cumva şi de ce? — îndrăzni spătarul Vulture. 

Viziriul îşi vâri două degete în jiletcă, scoase o pereche de 
ochelari, şi-i fixă pe nas şi se uită cu atenţie în registru. 

— Nu - spuse el dezamăgit. N-am scris. Imi pare nespus de 
rău, dar n-am scris. In orice caz, dragă Barzovie, îţi dau 
cuvântul meu de onoare ca nu te-am mazilit degeaba. Serviţi, 
vă rog - şi le arătă cafelele. 

— Bine, Luminăţia-ta - zise Barzovie-Vodă cu lacrimi în ochi, 
sorbind cafeaua - dar nu se poate să fi uitat! E vorba de 
viitorul meu, de viaţa mea! 

— Viaţă? — spuse obosii viziriul. Viaţa ta? Atunci eu ce să 
mai zic de viaţa mea? Ştiţi voi câte rapoarte, câte misive, câte 
înscrisuri trebuie să citesc zilnic? Şi dacă le-aţi vedea cum sunt 
scrise! Când le citesc, am senzaţia că noi cucerim numai 
popoare indo-europene. Virgulele sunt puse aiurea, subiectul 
se-acordă cu câte-un grup de boieri mai mari, frazele sfârşesc 
invariabil cu apelul la mazilire. De la asediul Vienei n-am mai 
văzut un epitet ca lumea. Încet, încet, tot urmărind rapoartele, 
încep să-mi dau seama de anumite reguli: întotdeauna înaintea 
consoanelor”b”şi”p”se scrie cu”în”şi nu cu”n”;"g”şi”e"urmat 
de vocalele”e"şi”i”se pronunţă”ge”,"gi”, sau, mă rog,'ce”,"ci”; 
când avem un grup de trei consoane alăturate, prima 
consoană trece de obicei la silaba dinainte, iar celelalte la 
silaba următoare. 


— Da, într-adevăr - spuse Barzovie-Vodă revenindu-şi - dar 
există şi excepţii: grupurile”ct”,"cţ”,”pt”, dacă au înaintea lor o 
consoană, se despart astfel:"e"şi'"p"formează silabă cu 
consoana din faţă, iar't”şi”ţ”rămân cu cea următoare. 

— Păi vezi? — se bucură viziriul. Vezi câte probleme sunt? Şi 
tu te plângi că eşti mazilit! 


EPISODUL 35 
FĂRĂ TITLU 


— Luminăţia-ta - grăi atunci spătarul Vulture, luând de pe 
dânsul mâna şerpească a unei cadâne ce se strecura spre 
tăcutul Broanteş - eu zic să lăsăm aceste probleme de limbă 
pe seama grămăticilor. Năcazul care ne-a adus pe noi aici nu 
ţine de limbă, Luminăţia-ta, năcazul nostru e universal. Cu un 
Vodă mazilit nu cad numai două silabe, cade un om, o fiinţă 
cuvântătoare, o familie, o curte, ba chiar, mutatis- 
demonstrandum, o soţietate. O soţietate fără Vodă e ca o oişte 
fără gard. De-aia zic, uitându-mă cu adâncă şi sinceră jale la 
acest vouă preaplecat până mai ieri slujitor: ce facem la o 
adicătelea cu el? 

Barzovie-Vodă suspină şi-şi privi cu profundă recunoştinţă 
spătarul. 

— Domnilor - zise viziriul, desfăcându-şi braţele a neputinţă 
- deocamdată n-am nimic disponibil pentru dumneavoastră. 
Ţara Româneasca e ocupată, Moldova e ocupată, Camenița e 
oraş închis. 

— Luminăţia-ta, nu cerem mult - zise spătarul Vulture. 
Trebuie să fi rămas cândva, pe undeva, un loc de ceva- 
cumva... 

— De ceva-cumva? — deveni atent viziriul. 

— Da, Luminăţia-Ta, de ceva-cumva. 


— De ceva-cumva cam atât? — grăi viziriul, gonind 
cadânele. 
— Păi să ne socotim! — zise spătarul Vulture. Două de la 


logofătul Veardză, c-a rămas pe drumuri. 

— Două! — notă viziriul. 

— Două de la hatmanul Viezure, că i-au pângărit 
giupâneasa. 


— Patru! — zise viziriul. 

— Două de la clucerul Stănilă, că i-au pârjolit casa. 

— Şase! 

— Una de la Preasfinţia-Sa Amfibie, că i-au pervertit 
giudecata. 

— Şapte! 

— Una din partea bivelvornicului Stronţiu, că l-au pus de-au 
giucat geamparalele ziua-n-amiaza mare cum l-au făcut mă-sa, 
care dă şi ca o pungă. 

— Nouă! — socoti viziriul. 

— Două de la logofătul Veardză, unşpe... 

— Păi stai, spătare, că logofătul a mai dat două! 

— Lasă, Luminăţia-Ta, să mai dea dacă lui îi face plăcere! 
Unşpe înmulţit cu o sută, cât dăm noi, eu şi Barzovie-Vodă, fac 
în cap una mie şi una sută pungi-aur, să le purtaţi sănătos! 
Poate că una-două să le fi suflat vântul, da' le-am completat cu 
fumăritul. 

— O mie şi o sută de pungi, care va să zică - medita viziriul. 
Trebuie să-l anunţ pe sultan. Da’ ştiu c-aţi strâns, nu glumă. 

— Nu ne-am făcut decât datoria - plecă ochii Barzovie-Vodă. 


EPISODUL 36 
SULTANUL 


Dimineaţa, după un somn agitat în care visă cu mare plăcere 
că fusese instalat pe un tron cu totul şi cu totul de aur, dându- 
şi apoi scama cu groază că, de fapt, stătea pe tron ţinându-şi 
capul în poală, ca o minge, Barzovie-Vodă fu condus împreună 
cu spătarul Vulture şi rapsodul Broanteş la palatul sultanului, o 
clădire albă, impunătoare, recent renovată, care astăzi 
găzduieşte celebrul muzeu Topkapi, unde, zilnic, puteţi petrece 
câteva clipe de destindere admirând hangerele, pumnalele, 
iataganele, săbiile cu unul sau două tăişuri, adevărate opere 
de artă care şi-au cucerit de demult o binemeritată faimă în 
lumea întreagă, după căderea Constantinopolului (1453). Spre 
deosebire de palatul viziriului în care, cum s-a văzut, cadânele 
umblau majoritatea neînsoţite, în palatul sultanului, nu zăreai 
picior de cadână fără picior de eunuc, ei, eunucii, prin 
specificul activităţii lor obşteşti, bucurându-se de toată 


încrederea sultanului Beşiktaş Mehmet Hamza. 

Beşiktaş Mehmet Hamza s-a născut la 10 noiembrie 1582 în 
satul Galatasaray, de pe coastele Anatoliei, într-o familie de 
turci paşnici, nevoiaşi (anul acesta se împlinesc 400 de ani de 
la naşterea lui). De mic ia cunoştinţă cu vicisitudinile vieţii, 
fiind silit, datorită firavei sale constituţii, să urmeze şcoala 
primară. Este pasionat de istorie şi numismatică. În 1601, în 
urma bătăliei de la Szeghedin, primeşte o bursă de studii la 
Viena. Reîntors în tară, înfiinţează”Mişcarea adevăratei 
propăşiri otomane”(MASOK), acţionând pentru o mai dreaptă 
înţelegere a turcului de rând. După lovitura de stat a lui 
Başbuc-Paşa, ia calea exilului, la Lipsea, unde strânge monezi 
vechi pentru timpuri noi. Când strânge destule, revine la 
Stambul, ia puterea, se instalează la palat şi organizează un 
referendum popular prin care e ales sultan. In general, se 
poate spune că Beşiktaş Mehmet Hamza a militat pentru 
micşorarea numărului de bătălii, pentru declanşarea lor de 
comun acord, pentru stabilirea unor peşcheşuri rezonabile, 
umane. În vremea lui, deşi imperiul otoman n-a cunoscut mari 
extinderi cantitative, este de subliniat faptul că s-a îmbunătăţit 
mult calitativ. S-au înfiinţat numeroase ateliere 
meşteşugăreşti, unde săbiile de Toledo erau obţinute printr-un 
procedeu turcesc. Oglinzile de Murano erau fabricate la Plevna, 
iar icrele de Manciuria erau pescuite din Dardanele. A crescut 
longevitatea turcului mediu, a sporit numărul de soţii. Pe bună 
dreptate, Beşiktaş Mehmet Hamza a fost supranumit”Sultanul 
de treabă”. 


EPISODUL 37 
ÎN PALATUL SULTANULUI, UNDE SĂ TOT STAI 


Deci, cum spuneam în precedentul episod, viziriul îi conduse 
pe cei trei moldoveni în palatul sultanului. Moment important, 
de mare rezonanţă pentru relaţiile româno-otomane din secolul 
al XVII-lea, moment pe care-l povestim cu sufletul la gură, 
atenţi să nu scăpăm nicio nuanţă, niciun amănunt nelalocul lui. 

Pe coridoarele înalte, pâsloase, unde, cum spuneam, nu 
zăreai picior de eunuc fără picior de cadână, însuşi viziriul, cât 
era el de viziriu, umbla parcă mai aplecat, mai adus spre 


podea şi ţinea dreapta. Pe stânga, în sens invers, trecea când 
vreun sol prăfuit, când vreun paşă beştelit, când vreo cadână 
urmată de un parfum ameţitor în care descopereai insensibilul 
eunuc. După ce, spre mirarea moldovenilor, trecu şi-o cămilă 
cu una sau două cocoaşe purtând în spinare două sau mai 
multe femei uşoare care plângeau cu zece rânduri de lacrămi, 
viziriul, în fine, se opri în faţa unei uşi pe care scria în câteva 
idiomuri de mare circulaţie: SALA DE FORTZA. Cu sfială, viziriul 
îşi îndoi falanga unui deget şi ciocăni cu ditamai smaralgdul. 

— Intră! — se auzi firesc (da, acesta e cuvântul,” firesc”) 
dinăuntru. 

Viziriul împinse uşa şi intrară toţi patru. Prima imagine care 
le răsări înaintea ochilor fu cea a unei cadâne pentru 
descrierea căreia pixului nostru i-ar trebui o pastă chinezească 
foarte, foarte moale. Ea, cadâna, stătea în picioare îmbrăcată 
puşcă, nota ceva pe-o tăbliță şi număra: 

— ... O sută cinci, o sută şase, o sută şapte... 

Mai la vale, la picioarele ei, un om mic, muşchiulos, numai în 
fes şi-n indispensabilii sine qua non, făcea flotări în ritmul 
numărătorii. Omuleţul şiroia de sudoare, dar se vedea cât colo 
că e mulţumit. 

— Sultanul! — şopti cu admiraţie viziriul, arătându-l pe 
flotant. 

— ... O sută şaişpe, o sută şaptesprezece, o sută optşpe... — 
continuă cadâna. 

— E mare, dom'le! — se extazie viziriul, urmărindu-şi 
stăpânul. 


EPISODUL 38 
ÎN SALA DE FORTZĂ 


În fine, la flotarea cu nr. 203, sultanul Beşiktaş Mehmet 
Hamza îşi făcu semnul semilunii şi se ridică de pe covorul cu 
bătălia de la Nicopole. Se vedea cât-colo că-i obosit, dar 
mulţumit. 

— Ce urmează? — privi el spre cadâna de serviciu. 

— Masaj sau vernisaj - răspunse dânsa. 

— Masaj! — hotărî sultanul şi-o luminiţă ciudată îi sclipi 
pentru o clipă în ochi. După aceea? — întrebă el cu un glas 


care îi miră pe moldoveni prin moliciunea lui. Cadâna plecă cu 
sfiiciune privirea. Mda - zise sultanul, trecând firesc peste 
stânjeneala cadânei. Şi-apoi? 

— Apoi duş sau spectacol - zise cadâna. 

— Duş - hotărî sultanul. 

— Luminăţia-ta - interveni timid viziriul - n-aş îndrăzni să va 
tulbur măreaţa pauză dacă n-aş cunoaşte cât de adâncă e grija 
ce purtaţi oriunde pentru acele întâmplări şi fiinţe care bat la 
înalta Poartă a înţelegerii dumneavoastră... 

— Frumoasă frază! — răspunse sultanul ştergându-şi ceafa. 
De unde-ai scos-o? 

— Din Tacit, Luminăţia-ta - răspunse viziriul. 

— A fost un mare cărturar. Pămătuful! — porunci sultanul. 

— Cunoscând aşadar interesul neostoit al Luminăţiei-tale 
pentru trebile împărăției - continuă viziriul - am îndrăznit 
împreună cu aceiaşi preaplecaţi slujitori din Herţegovina... 

— Din Moldova, prealuminate! — şopti fisticii Barzovie -... 
sau, mă rog, din Moldova - se corectă viziriul - să intrăm în 
acest loc al forţei şi îndemânării din totdeauna... 

— Cu multă boia şi răziţi şi hreanul - zise sultanul către o 
altă cadână aşteptând respectuoasă în poziţie de drepţi Apoi, 
întorcându-se spre viziriu: Da, te ascult. 

— Şi, cum spuneam, aceşti trei preaplecaţi supuşi din 
Moldova au a vă pune înainte o mică atenţie şi rugămintea de 
a-i asculta. 

— S-aud! — zise sultanul sărind sprinten pe cămila cu 
minere. 

Tăcutul Broanteş înaintă şi puse în faţa sultanului o desagă 
dolofană. 

— Ce-i acolo? — întrebă sultanul. 

— Piatră ponce, pentru bătături, Luminăţia-ta, de la noi de la 
Rarău. 


EPISODUL 39 
SCURTĂ ÎNTREVEDERE CU SULTANUL 
— Vă mulţumesc din inimă! — spuse sultanul adânc mişcat. 


Dar staţi jos, vă rog, staţi turceşte, simţiţi-vă ca acasă. Cei trei 
moldoveni şi viziriul se aşază încrucişându-şi ciolanele. 


— Măi să fie! — zise sultanul privind desaga. Piatră ponce! 
Tocmai ce-mi trebuia! Cine-a fost cu ideea? 

— Eu! — răspunse spătarul Vulture într-o turca perfectă. 

— Cum te cheamă? 

— Vulture, Luminăţia-Ta - răspunse spătarul. 

— Şi ce rang ai, voinice? 

— Nu mai am niciun rang. 

— L-am mazilit, Luminăţia-ta - tuşi încruntat viziriul. 

— Mazilit! — făcu sultanul pleznindu-şi palmele a mirare. 
Imediat apăru o cadână dumnezeiască. 

— Ce e, dragă? — întrebă sultanul, privind-o chiorâş. 

— Aţi pleznit din palme şi-am venit - ciripi cadâna. 

— Am pleznit a mirare - o lămuri sultanul. Întinde-o. Cadâna 
dispăru. 

— Mazilit! — reluă sultanul. Un asemenea om! Şi ăştia doi? 

— l-am mazilit şi pe ei - făcu şi mai încurcat viziriul. 

— Extraordinar! — nu se putu abţine sultanul. Ce vremuri! 
Care va să zică, dacă până şi nişte oameni atât de drăguţi ca 
dânşii sunt maziliţi, atunci în cine să mai ai încredere? Şi de ce 
nu le-ai adus numai capetele? — se interesă el întorcându-se 
spre viziriu. 

— Am vaga senzaţie că sunt nevinovaţi - răspunse viziriul. 

— Mă rog, faci ce vrei. Şi cum vă simţiţi la noi? — se întoarse 
sultanul spre moldoveni. 

— Bine şi foarte bine! — răspunseră aceştia în cor. 

— Dacă aveţi cumva o problemă, mai treceţi pe la mine - 
zise sultanul sărind de pe aparat. Şi vă rog să mă credeţi, mi- 
aţi făcut o mare bucurie cu piatra asta. 

— Bine, Luminăţia-ta - făcu speriat Barzovie-Vodă - dar cu 
noi cum rămâne? 

— Se rezolvă - zise sultanul bătându-l pe umeri. O moarte 
are omul. Cum spunea Omar Khayam? 

—"Mi-ai spart paharul, doamne - recită viziriul - şi vinul cel 
curat, în iarbă sângerează; ce-mi mai rămâne-n loc?”. 

— Nu asta dragă! — făcu supărat sultanul. Strofa cu 
moartea! 

— Pe aia n-o ştiu - mărturisi viziriul. 

— Ei, nu-i nimic - spuse sultanul. Hai noroc şi să ne vedem 
sănătoşi. 


EPISODUL 40 
DESPRE GÂNDIRE 


Speriaţi, năuciţi, moldovenii ieşiră de la sultan. Singurul 
dintre ei care, conform unui străvechi obicei dunărean, îşi 
transforma spaima în meditaţie, părea a fi spătarul Vulture. 

— Luminăţia-ta - grăi el către viziriu - un cap am şi eu. Şi p- 
ăsta să mi-l pierd?! 

— Se ridică aici o problemă - răspunse visător viziriul. 
Oamenii, spătare, nu-şi pierd efectiv capul decât atunci când 
încep să-l neglijeze, înlocuindu-l cu gândirea. 

— O viaţă întreagă nu i-am dat pace propriului meu cap, 
Luminăţia-ta."Gândeşte, îi spuneam, nu dormi, că mâine- 
poimâine vine o gândire mai tare şi-ai zburat."Gândeam, 
Luminăţia-ta, nu exagerez, zi şi noapte, fără pauze. Nici să 
notez ce-am gândit n-aveam vreme. 

— Se mai ridică aici o problemă - spuse viziriul. O gândire 
neîntreruptă încinge capul şi apar greşeli. Ţin minte că acum 
vreo patruzeci de ani eram copil de casă la răposatul sultan 
Kazayangil - ţină-l Alah în haremul lui! — şi într-o după-amiază, 
în loc să frec podelele, frecam mangalu', cum se zice. Mă vede 
sultanul şi-mi spune:"Ce faci, bre, aici după perdele?",„Mă 
gândesc, prea-mărite”, zic eu."în casa mea, bre?!”face el şi dă- 
i şi arde-i, că de-atunci gândesc numai în aer liber. 

— Asta cam aşa e - răspunse spătarul. A gândi cu capul tău 
nu e greu: greu e să-ţi ţii gândirea acolo unde-ţi stă şi capul. 
Au fost cazuri când oamenii cu capul teafăr s-au trezit că le 
zboară gândirea de pe umeri. 

— Cap ai, gândire ce-ţi mai trebuie? — zise viziriul. Fă şi tu o 
pauză. Eu, spătare, te apreciez cât te apreciez pentru că încă 
te văd om cu cap. Nu mă face să-ţi apreciez gândirea 
desprinsă de trunchi. Lăsaţi ce-aţi adus aici şi mergeţi liniştiţi 
la Moldova. 

— În ce calitate? — îndrăzni Barzovie-Vodă. 

— Nu calitatea contează - zise viziriul. Contează s-ajungeţi. 
Calitatea o trimit eu p'ormă, cu ienicerii. Drum bun! 


EPISODUL 41 


DIN NOU ÎN MOLDOVA 


Dacă bine ţii minte, mărite Cetitoriule - şi nu vedem ce te-ar 
putea împiedica să-ţi aduci aminte: memorie distributivă ai, 
cult eşti, autodidact devii - pe cuviosul Metodiu şi pe mai 
tânărul frate întru credinţă lovănuţ i-am lăsat în Moldova, 
ascultând poveşti la ceas de taină, nu mult după ce Găinuşa se 
ivise pe cer, vestind în locul unui Cocoş inexistent trecerea într- 
o altă zi. De luat nu-i vom lua tot de-acolo, ci puţin mai 
departe, cam la vreo două mile de hanul Stăniloaiei. Şi în 
vreme ce Parnasie, Stejeran şi ceilalţi povestitori adorm, cu 
spatele spre jăratic şi totodată, fără s-o ştie, adormind astfel, 
mor ca personaje, iată-i pe nemuritorii Metodiu şi lovănuţ suind 
pieptiş o coastă în boarea străvezie a dimineţii. 

— ... şi era tot alb la păr şi faţa-i era curată - gâfâi Metodiu 
continuând o vorbă - şi se uita blând la mine. Mie mi-au dat 
lacrimile şi nu-mi puteam lua ochii de la el. 

— Altceva nu ţi-a mai zis? — întrebă lovănuţ numai ochi şi 
urechi. 

— Ba mi-a zis - răspunse Metodiu oprindu-se o clipă. Mi-a 
zis:"Eu nu ştiu umbla bine pe-aici, că n-am mai fost de mult. 
Dar dacă vei vrea tu să-mi arăţi unde vine locul acela, m-oi 
ruga să te pomenească Domnul în împărăţia Lui. Vino cu mine 
şi-mi arată şi nu-ţi va părea rău”. 

— Dar în ce voia să-l pună? — întrebă lovănuţ. 

— Avea o canistră mărişoară la el şi-o ploscă mai mică, cât 
să guste pe drum la întoarcere. 

— Şi dumneata ce-ai făcut? 

— Am ieşit cu el la drumul Paşcanilor, am tăiat de-a dreptul 
dealurile Bahluiului şi-am tot mers aşa vreo două zile. 

— Şi el n-a mai zis nimic? 

— Ba a mai zis. A zis că dacă i-o plăcea, va mai veni cu o 
canistră sau chiar cu două, că-n alte părţi nu s-a mai făcut viţă. 
Pe drum am tras amândoi din plosca mea. | se dezlegase şi lui 
limba. M-a întrebat dacă la noi sunt mănăstiri mixte, mi-a dat 
nişte nuci din traista lui - n-am văzut în viaţa mea aşa nuci 
mari, curgea laptele din ele - i-am dat şi eu nişte prune, mai 
trăgeam din plosca... 

— Şi aţi ajuns? 

— Am ajuns. Ne-am oprit pe buza unui deal, am întins mâna 


înainte şi i-am arătat în vale:"Uite, Sfinte Petre, acolo e 
Cotnarul!” 

El a zis „Mulţumesc, frate Metodiu”, şi-a luat canistra 
subţioară, s-a înălţat aşa cam de un stat de om de la pământ şi 
apoi şi-a dat drumul la vale, peste araci. 

— Frumos vis ai avut! — oftă cu invidie lovânuţ slobozind 
pasul. 

— Cu-atâta m-a luminat şi pe mine Domnul - zise Metodiu - 
că altfel... 


EPISODUL 42 
SPLEEN 


În vreme ce Metodiu şi lovănuţ, cu hărnicia seculară şi 
uneori secularizată a călugărilor, urcau pieptiş o coastă a 
dealului din precedentul episod, pe versantul celălalt, 
coborâtor, din actualul episod, la umbra unui stejar despre a 
cărui vârstă este o impietate a pomeni, stăteau prăvăliţi doi 
oameni calmi. Dacă nu s-ar fi observat, în răstimpuri, o uşoară 
mişcare pe orizontală a fălcilor, urmată de o energică 
deplasare pe verticală a mărului lui Adam, ai fi zis că cei doi 
oameni în floarea vârstei nu făceau nimic; mişcarea însă îi 
trăda: mâncau ceva. În spatele lor, la vreo zece metri în umbra 
unui măr pădureţ în floare, apărându-se alene de câteva muşte 
matinale, picoteau doi murgi priponiţi. 

— Nu trece nimeni - spuse unul din oameni, ridicând o 
geană şi privind în lungul drumului. 

— Apăi, măi fârtate - spuse celălalt - uite plosca jumătate. 
Lasă-l încolo şi bea ici pe săturate. Am sau n-am dreptate? 
Drept răspuns, primul luă plosca şi trase o duşcă bună. 

— Trebuia să ieşim la drumul mare - continuă el. Pe cărăruia 
asta nu trece nimeni. 

— Foicica fagului, trebuie să treacă până la urmă cineva - 
răspunse celălalt. Primul oftă şi se răsuci cu efort pe-o parte. 

— la te uită ce s-au mai îngrăşat şi ăştia! — spuse el privind 
spre cai. Mare minune să mai poată fugi! 

— La aşa trai, aşa cai - zise celălalt zdrobind o ceapă. 

— Stau câteodată şi mă gândesc: mare lucru şi frica! — făcu 
primul. E destul să-i ieşi omului în cale, să-l întrebi de sănătate 


şi-ţi dă tot. Dacă ar şti şi ceilalţi cât e de uşor, ar veni toţi în 
codru, n-ar mai sta unul acasă. 

— Păi şi-atunci cui am face dreptate? — zice celălalt 
întinzându-i din nou plosca: ţi-a mai rămas jumătate. 


EPISODUL 43 
LA DRUMUL MARE 


Cum stăteau cei doi voinici acolo la marginea drumului, mai 
vorbind, mai înghițind, numai ce unul din cai necheză o dată 
scurt, prevestitor. 

— la vezi, măi, ce vrea Nestor! — spuse primul voinic. 

Al doilea voinic se sculă într-o rână. 

— Ce vrei tu, murgule băiatule? — întrebă el. 

Calul arătă cu capul în direcţia dealului. 

— Foicica bradului, zice ca să ne uităm în direcţia dealului - 
spuse al doilea voinic. 

— Uită-te tu - răspunse primul. Ne-a mai arătat tot aşa şi 
alaltăieri şi când m-am sculat să văd, era o vulpe. 

Al doilea voinic se urni în sus şi-şi puse mâna streaşină la 
ochi. 

— Verişcane frăţioare - anunţă el - scoală-mi-te în picioare 
puţin. 

— Ce-i? — întrebă primul. 

— Vin doi spre noi. 

— Lasă-i să ajungă aici. A ce arată? 

— A popi. 

— Apăi, ierte-ne Cel care precum se zice pe toate le ştie. 

Cel de-al doilea voinic se aşeză înapoi în iarbă. Când cei doi 
călugări ajunseră în dreptul lor, primul voinic strigă: 

— Hei, preacuvioşiile voastre! la veniţi puţin încoace! 


— Sfinte Haralambie, apără-ne! — sări ca fript Metodiu, 
uitându-se în jur. Piei, drace! 
— Domol, domol! — grăi din iarbă primul voinic, sculându-se 


în capul oaselor. Nu e necuratul, preacuvioase. 

— Bată-vă să vă bată - zise Metodiu, ţinându-se cu mâna de 
piept - cum ne-aţi mai speriat! Dar ce faceţi acolo în şanţ, 
oameni buni? 

— Facem dreptate - zise primul voinic. Auzit-ai dumneata de 


fraţii Stănciulescu? 

— Auzit, de bună scamă - răspunse Metodiu. O tară întreagă 
le poartă frica. 

— Ei, noi suntem - zise voinicul. Fiţi buni şi scoateţi 
dumneavoastră tot ce-aveţi asupră-vă. 

— Păi, ce s-avem, păcatele noastre?! — începu să se tânguie 
Metodiu. 

— Nu ne faceţi să ne sculăm şi să venim noi la voi - îl 
întrerupse primul voinic uitându-se pe sub gene - că e de rău. 

— Alelei - întări celălalt. 

— Păi ce s-avem - repetă Metodiu, scotocindu-se prin traistă. 
Uite ce-avem! — şi le arătă pe rând o psaltire, o scrumbie 
uscată, doi nasturi, o pană, o călimară. 

— Şi tu? — zise voinicul către lovănuţ. 

lovănuţ scotoci şi el prin traistă şi, oarecum încurcat, mai 
scoase două scrumbii. 


EPISODUL 44 
FRAŢII STĂNCIULESCU 


Văzând putinele lucruri scoase de cei doi călugări din traistă, 
fraţii Stănciulescu ridicară a mirare din sprâncene. 

— Nestor! — strigă unul din ei. Calul înălţă deştept capul 
aşteptând poruncă. Omul fluieră într-un chip ciudat, ca o 
mierlă rănită. Calul se uită la stăpân, se uită la călugări şi din 
nou la stăpân. 

— Hai, hai, lasă vorba! — spuse omul şi mai fluieră o dată. 
Calul lăsă capul supus, îşi întinse botul spre tulpina mărului 
pădureţ, se dezlegă şi cu frâul aninat de gât, porni la pas spre 
călugări. Când ajunse în dreptul lor, se opri, îi privi lung, mai 
înaintă un pas, se uită în traista lui Metodiu, apoi într-a lui 
lovănuţ, îi mai mirosi puţin şi necheză. 

— Chiar nu mai au nimic! — spuse uimit unul din fraţi. 

— Aşa ceva n-am mai pomenit! Mulţumesc, Nestor! Calul se 
înapoie în iarbă, sub măr, alături de tovarăşul său. 

— Preacuvioşiile voastre! — spuse cu bunăvoință unul dintre 
Stanciuleşti. Poftiţi, rogu-vă, încoace! Nu vă facem nimic! 

Palizi, drepţi, cu traista-n mâna, călugării se apropiară de 
șanț. 


— Stănciulescu Vasile! — zise unul din voinici, întinzând 
braţul. 

— Stănciulescu Demeter! — spuse şi celălalt, făcând aceeaşi 
mişcare. Işi strânseră îndelung mâinile, se îmbrăţişară cu 
respect. 

— Poftiţi, şedeţi, nu va sfiiţi! — spuse Stănciulescu Demeter, 
lăsându-se în iarba. Călugării, destinşi, căutară din ochi un 
petec de pământ şi luară loc. 

— Noi suntem lotri - spuse Stănciulescu Vasile - şi de aceea 
precum aţi văzut... în sfârşit... ce să mai vorbim, v-aţi dat 
seama. 

— Nu face nimic - spuse Metodiu. Mare-i grădina Domnului şi 
orice om trebuie să facă oareceva într-însa. 

— Noi plivim printre straturi - răspunse Stănciulescu Vasile. 
Pornim de la gândul că în grădina asta toţi şi toate trebuie să 
crească şi să rodească la fel. Cum se-nalţă vreo tufă mai tare 
ori vreun pom face mai multă umbră pământului, cum le 
scuturăm de sămânță, de fruct, de - mă rog - ce pică. lar de 
vedem că este câte unul care nu vrea să dea rod, îl altoim. Ori 
nu aşa trebuie să arate grădina Domnului? 

— Mda - zise Metodiu - văd că eşti lotru cu carte. 

— Suntem tot mai mulţi - spuse cu mândrie în glas 
Stănciulescu Vasile. A trecut vremea când în pădure dădeai 
numai peste sălbăticiuni. Azi codrul e plin de oameni cu carte. 
Unii-s lotri, alţii-i caută. 


EPISODUL 45 


DESPRE UNELE PROBLEME ÎNTÂMPINATE DE LOTRII 
SECOLULUI AL XVII-LEA 


În faţa unei mărturisiri atât de la locul ei şi, în general, în 
faţa întregii comportări peste aşteptări a lotrilor, cei doi 
călugări îşi reveniră total din spaima care le dăduse târcoale în 
precedentul episod. 

— Socot - grăi Metodiu cu glas binevoitor - că dacă v-aş 
numi”fraţilor”atunci când aş începe o vorbă cu domniile- 
voastre, mi-aş călca nu în putină măsură pe cuget şi simţiri. O 
jenă firească mă opreşte să vă numesc astfel. Ingăduiţi-mi, 
aşadar, cu înţelepciunea de care văd că daţi dovadă, să vă 


numesc”"oameni buni”. 

— Preacuvioşia-la - răspunse  Stănciulescu Vasile - 
numeşte-ne matale cum vrei. Că ne vei zice”fraților”, cum nu 
vrei să n zici, că ne vei zice”oameni buni”, cum văd că ţi-ai luat 
îngăduinţa s-o faci, tot una e. Noi - şi când spun”noi”mă 
gândesc şi la fratele Demeter - nu ducem grija numelui. Alta e 
buba: ne doare că oamenii pe care Îi prindem nu vor să stea de 
vorbă cu noi. De multe ori, părinte, prindem drumeţi doar ca să 
mai stăm la o tacla, nu le luăm un ac. Crezi că înţelege careva 
treaba asta? Ca să poţi să vorbeşti cu ei, trebuie să-i legi. 

— Vă simţiţi singuri? — întrebă Metodiu. 

— Puțin spus”singuri”! — răspunse amărât lotrul. În codru, 
dacă n-ai treabă, te simţi prost. 

— A sta-n codru nu-i mirare, a fi lotru-i lucru mare - zise 
Stănciulescu Demeter. 

— Dar voi, oameni buni, ziceţi că faceţi dreptate. Cui faceţi 
voi dreptate? — întrebă Metodiu. 

— Păi asta e, părinte, că nu mai ştim. Până anul trecut 
făceam dreptate la cerere. Venea câte unul mai oropsit şi se 
plângea, ne arăta ce şi cum şi noi îi făceam dreptate. Au fost 
zile când făceam dreptate şi de trei ori pe noapte. O dreptate 
ici, o dreptate colo, mă rog, cum îi venea omului mai bine să şi- 
o facă. Dar s-a stricat treaba şi-aici. 


EPISODUL 46 
NESTOR 


— Foicica fagului, grea e viaţa codrului, da’ şi viaţa lotrului! 
... oftă Stănciulescu Demeter. Că-n codru te duci şi vii, dar fiind 
lotru, aşa rămâi. 

— Poftim? — nu înţelese Metodiu. 

— Fratelui Demeter îi place să grăiască pre viersuri tocmite - 
îl lămuri Stănciulescu Vasile. Asta-i boala lui, de la tata, care-a 
fost tâmplar. 

— Înţeleg - răspunse Metodiu. 

— Da’ uite că ne-am luat cu vorba şi nu v-am pottit la 
nemica! 

— Zise Stănciulescu Vasile. Frate Demeter, mai găsim noi 
ceva în desagă pentru preacuvioşiile lor? 


— De-nchinat am mai avea, de băut aşişderea, dară de 
mâncat. 

— Foicica fagului. 

— Nu se poate! — zise Stănciulescu Vasile. Nestor! 

Calul răsări somnoros din iarbă. Stănciulescu Vasile îşi ţuguie 
buzele şi scoase două şuierături ascuţite. 

— Nu cred că mai poate, frate, - zise Stănciulescu Demeter, 
privind sceptic dobitocul. Uită-te niţel la el s-a îngrăşat, s-a 
deformat de tot. 

Auzind aceste vorbe, calul sforăi cumplit, se înălţă în două 
picioare, căzu pe spate, dar se ridică imediat şi-o luă la galop 
spre un lan de grâu din apropiere. Se opri o clipă la marginea 
lanului, adulmecă şi, brusc, ţâşni în zig-zag spre mănoasele 
spice. Era o splendoare să-l priveşti; înalt, cu glezne fine, cu 
crupa încordată de efort, cu gâtul întins şi roind de sudoare, 
calul părea un zeu modern fugărind o nevăzută nimfă prin 
pletele mângăioase ale grâului. Deodată, superbul centaur cu 
cap de cal şi corp de taur îşi arcui în aer cele peste 400 de 
kilograme ale sale, făcu un salt şi se ghemui la pământ, 
dispărând din vedere. Când se ridică ţinea între fălci un 
urechiat. 

— L-a prins! — exclamă Stănciulescu Vasile. Bravo, Nestor! 

Calul veni modest şi depuse la picioarele stăpânului iepurele 
mai mult mort decât viu. 

— Ciudat cal! — zise Metodiu privind spre Nestor. 

— E cal de vânătoare - spuse Stănciulescu Vasile tăind 
iepurele mai mult mort decât viu în patru. L-am cumpărat de la 
un pur-sânge neamt. 


EPISODUL 47 
DESCRIERE 


Până se fripse nefericitul iepure, această mascotă vie a 
existenţei tupilate şi libere care pe atunci creştea cu sutele de 
mii pe generoasele dealuri urmate de fertile văi, soarele trecu 
încet, inexorabil în crucea amiezii. Era o zi minunată. Ciocârlia 
se înălța voioasă în văzduh după vreo musculiţă inconştientă, 
albinele bâzâiau harnice în căutarea prăzii, fluturii îşi etalau 
întreaga paletă a coloritului lor, demn de pensula unui 


Kandinsky, iar muştele, cu excepţia locului unde adăstau caii, 
erau puţine. La marginea pădurii se puteau vedea vreo 
cincizeci de zimbri păscând falnic, demn, iar nu mult înaintea 
lor, în lan, un cârd de dropii îşi depuneau cu părintească grijă 
ouăle. Un nor de lăcuste venind de la răsărit se opri o clipă 
deasupra pădurii, întunecând soarele, dar apoi făcu cale 
întoarsă. Dinspre nord se simţea moale o adiere de vânt 
purtând cu ea miros de levănţică, şoapte de iubire, vaiete. 
Dintr-o gaură practicată în sol, la marginea lanului, ieşiră firesc 
doi hârciogi. Ei aplecară cu lăbuţele un spic de grâu, luară 
strictul necesar de boabe şi se făcură nevăzuţi. 

Era linişte şi pace adâncă. Se auzeau doar sfârâitul 
nefericitului iepure şi, din când în când, în pădure, boncăluitul 
vreunui cerb ori sunetele unor lupi. Deasupra de tot, în azuriul 
cerului, se zărea, făcând cercuri tot mai mari, cu aripile larg 
întinse, o vrabie. În vârful stejarului multisecular sub care 
fusese aprins focul două veveriţe săreau poznaşe din creangă 
în creangă, desfătându-se cu fumul de iepure. Ciocănitoarea 
ciocănea copacii în căutarea omizilor, încercând să prevină 
infestarea ţesuturilor lemnoase. Sevele urcau neabătut prin 
rădăcini, trunchiuri, crengi iar la nivelul celulei vegetale, sub 
acţiunea clorofilei, plantele sintetizau pe deplin substanţele 
organice din bioxidul de carbon şi din săruri minerale. 

În faţa unei asemenea armonii a Firii, şi călugării şi lotrii se 
simţiră adânc tulburaţi. Îmbujorat, cu lacrimi în ochi, 
Stănciulescu Vasile se întoarse spre Metodiu. 

— S-a fript iepurele, părinte!... şopti el sugrumat, ieşind din 
fum. 


EPISODUL 48 
DIN NOU LA STAMBUL 


Lăsând ceea ce era de lăsat în cămările fără fund ale 
sultanului, Barzovie-Vodă, spătarul Vulture şi tăcutul Broanteş, 
ieşiră în stradă însoţiţi de viziriu. Să tot fi fost în jurul orelor 
zece; strada era animată şi pe trotuare curgea o mulţime de 
lume. Profitând de câteva clipe de răgaz, ieniceri scunzi, câtă 
frunză şi iarbă, se plimbau agale în grupuri, sporovăind de-ale 
lor. Din sens opus, mai sobri, mai tăcuţi, veneau ţinând sub 


braţ frâiele cailor spahiii. Câţiva invalizi de războaie ieşiră şi ei 
în poarta caselor, să se bucure de razele călduţe ale soarelui. 
La mesele de pe terase, în faţa unor ceşti de cafea naturală, 
domnitori, crai, voievozi, cnezi şi principi maziliţi, unii mai 
tineri, alţii mai bătrâni, aşteptau trăgând din lulele semn din 
partea Măriei-Sale, sultanul Beşiktaş. Femei, ce-i drept, nu se 
prea vedeau, dar cine le-avea treaba? 

— Dacă n-aveţi nimic împotrivă - spuse viziriul - v-aş invita 
să luăm masa în oraş. Cunosc eu un armean unde se mănâncă 
excelent. Aşteptaţi-mă puţin, mă duc să mă schimb. N-aş vrea 
să fiu recunoscut. 

Viziriul se îndepărtă în grabă, intrând în palatul interimar ce-i 
fusese pus la dispoziţie. Rămaşi singuri cei trei moldoveni 
făcură câţiva paşi, uitându-se pe la tarabe. 

— Uite, Măria-Ta, au smochine - spuse spătarul Vulture, 
arătând spre o tarabă. 

— Câţi bani ne-au mai rămas? — întrebă Barzovie-Vodă. 

— Vreo două pungi, başca mărunţişul - răspunse spătarul. 

— Mai bine să ne luăm căciuli - grăi Barzovie-Vodă. A mea e 
jerpelită rău. 

— Lasă-le dracului de căciuli, că ni le iau tătarii, Măria-Ta - 
spuse spătarul Vulture. Să ne luăm ceva să putem duce şi 
jupâneselor şi copilaşilor noştri. Eu zic să rămânem la 
smochine. Tu ce zici, măi Broanteş? 

Tăcutul Broanteş arătă către nişte ciuboate de piele cu 
carâmb răsfrânt. 

— Sunt scumpe - grăi sceptic spătarul Vulture. Şi la 
noroaiele noastre n-ai ce face cu ele. Ascultă-mă pe mine: 
luăm trei saci cu smochine şi cu asta ne-am scos şi drumul. 

Pe când se sfătuiau ei ce să cumpere, apăru viziriul. Mai să 
nu-l recunoască: era îmbrăcat lejer, cu un anteriu de mătase 
vişinie mulat pe corp, cu nişte sandale romane şi cu un turban 
mic, ştrengăresc, pus pe-o ureche. 

— Eee, altă viaţă, Luminăţia-ta! — îl flată spătarul. 

— Ştiţi - spuse viziriul roşind de plăcere - să nu înţelegeţi 
greşit, dar dacă apar în oraş îmbrăcat ca vizir, trebuie neapărat 
să trec pe la mama. Aşa cere Coranul. Să mergem, dar. 


EPISODUL 49 


EPISOD CENZURAT 
EPISODUL 50 
EPISOD JUBILIAR 


Întâmplarea face - dar nu este oare întâmplarea expresia 
ghiduşă a  cauzalităţii? — ca tocmai acum o parte a 
personajelor noastre să între taman în ceea ce, mult mai 
târziu, imbatabila înţelepciune populară va numi cu un 
scrâşnet moral de consoane,"crâşmă”. La începutul secolului al 
XVII-lea, deşi  cuvântul”crâşmă”nu prea era folosit, 
aşezământul ca atare era bine cunoscut. Numai în Stambul 
existau - martore ne stau documentele vremii - zeci de 
asemenea stabilimente, unde turcul de rând, oşteanul viteaz, 
veteranul operat de plăgi, temnicerul tăcut, eunucul energic, 
veneau să pună tara la cale, lângă un rachiu de orz sorbit 
agale, cu ochii aţintiţi în zare sau, în câteva cazuri, de-a dreptul 
scoşi din găvane de autorităţile timpului. Cu satisfacția datoriei 
împlinite şi strângând forte proaspete pentru cele ce vor urma, 
ne îngăduim şi noi, povestitorii, să adăstăm o clipă, în acest 
episod jubiliar, la o măsuţă din crâşma ţarigrădiană”La 
semiluna plină”a lui Kir Haciaturian, armean pripăşit şi prosper, 
atent, gata să se înduioşeze de vreo istorie cu amor, fără mâna 
stângă pierdută în tinerele la cărţi. Dacă ai vreo istorioară cu 
amor, eşti omul lui: poţi să mănânci şi să bei pe gratis cât te 
tine suflul epic. În spatele stăpânului, ţopăie harnică o 
ţigăncuşă de vreo douăzeci şi unu de anişori, un adevărat 
factotum al localului. Alt personaj Kir Haciaturian nu are. Din 
când în când văzând că ţigăncuşa întârzie prea mult pe la vreo 
masă, stăpânul se opreşte din plimbare, îşi răsuceşte cu 
greutate capul specific rasei sale şi aruncă pe sub potcoava 
mustăţii un mormăit ameninţător, dar tandru:"Cosette!...”. 
Ţigăncuşa îi surâde, apoi, încărcată de farfurii, talgere, căni, 
cuțite, hangere, fuste, bluze, mărgele, brățări, cercei, iese spre 
bucătărie pe lângă masa noastră, a povestitorilor, foşnind şi 
lăsând în urmă un parfum de o tristeţe iremediabilă. 

Mulţumit, Kir Haciaturian îşi reia plimbarea. În fond, are şi el 
dreptate: a crescut-o de mică. 


EPISODUL 51 
LA MASA, LA ÎNCEPUTUL SECOLULUI AL XVII-LEA 


— Ei, ce serviţi? — îi întrebă viziriul pe cei trei moldoveni în 
timp ce-şi punea şervetul la gât. 

— Eu merg pe-o tocană - spuse spătarul Vulture. Pe 
dumneata, Măria-Ta, spre ce te-ar duce gândul? — se întoarse 
el spre Barzovie. 

— Spre cel mult o ciorbă - răspunse acesta. 

— Nu fi demagog - grăi viziriul. Eu plătesc. Cere ce-ţi place 
ţie mai mult. 

— Atunci să fie şi-un şniţel vienez - spuse Barzovie-Vodă. 

Viziriul se încruntă: 

— Vienez, zici... Mda... A pătruns şniţelul vienez în Moldova? 

— Foarte puţin, Luminăţia-Ta, se corectă repede Barzovie- 
Vodă. Numai la nord, până la Suceava. La Paşcani, de pildă, nu 
găseşti picior de şniţel. 

— Şi pe unde dracu'-a intrat? — se enervă viziriul. 


— Prin trecători, din Transilvania - răspunse temător 
Barzovie-Vodă. 
— Uite-aşa se infiltrează duşmanul! — medită viziriul. Azi un 


şniţel,  mâine-un vals, poimâine-o divizie întreagă. Te 
pomeneşti că-ţi plac şi hamburgării? 

— Jur că n-am mâncat în viaţa mea! — grăi cu spaimă 
Barzovie-Vodă. 

— Bine, să zicem că te cred. Kir Haciaturian! 

Armeanul veni sprinten, aplecându-se în faţa viziriului până 
la pământ. 

— Şniţel vienez ai? — întrebă viziriul. 

Armeanul şovăi un moment, apoi zise: 

— Vienez? N-am, Luminăţia-ta, să mă trăsnească Alah dacă 
vă mint. 

— Dar de avut, ăi avut? 

— N-am avut niciodată, că nu-l mănâncă nimeni. E-o 
mâncare păgână, nu-mi spurc ea casa cu aşa ceva. 

— Bine - spuse viziriul. Dar ce şniţel ai? 

— Şniţel otoman! — răspunse cu mândrie armeanul. 

— Ei, ce serviţi? — întrebă viziriul pe moldoveni. 

— Bunăoară - spuse spătarul Vulture - eu aş dori - şi cred că 


mă aflu în asentimentul tuturor - un şniţel otoman. Ce zici, 
Măria-Ta? 

— Mai încape vorbă? — răspunse Barzovie-Vodă. Negreşit că 
îmi doresc astfel de şniţel. 

— Cât despre Broanteş, mănâncă ce mâncăm şi noi - spuse 
spătarul Vulture. Aşa că aţi mai rămas să ne spuneţi ce doriţi 
doar luminăţia voastră. Ne-aţi face o mare plăcere dacă aţi 
servi alături de noi această îndestulătoare mâncare. 

— Fie! — răspunse viziriul. Cum vreţi. 

— Atunci, patru şniţele mari, otomane! — comandă spătarul. 


EPISODUL 52 
TĂCUTUL BROANTEŞ 


N-apucă spătarul Vulture să-şi termine vorba, că în dreapta 
lui răsări ca din pământ cu tacâmuri, şterguri, pahare, 
ţigăncuşa Cosette. 

Nescrise-s legile-omeneşti! Cunoşti câte-un om de ani de 
zile, îl ştii blând, ascultător, la locul lui, un exemplu pentru toţi 
ceilalţi şi dintr-o dală auzi că l-a călcat tramvaiul. Sau chiar tu, 
care-ai avut o viaţă obişnuită, fără mari evenimente şi care te- 
ai străduit să-ţi faci mereu datoria, să-ţi îndeplineşti obligaţiile 
în familie, în societate, într-o bună zi, o zi oarecare, simţi aşa, 
deodată, cum te calcă tramvaiul! 

Modestele cugetări de mai sus şi altele asemenea lor (pe 
care numai spaţiul restrâns ne împiedică să le emitem) ne-au 
venit în minte gândindu-se la Broanteş, rapsodul tăcut ce-i 
însoțea la Stambul pe Barzovie-Vodă şi pe spătarul Vulture. 
Măritul Cetitor îşi aduce, desigur, aminte de soarta tristă a 
acestui bard căruia, în momentul de vârf al creaţiunii sale i se 
retezase în mod samavolnic limba, deoarece, în concepţia 
otomană despre lume şi viaţă, esteticul, alături de beţie, 
desfrâul şi neplata tributului, slăbea - cică - apetitul militar şi 
forţa imperiului. De asemenea Măritul Cetitor a băgat fără 
îndoială de scamă ce personaj cuminte, secundar, a fost pe tot 
parcursul povestirii bunul Broanteş. Şi iată-l acum în crâşma lui 
Kir Haciaturian profund schimbat, stăpânindu-şi cu greu 
tulburarea, trosnindu-şi pe sub masă degetele. Ce s-a 
întâmplat? 


De cum a văzut-o pe Cosette, ţigăncuşa lui Kir Haciaturian, 
Broanteş a înţeles că tot ce apucase să creeze până a nu i se 
tăia limba este îndepărtat de viaţă, de realitate, de 
universalitate. Făcuse o literatură pentru iniţiaţi, pentru răzăşi, 
minată de specificul locului. În ochii ţigăncuşei adânci, vioi şi 
mari zărea trecând umbrele unor mari teme literare pe care 
metrul îngust al poeziei tradiţionale nu putea să le mai încapă. 
Cu o sută de ani şi mai bine înainte de publicarea celebrei 
opere a lui Giambattista Vico (Scienza nova, 1725), Broanteş al 
nostru, observând mişcarea corsi e ricorsi a salbei de pe 
pieptul Cosettei, se simţea cuprins de mari elanuri romantice şi 
blestema în gând tiparele clasice, slavone. 

Ceva-ceva observase şi ţigăncuşa, deoarece, în momentul 
când îi puse eroului nostru farfuria în faţă, se sprijini uşor cu 
mâna de umărul lui. 

“O, timp, opreşte-te-o ţâră!"'murmură Broanteş în gând. 


EPISODUL 53 
O SCRISOARE 


Nici n-apucară viziriul, Barzovie-Vodă şi spătarul Vulture să 
înghită primul dumicat de şniţel, că Broanteş se sculă în 
picioare şi se uită rugător spre spătar. 

— Vrea afară - îi lămuri spătarul. Luminăţia-ta, pe unde ar 
veni asta... cum îi zice... 

— Pe coridor tot înainte şi prima curte la stânga - răspunse 
viziriul. 

Broanteş mulţumi din ochi şi ieşi. 

— Mi se pare - spuse viziriul tranşând cu dexteritate mari 
bucăţi de şniţel - că rapsodului vostru i-a căzut cu tronc 
ţigăncuşa armeanului. Am spus corect? 

— Corect, Luminăţia-ta - răspunse spătarul. Vădiţi o 
uimitoare cunoaştere a limbii noastre. 

— Natura meseriei mele şi-o frecventare asiduă a ținuturilor 
dunărene m-au ajutat mult în descifrarea şi aprofundarea 
frumosului dumneavoastră idiom. Mai ştiu şi alte expresii: 
puteam să spun, de pildă, că rapsodului”i s-au aprins 
ţurloaiele”, nu? 

— Călcâiele, Luminăţia-ta - îl corectă spătarul Vulture. 


— Da? — se încruntă viziriul. Iniţial am fost informat 
că”ţurloaiele”. Inseamnă că am fost indus intenţionat în 
eroare. Nu-i nimic, lasă că verific eu. 

Pe când cei trei discutau asemenea plăcute lucruri, Broanteş 

se strecură afară, ajunse în curtea interioară a crâşmei, căută 
un colt mai ferit, se aşeză la o masă de bârne, scoase de sub 
suman o pană, o câălimară, o pungă cu nisip dunărean şi-un 
petic de hârtie. Uitându-se din când în când spre uşa crâşmei, 
începu să scrie mărunt, dar citeţ: 
_„l pak dau ştire domniei voastre za starea me. 
Intâmplatu's'a de v'am vădzut şi mare sminteală iaşte vederea 
voao. Că unde sunt zilele cele calde şi frumoase? lată s'au dus. 
Unde bucuria me? lată s'au frânt. Unde limba cea repede şi 
desluşită? lacă n'am. Decum v'am vădzut, io iaste altu omin. 
Deci vă rugăm ca ăl mai târdziu mânii, vă leato 7118, după 
vecernie, să binevoiţi a fi la piaţa Balgi-Başlăc, patamu şi-o 
aveam nedeajde pre domnia voastră se dat noao a şti de toate. 
Vre'o pagubă n'a hi, giur. De nu binevoiţi a veni la piaţă, io nu 
mai am ce să faci pak! Domnia voastră eşti înţeleaptă şi vei 
înţelege za ce voi să dzic. Almintrelea nu e.” 

Ajuns în acest punct al scrisorii sale, Broanteş şovăi; ce 
caractere să folosească pentru semnătură? Orgoliul îl îndemna 
să folosească măcar acum literele lui Vergiliu. Totuşi, prudenta 
lui funciară învinse: semnă în slavonă. 


EPISODUL 54 


VIZIRIUL EXPLICĂ PROBLEMA FEMININĂ ÎN CONCEPȚIA 
OTOMANA 


Când Broanteş reveni la masă, tovarăşii lui şi viziriul se 
lăsaseră deja oftând mulţumiţi şi sătui pe spetezele jilţurilor, 
mestecând ultimele îmbucături cu acea plăcută lipsă de griji pe 
care o are omul situat temporal în mijlocul unei orânduiri 
stabile, departe atât de modul de producţie trecut (respectiv 
sclavagismul), cât şi de Revoluţia franceză (respectiv 1789). 

— Domnule Broanteş - spuse viziriu mutând cu o săbiuţa 
miniaturală o şuviţă de came rămasă buclucaşa între canini - 
nu prea eşti în apele dumitale. Un vechi proverb turcesc spune 
că omul, când nu-i în apele lui, înseamnă ca se gândeşte ori la 


o femeie, ori la mai multe. Dumneata la câte te gândeşti? 

Broanteş roşi vădit şi, descoperit, înjură în gând pe cine le-a 
permis turcilor stabilirea în Asia Mică, favorizându-le astfel 
pătrunderea şi-n Peninsula Balcanică. 

— La una se gândeşte, păcatele lui - răspunse spătarul 
Vulture - că aşa ne-am obişnuit din moşi-strămoşi. 

— La una? Nu e bine - zise viziriul. Nu e bine deloc. Cafelele, 
te rog! — strigă el spre Kir Haciaturian. 

— Păi de ce nu-i bine, Luminăţia-Ta? — întrebă spătarul. l-a 
căzut şi lui draga o fată şi se gândeşte la ea, doar nu s-o gândi 
la mai multe! 

— Vezi - răspunse viziriul, aprinzându-şi o narghilea ce avea 
sculptat în partea unde se pune tutunul un cap de cneaz - aici 
nu vă înţeleg eu pe voi, europenii. Voi vă gândiţi până leşinaţi 
la o singură femeie şi vă însoţiţi tot cu una. Ştiţi de ce avem 
noi, turcii, mai multe femei? 

— De ce? — întrebă spătarul. 

— Ca să ne gândim la ele în bloc. E mult mai uşor. Gândindu- 
te la mai multe, te gândeşti de fapt la o noţiune. Şi-ascultaţi- 
mă pe mine, cu noţiunea te descurci mult mai uşor. Inchipuiţi- 
vă ce-ar fi dacă în toiul unei bătălii m-ar apuca dorul după una 
oacheşă sau bălaie lăsată acasă! Cum aş mai lupta cu? Pe 
când aşa, le gândeşti c-ai lăsat acasă o noţiune şi lupţi ca leul! 
De-aia vă şi batem pe toţi, din Caucaz la Pirinei. Toţi vă gândiţi 
aiurea. Amintiţi-vă ce i-am mai snopit pe spanioli la Lepanto!?. 
Toţi erau cu mintea la câte-o Dulcinee, de-abia ridicau sabia. 
Când am despuiat răniții, numai scrisori de dragoste. In 
schimb, ce-i drept, aveţi o mare literatură. Ce faci, bre, cu 
cafelele alea? _ 

Cosette veni fuguţa cu ceştile aburinde. In timp ce ţigăncuşa 
strângea farfuriile, Broanteş îi strecură pe tavă scrisoarea. 
Văzând mişcarea, viziriul ridică din umeri zâmbind: 

— Moldovenii - tot europeni! — conchise el. 


EPISODUL 55 


O ÎNTÂLNIRE 


2 Inadvertenţă a viziriului: de fapt, turcii au suferit la Lepanto o mare 
înfrângere. 


Terminând masa, viziriul îl plăti regeşte pe Kir Haciaturian, 
lăsându-i un înscris să se prezinte a doua zi la vistieria 
împărăției, şi-i invită apoi pe cei trei moldoveni la palatul său, 
să se odihnească o zi-două, până la plecarea spre Moldova. Le 
dădu camere separate, cu eunuci de serviciu şi saună cu şnur 
roşu pe care dacă-l trăgeai, soseau cadâne ca să-l cheme apoi 
pe viziriu să vadă ce nu-ţi convine. Dar acest real confort nu-l 
interesa pe bietul Broanteş; pentru el orele treceau chinuitor 
de încet. Era mereu cu gândul la întâlnirea de a doua zi. Va 
veni sau nu Cosette? Se plimba frământat, cu paşi mari, prin 
camera  somptuoasă, sub privirile  compătimitoare ale 
eunucului de serviciu, aşezat lângă uşă, pe-un scăunel. 

— Nu te mai chinui atâta, frate - spunea din când în când 
eunucul, încercând să-l liniştească. Toate sunt la fel, ascultă- 
mă pe mine. 

Dar Broanteş nu-l auzea. Noaptea dormi greu, zvârcolindu-se 
şi visând că era când Dante, când mitropolitul Dosoftei. Bâiguia 
prin somn, cerând mereu apă şi Cetatea Albă. De pe scăunelul 
lui, eunucul îl privea cu milă şi nota tot cu un plaivaz. Broanteş 
se trezi în jurul prânzului, se îmbrăcă iute şi trecând pe lângă 
eunucul aţipit şi el, ieşi în urbe, postându-se într-un colţ al 
pieţei Balgi-Başlăc. 

Cosette apăru la ora 5. Văzând-o cum se furişează unduindu- 
se pe lângă ziduri ascunsă toată într-un voal purpuriu, 
Broanteş simţi cum îi creşte inima în piept şi se gândi cu 
emoție şi recunoştinţă la fraţii şi surorile lui, la părinţii lui care-l 
dăduseră să-nveţe carte, la părintele Micodim care-i desluşise 
primele litere pe un vechi Evangheliar, ia Preacuviosul Afanasie 
care-i arătase fraza ritoricească, la munţii Neamţului pe unde 
hoinărise întovărăşit doar de-un Octoih, la Barzovie-Vodă care-l 
învățase elineasca şi latineasca, la moş Pafnutie care-i învățase 
a fluiera în deşte, la mătuşa Despina care-i scăpase de râie, la 
toţi cei care, într-un fel sau altul, îi  desăvârşiseră 
personalitatea. Tuturor acestora le aducea acum mulţumire în 
cuget şi se gândea, în timp ce Cosette se apropia zâmbitoare, 
cu ochii ei negri, aprinşi, că va trebui să facă mult mai mult în 
viitor, să muncească mai cu sârg, să fie mai activ, ca să 
răsplătească astfel încrederea pe care toţi cei de-acasă o 
aveau în el. 


EPISODUL 56 
COSETTE 


— Vino după mine! — îi şopti Cosette în slavonă, ajungând în 
dreptul lui. 

Cuprins de-ai iubirii calzi fiori, Broanteş o urmă supus, 
câineşte. Păşind măruntei, cu spor, ţigăncuşa ieşi din piaţa 
Balgi-Başlăc, coti pe o ulicioară îngustă, apoi încă pe una, se 
opri în faţa unei porţi înalte, de lemn, se uită cu grijă în jur şi- 
apoi intră repede, făcându-i semn lui Broanteş s-o urmeze 
supus, câineşte. Pătrunseră într-o curte interioară închisă, în 
cel mai pur stil renascentist, deasupra căreia, ieşind din primul 
cat al clădirii ce înconjura curtea, se zărea o loggie. Dar 
Broanteş n-avea vreme să admire ancadramentele superbe ale 
ferestrelor, nici frontoanele semicirculare alternând cu cele 
triunghiulare, nici pilaştri în trepte, deoarece Cosette, cu 
aceeaşi grabă urcă la primul etaj, deschise o uşă şi apucându-l 
de-o mână pe Broanteş, îl târî după ea. _ 

Ce noroc pe Broanteş! Să descriem puţin camera. In mijlocul 
ei, la dreapta patului cu baldachin roşu, trona un lavabou. O 
sobă mică, de tuci, duduind plăcut, ocupa un colt al încăperii. 
Un discret miros de levănţică şi năut se înfiripa dinspre dulapul 
sculptat din stânga patului în faţa căruia o măsuţă zveltă, cu 
picioare subţiri acoperite pudic de-o faţă de masa străvezie 
dădea un aer şic fotoliilor somnoroase ce-o înconjurau. Lângă 
sobă, pe perete, era un păretar de pânză înfăţişând cu 
măiestrie o gospodină surprinsă cu lingura în oală. Pe păretar 
scria:" Curat şi bine aranjat faci din colibă un palat”. Deasupra 
patului era atârnat un tablou prezentând veridic”Răpirea din 
serai”. In sfârşit, un alt tablou având în centru o lubeniţă 
proaspăt despicată, completa fondul plastic ai încăperii. 

— Scuză, te rog, deranjul - spuse firesc, în slava veche, 
ţigăncuşa, aruncându-şi mantia pe pat. 

„Nu-i nimic”, murmură Broanteş în gând. 

— la loc, te rog! Bei o cafea? — întrebă ţigăncuşa. 

„Aş bea”, gândi Broanteş. 

— Ce să-ţi dau eu să nu te plictiseşti? — făcu ţigăncuşa, 
punând cafeaua la fiert, ia uită-te puţin într-ăsta. E familia 


mea. 

Îi dădu un album în care erau desenaţi părinţii, bunicii, 
mătuşile, fraţii numeroşi ai Cosettei. Pe prima pagină era 
portretul tatălui Cosettei, un ţigan masiv cu perciuni şi mustață 
pe oală, cu cercei în urechi, uşor încruntat în momentul pozării. 

— Îi murise calul - lămuri Cosette, văzând privirea 
întrebătoare a lui Broanteş. Îl rugam toţi să zâmbească, că era 
un om vesel, dar lui nu-i ieşea din minte calul. 


EPISODUL 57 
FOARTE CALD 


În vreme ce Broanteş răsfoia albumul cu amintiri al Cosettei, 
iar ţigăncuşa fierbea cafeaua, arcuindu-se ca o şerpoaică peste 
ibric, turcii intrau în Camenița. Dar cine-i poate acuza pe eroii 
noştri? De multe ori, în viitoarea şi-n inconştienta tinereţii, 
oamenii nu iau seama la importante evenimente istorice care 
mai târziu le vor strica toată maturitatea. Cunoştea oare 
tânărul Hegel, la 19 ani, pe vremea când se pregătea să devină 
magistru în filosofie, că-n tara de vizavi izbucnea o revoluţie de 
mare importanţă care a făcut posibilă apariţia unui Napoleon, 
care la rândul lui a deschis calea revoluțiilor de la 1848 şi 
studiilor care-au răsturnat filosofia unui Hegel matur? Opinăm 
că nu. Aşa şi tânărul Broanteş habar n-avea că turcii intraseră 
în Camenița stabilind un important cap de pod de unde vor 
controla mult şi bine ţinuturile din jur. 

— Nu ţi-e cald? — întrebă într-o doară Cosette. ` 

Drept răspuns Broanteş îşi dezbrăcă repede surtucul. In 
mişcarea emoţionată, bruscă, un nasture de alamă abia aţinat 
se rupse, se rostogoli pe podea, ocoli tălpile trandafirii ale 
Cosettei, trecu printre picioarele trainice ale unui fotoliu, se 
auzi duruind pe sub pat, ieşi la iveală plin de scame şi se opri 
lovindu-se cu un clinchet de un lighean. Din lighean zbură o 
muscă mare, verzuie. 

— Te rog să nu-ţi faci o impresie greşită despre mine - spuse 
Cosette turnând în ceşti. Dacă te-am invitat aici, nu înseamnă 
că îţi accept prietenia. Mie-mi place foarte mult să stau de 
vorbă cu oamenii, să schimb păreri, monezi, dar ştii cum e 
lumea, crede ca dac-a intrat aici... Apropo, de unde eşti de loc? 


Broanteş făcu un semn vag că de departe. 

— Inţeleg - răspunse Cosette. Nu eşti din partea locului. ŞI 
pe cine cunoşti de-aici? 

Broanteş ridică din umeri. 

— N-ai luat contact cu nimeni? — continuă Cosette. 

Broanteş negă nedumaerii. 

— Ei n-ai luat! De ce minţi, mă? Doar te-am văzut la masă cu 
viziriul! Ce-aţi vorbit voi acolo? 

Broanteş făcu ochii mari. 

— Viziriul n-a spus nimic despre sultan? — surâse Cosette. 
N-a spus că e aşa şi pe dincolo, că un sultan ar trebui să fie 
mai aşa sau aşa... ei? Că dac-ar fi el în locul lui... ei, ei nimic? 

Broanteş negă cu hotărâre. 

— Eşti un băiat dulce - surâse Cosette languroasă. Şi mie mi- 
e cam cald. lartă-mă o clipă, să mă schimb. 

Se sculă alene şi trecu după un paravan pe care Broanteş 
văzu cu groază că era pictat chipul sultanului în exerciţiu, 
Beşiktaş Mehmet Hamza. 


EPISODUL 58 
MĂRTURISIRI 


Ca să nu mai lungim vorba, Cosette reveni de după paravan 
îmbrăcată într-un capot de casă vişiniu, strâns discret pe corp, 
dantelat ta extremităţi, cam ros pe la încheieturi şi care-i 
punea şi mai mult în valoare lui Broanteş rufăria lui curată, de 
răzăş dintr-o familie cinstită, atestat încă din timpul lui Ştefan 
cel Mare. Un fior trecu prin inima lui Broanteş văzând 
decăderea cumplită în care ajunsese vestimentația otomană. O 
asemenea risipă de material, proasta alcătuire a croielii, 
întreţinerea de mântuială a capotului îl cutremură. Vădit lucru, 
era ceva putred în Imperiu. Şi totuşi, nu-şi putea lua ochii din 
pământ; vederea ţigăncuşei îl tulbura şi mai tare. lar aceasta, 
cu imemoriala gratie a celor de teapa ei, puse cafelele pe o 
măsuţă şi se strecură în celălalt fotoliu, aşezându-se - e totuşi 
cazul s-o spunem - turceşte. Timpul trecea. Clipele zburau una 
după alta, focul duduia plăcut, buştenii se prăbuşeau în sobă, 
cafeaua era naturală, pe geam se strecura lumina sfioasă a 
amurgului... Minunate clipe! 


— Povesteşte-mi despre tine - şopti Cosette, privindu-l cu 
ochii umezi. 


Îndurerat, Broanteş îi explică prin semne situaţia obiectivă 
care-l împiedica să dea curs rugăminţii ei. 

— Înţeleg - răspunse cu blândeţe Cosette. Eşti mut din 
naştere sau...? — şi-şi mişcă arătătorul şi mijlociul sugerând cu 
fineţe o foarfecă. Broanteş imită şi el mişcarea foarfecei. 

— Ticăloşii!... — şopti Cosette. 

Broanteş ridică sprâncenele a mirare. 

— Nu te mira că spun asta, tinerel - spuse cu obidă Cosette. 
Crezi că stau aici de bună voie? Aş! Nu ţi-aş dori să fii în locul 
meu! 

Neavând ce spune, Broanteş sorbi firesc din ceşcuţă. 

— Atât mi-a mai rămas - oftă ţigăncuşa privind în jur. 
Cămăruţa asta, bulendrele şi ce mai vezi pe-aici. Şi câte n-am 
avut! Ştii, de pildă, de la cine am ligheanul ăsta? 

Broanteş dădu din cap că nu. 

— De la Sobieski - spuse cu nostalgie Cosette. Ce om! Fala 
creştinătăţii! Da' ştii cum l-am cunoscut? 


EPISODUL 59 
COSETTE POVESTEŞTE 


— Eu am fost crescută, ba întrucâtva şi educată, ia un 
pension de maici din Camenița - urmă Cosette, luând o poziţie 
mai sobră. Părinţi n-am, fiind născută, din câte mi-am dat 
seama, în urma pătrunderii generalului Basta în Transilvania. 
Cred asta deoarece maica Ravena, care m-avea în custodie, 
mi-a spus când m-am făcut mai mărişoară că la trei ani, adusă 
la pension de un negustor, nu ştiam decât două cuvinte: Mamă 
şi Vater. Negustorul mă găsise în nişte tufe pe lângă Turda, 
plângeam şi mâncam mure. Ce-ai văzut în album e la mişto. La 
pension n-am dus-o rău: învăţam latina şi-o pieptănam pe 
maica Ravena, pe numele ei adevărat contesa Danuta 
Wodynska, o mândreţe de femeie, foarte credincioasă, că de- 
aia şi intrase la mănăstire: se ruga o dată la castelul ei şi s-a 
pogorât un înger, dar dimineaţa a văzut că era cazac, şi încă 
ortodox. La opt ani puteam traduce din Tit Liviu, la nouă 


spuneam pe de rost toată slujba, iar la zece ştiam unde-şi tine 
stareţa cheile. Aşa am putut citi, după ce adormeau 
maicile,"Ars Amandi”a lui Ovidiu. N-am priceput eu tot ce scria 
acolo, dar am reţinut imaginile. M-au botezat Cosette, că 
stareţa era moartă după Franţa. In urbe nu ieşeam decât cu 
corul, la catedrală. Nu voi să mă laud, dar nimeni nu cânta ca 
mine. Odată, într-o duminică, să fi avut vreo 16 ani, maica 
Sampdoria, care stătea lângă mine în cor, m-a cotit şi mi-a 
arătat în rândul întâi de bănci un bărbat tânăr, vânjos, cu 
picioare cam scurte, dar bine strâns în talie, stând cu spatele la 
noi."Cine e?”am şoptit eu."Sobieski”, a murmurat ea. Când mi- 
a venit rândul am cântat ca niciodată. Sobieski a întors încet 
capul şi m-a privit. 

Atât. După slujbă, stareţa a venit la mine, m-a luat deoparte, 
şi mi-a spus aşa, mai pe ocolite:"Fata mea, ochiul craiului 
nostru s-a pogorât asupra ta. De-acum înainte trebuie să fii şi 
mai supusă şi mai ascultătoare. l-am spus toate cele bune pe 
care le faci, dar i-am spus şi că nu prea îţi place să ieşi 
dimineaţa la pârâu să te speli. Atunci el şi-a pus capul în piept 
şi s-a gândit îndelung. Apoi mi-a poruncit să-ţi dau asta”. Şi mi- 
a dat ligheanul ăsta - spuse Cosette, înduioşată, ştergându-şi o 
lacrimă. 


EPISODUL 60 
COSETTE NU SE MAI SATURĂ DE POVESTIT 


Ultimele vorbe ale Cosettei se stinseră şi-n camera ce 
începea să se cufunde într-un dulce semiîntuneric, Broanteş 
simţi nevoia să facă un gest tandru, s-o mângâie pe fată. In 
decursul istoriei, în vremea când ieşind aplecaţi şi uşor buimaci 
din peşterile de la Neanderthal, oamenii se răspândeau care- 
ncotro în păstori şi-n agricultori, asemenea gesturi aveau o 
certă semnificaţie cognitivă. Cu timpul, însă, datorită înăspririi 
relaţiilor de producţie şi apariţiei la nivelul marilor imperii a 
unui rafinament greşit înţeles, gesturile de acest tip şi-au 
pierdut conținutul lor  gnoseologic, devenind artificiale, 
studiate, gratuite. Nu e de mirare astfel că dacă pentru 
proaspătul om primitiv mângâierea cu cinci degete din care 
unul opozabil, reprezenta, la sfârşitul unei zile extenuate de 


muncă, singura poartă deschisă spre orizontul cunoaşterii 
semenului şi deci al cunoaşterii de sine, pentru faraonul de mai 
târziu, pentru împăratul aztec sau chiar pentru soldatul roman 
mângâierea şi, în genere, tandreţea nu reprezentau mare lucru 
în sisteme socio-economice care nu se mai bazau pe 
cunoaşterea aproapelui, ci pe exploatarea lui. Nu alta era 
situaţia la începutul secolului al XVII-lea, pe vremea povestirii 
noastre, aşa încât, cu profunda lui intuiţie, Broanteş îşi dădu 
seama că gestul lui ar fi în esenţă fals şi nu-l mai făcu. 

— La mănăstire n-am mai stat mult după aceea - reluă 
Cosette întinzându-se după ceşcuţă şi dezvelind cu acest prilej 
un genunche - pentru că au venit turcii. Câte am putut să 
fugim, am scăpat. Pe câte n-am apucat, ne-au dus la Brăila, la 
un turc bătrân, unul Mustafa, care şedea în port la o masă şi ne 
întreba care din noi vrea să se turcească. Vreo trei din noi n- 
am vrut şi-atunci turcul a râs şi ne-a luat înălţimea, ne-a 
măsurat talia, ne-a însemnat culoarea ochilor, a părului, tot, tot 
amănunţit şi ne-a dat o hârtie să ne prezentăm în cel mult o 
săptămână la Țarigrad, la palatul sultanului, la camera 6. 
Restul, care am vrut să ne turcim, am rămas acolo şi turcul n-a 
mai râs şi ne-a dat o hârtie pe care a zis să scriem amănunţit 
de ce vrem să ne turcim. Acuma, eu ce să fi scris? 


EPISODUL 61 
COSETTE ÎN CONCERT 


— Dar poate că te plictisesc cu povestea vieţii mele, aşa 
cum a fost - spuse Cosette plecându-şi feciorelnic ochii - poate 
că alte gânduri îţi trec acum prin minte... nu, nu nega... îmi 
dau perfect seama, te înţeleg. 

Broanteş se împurpură tot. 

— Ştiu că atrag - zâmbi Cosette respirând adânc - ştiu că 
provoc în voi emoţii de nedescris, indiferent de obârşie. Ce n-ai 
da tu acum, de exemplu, să vii aici lângă mine, pe asta... cum 
îi zice... zi-i pe nume... pe sofaua asta... nu? Aşa-i? Am 
dreptate? 

Broanteş încuviinţă maşinal. 

— Nu fi fleţ - spuse rece Cosette. Nu merit. Sunt o fată ca 
oricare, n-am nimic deosebit. Încearcă să te detaşezi de 


senzaţii, să le controlezi. Gândeşte-te că nu eşti de capul tău 
aici, reprezinţi o comunitate. Un popor care nu-şi poate 
controla senzațiile într-un perimetru istoric dat este un popor 
migrator. Gândeşte-te la bieţii pecenegi: toţi bărbaţi unul şi 
unul. Cine ar fi crezut atunci că îi poate asimila? Şi ce-a mai 
rămas azi de pe urmele lor? Două brățări şi - reţine! — o 
agrafă slavă! Acum te-ai liniştit? 

Broanteş tăcea mâlc. 

— Să-ţi povestesc mai departe - reluă Cosette. Rămăsesem 
la Brăila. Stăteam cu foaia pe care trebuia să arăt de ce vreau 
să mă turcesc în faţă şi nu ştiam ce să scriu, în mintea mea nu 
voiam, dar în sinea mea mi-era frică. Văzând turcul ăla că nu 
scriam niciuna nimic, ne-a dictat el de ce vrem să ne turcim. 
Ne-a luat p'ormă foile, seara ne-a urcat pe-o corabie şi-n trei 
zile, eram în Țarigrad. Aicea noi speram că, dacă tot ne-am 
turcit, ne trimit direct la haremul sultanului unde ni se spusese 
că e o viaţă mai uşoară, sultanul fiind intelectual. Aşa a şi fost 
la început: ne-au dus la palat, ne-au primit, mâncare, băutură, 
haine, mă rog, ca la o casă mare. Dar crezi că era un singur 
harem? Aş! Erau trei, pe categorii. Primul, în care ara intrat şi 
noi, cel mai numeros, era un harem de tranzit. Erau aici, frate, 
la cadâne cu duiumul din toate colturile pământului. Al doilea 
harem era de încercare. Ca să ajungi în el trebuia să cunoşti 
turca, să ai o origine corespunzătoare, să ştii Coranul şi, dacă 
se putea, să ai ochii verzi. Mai erau şi excepţii: am cunoscut, 
de pildă, o cadână din Mohaci cu ochi albaştri ajunsă la 
încercări pentru că ştia face papricaş, care-i plăcea mult 
sultanului. Ultimul harem era haremul de bază, unde se intra 
cu greu, după patru-cinci ani de tatonări şi numai cu ochi verzi. 


EPISODUL 62 
O EXISTENŢĂ FĂRĂ ORIZONT 


— La haremul de tranzit nu era de muncit cine ştie ce - urmă 
Cosette. Ne sculau la ora şase, eunucii. Ne spălam, ne 
pieptănam şi la şapte luam micul dejun, după care ne apuca o 
toropeală până pe la zece. Abia mai târziu am aflat eu ce era 
cu toropeala asta. La zece plecam la lecţii. Studiam gramatica 
turcă, cu accent pe interjecţii, şi gimnastică cât cuprinde. 


Profesoară de mişcări ne era o cadână reformată de la haremul 
de bază şi care cunoştea o mulţime de exerciţii. O chema Doris 
şi suferea de lumbago. Nu putea sta pe scaun, săraca, stătea 
numai în şpagat. Pe sultan nu-l vedeam, da’ îl auzeam 
câteodată pe coridoare, că-i plăcea să cânte. Ştia multe 
cântece, în toate limbile pe unde umblase el cu războaiele. 
Lunea cânta polci, marţea ceardaşuri, miercurea doine, joia 
cazaciocuri şi vinerea iară polci, că leşii se tot răsculau şi le 
prindea mai uşor melodiile. 

La prânz, după cum era şi firesc, mâncam bine, beam bine şi 
iară ne-apuca toropeala de care îţi vorbeam. După-amiaza 
aveam program de voie, cu eunucii. Şedeam şi povesteam cu 
ei, că erau oameni învăţaţi, trecuţi prin multe. Era, de pildă, 
unul Ghermet, de loc din Babadag, care înainte de a fi 
desemnat eunuc, fusese gâde la gurile Dunării. Ne povestea 
ăsta nişte lucruri de ti se făcea părul măciucă! Până la cină mai 
croşetam, citeam din Coran sau Khayam sau, câteodată, 
sâmbăta venea _viziriul şi ne aducea acadele. Îi ştiam 
sâmbetele când vine, că atunci ni se dădea la prânz vin roşu şi 
o halva de-ţi trecea toată toropeala. Viziriul era un om foarte 
bun la suflet: nu venea niciodată cu mâna goală. Nu aducea el 
lucruri de mare valoare, dar pentru noi, care eram în fond nişte 
copile, gestul conta. Dacă vreuna nu ştia vreo interjecţie, 
viziriul nu se supăra, ci repeta cu ea până când respectiva şi-o 
însuşea corect. Seara, după cina, ni se dădea fiecăreia câte un 
eunuc de serviciu pe care trebuia să-l adormim cu poveşti cel 
mai târziu până la miezul nopţii. Dacă eunucul nu adormea 
până atunci, dimineaţa nu ni se dădea micul dejun. Exerciţiul 
acesta se făcea deoarece sultanul adormea greu şi trebuia să 
fim pregătite în orice moment pentru a înlocui povestitoarele 
mai în vârstă. 


EPISODUL 63 
ÎN HAREMUL DE ÎNCERCĂRI 
— Poate că te întrebi de ce ţi-am spus ţie toate acestea - 
zise Cosette. De cum te-am văzut mi-am dat seama ca eşti 


creştin. Într-o lume eminamente păgână, până şi laicii inspiră 
mai multă încredere. Tu eşti creştin, îmi dau seama din 


tulburarea ce ti se citeşte pe chip când mă vezi pe mine 
tulburată de castitatea ta... căci eşti cast, nu? Au mă-nşel? 

Broanteş făcu semn că nu. 

— Din păcate nu acelaşi lucru se poate spune despre mine - 
suspină Cosette. In ciuda unor prejudecăţi, o cadână nu e - vai! 
O vestală. Cadâna este, dacă-mi pot permite pentru ca să zic 
aşa, acea vestală pentru care Roma s-a mutat în Bizanţ şi până 
să fie ea repusă în drepturi, au venit turcii, popor mai practic. 
De toate acestea mi-am dat seama în haremul de încercări. 
Fără falsă modestie, nu cunosc în toată aria sud-dunăreană 
incluzând, după unii, şi Cetatea Albă, o fată care să fi trecut 
mai repede decât mine din haremul de tranzit în cel de 
încercări. N-aveam, ce-i drept, ochi verzi, dar Coranul îl ştiam 
ca pe Tatăl nostru, la gimnastică nu mă-ntrecea decât o 
grecoaică din Fanar care-a şi murit, săraca, după unii la bârnă, 
după alţii la sol, iar în privinţa originii n-aveam probleme, că 
atunci când a văzut viziriul cum mă mişc la aparate, mi-a spus 
s-o ţin eu tot aşa, că de origine turcă îmi face el rost, dacă va fi 
nevoie, şi de dincolo de Caucaz. Aşa că într-o marți, să fi tot 
fost pe la orele 10, am fost trecută printr-o uşă în haremul de 
bază. Aici, în spatele unei perdele, mă aştepta însuşi sultanul. 
Nu se arăta la faţă, dar puteam să-i văd picioarele goale până 
la genunchi, pe sub perdele. Erau cam slabe şi aveau fire rare 
de păr roşcat. Pe degetul cel mare de la dreptul avea un inel 
cu piatră în formă de semilună sau iatagan, nu vedeam prea 
bine. Când m-am gândit câte popoare au căzut sub aceste tălpi 
aparent simple, m-am lăsat în genunchi.”Ridică-te, fata mea, 
mi-a spus el, cu un glas de o nesfârşită blândeţe. Stai normal”. 
M-am ridicat.” Ştii unde te afli?”- m-a întrebat."în haremul de 
încercări, Luminăţia-ta”, am spus cu copleşită de emoție.” E 
corect, a spus el mulţumit. Şi ştii ce trebuie să faci aici?” „Nu, 
Luminăţia-ta”."încearcă să afli cum şi de ce ţi-a făcut rost 
viziriul de origine turcă”."Aşa voi face, Luminăţia-ta”, am 
îngânat eu."Corect, a zis el. De-acum înainte poţi să-mi spui 
simplu: Mehmet. Spune."Mi-a fost frică să-l numesc aşa intim, 
dar el a început să-şi mişte a nerăbdare degetul cu 
inelul."Mehmet”am  şoptit. În clipa aceea am văzut că 
picioarele îi încremenesc.”"Mai spune o dată!”a şoptit şi el de 
după paravan."Mehmet”, l-am strigat eu încetişor. A scos capul 
de după paravan. Chipul îi era răvăşit."Extraordinar ce-ţi 


seamănă glasul cu glasul mamei! — a bâiguit el. O clipă am 
crezut că e ea. Du-te repede la magazie şi spune c-am zis tu 
să-ţi dea pijamaua aia verde.” 


EPISODUL 64 
RUGĂMINTEA COSETTEI 


— M-am dus la magazie după pijamaua verde, cum îmi 
poruncise sultanul - urmă Cosette. Să ştii ca era o mare cinste 
să îmbraci pijamaua verde. Pijamale verzi permanente n-aveau 
decât sultanul, mama sultanului şi viziriul. Cadânele numai în 
ocazii cu totul speciale puteau îmbrăca pijamale verzi, cu 
prilejul zilei Padişahului când, mă rog, la ceremonia de culcare 
asista şi poporul, sau în urma unui eveniment important, cum a 
fost victoria de la Nicopole, când corpului de cadâne i s-a 
acordat, pentru contribuţia adusă sănătăţii sultanului, două 
pijamale verzi cu eşarfa. În restul timpului îmbrăcau pijamale 
incolore, obişnuite, transparente în cazul sultanului şi opace 
pentru viziriu. De fapt, dacă mă gândesc bine, acestei pijamale 
verzi îi datorez eu căderea în dizgrație. Cadânele mai vechi, ce 
nu-şi mai schimbaseră pijamalele de pe vremea păcii cu 
austriecii (1606), nu priveau cu ochi buni materialul mătăsos, 
brodat cu fir de aur pe care-l îmbrăcam în flecare seară. Au 
început să umble cu vorbe de zavistie pe lângă cei din 
anturajul sultanului. În vremea asta eu îmi vedeam de treabă, 
îi spuneam sultanului poveşti şi-l legănam până adormea 
asudat ca un prunc. Se ataşase mult de mine, eram ca o mamă 
pentru el. Trebuie să-ţi spun că era absolut obligatoriu să-i 
spun numai poveşti turceşti; orice altă poveste era interzisă. 
Eu învăţasem multe poveşti şi legende otomane, dar la un 
moment dat le terminasem şi-i povesteam şi de-ale noastre, că 
le ştiam de mică, schimbând doar numele şi locurile. Şi m-au 
prins. l-au demonstrat sultanului, cu probe, că povestea pe 
care i-o spusesem eu de o săptămână şi mai bine, cu 
neînfricata Esmere, cea care-l scapă din ghearele ghiaurilor pe 
viteazul paşă Buşbeiruk, nu era decât o compilaţie după 
legenda cu Maria Putoianca, femeia oştean care omorâse, 
pare-se, mai mulţi turci decât se anunțau în mod oficial pe lista 
cu pierderi. Cu toată stima ce mi-o purta, sultanul a fost nevoit 


să mă dea afară din toate haremurile, nu înainte de a-mi 
şopti:"Vezi, Cosette, nici eu n-am atâta putere pe cât se 
crede..."Aşa am ajuns să slujesc pe viaţă în crâşma lui Kir 
Haciaturian. 

Broanteş ridică uimit ochii. 

— Da, da, nu te mira - spuse Cosette - sunt pedepsită pe 
viaţa. Turcii, care au atât de dezvoltat simţul eternității, nu dau 
pedepse decât pe viaţă, ori pe moarte. De aceea - şopti 
Cosette aprinsă - te rog, ia-mă cu tine în Moldova! Vreau să 
scap de aici! Mi-e dor de clinchetul tălăngilor, de susurul 
izvoarelor, de mugetul zimbrilor, de zborul berzelor care se duc 
în ţările calde, de oamenii care se uită după ele, cântând o 
doină în cor prin văi mănoase, munţi înalţi, câmpii întinse! la- 
mă cu tine şi mă jur pe icoana sfintei fecioare de la 
Czestochowa că nu-ţi va părea rău! 


EPISODUL 65 
O INTERPOLARE 


Sunt, mărite Cetitoriule, împrejurări în viaţa povestitorului 
când pană este, călimară este, hârtie este, curechi în poloboc 
asemine, brânză în puţini de-a volna, şi totuşi mâna i se 
opreşte, privirea-i cade-n depărtare, ochii se închid, capul greu 
cade pe masă şi, dacă nu doarme, nici mare lucru nu face în 
clipele acelea. Şi nu doară că i-ar fi lene ori sprinţara muză ar 
fugi sastisită de dânsul, ci altceva se-ntâmplă atunci: o sfială, o 
reţinere, mai pe româneşte o jenă. Urmându-şi pas cu pas 
făpturile, împărțind cu ele bucuriile şi necazurile, frigul, 
foamea, setea, marşurile lungi, umezeala, şicanele, bătăturile, 
nedreptatea, reumatismul, confiscarea parţială a averii şi câte 
şi mai câte, povestitorul simte din când în când nevoia să se 
retragă, să tragă binişor un glasvand dincolo de care eroii săi 
să nu mai fie decât nişte siluete fumegoase, nişte umbre 
subţiri, nişte contururi. Bunul povestitor ştie că eroul său e şi el 
om şi câteodată are nevoie de linişte, de singurătate, de-un 
colt al lui în care să se poată ascunde în voie. Cât oare din 
măreţia binemeritată a atâtor şi atâtor eroi de poveste n-ar fi 
considerabil ştirbită dacă, printr-o instantă nelalocul ei, măritul 
Cetitor i-ar putea urmări zi de zi şi mai ales noapte de noapte 


fără răgaz? Un Romeo săpunindu-se de zor în faţa oglinzii sau 
un Karamazov cercând nişte bretele (ca să dăm două exemple 
destul de blânde) - nu sunt acestea două imagini nepotrivite şi 
fără rost, deşi nu imposibile? 

Într-o împrejurare de acest fel ne aflăm şi noi, povestitorii de 
la Porţile Orientului. Suntem în camera Cosettei, în cămin arde 
liniştit focul, afară soarele a apus la timp, pe pereţi joacă 
lumina flăcărilor, mobilele picotesc, patul cu baldachin a 
adormit de-a dreptul pe cele patru picioare, Cosette a terminat 
povestea şi rugămintea ei şi-acum se uită la Broanteş pe sub 
gene, iar Broanteş bietul sta cu obrajii îmbujoraţi, cu inima în 
pieptu-i bătând cu foc deşteaptă, căci ei visa privind-o la lupta 
ce-l aşteaptă. Când iată că deodată... 

Dacă am fi unii din acei autori care se respectă, am pune 
mâna pe pană şi mai cu una, mai cu alta, târâş-grăpiş, hai-hai, 
hai-hai, am scoate-o cumva la capăt, mulţumind pe toată 
lumea. Dar cum nu suntem dintre acei autori, preferăm să 
spunem drept, mărite Cetitoriule, că nu mai ştim ce s-a 
petrecut p'ormă în camera Cosettei. 


EPISODUL 66 
UN DESTIN 


O dimineaţă luminoasă în care să te trezeşti oftând de 
plăcere într-un pat moale şi uriaş, oaspete în patul viziriului - 
care muritor, indiferent de epocă şi de orânduire socială, nu și- 
ar dori aşa ceva? 

Bunul Cetitor îşi va aduce aminte că, prinşi cu tipica poveste 
de dragoste a tăcutului Broanteş, pe Barzovie-Vodă şi pe 
spătarul Vulture i-am lăsat în încăperile câtă frunză şi iarbă ale 
palatului viziriului. Înainte de a muta caravana poveştii noastre 
peste mări şi ţări, să mai zăbovim o clipă în preajma celor doi. 

Sunt ceasurile nouă. O muscă mare, păroasă şi verzuie, 
venind tocmai din îndepărtatele ţinuturi ale ludeei, a reuşit să 
purceadă printre perdelele patului în care odihneşte trupul 
cilindric al spătarului Vulture şi, prăfuită, vlăguită de drum, s-a 
aşezat pe fruntea înaltă, înrourată de somn a înaltului sol 
moldovean. Deşi la capătul puterilor, musca mai rămâne 
câteva clipe încordată, atentă, gata-gata să-şi ia zborul. Omul 


însă doarme liniştit; stânca nasului se înaltă drept, traversată 
oblic de şanţul unei cicatrici; la poalele ei, hăţişul mustăţii e 
amarnic bântuit de vântul răsuflării; un şuier subţire, apoi tot 
mai gros însoţeşte ieşirea vijelioasă a aerului din nări; un alt 
val de aer, întâlnindu-l pe primul, ţâşneşte din gură, şi astfel 
unite, formează un singur curent care, din două-n două 
secunde, mişcă perdelele patului, făcând o deschizătură pe 
care tocmai intrase musca. Aceasta păşeşte acum fără grijă pe 
platoul frunţii, ocolind broboanele de sudoare şi căutând un loc 
mai uscat unde să se oprească şi să se întindă. Eroare însă! 
Fulgerător, mâna grea a spătarului făcu un frumos arc de cerc 
şi-şi plesni cu putere capul. Surprinsă de rapiditatea mişcării, 
musca mai avu tăria să observe într-o fracțiune de secundă 
mulţimea de linii din palma muncită a spătarului, apoi simţi că 
se face terci. 

Se puse astfel capăt unui drum lung, al unui zbor peste 
mănoasele câmpii ale Samariei, peste nisipurile Galileei, peste 
coastele Antiohiei, Liciei, Lidiei, peste oraşele Sidon, Berit şi 
Tars, de unde scăpase ca prin minune din mâna unui negustor 
mujahedin, peste ape şi munţi, peste împietrita Capadocie, 
gălăgioasa Armenie, peste cetatea Niceea unde sosise deodată 
cu o ciumă, peste Nicomidia unde-şi depusese ouăle, peste 
Smirna şi Efes, Troia şi Chios unde se-mbătase pe-o masă cu 
resturi de vin şi zburase înapoi, ca proasta, vreo 50 de 
kilometri. 

Toate acestea n-avea de unde le cunoaşte spătarul care, 
încă buimac, se sculă în capul oaselor, aruncă ce mai rămăsese 
din muscă şi trase de şnurul de la căpătâi. Apăru, ca să zicem 
aşa, o cadână. 


EPISODUL 67 
O DIMINEAŢA MINUNATĂ 


La vederea cadânei, spătarul Vulture se frecă la ochi, se mai 
uită o dată, se pişcă să afle dacă nu cumva visează şi se gândi 
brusc la giupâneasa lui Calomfira, o femeie cât malu’, pe care 
abia de-o puteau cuprinde trei bărbaţi voinici cu braţele, drept 
pentru care suratele ei mai subţirele o porecliseră” Stejarul”. 
Băgând de seamă că dulcea vedenie nu-i dispare din faţa 


ochilor, spătarul se răsuci în aşternutul curat ca lacrima şi-l 
strigă încetişor pe Barzovie-Vodă, care, ca unul ce mai dormise 
în odăile viziriului şi ştia câte poţi păţi dormind singur, odihnea 
într-un pat alături îmbrăcat într-o cămeşoaie brodată cu 
frumoase motive populare. 

— Măria-Ta! 

— Ce-i? — sări iepureşte Barzovie-Vodă, ducând instinctiv 
mâna sub pernă şi scoțând De oratore a lui Cicero, de care nu 
se despărţea niciodată. 

— Vezi şi dumneata ce văd eu? — şopti spătarul. 

— Unde? 

— Uite-acolo, lângă uşă! 

Barzovie-Vodă îşi îndreptă privirea într-acolo. 

— Ptiu, drace! — făcu Barzovie scuipând în aşternutul curat 
ca lacrima. Maică Precistă! De unde a răsărit asta, spătare? 

— Ştie-o hingherii, Măria-Ta - spuse spătarul fără să-şi ia 
ochii de la cadână. Când m-am trezit era acolo. 

— Să ne facem că dormim, poate pleacă - zise Barzovie- 
Vodă. 

— Fă-te dumneata, eu stau şi mă mai uit puţin - spuse 
spătaru'. Apoi, întorcându-se spre cadână: Nu ţi-e frig aşa 
uşurel îmbrăcată, drăguță? 

Cadâna îl privi curioasă şi, fie că nu înţelesese limba, fie că 
înţelesese, îi zâmbi larg, copilăreşte. 

— Apără-mă, Doamne, că sunt om bătrân - mormăi spătarul 
în barbă. După care grăi din nou: Şi... după câte văz eu, câştigi 
şi tu o pâine p'acilea... nu? 

Cadâna surâse şi mai tare. 

— la loc, te rog - continuă spătarul, arătându-i un scaun. 

Cadâna, zâmbind mereu, se aşeză sfioasă, cu mâinile în 
poală. 

— Te bate Dumnezeu, spătare! — şopti de sub plapumă 
Barzovie-Vodă. 

— Măria-ta, dac-ai zis că dormi, apăi dormi! Ce te tot foieşti 
atâta? — făcu spătarul şi se aplecă supărat la picioarele 
patului, luă de jos o lulea, o umplu de tutun, se mai aplecăo 
dată, scăpără amnarul şi după o vreme slobozi primul fum. 

— Mda... — zise el mulţumit, uitându-se pe sub gene la 
copilă. Şi ia spune-mi, drăguță, cum a fost pe la voi orzu’ anu’ 
ăsta? Că am auzit că a fost secetă mare... 


EPISODUL 68 
CUGETĂRI 


Cadâna nu răspunse nici de data aceasta şi rămase la fel de 
mută şi zâmbitoare şi când spătarul o întrebă câţi ani are, cine- 
i sunt părinţii, dacă ei ştiu ce face ea prin palatul viziriului, din 
ce loc se trage, unde-i sunt hainele, care-i capitala Moldovei, 
ce-i cu semnul ăla de pe şold, e aluniţă sau ce dracu’ e, şi 
altele şi altele, toate însă cu acelaşi rezultat. Asudat şi 
încruntat spătarul se răsuci spre patul lui Barzovie-Vodă: 

— Măria-ta, dormi? 

— Pe lancea lui Hector, nu! — răspunse Vodă. 

— Dar ce faci? 

— Picotesc şi cuget - surâse Barzovie-Vodă, scoţându-şi de 
sub plapumă frumosul său cap buclat. 

— De picotit văd că picoteşti, dar de cugetat oare la ce 
cugeţi? 

— Ascultânduc-ţi vorbele prin care încerci s-o atragi de limbă 
pe aceasta frumoasă copilă a vitiului şi simțind în ele o certă 
tulburare - spuse cu acelaşi surâs fin Barzovie - mă gândeam 
cât de schimbătoare sunt toate ale omului. Tu, oşteanul care-ai 
învins la Strâmbu şi Streaja, la Dâlga şi Hârlău, la Berga şi 
Rodna, la Borca şi Târgul... 

— ... la Gâlma şi Trunchiu... — îşi aminti visător spătarul. 

— ... Şi la Marna şi Mara şi parcă mai erau... 

— ... şi la Tâncăbeşti - completă spătarul. 

— ... aşa, şi la Tâncăbeşti... tu, zic, tu, oşteanul viteaz, verde 
la bătrâneţe, roşu în tinereţe, te pierzi cu firea în faţa unei... 
mă rog... zi-i cum vrei... 

— Aşa e - suspină spătarul. Simt ispita în pieptul meu cum 
sapă... 

— Femeia, spătare - spuse Barzovie-Vodă sculându-se cu 
plapuma în capul oaselor - este acel lucru minunat lăsat de 
Domnul pe pământ pentru a scăpa raiul de-o pacoste, cum au 
zis proorocii, care nu erau chiar aşa cum îi considerăm noi 
astăzi. Erau, dimpotrivă, oameni cu carte, poate cei mai 
luminaţi din vremea lor, cu o adâncă înţelegere a faptelor şi 
lucrurilor lumii acesteia. Să-l luăm, de pildă, pe proorocul 


lezechiel: în capitolul |, versetul... 

— Bună dimineaţa, dragii mei! — se auzi atunci glasul vesel 
al viziriului şi-apoi se văzu intrând pe uşă şi trupul său, mai 
trist. Cum aţi dormit? Bine? Da? Mă bucur. Şi care din voi a tras 
de şnur? Crailor, nu v-astâmpăraţi deloc he, he! Ei? Care? Şi cu 
capul pe butuc vă gândiţi la prostii! 


EPISODUL 69 
CU STIMĂ 


— Mărturisesc, Luminăţia-ta - spuse spătarul revenindu-şi 
primul la vederea viziriului - că de acel şnur de care pe drept 
cuvânt pomeneaţi, cu însumi am tras. N-am făcut-o Doamne 
fereşte, cu gând necurat, martor mi-e trupul de mult 
nemaiavând altă îndatorire decât să-mi poarte capul, ci doar să 
văd la ce slujeşte şnurul, căci la noi în Moldova asemenea 
lucruri lipsesc cu desăvârşire, măcar că se simte câteodată 
nevoia lor. 

— Să zicem că te cred, spătare, - zâmbi viziriul, deşi 
îmbujorarea din obraji când tragi cu coada ochiului la această 
tânără slujitoare nu parc să dea temei vorbelor tale. 

— Luminăţia-ta, eu, odată, acu vreo zece primăveri, am 
căzut de pe cal. Fugăream un polak, când murgul mi s-a 
împiedecat şi m-am dus drept în - să mă iertaţi - şale. De- 
atunci, cu toate că nu-mi venise sorocul, mă uit la muieri cum 
mă uit şi la dumneata: cu stimă. Roşeaţa din obraji nu-i a 
trupului, e-a aşternutului în care cu nevinovată desfătare am 
dormit. 

„Doamne, cum le mai minte!”se minună în sinea lui 
Barzovie-Vodă. 

— Îmi pare rău pentru dumneata - spuse viziriul. Viaţa ne 
pune uneori în nişte situaţii din care cu greu mai ieşim cu 
turbanul curat. Dar să nu-ţi pară rău. Te poţi consacra 
studiului, lecturii, agriculturii, culturii, mă rog, unor domenii de 
interes general. Se întoarse spre cadână şi făcu un semn 
discret cu iataganul. Cadâna ieşi. Vă las să vă-mbrăcaţi - 
continuă el. Şi aş avea o mare rugăminte: dacă în jurul 
prânzului mi-aţi putea da camera, v-aş rămâne îndatorat. E o 
situaţie cu totul excepţională: din greşeală au fost maziliţi mai 


mulţi domnitori decât erau în realitate şi sultanul vrea să-i 
vadă pe toţi, aşa că... vă daţi seama... a trebuit să-i scot din 
piatră seacă... şi n-aş dori ca să picaţi şi voi... 

— Plecăm, plecăm! — se grăbi să spună Barzovie-Vodă. 

— Atunci, toate bune! — spuse viziriul. Ne vedem în Moldova 
la Sfântă Mărie Mică. 

— În ce loc? — întrebă spătarul. 

— Lângă Târnovo. 

— Păi asta-i la bulgari! — se miră spătarul. 

— Da? — făcu viziriul. Ei, nu contează. Uitaţi-vă şi voi spre 
Dunăre şi când vedeţi mult praf, noi suntem. 


EPISODUL 70 
SPRE MOLDOVA 


Pregătindu-se ei, Barzovie-Vodă şi spătarul Vulture, să plece 
dintr-acest oraş unde mulţi soldaţi purtau în raniţă bastonul de 
paşă, iar alţii chiar capul vreunui paşă căruia sperau să-i ia 
bastonul, se spălară pe ochi, se îmbrăcară pe trup şi se duseră 
pe furiş în camera unde dormea rapsodul Broanteş. Broanteş, 
ia-l de unde nu-i! 

— Măria-Ta - grăi spătarul Vulture privind cu ochi Critic 
aşternutul gol - mă tem că tânărul nostru dă obol acelor nevoi 
de care şi noi în juneţe, într-o joi, avut-am parte, dumneata cu 
Luxiţa, fata boierului Salcie, iar eu cu jupâneasa lui, masiva 
Luxandră. 

— Aproape că-mi aduc aminte - roşi Barzovie-vVodă. Şi ce-i 
de făcut? 

— Să ieşim în urbe - propuse spătarul. Dăm noi cumva de el. 

Luară tustrei caii, încălecară pe doi şi ieşiră în oraş. Acţi 
omori timpul în Stambul în acea vreme nu era greu. Totul era 
să nu-ţi omori calul fugărindu-l pe ulicioare de teama ienicerilor 
şi spahiilor care se ţineau după tine pâlcuri pâlcuri, strigând 
aplecaţi peste oblâncul şeilor cât îi ţinea gura:"Pitule! Pitule!”. 
Până se lămuriră spătarul şi Barzovie-Vodă 
că”piţulele”înseamnă”creiţari”sau”galbâni”şi că ei nu trebuiau 
să se teamă neavând o leţcaie, se făcuse seară şi ei alergaseră 
degeaba circa 50 de kilometri prin rătăcăniile şi hudiţele 
Ţarigradului. Şi tocmai când, dumiriţi de propria lor sărăcie 


salvatoare, se opriseră cu caii în spume într-o fundătură 
mirosind a levănţică, îl zăriră pe Broanteş mergând pe lângă 
ziduri şi ţinând-o de mână pe Cosette. 

— Hei, lacopone! — strigă vesel spătarul. la vino-ncoace! 

Broanteş se apropie sfios, fără să o lase de mână pe Cosette. 

— Da’ văz că ne înmulţim! — surâse spătarul. Cine e 
dumneaei? 

— Sunt Cosette, de la han - ciripi cu vioiciune ţigăncuşa. Noi 
doi ne iubim - adăugă ea, arătându-l cu degetul pe Broanteş - 
şi vreau să fug cu voi. Dacă sunteţi bărbaţi şi nu paparude, 
rogu-vă nu mi lăsaţi aici! 

— Dar n-avem decât trei cai! — spuse Barzovie-Vodă. 

— la ad-o-ncoace la moşul, s-o drămăluiască! — spuse 
spătarul. Dintr-o săritură pe cal, Cosette fu în braţele 
spătarului. Calul icni scurt, clătinând din cap; Broanteş se 
căţără şi el pe iapa lui. 

— Stai bine, drăguță? — întrebă spătarul. 

— Înî - făcu Cosette, domolită. 

— Atunci, spre Moldova! — spuse spătarul, dând bice tustrei 
cailor. 


EPISODUL 71 
IASSY ET SES HABITANTS VĂ LEATO ŞAPTE MII ŞI CEVA 


Dacă neobositului călător îi şade bine cu drumul, molcomului 
poveştilor îi şade bine cu şezutul. Ca atare, nu vom mai urmări 
peripeţiile pline de neprevăzut ale vioilor călugări Metodiu şi 
lovănuţ pe drumul lor spre Cetatea de Scaun a Moldovei, ci, 
aşezaţi undeva ta umbră pe dealul Copoului, îi vom aştepta să 
între în urbe, aruncându-ne asupra oraşului o blândă, pioasă 
privire. 

Vă leato şapte mii şi ceva, laşul, poreclit de tătari Târgul de 
foc”din cauza deselor incendii, de cazaci Târgul celor o mie de 
cărări”din cauza  excelentului vin alb, de turci Târgul 
suspinelor”, din cauza deselor maziliri, şi de moldovenii 
înşişi” Dulcele târg”din cauza deselor giupânese văduvite de o 
amară istorie, laşul, deci, era o aşezare liniştită. Situat la 
întretăierea drumurilor care legau pe de o parte, partea 
răsăriteană a Moldovei, pe de altă parte, partea apuseană a 


Moldovei, oraşul era un important punct strategic pentru turcii 
care voiau să treacă spre nord, leşii care voiau să treacă spre 
sud, tătarii care voiau să treacă spre vest, cazacii care nu prea 
cunoşteau corect punctele cardinale, ba chiar şi pentru 
localnicii care trebuiau să stea acasă şi să le arate direcţia. Nu 
e de mirare astfel că, aproape simultan, puteai zări pe uliţe, în 
umbra zidurilor, cai iuți, mici, de stepă asiatică, murgi roşcaţi 
de Volga, masive iepe leşeşti şi năbădăioşi armăsari arabi 
aşteptându-şi stăpânii să iasă din hrubele răcoroase, cu miros 
plăcut, unde  hangiţe autohtone, suflecate şi rumene, 
dominând cu glasul lor de origine latină hărmălaia păgână a 
unor resturi indo-europene, serveau continuu din oalele de 
pământ licoarea gălbuie de Cotnari, moleşind astfel forţa celor 
două Imperii, fapt de care războinicii comeseni nu-şi vor da 
seama decât mai târziu; în urma păcii de la Kuciuk-Kainargi. În 
vremea asta, afară, armăsarii arabi lăsaţi nesupravegheaţi, 
sătui de propriul lor pur-sânge, îşi maculau originea de clasă cu 
proletarele iepe răsăritene, dând naştere acelui soi ciudat de 
cal, calul-mulatru sau calul de povară, caracterizat prin uriaşa 
sa forţă de a trage înainte căruţa istoriei. 


EPISODUL 72 
RUGĂCIUNI 


Şi iată-i acum pe Cuvioşii călugări Metodiu şi lovănuţ ajunşi 
în culmea Copoului. Au amândoi veşmintele pline de praful 
unei Europe pătimaşe, sfâşiate de lupte intestine, trăind 
timpuri manieriste, decadente, în care-i era frică omului să iasă 
din casă după ora 9 seara. În umerii şi-n mânecile sutanelor au 
praf alburiu de Italia, cu miros de citrice şi măslini, în faldurile 
de pe lângă trup praf gălbui de Balcani care intră în țesătură şi 
nu mai iese, oricât te scuturi, iar la poale, mai proaspăt, praf 
strămoşesc de Paşcani pe care-l poţi scutura, dar care, sub 
forma unui noruleţ credincios, te urmează oriunde, până-n 
mormânt. 

— Am ajuns acasă! — grăi meditativ, cu ochii înlăcrimaţi, 
Metodiu. Mulţumescu-ţi, Ţie, Doamne, că, deşi nu ne-ai scutit 
de povara unor anumite încercări prin care, la drept vorbind, 
era mai bine să nu trecem, ne-ai adus totuşi teferi şi 


nevătămaţi înapoi, ca noi să-Ţi ridicăm acum slavă şi, cu micile 
reţineri de mai sus, să ne închinăm încă o dată măreției Tale. 

— Amin! — spuse lovănuţ. 

— Şi dacă, mărite Doamne - grăi inspirat Metodiu, cu ochii în 
tăria cerului - vei socoti de cuviinţă de-acum înainte să pui pe 
umerii noştri firavi alte şi alte greutăţi, cu gânduri şi teluri pe 
care numai Tu, în nemărginita-ţi dreaptă judecată, le cunoşti, 
adă aceste poveri mai mult spre mine decât spre mai în 
puterele meu tânăr frate lovănuţ, căci de m-oi gârbovi mai tare 
sub apăsarea lor, va părea ceva natural, eu gârbovindu-mă 
oricum prin forţa vârstei, pe când încărcându-l pe el, lucrul se 
va vedea îndată şi în asemenea poziţii încovoiate un suflet 
tânăr, ispitit de Satană, începe să se-ntrebe cu ce drept îl ţii 
aşa aplecat şi ce-ar fi să încerce să-şi îndrepte coloana. 

Ba nu, cuvioşia ta! — şopti emoţionat lovănuţ. Vreau şi eu 
poveri pe spate-mi; vreau şi eu să simt greutatea cuvântului 
Domnului! 

— Atunci apleacă-l şi pe el puţin, Doamne - se rugă Metodiu 
- apleacă-i puţin ceafa cu blânda-ţi mână şi pune-i în spate 
ceea ce, dacă-[i aduci aminte, mi-ai pus şi mie, dar nu-l 
încovoia prea tare de vrei să n-ajungem în împărăţia Ta decât 
şchiopi şi gângavi. 

— Amin! — şopti lovănuţ. 

— Şi-acum să mergem, fiule - grăi Metodiu - să dăm ochii cu 
domnul nostru lumesc. 


EPISODUL 73 
NOUL DOMN 


Mai la începuturile acestei povestiri, când şi condeiul nostru 
şovăia, neştiind cu ce ochi va privi măritul Cetitor osârdia de 
faţă, şi când însuşi măritul Cetitor sta pe gânduri, neştiind cu 
ce ochi să se uite, pomenit-am faptul că preacuvioşii călugări 
Metodiu şi lovănuţ se întorceau de la Râm cu o misiune tainică 
încredinţată lor de Barzovie-Vodă. Însă Istoria, această carte pe 
care şi analfabeţii o pot citi, a făcut ca între timp, printr-acest 
proces dialectic numit mazilire, Barzovie-Vodă să fie schimbat, 
iar în locul lui să fie înscăunat cu mare fală, cu surle şi 
trâmbiţe, cu ţipete şi răcnete, Sima-Vodă cel Bătrân, om ce nu 


ştia scrisul şi cititul, dar care cunoştea ca nimeni altul fumăritul 
şi pescuitul. 

Mazilirea domnilor - grija cărturarilor. Căci foarte îngrijaţi de 
felul cum îi va primi noul domn erau Metodiu şi lovănuţ. Va 
înţelege el oare măreaţa şi nu îndeajuns îndeplinita lor misiune 
de alianţă cu creştinătatea italică, cu atât mai mult cu cât 
misiunea fusese pusă la cale de Barzovie, iar el, Sima-Vodă, 
părea extrem de credincios turcilor? Cei doi călugări nu-şi 
puteau da seama şi de aceea păşeau neliniştiţi, cu inimă mică, 
spre Curte. 

Sima-Vodă cel Bătrân era un om nu mare de stat, însă era 
un mare om de stat. Era foarte bătrân, avea peste 80 de 
primăveri, plus câteva ierni petrecute în Buceag, ca ostatec al 
tătarilor. Bătrâneţea şi timpul petrecut în tinereţe la Țarigrad în 
calitate oficială de capuchehaie, când trebuia să stea cu ochii 
în patru să nu-şi piardă capul, îl făcuseră să-şi piardă vederea 
la un ochi, dar nimeni nu ştia exact la care. Dinţi nu mai avea, 
în schimb avea nişte buze senzuale care nici acum, în culmea 
senectuţii, nu-şi pierduseră de tot farmecul. O paralizie parţială 
a piciorului stâng îi făcea piciorul drept foarte vioi şi unde nu 
gândeai, acolo îl aflai, ţopăind ca bastonul lui în formă de 
buzdugan. Era un călăreț neîntrecut: puţini cai îi 
supravieţuiseră. Uneori, vorbind, uita ce vrea să spună, dar se 
găseau întotdeauna doi-trei vornici care îl readuceau discret la 
locul de unde pierduse şirul vorbelor. Avea mulţi fii şi fiice, 
nemaivorbind de nepoți, ţinându-i pe toţi la Țarigrad, să-i 
înveţe cum se câştiga atunci o pâine. 

Cu un astfel de om trebuia să se întâlnească Metodiu şi 
lovănuţ. 


EPISODUL 74 
VISTIERNICUL XIMACHI 


Să tot fi fost ceasurile 4 după-amiaza când cei doi călugări 
ajunseră în faţa porţilor Curţii domneşti. Sus, pe parapetul 
zidului de la intrare, armaşul Curţii, preacinstitul Abăluţă, se 
plimba moţăind cu buzduganul subsuoară. Când ajungea la 
capătul parapetului, Abăluţă se îndrepta de spate, făcea 
mâinile pâlnie şi striga:” Sunt ceasurile 4 şi totul e biiine!”. 


— Preacinstite armaş! — strigă şi Metodiu din umbra porții. 

Abăluţă aplecă o ureche, îşi mută buzduganul în dreapta şi 
se uită peste parapet: 

— Cine-i acolo? 

— Suntem noi, călugării Metodiu şi lovănuţ! — răspunse 
Metodiu. Dacă nu ţi-i cu supărare, acasă-i Vodă? 

— Cine? — strigă Abăluţă, care era cam tare de acea ureche. 

— Vodă! — strigă tare Metodiu. Acasă-i Vodă? 

— Vodă? Acasă, acasă! — strigă Abăluţă, bucuros că în 
sfârşit auzise ceva. 

— Ţi-am spus, armaş Abăluţă, să nu mai vorbeşti de capul 
tău cu trecătorii - spuse deodată umbra care se strecură pe 
parapet pe lângă armaş. Văd că nu pricepi. Bine. 

— lertare, Luminăţia-ta! — păli Abăluţă şi se plecă până la 
pământ în faţa noului venit. 

— Cine sunt şi ce vor? — şuieră acesta printre dinţi. 

— Sunt doi călugări şi întreabă de Vodă - răspunse încovoiat 
armaşul. 

— Daaa? — făcu noul sosit. Şi dacă nu cumva ai uitat, ce 
face Măria-Sa la aceste ceasuri? 

— Doarme! — bâigui înspăimântat Abăluţă. 

— Păi vezi? — spuse aproape cu blândeţe celălalt. Şi tu urli 
din toii... ăştia... cum le zice... 

— Bojocii - gemu Abăluţă. 

— ... aşa, bojocii. Păi se poate? 

— Nu mai fac, vistiernice Ximachi! — şopti armaşul. 

— Aş vrea să te cred - răspunse Ximachi vistiernicul, căci el 
era. Aş vrea încă o dată să te cred, armaş Abăluţă. Acuma du- 
te şi deschide-le poarta. Apoi se aplecă peste parapet: 
Cuvioşiile voastre, Vodă, cu neostoita-i înţelepciune, doarme 
momentan, dar sunt treaz cu. Poftiţi înăuntru. 

O, biată ţară a Moldovei! Pe mulţi venetici oploşita-i la sânu- 
ţi, multe guri venite de-aiurea îndestulat-ai şi mulţi şi-au lăsat 
ciolanele pe mănosul-tău pământ! Unul din aceştia, şi nu ăl de 
pe urmă, era Frederico Ximachi, fiul unei roabe genoveze şi al 
unui negustor grec din Corynt, mâna dreaptă a lui Sima-Voadă, 
după ce, într-un anumit fel, îi fusese piciorul stâng, căci 
bătrânul, de când îl lovise paralizia şi înainte de a primi 
buzduganul domnesc, obicinuia să se sprijine pe umărul mai 
tânărului său sfătuitor, pe care-l cunoscuse de multă vreme şi- 


n care avea o încredere mioapă, mai văzând totuşi, după cum 
pomeneam, cu un ochi. Fără să asculte de ochiul său valid 
care-i spunea că Ximachi prea seamănă a coţcar, Sima-Vodă 
se lăsase pe seama ochiului beteag şi-l numise pe Ximachi 
vistiernic. Greşită judecată! 


EPISODUL 75 
ÎN SPATELE PORŢILOR ÎNCHISE 


— Şedeţi! — îi pofti cu un gest larg vistiernicul Ximachi pe 
cei doi călugări, după ce străbătură în linişte câteva coridoare 
tapiţate cu piei. Metodiu şi lovănuţ se puseră în jilţuri 
pregătindu-se să şadă, dar când ridicară privirile, încremeniră: 
întreaga sală, mare cam de 37 de stânjeni pătraţi, avea pe cei 
patru pereţi o mulţime de capete împăiate, unul mai fioros 
decât altul şi toate cu limba scoasă. Erau capete de urşi, de 
lupi, de vulpi, de râşi, de ţapi, de cerbi, de zimbri, de bouri, de 
mufloni, de nevăstuici, de bursuci, de jderi, de ienuperi, de 
vultur, de ulii, de corbi, ba chiar, lângă uşă, şi un cap stingher, 
cu o inexplicabilă expresie de cruzime pe chip, de iepure. 

— E sala Capetelor - le spuse Ximachi, văzându-le privirea. 
Tot ce vedeţi aici a fost vânat de Sima-Vodă. 

— O adevărată minunăţie - bâigui Metodiu, simțind că-l trec 
sudorile. 

— Mda - zise Ximachi, obişnuit cu acest gen de flatări. 
Dincolo - le arătă el o uşă închisă - avem sala Trupurilor, dar 
încă nu e gata. Ştiţi cum e: unele trupuri se mai rătăcesc, mai 
dispar... până le găseşti, până le împăiezi... 

Metodiu încuviinţă maşinal din cap. Urmă o pauză în care 
Ximachi îşi încrucişă mâinile în poală şi închise ochii, părând a 
se cufunda într-o adâncă meditaţie. 

— Şi ziceaţi că aveţi treabă cu Vodă... — spuse el încet, 
aproape în şoaptă. V-ascult. Sunt vistiernicul Ximachi, de n-aţi 
auzit cumva de mine. 

Metodiu trase aer mult în piept şi începu: 

— Mărite vistiernice Ximachi! Dintre toate părţile trupului pe 
care Domnul Dumnezeu mi le-a îngăduit sa le am, cel mai mult 
îmi blestem urechile. Aceste zgârciuri cernite ce de-atâtea ori 
le purtăm fără niciun folos! Căci iată, degeaba mă-nvrednicesc 


să le port, cum se cuvine, de o parte şi de alta a capului, dacă 
în găoacea lor n-a intrat niciodată, cum cu ruşine o recunosc, 
frumosul Luminăţiei-tale nume! 

Ajuns aici, Metodiu se uită cu coada ochiului spre Ximachi. 
Acesta stătea în aceeaşi poziţie, de om adormit. 

— Căci ce e urechea - reluă cu glas înalt Metodiu - dacă nu 
locul unde se strâng de-a valma, fără nicio socoteală, gunoiul 
vorbelor, pleava şoaptelor ticăloase, sămânţa  zavistiei, 
nămolul trădărilor... 

— Hi! Hi! — chicoti brusc Ximachi - păi atunci o să ţi le 
tăiem! 

— De ce să mi le tăiaţi, Luminăţia-ta? — întrebă cu sfială 
Metodiu. 

— Ce? Cum? — făcu Ximachi ca trezit din somn. Ce spuneai? 
Continuă, rogu-te. 

— Vorbeam despre urechi - zise Metodiu. Aşezate, cum se 
cuvine, de o parte şi de cealaltă a capului, ele ne ajută să 
auzim sfaturile duioase, poveţele înțelepte, vorbele pline de 
duh ale celor pe care Cerul, în milostenia lui, i-a aşezat peste 
noi, să ne glăsuiască în ele. 


EPISODUL 76 
RITORICEŞTI 


— Ai limba ascuţită, cuvioşia-ta, - glăsui vistiernicul Ximachi 
după ce Metodiu termină vorba. Am avut întotdeauna un 
sentiment de respect pentru oamenii care ştiu grăi: au viaţa 
cea mai scurtă. In tinereţe mi-ar fi plăcut să mă-ntrec cu 
dumneata în meşteşugul vorbelor, în faţa gâdelui. Ţin minte că 
pe vremea lui lusuf-paşa, când eram giudecător în Cipru, am 
scos o frază din care au căzut trei capete. Era o frază aşa de 
frumoasă, că a intrat în popor şi-a început să mă caute sultanul 
de ce umblu cu vorbe. Mă mir şi astăzi cum am scăpat cu 
viaţă. Dar să trecem. V-ascult. Ce treabă aveţi cu Vodă? 

— Luminăţia-ta - zise Metodiu - cele grăite de vârstnica dar 
înţeleaptă dumitale gură /uc et nunc fac lucrul nostru mai uşor. 
Căci nu m-aştept ca junele Luminăţiei-Tale cuget să se tulbure 
prea tare dacă ar afla că noi doi, aşa jerpeliţi şi flenduroşi cum 
ne vezi, am fost acolo unde ritoriceasca vorbire e ţinută la 


mare preţ şi cuvintele sunt ca banii: dacă le ai, bine, dacă nu, 
trebuie să umbli în toate părţile. 

— Adică? — întrebă Ximachi. 

— La Râm, Luminăţia-Ta! 

— La Râm? Se miră Ximachi. Şi ce-aţi căutat voi acolo? 

— O scurtă privire aruncată în istorie - spuse Metodiu - ne 
arată că totdeauna înaintea unui Domn s-a întâmplat să fie 
altul, care şi acela a urmat unui alt Domn, precedat la rândul 
lui de cel pe care l-a schimbat, ca să poată fi înlocuit de 
moştenitorul tronului său, şi acesta o simplă verigă într-un lanţ 
care, fie-mi iertată vorba proastă, mai zăngăneşte şi astăzi. Nu 
mai departe, Măria-Sa Sima-Vodă l-a schimbat cu temei pe cel 
la care voiam să ajung, Barzovie-Vodă, om luminat... 

— la mai dă-l dracului! — făcu Ximachi. 

— Cu totul de acord - grăi Metodiu. Dar înainte de a-l ia mai 
da dracului, se cuvine să arătăm, ca să lămurim ce-am căutat 
noi la Râm, că printre multele păcate ce le avea, unul era de 
groază: voia o alianţă cu Papa. 

— Cu Papa?! — făcu uluit vistiernicul Ximachi. Cu Papa, mă?! 
— continuă el uitând o clipă cu cine vorbeşte şi trădându-şi 
astfel originea plebee. Phuaii, ce idee! Mă duc să-l scol pe 
Vodă... 


EPISODUL 77 


ÎN CARE CETITORIUL ÎL POATE VEDEA PE SIMA-VODĂ ÎN 
CARNE ŞI OASE 


Metodiu şi lovănuţ nu trebuiră să aştepte mult. Printr-o uşiţă 
dosnică pe care până atunci n-o băgaseră în seamă, apăru 
sprijinindu-se în baston Sima-Vodă ăl Bătrân, urmat de 
vistiernicul Ximachi. Pe braţul drept Sima-Vodă avea ceea ce 
călugării crezură la început că e un şoim, dar care se vădi mai 
aproape a fi un papagal uriaş, cenuşiu. Pe ochiul drept 
papagalul avea o bentiţă neagră, cum au piraţii. La vederea 
domnului, călugării căzură în genunchi. 

— Sculaţi-vă, fiii mei - spuse cu glas domol, răguşit, Sima- 
Vodă. Nu genunchii, ci capetele să le plecaţi domnului vostru. 

— Eşti dat dracului, Măria-Ta! — ciripi deodată papagalul 
zvâcnind din aripi. la uită-te cum i-ai mai speriat! 


— Taci, Alfred! — spuse la fel de domol Sima-Vodă. Nu-l luați 
în seamă, cuvioşiile voastre: e un papagal fără minte. M-a 
scăpat o dată de la moarte şi de atunci e cam slobod la gură. 
Sculaţi-vă. 

Fără să-şi poată lua ochii de la papagal, cei doi călugări se 
aşezară din nou în jilţuri. La fel făcură Sima-Vodă şi Ximachi. 
De pe braţul domnului, papagalul sări pe umărul dânsului. 

— Ce-i? — făcu Sima-Vodă. Ce vrei? 

Lui Metodiu i se păru că aude un uşor cârâit. 

— N-am timp acuma - spuse Sima-Vodă. Papagalul se foi pe 
umărul domnului şi cârâi de-a binelea. 

— Of, Doamne, că o să mă înnebuneşti de-a binelea - făcu 
Sima-Vodă, apoi se plecă spre călugări: lertaţi-mă că vă-ntreb, 
cruciuliţele ce le purtaţi la gât sunt de aur? 

— De aur, da - zise Metodiu zăpăcit. 

— Nu vede bine până acolo — zise stânjenit Sima-Vodă, 
arătând spre Alfred - şi de-asta v-am întrebat... nu vă fie cu 
supărare... ca toate păsările, e atras de lucrurile strălucitoare... 
în sfârşit... cred că înţelegeţi... 

Se lăsă o tăcere penibilă. Primul care o sparse fu vistiernicul 
Ximachi. 

— Măria-Ta, te-am trezit fiindcă dânşii vin de la Râm. 

— De la Papa, ştiu, ştiu - spuse cu blândeţe Sima-Vodă. Ce 
face Papa, dragii mei? 

Metodiu şi lovănuţ se priviră nedumeriţi. 

— E bine - spuse Metodiu. 

— Aşa deci... Mă bucur, mă bucur... — zise Sima-Vodă. O fi 
bătrân şi el, săracu'... Câţi ani să aibă? 

— Păi... cred că bate spre' şaptezeci, şaptezeci şi... — 
răspunse Metodiu. 

— Azi-mâine se duce şi el... — grăi trist şi papagalul. 

— Toţi ne ducem... — zise pe gânduri Sima-Vodă. 

— Ce să-i faci... — murmură papagalul. 

— Câinele de Barzovie voia o alianţă cu Papa - interveni cu 
glas hotărât Ximachi. 

— Barzovie!... — exclamă duios Sima-Vodă, ca şi cum şi-ar fi 
adus aminte de un prieten bun. Parcă pe el l-am schimbat, nu? 
Ce băiat bun!... Mai ştiţi ceva despre el? 


EPISODUL 78 


RUXĂNDRIŢA 


În clipa aceea, înainte ca Metodiu să poată spune ceva, uşa 
dosnică se întredeschise şi de după ea apăru un încântător 
căpşor cu zulufi blonzii căzând pe lângă nişte urechiuşe mici, 
trandafirii. 

— Se poate? — se auzi ceea ce s-ar putea numi un ciripit. 

— Nu se poate - cârâi papagalul. 

— Ba se poate - zise binevoitor Sima-Vodă. Intră, 
Ruxăndriţa! 

Uşa se deschise de-a binelea şi în Sala Capetelor intră o 
copilă împlinită, de 17-18 ani, toată numai rotunjimi şi gropite, 
îmbrăcată într-o rochie de tafta verzuie cu mâneci tivite cu 
dantele, strânsă bine pe talie şi înfoiată la spate, cu un şal gris- 
perle pe umeri şi cu o mică vânătaie pe gât. De sub faldurile 
lungi ale rochiei scoteau vârfurile două botine de satin alb. 
Copila veni zâmbitoare şi se căţără pe unul din genunchii lui 
Sima-Vodă, cuprinzându-l pe moşneag cu braţele şi pupându-l 
pe obraz. 

— E Ruxăndriţa, nevastă-mea, Doamna Moldovei - făcu 
prezentările Sima-Vodă, tuşind cam încurcat. Dânşii sunt 
călugări şi vin de la Râm. 

Metodiu şi lovănuţ rămaseră literalmente cu gura căscată. 
Mai ales lovănuţ, cu gura căscată specifică vârstei, holbă nişte 
ochi cât cepele. Ruxăndriţa sări de pe genunchiul lui Sima- 
Vodă şi se plecă în faţa lui Metodiu. 

— Binecuvântează-mă, părinte - gânguri ea. 

„Piei, drace”gândi brusc Metodiu simțind cum urcă spre el 
un excepţional miros de caisă coaptă. Dar cu glas tare, pe nas, 
zise: 

— Fii binecuvântată, Doamnă! Domnul să te aibă în pază! 

— Care domn? — chirăi papagalul. Că sunt doi. Cel de Sus şi 
Cel de Jos. 

— Cel de Sus prin Cel de Jos - răspunse liniştit Metodiu, 
obişnuit cu astfel de capcane laice. 

— Bine zis - murmură în barbă vistiernicul Ximachi. 

Ruxăndriţa se ridică şi dintr-un nou salt, fu din nou pe 
genunchiul tremurător al lui Sima-Vodă. Se aplecă şi-i şopti 
ceva. Papagalul plecă şi el urechea. 


— Sunt de aur, sunt de aur! — chiţăi veselă pasărea. Am 
întrebat şi eu! 

— Taci, Alfred - făcu moale Sima-Vodă. Da, Ruxăndriţa, 
lumina mea, crucile cuvioşiilor lor sunt de aur. Zâmbi 
călugărilor. Ştiţi şi dumneavoastră, femeile... Apoi se întoarse 
spre Ruxăndriţa şi spuse cu părintească dragoste: N-ai vrea, 
fulgul meu drag, să-ţi muţi dulcea-ţi greutate în jilţul de colea, 
căci simţi şi tu, începe să-mi bâţâie? 

— Ba da - surâse simplu Doamna Moldovei, sărind în 
picioare şi-apoi sărind drept în jilţ. 


EPISODUL 79 
CEVA-CEVA SE CONTUREAZĂ 


— Aşa deci... — zise Sima-Vodă, reluând firul unui dialog 
care, mutatis-mutandis, va dura aproximativ un secol, 
antrenând alte pături sociale. Care va să zică, veniţi de la Râm. 
Şi de ce v-a trimis Papa aici, dragii mei? 

Metodiu îşi drese glasul: 

— Nu Papa ne-a trimis aici, Măria-Ta, ci Barzovie-Vodă ne-a 
trimis la Papă. 

— l-auzi! — se minună Sima-Vodă, mângâindu-şi firele rare 
din barbă şi împrăştiindu-şi astfel pe veşminte o fină mătreaţă. 
Şi ce voia Barzovie? 

— Tâlharul voia o alianţă cu creştinătatea împotriva turcilor - 
interveni întunecat Ximachi vistiernicul. 

— Ce vorbeşti?! — făcu Sima-Vodă. Nu e rea ideea! Şi Papa 
ce-a zis, dragii mei? 

— Papa ne-a întrebat pe unde vine Moldova. 

— Şi? 

— Şi noi i-am spus. 

— Şi el ce-a zis? 

— Când a auzit pe unde vine, a zis că deocamdată nu se 
bagă, da' să menţinem legătura. 

— Cu minte om! — exclamă Sima-Vodă. Dar cum să 
menţineţi legătura? 

— Păi a zis că noi să trimitem la ei nişte călugări mai tineri la 
studii, iar ei să trimită la noi nişte călugări mai bătrâni să vadă 
ce şi cum. 


În vreme ce discuţia se derula astfel, lovănuţ stătea încurcat 
în jilt şi avea sentimentul ciudat că Ruxănadriţa îl priveşte pe 
sub gene. Ruxăndriţa, doamna Moldovei, nu-l privea, dar avea 
senzaţia stranie că, până una-alta, ce-ar fi să-l privească pe 
sub gene? Vru să se-ntoarcă şi să transpună în practică ceea 
ce simţea, când deodată papagalul cârâi scurt: 

— Stai liniştită, Ruxănariţă! 

„Fire-ai a dracului de cioară împuţită!"gândi cu ură tânăra 
doamnă, plecându-şi cu sfiiciune ochii. 


EPISODUL 80 
POLITICEŞTI 


Cele spuse de Metodiu părură a-l interesa pe Sima-Vodă. 
Fără să-şi dea seama, căzu pe gânduri. Vârsta înaintată, 
oboseala, tracasările zilnice, incursiunile cazacilor peste Nistru, 
tinereţea nepotolită a Ruxăndriţei, junghiurile din şale şi masa 
copioasă îl făcură să aţipească puţin. Intr-un târziu, deschise 
ochii şi-şi aduse aminte de ceva. Se întoarse spre Ximachi 
vistiernicul: 

— Ei, ce zici? 

— Ei, ce zici? — făcu şi papagalul. 

— Date fiind împrejurările în care ne aflăm şi întrucât Papa 
nu oferă nicio garanţie - răspunse Ximachi - socot că a ne 
aventura într-o alianţă improbabilă, înseamnă nu numai a ne 
periclita tradiţionalele legături cu Ţarigradul, ci şi a ne pune 
caftanul şi capetele în hamgeriul primului sarascheriu ce va 
pogori cu podghiazuri din afară spre a ne strica şi risipi. 

— Asta cam aşa e - recunoscu Sima-Vodă. Turcii sunt ca 
femeile: nu te iartă nici mort. Dar n-ar strica să le tragem 
clapa. 

— Nu te-aş sfătui, Măria-Ta - zise Ximachi. N-avem oşti. 

— Ce-am de pierdut? — făcu visător Sima-Vodă. Mâine- 
poimâine mă petreceţi la groapă. l-am slujit patruzeci de ani pe 
păgâni şi cu ce m-am ales? 

— Cu fumăritul! — cârâi pasărea. 

— Ce fumărit? Care fumărit? Fumăritul e ca fumul, se duce 
încotro bate vântul. | pak, să ştiţi de la mine, turcii sunt pe 
ducă, i-am mirosit eu. 


— Măria-Ta, eu zic că nu gândeşti bine - mai zise Ximachi. 

— Lasă să gândesc eu prost, da’ măcar să mă ţineţi minte! 
— zise Sima-Vodă. Tu ştii, vistiere, că sunt oameni în urbe care 
nici nu ştiu cum mă cheamă? Tu ştii că lusuf-paşa, când a venit 
de la Poartă să-mi dea caftanul de domnie, a crezut că-s tata, 
Dumnezeu să-l ierte? Dacă acuma nu mă ştie nimeni, ce-o să 
fie mai târziu? Câţi s-au ridicat împotriva turcilor, toţi au rămas 
cu faimă, deşi puţini au apucat s-o şi simtă. Când ai o viaţă de 
câine, măcar să mori muşcând. Aşa că, dragii mei - se răsuci el 
spre călugări - mergeţi înapoi la Papa şi spuneţi-i că eu, Sima- 
Voevod, sunt gata să-i lovesc pe osmalâi cu primul prilej 
potrivit! 

— Măria-Ta!... — făcu uimit Ximachi. 

— Am zis! — îi tăie vorba Voevodul şi se sculă în cârjă. Apoi 
grăi cu glas mai blând: Ruxăndrită, porumbiţa mea, până 
deseară la ospăț, n-ai vrea să mergem să facem nani? 

— Nani? — gânguri Ruxăndrita. Ba da, vreau, vreau! — şi 
bătu din palme ca un copil, sărind cu putere în picioare. 


EPISODUL 81 
MÂHNIRI 


Pe când Vodă, întovărăşit de tânăra şi sprinţara sa Doamnă, 
ieşea pe uşă, papagalul se desprinse lin de pe umărul 
stăpânului său şi zbură înapoi, aşezându-se în jilţul proaspăt 
părăsit de domnilor. Câteva clipe fu linişte. Se auzeau doar 
strigătele slabe ale prostimii de-afară, ce venea zilnic, pe la 
orele 5, să ceară capul lui Ximachi şi fiindcă nu-i răspundea 
nimeni, pleca derutată pe la casele ei. 

Primul care sparse tăcerea fu papagalul. 

— Ce-i de făcut? — întrebă el gânditor. 

— Nu ştiu - murmură absent Ximachi vistiernicul. Cu riscul 
de a-mi pierde ciotul de limbă pe care-l mai am, simt nevoia să 
sugerez că stăpânul nostru s-a cam ţicnit. Auzi dumneata, să 
facă alianţă cu Papa împotriva turcilor! Ori bătrâneţea i-a luat 
firesc minţile, ori aici şi-a văârât coada diavoliţa asta de femeie. 

Metodiu şi lovănuţ nu ziseră nimic. Lucrurile lumeşti nu-i 
atingeau. Cufundaţi în jilţurile lor, stăteau nemişcaţi, cu 
pleoapele coborâte, căci ei visau aievea la drumul ce-i 


aşteaptă. 

— Şi eu cred că la mijloc e Ruxănariţa! — şopti papagalul. 
Fiind pasăre, am acces în dormitor. Se petrec acolo nişte 
lucruri că mi se fac penele măciucă. 

— Şi în vremea asta vistieria se goleşte văzând cu ochii - 
spuse Ximachi cu obidă. Birurile nu mai are cine le strânge. 
Vacile nu mai are cine le duce în ciurdă. Albinele nu mai au 
unde se roi. Pârjolurile se ţin lanţ. In găini parc-a dat strechea. 
Oile s-au retras la munte, mai coboară-le dacă poţi. Mănăstirile 
n-are cine le termina. Târgurile s-au umplut de praf, abia mai 
poţi respira. Mergi la ţara, ţara geme. Pleacă turcii, vin tătarii. 
Trec tătarii, apar moscalii. Merg moscalii, ies haiducii şi cu 
ăştia nu glumeşti. 

— Dacă ieşim şi din iarna asta fără răscoală, e mare minune! 
— grăi papagalul. 

— Răscoalele ca răscoalele, da' să ferească Dumnezeu de 
lăcuste, că pe astea n-ai cum să le opreşti - zise Ximachi. Mai 
ţii minte văleatul 7125, primăvara, ce grozăvie a fost? Stăteam 
la fereastră cu nevastă-mea şi ne uitam în curte, la câine. 
Aveam o mândreţe de câine din Anatolia, Taifun îi ziceam. Ei, şi 
dulăul cum a simţit primejdia, a dat să fugă în casă, dar la uşă 
n-a mai ajuns decât o labă, c-au tăbărât lăcustele pe el şi praf 
l-au făcut. Vistiernicul Ximachi îşi şterse o lacrimă. Dar uite că 
ne-am luat cu vorba şi-am uitat de ospăț. Cuvioşiile voastre, 
deşi ştiu că postiţi, rogu-vă totuși a pofti la masa ce Domnul, în 
milostenia lui, o dă boierilor, căci am multe a vă spune înainte 
de a purcede în greaua domniilor-voastre misie. 


EPISODUL 82 
LA OSPĂŢ 


Ospăţul începu la ora 5. Pe vremea aceea mesele domneşti 
nu aveau încă opulenţa pe care o vor atinge chefurile 
fanariote, prelungite mult după dispariţia fanariotismului ca 
sistem socio-politic de tristă amintire. Se consuma deci cu 
măsură, la început un fel de borş grecesc acrişor, fiert 
împreună cu oase de vițel, apoi urmau fripturi simple de 
potârnichi sau berbece, iar spre sfârşit, înaintea vinului, sosuri 
turceşti cu carne de vită tocată mărunt şi vârâtă-n nişte 


cornuleţe de pâine în formă de semilună. Muzica era cu 
desăvârşire orientală; se cânta la darabane, la zongore şi la 
zaibăre, un fel de chitări cu sunet ascuţit şi rece, dispărute 
astăzi. Serveau slujitori şi nicidecum slujitoare; ele aşteptau 
într-o odaie alăturată să fie chemate să danseze sau să 
bocească, dacă se lăsa cu măcel. La cinci fără ceva începură să 
sosească boierii. Sima-Vodă sta în capătul sălii pe tronul din 
fag masiv, iar alături, pe un tronuleţ, stătea Doamna sa, 
Ruxăndriţa. Voievodul era cam tras la faţă, iar sub urechea 
dreaptă cine-ar fi-ndrăznit să observe, ar fi putut gândi că 
zăreşte nişte urme de dinţi. Lângă uşă, pe un stativ învelit în 
catifea vişinie, stătea papagalul Alfred şi anunţa invitaţii. 

— Bi-vel-vornicul Drăguțescu şi giupâneasa lui, Paulina! — 
chirăi el exact la cinci fără un sfert. 

Uşa se deschise şi pe ea intră un om falnic, cu paşi mari, 
apăsaţi, cu plete castanii, frumos retezate, cu nişte ochi negri 
smoliţi, cu buze roşii, cărnoase şi cu nas puternic coroiat de 
care toţi care-l cunoşteau pe Drăguțescu îşi aminteau cu 
nostalgie. În locul nasului era acum o plagă hâdă, netedă, căci 
bi-vel-vornicul îşi pierduse podoaba sa vulturească în pivnițele 
niciodată ştiute ale istoriei, în urma unei încercări de a nesocoti 
onoarea oricum pierdută a Caterinei Sima, născută Bloom, 
fosta soţie a lui Sima-Vodă. Dar cu toată lipsa evidentă a 
nasului, bi-vel-vornicul Drăguțescu era încă totuşi ceea ce se 
numea un boier bine, ba chiar umbla zvonul că de când Vodă îi 
ţinea nasul într-un borcan, nurii săi bărbăteşti sporiseră 
îngrijorător într-un laşi dominat de somnolenţa otomană. În 
spatele lui venea o femeie mărunţică, numai pielea şi osul, 
aruncând priviri speriate în toate părţile, căci avea şi de ce: în 
cinci ospeţe pierduse trei soţi, unul mai sănătos ca altul, şi 
rămase cu şapte copii care se păruiau ziulica toată, întrucât 
foştii lor taţi făceau parte din partide diferite. Când ajunse în 
faţa lui Sima-Vodă, bi-vel-vornicul puse genunchiul stâng jos şi 
se plecă până la pământ. Apoi spuse: 

— Cu gânduri bune am venit, Măria-Ta, şi-ţi mulţumesc că 
m-ai chemat. 

— Cu gânduri bune să te şi întorci, Drăguţescule - răspunse 
binevoitor voievodul. 

— Să le-audă Dumnezeu, Măria-Ta. 

— Să m-audă, Drăguţescule - zise Sima-Vodă. 


Paulina veni şi ca şi-ngenunche plăpândă, uitându-se spre 
Ruxăndriţa. 

— Niciodată Doamna nu fu mai frumoasă - spuse ea subţire. 

— Bine, bine - făcu grăbit Sima-Vodă - duceţi-vă şi luaţi loc, 
că uite, vine grosu'. 

Într-adevăr, în uşă apărură mai mulţi boieri cu giupânesele şi 
fiicele lor de sânge. 


EPISODUL 83 
OSPĂŢUL CONTINUĂ 


— Vel-logofatul Samoilă şi fiica sa Despina! — chirăi Alfred 
de la uşă. 

Metodiu şi lovănuţ, aşezaţi la locurile lor, cam pe la capătul 
lungii mese, văzură apărând o aschimodie de om, nespus de 
mic, crăcănat, cu un cap lunguieţ şi pleşuv, cu un toiegel în 
mâna dreaptă cu care însă nu se sprijinea, ci-l ţinea îndreptat 
înapoi, în spate, mişcându-l aproape la fiecare pas ca să atingă 
cu vârful lui gleznele tinerei sale fete, ca şi cum ar fi voit să 
ştie dacă-l urmează. Într-adevăr, bătrânul Samoilă nu prea 
vedea bine, ba s-ar putea chiar spune că nu vedea deloc, aşa 
încât toiegelul îl încredinţă nu numai că fata n-a plecat de 
lângă el după vreun căpitan de steaguri, dar că îl şi îndreaptă 
pe cale trebuincioasă. După ce intră în marea sală, vel- 
logofatul Samoilă şovăi o clipă. 

— Tot înainte, tătucă! — şopti fata care nu era frumoasă, dar 
era foarte senzuală în rochia superbă de calemcheriu cu tactil 
vărgat. 

Vel-logofatul Samoilă porni vioi şi se opri exact în faţa lui 
Vodă. 

— Deşi nu te văd şi nu te voi vedea în veci, măreţia ta o 
simt, mărite Doamne, ca şi când aş avea nu doi, ci mult mai 
mulţi ochi în cap - spuse Samoilă îngenunchind. 

— Vorbele tale îmi merg la inimă, venerabile Samoilă - 
răspunse mulţumit Sima-Vodă. 

— Căci eu te văd cu ochii mintii, a căror lumină mai de preţ 
este, pe când ceilalţi te văd cu ochii din găvane, în care poate 
oricând intra câte o suliță - mai zise Samoilă. 

— Adevărat grăit-ai - spuse Vodă. Dar ia spune-mi, fata ce-o 


atingi mereu cu toiegelul, fata ta este? 

— Fiica mea Despina este - spuse moşneagul - şi-o scol 
acuma în lume, socotind că i-a venit vremea când bucuriile pe 
care i le poate aduce Domnul nu i le poate dărui un tată, oricât 
de vrednic ar fi. 

— Bine zici şi bine faci - spuse Sima-Vodă; poftindu-l apoi în 
sală în jilţurile de cinste cele mai apropiate de el. Lucrul acesta 
nu trebuie să mire: vel-logofatul Samoilă, cu toată timpuria 
pierdere a vederii, fusese unul din cei mai străluciți strategi al 
Moldovei acelor timpuri şi ca atare era foarte respectat. Ştia 
zeci de bătălii pe de rost, cunoştea toate tipurile de 
amplasament ale oştilor turceşti, toate vicleniile de atac ale 
cazacilor, toate formațiunile de relief dintre Dunăre şi Kiev, 
importanta fiecărei coline, a fiecărei mlaştini, a fiecărui han. 
Într-o noapte, în tinerele, se strecurase îmbrăcat turceşte în 
tabăra otomană şi rămăsese acolo trei ani, studiindu-le 
osmalâilor toate tertipurile militare. Întors în Moldova cu 
această experienţă, îi bătuse pe cazaci la porţile Sucevei de 
trei ori la rând, prin aceeaşi schemă de învăluire pe flancuri, 
făcându-i pe înțeleptul lor hatman laroslav să exclame 
admirativ, aşa plin de noroi şi sânge cum era:"Gospodi, ori noi 
suntem proşti, ori Samoilă ăsta e genial!”. Ceea ce, într- 
adevăr, aşa era. 


EPISODUL 84 
OSPĂŢUL NU SE MAI TERMINĂ 


După bi-vel-vornicul Drăguțescu şi venerabilul vel-logofăt 
Samoilă apărură singuri ori însoţiţi de giupânesele lor 
medelnicerul Bucşe, cel care pe vremea lui Barzovie-Vodă 
fugise în Lehia unde câştigase o avere cântând doine de 
înstrăinare pe la mesele boierilor pribegi, vel-comisul Agache 
Natriul, un om pântecos, ce-ajunsese de râsul târgului că-l 
înşela nevastă-sa cu taică-său, un om mai subţire, şi el nu-şi 
putea face dreptate dând în taică-său căruia îi mâncase averea 
umblând tocmai după fustele actualei neveste, sărdariul Basile 
Neaoşu, zis şi Urechilă deoarece cu vreo trei ani mai înainte 
când oştile turceşti intraseră în laşi gonindu-i pe cazaci, Basile 
le ieşise înainte ţopăind de bucurie şi strigând cât îl ţinea 


gura”au venit fraţii noştri, oameni buni!”, iar turcii, 
necunoscând bine limba şi crezând că face agitaţie 
antiotomană, îi tăiaseră brusc urechile, mitropolitul Nazazarie 
Iscariotul, om cu frica lui Dumnezeu, căruia nimeni nu-i mai 
ştia vârsta şi care după un pahar de vin se pleoştea tot şi 
murmura în barbă cântece din Bosnia natală, şi-apoi intrară 
alţii şi alții, mai mari sau mai mici, hatmanul Scorbură, 
paharnicul Surdu, vistiernicul Ximachi, armaşul Abăluţă, vel- 
postelnicul Gherman, căpitanii Juravcu, Spoiciu şi Başotă, 
vornicul Prişcu, jilnicerul Haralambie, vel-spornicul Tartore, 
cazangiul Ilie, datornicul Stredie, Mitru cobzarul, glumeţul 
Petrică, ţiganii Borşu şi Fekete ce scoteau flăcări la comandă 
pe toate găurile, bărbierul Luigi cu doctorul Lemberg, pripăşiţi 
la Curte, şi în sfârşit, umflat de nesomn, pomădat şi subţire ca 
un ţipar, apoi şi şarlatanul Roger, cu care adesea Sima-Vodă 
juca interminabile partide de şah. În urma tuturor, lăsându-se 
în mod firesc aşteptat, apăru Husain Ramza-paşa, însărcinatul 
cu afaceri ad-hoc al Porții în Moldova. 


EPISODUL 85 
UN TOAST 


După ce preacinstiţii boieri se aşezară care pe unde le erau 
locurile, după rang şi după felul cum se raportaseră la domnia 
anterioară, Sima-Vodă se sculă de pe tron, îi oferi braţul 
Doamnei sale Ruxăndriţa şi veniră amândoi în capul mesei. 
Ruxăndriţa se aşeză sprintenă, iar Sima-Vodă rămase în 
picioare. Tuşi uşor, ca spre a-şi drege glasul. Se făcu linişte. 
Din păcate, mica tuse cu scop pur retoric stârni o tuse 
adevărată, bătrânească şi Sima-Vodă începu să tuşească din 
toți rărunchii, zgâlţâindu-se şi îndoindu-se ca şi cum un turc 
nevăzut i-ar fi cărat o droaie de pumni după ceafă. Ţi-era mai 
mare mila să-l vezi: roşu la faţă, apoi vânăt, tuşea în rafale, 
hăârâind, înecându-se, căutându-şi batista prin buzunare şi 
scoțând din neatenţie un pumnal îndoit pe care-l ascunse 
repede înapoi, povârnindu-se deasupra mesei mai-mai să se 
răstoarne şi alte şi alte mişcări convulsive de care e cuprins 
îndeobşte un om de peste 70 de ani ce tuşeşte din copilărie. 
Oaspeţii plecară privirile jenaţi, pironindu-şi ochii în farfurii, 


unde borşul grecesc începea să capete o patină maronie. 

— Termină, dragă! —  şopti nervoasă, din dreapta, 
Ruxăndriţa. 

Ca prin minune Sima-Vodă se opri, reveni la verticală şi-şi 
mângâie barba. Cei din faţă, în frunte cu Husain Ramza-paşa, 
avură impresia ciudată că Vodă arăta mai tânăr. 

— Nu este bucurie mai mare pentru un Domn - începu Sima- 
Vodă - decât să-şi vadă supuşii săi dragi adunaţi în jurul lui 
pentru a se veseli, la fel cum în alte dăţi l-au înconjurat spre a 
se întrista. 

Un murmur de încuviinţare se ridică din mijlocul boierilor. 

— Bucurie în suflet, bucurie în trup, iubire-n cuget şi-n 
simţiri, iată ce voi să dau Moldovei! — continuă Vodă. Şi de se 
va găsi vreunul din cei de faţă ori din cei rămaşi afară să se 
scoale cu zavislie şi ocară împotrivă-mi, voi zice ca proorocul: 
batjocoreşte-mă şi te voi ierta, loveşte-mă şi te voi cruța, 
pârăşte-mă şi te voi afla şi-a ta va fi împărăţia cerurilor! 

— Amin! — mormăi mitropolitul Nazazarie Iscariotul. 

— Suntem deopotrivă sortiţi ţărânii - urmă cu glas mai 
scăzut Sima-Vodă, parcă atins de-o uşoară tristeţe - unde ne 
întoarcem, dac-aţi băgat de seamă, la momentul potrivit, ba 
unii dintre noi chiar înainte de soroc. Murim, dragii mei, şi ne 
mănâncă viermii. Dar fiindcă niciunul din cei prezenţi aici nu-şi 
cunoaşte clipa cea neagră, permiteţi-mi să ridic acest pahar în 
sănătatea dumneavoastră, şi, dacă tot trebuie să intrăm în 
pământ, măcar s-o facem cu burta plină! La mulţi ani! 

— La mulţi ani, Măria-Ta! — strigară în cor boierii. 

Afară, în faţa porţii domneşti, un trecător care mergea 
repede, zgribulit, se opri şi ascultă. Nu se mai auzi nimic. 
Trecătorul dădu din umeri şi plecă mai departe, fluierând. 


EPISODUL 86 
MICI DISCUŢII LA MASĂ 


După toastul lui Vodă, cinstitele fete boiereşti se lăsară 
asupra blidelor de Lipsea şi începură a gusta cu mişcări 
stăpânite obişnuitul borş grecesc. Un sunet plăcut, un zvon 
uşor de linguri căutând bucăţile de carne se înălța spre uriaşul 
tavan boltit sprijinindu-se pe pilaştri de marmură construiți cu 


sudoarea poporului. Cu glas scăzut, cuviincios, invitaţii 
schimbau între ei impresii, informaţii, solniţe, ardei iuți. Lângă 
bi-vel-vornicul Drăguțescu, mărunţica sa nevastă mânca 
grijuliu, abia deschizându-şi guriţa spre a primi lichidul călduţ, 
delicios, din lingură. Înghiţi cu gingăşie şi-şi întoarse frumoşii ei 
ochi spre sol: 


— Ce frumos a vorbit Vodă! — şopti ea privindu-şi bărbatul 
cu dragoste. 
— Tacă-ţi fleanca! — murmură printre dinţi Drăguțescu - şi 


şterge-te pe bărbie. Eşti plină de unsoare. ` 

Ruşinată, femeia lăsă capul în piept şi se şterse. Intr-adevăr, 
mândria tinereţii ei, bărbia împinsă voluntar înainte, acum, cu 
cât înainta în vârstă, îi pricinuia o grămadă de necazuri. Mai 
ales când mânca, firicele mici de unsoare sau sos, bucățele 
minuscule de morcovi, foite de pătrunjel îi rămâneau făr-a 
prinde chiar de veste în curba pronunţată a bărbiei, atrăgând 
observaţiile mânioase ale soţului, om foarte pedant. 

Mai în dreapta Drăguţeştilor, aproape de Vodă, şedea vel- 
logofătul Samoilă, marele strateg al acelor timpuri cu fiica sa 
Despina. Întrucât, după două-trei încercări de a nimeri centrul 
farfuriei, vel-logofătul renunţase la mâncare, cei din preajmă îl 
ascultau respectuos cum povesteşte, străduindu-se din 
răsputeri să nu facă zgomotul specific sorbirii la care ci aveau 
dreptul, fiind văzători. 

— Şi cum vă spuneam - continuă Samoilă vorba începută - 
era ceată. Dacă-ţi întindeai puţin mâna, n-o mai vedeai. Să 
atac aşa orbeşte nu-mi venea la socoteală. Să mă apăr nici 
atâta. De retras, cum să mă retrag? Cazacii ne-ar fi auzit, că 
erau la doi paşi şi-atâta aşteptau, să ne găsească. Ce să fac? 
Oamenii mei tremurau, caii legaţi peste bot să nu necheze se 
foiau... Şi odată îmi vine gândul ăl bun! Şi fac semn unui arcaş 
să vină lângă mine, şi-i spun la ureche: ia trage-o săgeată-n 
direcţia aia! Asta scoate arcul, trage, săgeata zbârr... nimic!”la 
trage şi-n direcţia aia!”Nimic!”la trage puţin mai la stânga!”. 
Săgeata zbârrr... şi numai ce auzim:"Ai, ai, mamuşca 
maia!"Acolo erau! Chem pe toţi cei şapte arcaşi pe care-i 
aveam, îi aşez pe două linii, unii-n genunchi, alţii-n picioare, şi 
le arăt direcţia bună. Ce-a putut fi! Nu vedeam nimic, numai 
auzeam:"Ai! Vai! Mamuşca! Babuşca! Gospodi!"Dimineaţa, 
când s-au terminat săgețile şi s-a ridicat ceata, nu mai 


rămăsese decât unul singur, un pitic cu o armonică mare care-i 
veselea pe ei din când în când şi peste care, fiind mic, 
trecuseră toate săgețile. Abia după ce i-am numărat pe ceilalţi, 
ne-a apucat spaima: erau 600, nemaisocotind caii. 


EPISODUL 87 


ÎN CARE POVESTITORUL, FOLOSIND TEHNICA ROMANULUI 
DORIC, ARATA UNELE GANDURI ALE PERSONAJELOR 


Nu departe de bi-vel-logofatul Drăguțescu şedeau, cum se şi 
cuvenea, mitropolitul  Nazazarie,  Preacuviosul Metodiu, 
vistiernicul Ximachi şi lovănuţ. Între două înghiţituri lungi de 
pelin care-i provocară o imperceptibilă expresie de mulţumire, 
mitropolitul se întoarse binevoitor spre Metodiu. 

— Am auzit, cuvioase, c-ai fost la papistaşi. E adevărat? 

— Adevărat, prea-sfinţia-ta. Am fost. 

— Foarte bine, foarte bine - zise Nazazarie, care se ferea să 
facă politică. 

Peste masă, în faţa lui lovănuţ, Despina, fata vel-logofătului 
Samoilă, cerca o ciosvârtă. Tocmai o ducea cu gratie spre 
guriţă, când simţi privirea tânărului călugăr asupră-i. Roşindu- 
se, fecioara şovăi o clipă, apoi lăsă ciosvârtă să se afunde 
înapoi în sos şi se şterse firesc pe bărbie, ca şi cum ar fi fost 
sătulă. lovănuţ se simţi vinovat. Trimisul Porții, Husain Ramza- 
paşa, mânca doar putină pâine cu sare. Toţi ştiau că suferă cu 
stomacul, dar se fereau să observe că turcul nu se-atinge de 
mâncare, menajându-i susceptibilitatea, şi-l întrebau din când 
în când, pentru a salva aparenţele:"Cum a fost 
borşul?” „Excelent”, răspundea ţeapăn păgânul.”Ei, ce ziceţi de 
tocană?”,„,O minunăţie”, minţea fără să clipească otomanul, 
simțind că urăşte tot mai mult acest popor vag aliat care nu se 
gândea decât la mâncare. Rotofeiului vel-comis Agache Natriul, 
cel pe care îl înşela nevasta cu taică-său, i se făcu milă de turc. 
Săracu', gândi, nu poate îmbuca nimic; pe când el, vel-comisul, 
tocmai lua cunoştinţă cu satisfacţie cum o bucată mărişoară 
dintr-o pulpă de potârniche îi aluneca, dusă de sos, pe gât. 
Când pulpa îi ajunse în pântec, un sentiment de împăcare îi 
pogori în suflet: cu ce era el mai oropsit decât turcul ăsta 
numai pielea şi osu’? Il înşela nevasta? Parcă numai pe el ÎI 


înşela? Şi-apoi nu-l înşela cu oricine, îl înşela cu bunul său tată. 
Vel-comisul mai luă o pulpă. ÎI înşela, îl înşela, ce să-i faci. Pe 
când, ia uite-l pe săracu' turc cum linge sare, ca oile, vai de 
mama lui. Şi poate că în ultimul timp Sevastiţa nici nu-l mai 
înşela, că bătrânul paralizase niţel, până la genunchi. Dacă mai 
urca niţel paralizia... Vel-comisul înghiţi încet, apoi bău o 
stacană cu vin. Se simţea mai bine, mai înţelegător cu toate. 
Săracu' turc. Şi poate că va mai urca şi paralizia lui taică-său 
măcar până la brâu... 


EPISODUL 88 
DESPINA 


Pomenit-am cu câteva rânduri mai înainte de un nevinovat, 
dar atât de elocvent schimb de priviri între tânărul nostru 
călugăr şi Despina, fata venerabilului vel-logofăt Samoilă. Ne 
îndrituim a spune că într-o cronică având avantajul 
perspectivei a trei secole de cultura scurse de la evenimentele 
care-i fac obiectul, ceea ce atunci putea părea o privire clară, 
limpede, nouă ne poate apărea acum drept o privire chiorâşă. 
Timpul modifică valorile, vorbele îşi schimbă înțelesurile, iar 
înțelesurile se schimbă-n vorbe şi mai mari. De mic copil, la 
început nelămurit, apoi într-un chip tot mai evident, Despina 
fusese o fetiţă ciudată. Ciudăţenia ei se manifesta aşa-zicând 
pe mai multe paliere, aparent fără legătură între ele. De pildă, 
primele vorbe ale unui copil fără mamă sunt “tată”; ei bine, pe 
când încă nici nu se ridicase din scutece, Despina nu-i spusese 
fericitului Samoilă”tată”ci”Niţă”. De unde ştia ea acest cuvânt, 
nimeni nu-şi putuse da scama. Mai ciudat a fost că, după ce s-a 
sculat din scutece şi-a început să umble prin curte cu 
picioruşele ei drăgălaşe, Despina a început să-i spună "Niţă”şi 
calului lui Samoilă. Când, cu glăsciorul ei, striga "Niţă!”, spre 
neascunsa jenă a slujilor, apăreau în curte şi Samoilă şi calul. 
De jucat, se juca la fel ca toţi copiii, cu diferenţa că finalitatea 
fiecărui joc trebuia să fie la ea, săparea unei gropi. Cu timpul, 
gropile ajunseseră un scop în sine şi căruțele care intrau sau 
ieşeau din curtea vel-logofătului Samoilă se hurducau prin 
hârtoapele tot mai numeroase săpate de inventiva copilă, 
făcându-i pe surugii să suduie în şoaptă. În faţa toanelor fetei 


sale, vel-logofătul rezista cât rezista, apoi, deoarece o iubea 
nespus şi Despina se făcuse şi frumoasă, ceda în cele din 
urmă. Sigur, bunul simţ ultragiat al slugilor o numea”nebună”, 
mai ales de când, pe la 13 ani, Despina meşterise un sistem de 
sfori prin care legase orătăniile două câte două şi astfel cine 
intra în gospodăria prosperă a boierului putea avea imaginea 
stranie a câte doi cocoşi fugărind cap la cap câte un cuplu de 
găini dezorientate. Dar asupra acestor aspecte vom mai 
reveni. 


EPISODUL 89 
DESPINA (II) 


Altfel, în afara acelor pomenite mai sus, Despina era o fată 
cu totul şi cu totul normală, evlavioasă, cu frică faţă de 
Dumnezeu şi respect faţă de turci, crescută în spiritul solidei 
educaţii feudale de-atunci, ştiind oleacă de latină, oleacă de 
greacă, puţină franceză, având o dădacă poloneză de frontieră 
care rupea turca, cântând binişor la cobză, gătind onorabil, ba 
chiar posedând în micul pavilion de lângă conac o lunetă 
nemţească prin care, în nopţile senine de vară, cerceta, din 
păcate, ce fac slugile în odăile lor. Cu timpul, obiceiurile 
proaste ale Despinei de a săpa gropi în curte şi de a lega 
orătăniile în cupluri dispărură, şi adolescenta se îndrepta vioaie 
spre vârsta întrebărilor pe care i le punea din când în când 
Samoilă, tatăl:"Despina dragă, comment on dit en francais 
vistiernic?" „Ministre de finance”, răspundea plictisită fata."Et 
vel-logofăt?"je ne sais pas. Foute-moi la paix! Je suis 
fatiguee”."Moi aussi”, răspundea trist vel-logofătul, gândindu- 
se la viaţa lui de necurmate bătălii. 

Şi iat-o acum la masa domnească pe Despina, un boboc de 
fiică, nu foarte frumoasă, cum am pomenit, dar având acel je 
ne sais quoi pe care-l aveau în urmă cu 350 de ani tinerele fete 
de boier. 

În faţa Despinei, peste masă, lovănuţ continua să se simtă 
vinovat deoarece, dacă Cetitoriul îşi aduce aminte, la un 
moment dat junele călugăr surprinsese fără voie mişcarea 
eminamente pofticioasă făcută de Despina de a duce la gură o 
ditamai ciosvârtă de berbec şiroind de sos, iar fata, observând 


privirea tânărului şi citind probabil în ea o tăcută dezaprobare 
la adresa lăcomiei ei când poate că pe întinsul Moldovei, în 
cătunele pitite între dealuri, în bordeie căzute într-o rână, la 
lumina pe sfârşite a opaiţelor, copilaşi osoşi, moşnegi supti la 
față, mame jerpelite şi taţi nervoşi n-aveau să-mbuce o turtă 
de mălai, lăsase să alunece ciosvârtă înapoi în sos cu firescul 
aparent cu care încheiem şi noi această dificilă frază. 

Vrând să-şi repare greşeala, lovănuţ îşi îndreptă frumoşii lui 
ochi spre Despina şi spuse încet, cu blândeţe: 


EPISODUL 90 
TATONĂRI 


— Dacă cu, preabună jupâniţă, nepoftit de nimeni, ci numai 
dând ascultare unui ghes lăuntric, mi-aş lua îngăduinţa a vă 
întreba ceva, domnia-voastră v-aţi lua îngăduinţa a-mi 
răspunde? 

— De nu cumva întrebarea dumitale, preacuvioase călugăr, 
iese din hotarele fireşti ale bunei-cuviinţe, fiţi încredinţat că v- 
aş răspunde - zise Despina împurpurându-se uşor. 

— Întrucât - zise lovănuţ - din câte mă ştiu, niciodată nu mi- 
am dorit altceva decât să nu calc rânduielile unei bune creşteri 
şi deoarece văd că mi-aţi răspunde de mi-aş da frâu slobod 
vorbelor ce-mi stau pe limbă, iată, aşadar, ce voi să-ntreb: 
locuiţi singură sau cu tata? 

— Cu tata - răspunse Despina. 

— Inţeleg - zise lovănuţ. Ce fericită trebuie să fiţi! 

— Fericită? De ce? 

— Dumneavoastră nu ştiţi ce-nseamnă să fii călugăr - 
răspunse lovănuţ. Sigur, avem şi satisfacţii, nimeni nu poate 
nega. Insă dacă dumneavoastră, de pildă, nu vă place cutare 
sau cutare lucru, puteţi cere sprijinul tatălui, să-ndrepte ori să 
schimbe acel lucru, pe când cu îndoindu-mă, să zicem, de 
cutare sau cutare dogmă, pot oare cere sprijinul stareţului? Nu 
ştiu dacă m-am exprimat prea bine... 

Despina îl privea foarte atentă, pe sub gene. 

— Vă spun aceste lucruri - continuă lovănuţ - pentru că... 
vedeţi dumneavoastră... poate părea o prostie, dar felul cum 
aţi apucat adineauri ciosvârta... mi-a adus-o în minte pe 


mama... era o femeie minunată... ştiţi, atunci, cu tătarii... în 
sfârşit, ce să mai vorbim... nu vreau să vă mai plictisesc... în 
sănătatea dumneavoastră! 


EPISODUL 91 


ÎN CARE CONSIDERÂND CĂ DISCUȚIA DINTRE IOVĂNUŢ ŞI 
DESPINA DEVINE PREVIZIBILĂ NE VOM MUTA ATENȚIA ASUPRA 
CELOR VORBITE DE METODIU ŞI VISTIERNICUL XIMACHI, DIN 
CAUZE PE CARE DACĂ CETITORIUL NU LE VA INTUI IMEDIAT, CU 
SIGURANŢĂ LE VA RECUNOAŞTE MAI TÂRZIU, ŞI ÎN CARE, DE 
ASEMENEA, DATORITĂ UNOR ÎMPREJURĂRI DE NATURĂ 
OBIECTIVĂ ŞI ALTORA DE NATURĂ SUBIECTIVĂ, SUNTEM SILIȚI 
A RECUNOAŞTE CĂ DEŞI AVEM PLANUL LUI, NU PUTEM SCRIE 
SIMPLU ACEST EPISOD, MOTIV PENTRU CARE, CUNOSCÂND 

MAXIMA ŞI MĂGULITOAREA ATENŢIE A CETITORIULUI, Îl | 
SOLICITĂM ŞI LUI SCRIEREA ACESTUI EPISOD, FĂCÂNDU-L SĂ 
CONTRIBUIE NEMIJLOCIT LA CEEA CE PÂNĂ ACUM DOAR 
MIJLOCEA, ÎN CARE DE AŞIJDEREA, PENTRU A NU LĂSA LOC 
UNOR DUBII NEAVENITE, OFERIM PLANUL SIMPLU DE IDEI PE 
CARE TREBUIE SĂ-L UMPLE CETITORIUL CU INEFABILA-I ŞTIINŢĂ 
EPICĂ ŞI CULTURĂ CREATOARE DUPĂ CUM URMEAZĂ: 1) O 
FRAZĂ AUCTORIALĂ, DORICĂ, DE ÎNCEPUT, ÎN CARE SĂ EXISTE 
TREI CLIŞEE ALE MEMORIEI NOASTRE CULTURALE ŞI IDEEA 
CLARA CĂ ÎN SECOLUL AL XVII-LEA PUŢINE POPOARE AVEAU UN 
CĂRTURAR DE TALIA LUI UDRIŞTE NĂSTUREL. 2) UN DIALOG DE 
PATRU REPLICI ÎNTRE XIMACHI ŞI METODIU DE UNDE SĂ 
REZULTE CU UMOR CĂ NICIODATĂ PAPA N-O SĂ-ŞI POATĂ DA 
SEAMA CUM UN FLUVIU NĂSCUT ÎN NIŞTE MUNŢI PROTESTANȚI, 
TRECÂND PRINTR-O CÂMPIE CATOLICA, AJUNGE SĂ SE 
TURCEASCĂ PENTRU A SE VĂRSA ÎNTR-O TREIME DE BRAŢE 
ORTODOXE. 3) UN DIALOG DE TREI REPLICI ÎNTRE CĂPITANII 
JURAVCU, SPOICU ŞI BAŞOTĂ DIN CARE SĂ REZULTE CU UMOR 
CĂ FLUVIUL RESPECTIV E DUNĂREA ŞI CĂ AR FI BINE SĂ-I 
SPUNĂ ASTA ŞI LUI SIMA-VODĂ. 4) UN SCURT MONOLOG 
INTERIOR AL LUI SIMA-VODĂ REFERITOR LA CĂPITANII _ 
JURAVCU, SPOICU ŞI BAŞOTĂ DIN CARE SĂ REIASĂ CĂ DACĂ N- 
AR FI El, AR FI ALŢII. 5) UTILIZÂND ADVERBUL” AŞADAR”, O 
FRAZĂ DE ÎNCHEIERE CAPABILĂ SA SE RIDICE CU ELEGANTĂ LA 
ÎNĂLȚIMEA CELOR TREI SECOLE DE ISTORIE SCURSE DE- 


ATUNCI, DIN CARE SĂ REZULTE CU UMOR CĂ N-AM ÎNVĂŢAT 
NIMIC. 


EPISODUL 92 
PE MARE 


Romanul, iată nostalgia oricărui povestitor. Să părăsim 
câteva ceasuri îmbelşugata masă domnească dată de Sima- 
Vodă, să renunţăm puţin la linearitatea poveştii în favoarea 
construcţiei, întorcându-ne către - vă mai aduceţi aminte? 

— Barzovie-Vodă, spătarul Vulture, tăcutul Broanteş şi 
frumoasa ţigăncuşă Cosette. l-am lăsat ieşind călare din 
Țarigrad, oraş înfrățit firesc cu multe aşezări nord-dunărene. 
Nu-i vom regăsi tot călare, ci şezând pe puntea 
corăbiei”Daimonia”aparţinând grecului lanis, unul din cei mai 
citiți negustori din Corint, a cărui iubire pentru Platon se vedea 
până şi în felul cum umbla pe punte: măsurat, îngrijit, fără să 
se clatine. De altfel, cala corăbiei sale nu era umplută cu 
uleiuri, măsline, mirodenii, stofe, ori - pentru că tot veni vorba 
- puşti, sâneţe, ci cu ediţii în piele, frumos stivuite, din tragici, 
din  peripatetici, din satiricii latini, din presocratici, din 
neoplatonicieni, din Alixăndria sau din Organonul aristotelic, pe 
scurt o întreagă bibliotecă ambulantă din care lanis împrumuta 
în ţările dunărene pe grâu, orz, ovăz, rachiu de pere, icre de 
morun şi miere de albine. Suntem deci pe mare, într-o 
frumoasă dimineaţă cu soare. 

O, Mare Neagră! Câţi poeţi, prozatori, critici nu ţi-au cântat 
cu meşteşugite cuvinte valurile vijelioase! Pe câţi mateloţi 
cuprins-ai de-ai morţii reci fiori! Câte lighioane groaznice la 
vedere şi atingere adăposteşti în întunericu-ţi matern! Pe dâra 
albă de spumă din urma corăbiei cei patru eroi ai noştri 
priveau jucându-se delfini albăstrii ce-şi dovedeau inteligenta 
înotând în formaţie de semilună, rechini bătrâni ce emigraseră 
din Mediterana în urma bătăliei de la Lepanto, pisici de mare 
îndreptându-se spre Sevastopol, nisetri uriaşi, plini de icre, 
care se ţineau după corabia grecească de teamă să nu 
nimerească gura Niprului, iar mai în spate, din aer, un stol de 
gâşte sălbatice vâslind cu nădejde, spre bălțile mănoase din 
Paşalâcul de la Buda. 


EPISODUL 93 
DESPRE SACI, STOICI ŞI ELEAŢI 


Şi cum vă spuneam cei patru eroi ai noştri şedeau pe punte. 
În special Cosette şedea atât de frumos cu viţele negre de păr 
fluturând în bătaia fumului pipei spătarului Vulture, încât un 
marinar măruntei numai muşchii şi osu', ce căra înspre pupă 
un sac umplut cu stoici şi eleaţi, avu trecând pe lângă 
ţigăncuşă intuiţia că, oricât s-ar strădui, oricât ar munci pentru 
binele societăţii din care făcea fatalmente parte, nu va reuşi 
niciodată să se bucure de nurii unei asemenea fiinţe: covârşit 
de revelaţie, acest om simplu trecu trist spre babord. 

— Măria-Ta - sparse tăcerea spătarul Vulture, întorcându-se 
spre Barzovie-Vodă - de fiecare dată când sunt pe mare, mă 
gândesc că nu cugetam îndeajuns la cât de trecătoare sunt 
mărimile lumeşti. Abia aici, pe valuri, bag de seamă că şi 
dumneata, care eşti Domnul meu, te datini la fel ca mine. Uită- 
te la noi: ne clătinam amândoi şi nimeni nu mai poate şti care-i 
stăpânul şi care sluga. 

— Spătare Vulture - răspunse Barzovie-Vodă, bălăngânindu- 
se uşor - valoarea a doi oameni supuşi aceleiaşi hule nu poate 
fi socotită după felul cum se clatină fiecare, ci după puterea 
unuia sau altuia de a se menţine drept. 

— E-adevărat - grăi spătarul Vulture - dar ce te faci cânde o 
hulă atât de mare, încât niciunul din cei doi nu poate rămâne 
drept? 

— Faci un memoriu, o scrisoare, din care să rezulte că deşi 
te datini mai abitir decât alţii, dorinţa ta e să stai drepţi! 

— La asta nu m-am gândit - răspunse spătarul Vulture. Tu 
stai bine, Cosette? 

— Bine, mânca-ţi-aş - răspunse fata, privind în depărtare. 

— Desigur - spuse Barzovie-Vodă, continuându-şi ideea - 
există şi comunităţi care deşi au picioarele pe pământ, au 
simţul clătinării în sânge. A rămâne drept când toată lumea se 
clatină mi se pare la fel de nepoliticos ca şi cum o gâscă din 
cele de colo, în loc să zboare în formă de V, cum fac suratele 
ei, ar ieşi din rând şi-ar zbura în formă de Z. 


EPISODUL 94 
LA PUPA 


În timp ce vorbeau ei astfel, Marea Neagră, prinsă între două 
imperii îşi înteţi hula. Se făcură palizi, apoi galbeni şi-apoi 
plecară mâi încolo Barzovie-Vodă şi tăcutul Broanteş, în 
această ordine. Spătarul Vulture şi ţigăncuşa Cosette păreau 
să n-aibă nimic, ceea ce ne face să spunem că dacă pe unii 
oameni hula îi depărtează, pe alţii îi apropie, întocmai cum, pe 
scara evoluţiei naturale, o catastrofă climaterică îndreaptă o 
parte din fiinţe pe drumul spinos şi plin de privaţiuni al regnului 
animal iar o altă parte pe calea mult mai comodă şi plină de 
satisfacţii a regnului vegetal. Aşa cum bănuiţi, spătarul Vulture 
şi Cosette rămăseseră singuri, rezemaţi de bordul corăbiei. 
Stropi săraţi, bogaţi în plancton, le sărutau feţele. Spătarul 
Vulture privea spre orizont şi vedea că se apropie de țărm. 

— Să facem câţiva paşi spre pupa - spuse încet spătarul. 

Porniră ţinându-se de braţ şi clătinându-se uşor, evident fără 
voia lor. Pe sub mâneca de stambă a rochiei, braţul Cosettei 
zvâcnea regulat şi spătarul, necunoscând noţiunea de puls, 
avea o senzaţie ciudată. Simţea emoţionat cum sângele 
Cosettei pleacă din ventriculul stâng prin artera aortă, 
răspândindu-se prin capilare de-a lungul superbelor ei ţesuturi 
de ţigancă şi reîntorcându-se apoi direct în auriculul drept. 

— La ce te gândeşti? — întrebă cu gingăşie Cosette când, în 
sfârşit, intrară în pupă. 

— La zbuciumata noastră istorie - răspunse spătarul. Uite... 
poate aş vrea acum să-ţi spun şi cu... pentru că meriţi... două- 
trei vorbe drăguţe, să te asemăn cu ceva frumos... dar nu-mi 
vin în minte decât îndemnuri la luptă... comenzi... răcnete, 
urale, cuvântul”iatagan”... e groaznic. 

— Nu-i nimic - şopti Cosette. Aseamănă-mă cu ce vrei. 

— Păi cu ce? — zise cu obidă spătarul Pot eu spre pildă, să te 
asemăn cu Vrâncioaia? 

— Da’ cine e asta? — întrebă Cosette. 

— O femeie foarte frumoasă - răspunse spătarul - da' până 
la urmă a intrat şi ea în istorie. 

Cosette tăcu. Pe lângă corabie, delfinii, obosiţi să mai înoate 
în formă de semilună, începură să înoate în secere. 


EPISODUL 95 
VINE-O VREME... 


— Vine-o vreme - continuă spătarul Vulture - când, draga 
mea, oasele nu te mai ascultă, carnea începe să se fleşcăie, 
buzele să dondăne, dinţii să se clatine, gingiile să molfăie, 
genunchii să tremure, degetele să se facă covrig în cizme, 
nasul să-ţi supure, urechile să se ceruiască, ochii să-ţi 
lăcrimeze, spada ţi-o uiţi la scăldat, gâtul îţi hârâie, burta îţi 
ghiorăie şi singur gândul îţi mai rămâne vârtos: aşa văd eu 
momentul când trebuie să fii mazilit. 

— Dar dumneata, spătare, departe eşti de vremea aceea - 
grăi Cosette. 

— Câteodată suntem maziliţi preventiv, pe când suntem încă 
în putere, tocmai pentru ca de supărare buzele să ne dondăne, 
dinţii să ni se clatine şi celelalte. 

— Ştii ce văd eu, spătare? Că ori despre ce şi cu cine 
vorbeşti tot la treburile dumitale ţi-e gândul. Da’ mai las-o- 
ncolo de putere şi de mazilire, că doară acum eşti cu o femeie! 
— zise Cosette ţuguindu-şi buzele a reproş. 

— În orice femeie zace un turc - grăi spătarul. Dă-i unei 
femei doi eunuci zdraveni şi dacă nu va mazili pe unul dintre 
ei, să-mi zici mie cuțu! 

— Cuţu! — făcu Cosette. Ce-are a face o femeie cu doi 
eunuci? 

— Păi vezi? — zise spătarul. Da’ turcii ce-au cu noi? 

Cosette nu mai ştiu ce să răspundă. Privi spre orizont. 
Orizontul era luminos şi-atât. 

— Ai iubit vreodată, spătare? — spuse ea încet. 

— Tt - făcu spătarul. 

— Păi de ce? 

— Am avut un accident când eram mic. Mă jucam într-o 
fâneaţa, când am văzut-o pe mătuşa mea care m-a crescut, că 
eu n-aveam mamă, cum se-aruncă de gâtul unui cazac, drept 
pe calul lui, şi pe-aci ţi-e drumul, pe la Nistru. Eu dau fuguţa la 
unchiu' ce-şi potcovea iapa în curte şi-i strig:"Scoală-te, 
unchiule, c-a fugit mătuşa c-un cazac!”."Ce vorbeşti, mă? Zice 
de pe scăunel unchiu' ce era un om liniştit de felul lui. Ce zi e 


astăzi?”."Joi!”, strig eu.”Atunci n-ajung ei departe. Încotro au 
luat-o?”."încolo!”, arăt eu."Ciudat, zice unchiul. Au luat-o 
aiurea. Bei ceva?"."Ce să beau?!”, fac eu."Bem un vin, te-ai 
făcut şi tu băiat mare. la ţine-aici”. Şi-mi dă să ţin piciorul iepei 
şi el se duce cu găleata în pivniţă. lapa, cum mă simte, unde 
nu-mi dă una cu copita drept în frunte, c-am zăcut cu unchiu' 
tot Postul Paştelui. De-atunci urăsc toate femeile. 


EPISODUL 96 
LA PRORA 


Câtă vreme spătarul Vulture şi Cosette şedeau la pupa şi 
încercau să treacă prin vorbe peste osebita lor origine socială, 
Barzovie-Vodă şi tăcutul Broanteş stăteau la prora aplecaţi 
peste bord, aruncând pradă peştilor tot amarul şi toată fierea 
pe care o adunaseră în cursul acelor năcăjite zile de când 
umblau să fie repuşi în drepturi. Cu osebire Barzovie-Vodă, ca 
un om căruia fosta domnie nu-i sporise numai cutele necazului 
pe frunte, ci şi inelele de osânză în jurul mijlocului, icnea din 
toţi rărunchii, blestemând în gând bătălia de la Kulikovo (1380) 
unde tătarii, în loc să se alieze cu ruşii spre a-i bate mai târziu 
pe turci, au fost înfrânți de cneazul Dimitri, siliţi fiind astfel să 
se alieze cu otomanii şi să se infiltreze împreună în Moldova, 
ca să-l facă pe el, pe Barzovie, să bată drumurile şi să-şi pună, 
iată, stomahul la-ncercare. 

— Maică Precistă! — gemu Barzovie, ştergându-şi colţurile 
gurii cu o olandă. Aibi îndurare de mine! 

In concepţia medievală despre lume şi viaţă, apelul la o 
instanţă supremă, divină, avea de multe ori o funcţie 
terapeutică. Invocând numele unor fiinţe supranaturale ce 
cunoşteau diverse titulaturi în funcţie de aria geografică pe 
care se manifestau respectivele credinţe, oamenii făceau 
aceasta deoarece nu aveau nivelul ştiinţific necesar pentru a 
explica şi a combate fenomene ca trăsnetul, fulgerul, valuri şi 
valuri de lăcuste, tăierea bruscă a unor capete, fumăritul, 
alunecările de teren, mazilirea, fuga în codru. Un ienicer 
căzând în noroi, cu abdomenul despicat în faţa Vienei, 
murmura numele lui Allah întrucât n-avea cum să ştie că 
senzațiile stranii care-i dădeau târcoale nu sunt decât 


rezultatul firesc al unei incizii fără precedent prin peritoneu. 

— Vezi tu, dragul meu prieten - spuse Barzovie-Vodă către 
Broanteş, după ce amândoi îşi mai veniră în fire - fără voia ta 
ai fost martorul unei întâmplări pe care, când vei scrie cronica 
domniei-mele, te-aş ruga să n-o pomeneşti. Un domn e om, 
adevărat grăiesc ţie, dar nu trebuie să-l arătăm pe om decât 
atunci când e domn. Un domn care se poartă mereu ca un om 
e ca un om care nu va fi niciodată pus domn, la fel cum un 
domn care nu poate să fie niciodată om e ca un om care nu 
ştie niciodată să fie domn. Acestea fiind zise, să ne îndreptăm 
puţin ţinuta. 


EPISODUL 97 
PRIMIM PE ADRESA NOASTRĂ 


Întrerupem o clipă povestea întâmplărilor petrecute la Porţile 
Orientului pentru a insera în acest foileton o scrisoare primită 
de la unul din cei mai - ne-am dat imediat seama - asidui 
cititori ai noştri. 

„Mă numesc Antofie Aurica şi sunt de profesie pensionară. 
Urmăresc de mai bine de doi ani serialul dumneavoastră şi 
vreau să vă asigur de la început că apreciez munca pe care o 
depuneţi, dându-mi seama că nu e uşor să scrii despre o sută 
de ani pe care din cauza unor condiţii obiective nu i-ai 
cunoscut direct. Totodată, ţin să-mi exprim unele nedumeriri. 
Personal, nu mă pricep să compun opere literare, deoarece 
fiind războiul şi apoi pacea, n-am 


Apucat să-mi fac un bagaj cultural, calificându-mă pe unde 
s-a putut. La rândul lor, părinţii mei, oameni simpli, faţă de 
care am tot respectul, considerau pe vremea aceea că unei 
fete îi trebuie trusou, neluând în seamă curentele literare care 
se tot înfiripau. Am dus-o greu, tovarăşi, pentru că dacă nu eşti 
la curent, degeaba termini tu romanticii când tocmai 
apar”'Moromeţi”. Văzând că n-am cum s-ajung din urmă 
cultura, m-am apucat de istorie, care merge mai încet şi se 
schimbă mai greu. Nu mă laud, dar când a apărut'lIstoria lumii 
în date”, pentru mine n-a fost o surpriză: ştiam un sfert din ea 
pe de rost, până la alungarea dsungerilor din Tibet conduşi de 


Tsewang Araptan care era, după cum ştiţi, urmaşul lui Galdan, 
când au instalat ăia o garnizoană în Lhasa, în 1720, de-a rămas 
garnizoana până astăzi. Cum veneam de la hipodrom, cum mă 
puneam să conspectez, de-mi zicea tata, fie-i ţărâna 
uşoară,"autodidacta”. De-aceea când a început serialul 
dumneavoastră m-am bucurat tare, văzând că nu sunt singură. 
Dar apoi, cu cât aţi înaintat în materie, cu atât nu mai 
înţelegeam nimic. Unde-aţi găsit dumneavoastră domnitorii 
ăştia, că eu am căutat tot secolul, având un văr la Arhive care 
m-a ajutat? M-am gândit eu că e ficţiune, da' văru-meu a zis că 
nu-i, că dacă era ficţiune de unde ştiţi dumneavoastră aşa 
exact ce făcea sultanu' în camera lui, că numai el şi cu şefu- 
său mai ştiu, că au dat peste un lorga inedit, aşa zicea. Pe 
călugării dumneavoastră i-am găsit cu văru', deşi erau în 
chirilică, dar pe ceilalţi nu. Aşa că vă rog ori să spuneţi sursa, 
ori, dacă e ficţiune, apoi să scoateţi opera din realitate şi s-o 
mutaţi unde-ţi şti, să nu mai derutaţi oamenii cinstiţi”. 


EPISODUL 98 
DIN NOU LA OSPĂŢ 


În vremea asta, în Moldova, datorită faptului că nu erau 
coapte încă toate condiţiile socio-economice necesare trecerii 
la o nouă orânduire, ospăţul lui Sima-Vodă era, din păcate, în 
toi. Cu acea inconştienţă specifică claselor aflate pe buza 
prăpastiei, nebănuind că peste numai două veacuri vor fi 
înghiţiţi treptat de burghezie, boierii benchetuiau aşa de veseli, 
de umani în fond, încât, dacă nu ţi s-ar fi făcut milă de ei ştiind 
ce-i aşteaptă, ţi-ar fi fost mai mare dragul să-i priveşti. Uitând 
de prezenţa inoportună, scrutătoare a lui Husain Ramza-paşa, 
jitnicerul Haralambie se urcase pe masă şi juca geamparalele; 
hatmanul Scorbură, profitând de înfăţişarea sa serioasă la care 
se adăuga lipsa unui ochi, făcea ţinându-şi mâinile sub masă 
mici ghiulele din pâine pe care apoi, din vârful unghiei, cu o 
rapiditate şi o precizie înspăimântătoare la un om aşa bătrân, 
le trimitea drept în faţa ciupită de vărsat a lui Husain Ramza- 
paşa, ce-şi rotea turbat ochii în jur, încercând să-l descopere 
pe tâlhar şi blestemând încă o dată acest popor ludic care cu 
cât era îngenuncheat mai tare, cu atât se veselea mai mult: nu 


mai departe decât la începutul ospăţului, aşezându-se pe 
scaun, simţise cu un al şaselea simţ că se aşezase pe-o 
pioneză. Cine i-o pusese? Bineînţeles, se gândise atunci 
Ramza-paşa trecând cu un surâs diplomatic peste durerea din 
dos ce-i reverbera în creieri, vreunul din zurliii ăştia de 
moldoveni: deşi, meditase el scoţându-şi pioneza cu grijă, la 
mijloc putea fi şi mâna altora. Nu mult în dreapta lui Ramza- 
paşa, vistiernicul Ximachi îşi ştersese buzele subţiri, vinete şi 
se plecă spre urechea lui Metodiu. 

— Preacuvioase - şopti demnitarul - aveam noi o vorbă. 

— V-ascult - spuse Metodiu, ferindu-se imperceptibil de 
duhoarea ce ieşea din gura fanariotului. 

— Din câte văz eu - continuă încet Ximachi - ospăţul nu mai 
ţine mult; curând vor fi chemate astea, cum le zice, să 
danseze, şi eu sufăr cu inima: voi pleca. Aşa că înainte de-a ne 
despărţi pentru ca preacuvioşia ta s-apuce drumul Râmului, 
ascultă acestea de la mine: spune-i Papei că dacă tot vrea să 
ne-ajute... Cine-a dat? — mârâi Ximachi, fără să ridice glasul. 

— Nu pot pentru ca să spui - surâse Metodiu. 

— Părinte, nu mă fierbe: cine-a dat? — scrâşni Ximachi. 

— Sima-Vodă, domnul nostru - zise Metodiu. 

Faţa lui Ximachi se contractă un moment, apoi se destinse 
într-un zâmbet. Ridică ochii spre Sima-Vodă şi spuse cu 
blândeţe: 

— Doamne, când am simţit cocoloaşa aruncată cu gingăşie 
de domnia-ta mângâindu-mi fruntea, mi-am zis: ferice de 
pământul îmbelşugat al cărui domn zvârle în slujitorii săi nu cu 
plumbi, ci cu pâine. 


EPISODUL 99 
TOT MAI SUS 


Auzind vorbele lui Ximachi, Sima-Vodă, ajutat de Doamna 
Ruxăndrița, ridică paharul cu amândouă mâinile. 

— iți mulţumesc că mă linguşeşti, vistiere - grăi el - şi, 
spunând acestea, cred că mă aflu în asentimentul tuturor. 

Boierii încuviinţară cu înţelepciune din câteva capete. 

— Căci linguşirea, dacă nu dovedeşte marea creştere a 


Domnului, dovedeşte buna creştere a supuşilor săi. Domnului 
linguşii, sabia nu-i taie; stă în teaca ei şi suferă. Dar mai bine 
să sufere sabia decât să plângă giupânesele voastre. O 
giupâneasă fără giupân e ca o sabie fără teacă. Am zis bine? 

— Mult prea bine, mult prea bine! — 'nălţară glas boierii. 

— Zi-le şi de oi! — îi suflă Ruxăndriţa. 

— Ce? — făcu Sima-Vodă, aplecând urechea. A, da! lată, 
dragii mei, de multe ori vedem zburdând pe mănoasele 
noastre dealuri turme peste turme de mioare, culegând 
paşnice cu botişorul lor mişcător răzlețe fire de iarbă. Pe 
margini, păzind turma să n-o ia nici prea-prea nici foarte- 
foarte, stau minunaţii noştri dulăi ciobăneşti, câini atenţi, ce-au 
văzut atâtea la viaţa lor. Dar cine stă în mijlocul oilor, mai înalt 
şi mai înţelept decât toate? 

— Bunul măgar! — răspunseră într-un glas boierii. 

— Şi măgarul, desigur - răspunse cam încurcat Sima-Vodă - 
deşi nu mă gândeam la el, ci la păstor. Căci păstorul e acela 
care duce turma spre cele mai bune pajişti, el are grija lupilor, 
el tunde turma când turmei îi e prea cald, el mulge turma când 
turma mai dă lapte. Un păstor bun poate face dintr-o 
numeroasă turmă slabă o minunată turmă mică în stare să 
pască şi-n locurile pe unde au trecut tătarii, cazacii, leşii şi cine 
mai trece în general, pe la noi. Am zis bine? 

— Tot mai bine, tot mai bine! — răspunseră boierii. 

Mulţumit, Sima-Vodă bău cu înghiţituri lungi, apoi văzând 
privirea pofticioasă a paharnicului, îi dădu acestuia paharul să 
bea şi el puţin. Lângă Metodiu, vistiernicul Ximachi îşi reluase 
sfaturile pentru drumul către Papă. Ce-i şoptea, ce-i spunea, 
noi nu vom şti-o niciodată. Am putea-o afla cu siguranţă, am 
mai putea zăbovi să vedem dansul ţigăncilor ce va transformă 
ospăţul într-o scenă care ne-ar transforma pe dată stilul; dar 
fiindcă ţinem atâta la stil, ne ridicăm de la masă, ne înălţăm 
deasupra încăperii, mai apucând să-l vedem pe Ramza-paşa 
descoperind în ciorba de potroace un cui de opşpe, plutim 
deasupra palatului, mai sus, tot mai sus, vedem laşii cufundaţi 
în întuneric, drumurile hrintruite ale Moldovei, o mănăstire, un 
codru, un mic foc de tabără unde şed doi haiduci cu nişte 
târsoage de barbe cât badanalele mărturisindu-şi unul altuia 
păcatele, urcăm, urcăm mereu, rămânând o clipă la înălţimea 
celor 99 de episoade de până acum şi aruncând în urmă o 


privire: făcut-am bine? N-am făcut? Nu ştim. Tot ce ştim în mod 
sigur este că vom da sama de ale noastre, câte-am scris. 


EPISODUL 100 
LA O REVISTĂ 


Stăm, ne uităm şi nu ne vine a crede: ajuns-am la episodul 
1007?! Dar pentru care fapte?! Cum de-am putut scrie atâta? A 
citit cineva ce-am scris noi aici? Presupunând că da, ce l-a 
împins s-o facă? Dar pe noi, ce ne-a determinat să scriem? 
Lată numai câteva întrebări care se nasc în chip firesc la acest 
ceas jubiliar când cu ochii împăienjeniţi de emoție, cu pixurile 
tremurânde, însemnăm împreună, câţi om fi şi noi, rândurile de 
faţă. 

Într-altă ordine de idei, profităm de acest aliniat ca să ne mai 
aruncăm o dată ochii spre numărul episodului şi să ne 
minunăm de cifră: 100! O sută! 100 de episoade! Gaudeamus 
igitur! 

Poate că de multe ori în timpul scrierii foiletonului, mai ales 
vara, ne-a ispitit gândul renunţării; poate că nu totdeauna am 
avut dispoziţia sufletească ori timpul necesar conceperii lui 
ferme. În viaţă, cum se-ntâmplă îndeobşte, mai sunt şi 
neajunsuri: îţi moare-o mătuşă, îţi mai apare-un unchi... Dar 
mereu, în ciuda oricăror impedimente, ne răsuna în conştiinţă 
îndemnul nemuritor al lui Heliade (cităm din 
conştiinţă):” Scrieţi, copii, scrieţi! Cât veţi putea şi cum veţi 
putea; numai scrieţi!"Şi nu ne-am lăsat, am scris! Dacă nu ne 
ieşea un episod, scriam altul, şi dacă nici acela nu ieşea, 
scriam patru, că nu mai pridideam să le numerotăm. Căci dacă 
e adevărat că omul e sub vremi, e drept ca povestitorul să fie 
peste ele. Şi dacă trupurile şi minţile noastre ar fi aparţinut, 
mutatis-mutandis, orânduirii în care a apărut Eneida, ori 
veacului de aur al feudalismului de la Mancha, suntem convinşi 
că asemeni acelor povestitori de-atunci, şi noi, în aceste 
mulţumitoare clipe, am fi închinat cu bună ştiinţă encomiastice 
vorbe, vorbe, vorbe răbdătoarei noastre gazde, cu temeiul 
adevărat şi cu gândul sincer că nu ştim cum, fără de primitorul 
adăpost ce ni l-a oferit pe dată, temătoarele noastre cuvinte ar 
mai fi avut neobrăzarea să se strângă în acest mult prea ei 


îndatorat foileton. Dar cum, mutatis-demonstrandum, trăim în 
alte timpuri şi-n alte încăperi, suntem convinşi că laudele 
noastre, desigur, ar mâhni-o peste măsură. 


EPISODUL 101 
DIN NOU PE CALE 


Din jale s-a întrupat înţelepciunea poporului şi nu altul 
trebuie să fi fost procesul complex ce-a dus la ivirea acestor 
vorbe aparent neutre:"Călătorului îi şade bine cu drumul”. Căci 
iată-i din nou pe bunii noştri călugări, rotofeiul Metodiu şi 
răşchiratul lovănuţ, păşind cu tristeţe peste hotarele Moldovei 
şi luând-o ocolit spre Râm, prin deluroasele ţinuturi polace. De 
ce pe-aici? O vom afla mai încolo. Era o zi cu soare. Stârnind în 
mod paşnic colbul drumului şi ascultând cu luare-aminte 
apelurile impetuoase prin care sub forma unor sunete laice, 
stomahurile lor solicitau să fie degrab' umplute, cei doi slujitori 
ai Domnului păşeau repejor, cu capetele plecate şi rasele 
suflecate. Deodată, Metodiu, ce mergea în frunte, ridică 
privirea şi zări un par în vârful căruia stătea bătută în cuie o 
scândură. 

— Frate lovănuţ, ce scrie pe scândura ceea? 

lovănuţ se apropie şi înălţă gâtul. 

— Przemysl - citi el. 

— Slavă Domnului! — oftă uşurai Metodiu şi grăbi pasul. 

Intrară în localitatea Przemysl printre case frumoase din 
cărămidă roşie şi cu ramele ferestrelor vopsite în alb, cu livezi 
şi curţi mari în care stăteau de vorbă oameni harnici, 
gospodari, rumeni la faţă şi prietenoşi la chip. Merseră cei doi 
ce merseră până dădură într-un fel de piaţetă unde se zărea 
imediat clădirea hanului. Piaţeta era pustie: doar pe treptele 
hanului se vedea şezând şi ţinându-şi capul în palme un om; 
după haine, părea a fi chiar hangiul. Când se apropiară băgară 
de seamă că omul plângea de ţi se rupea sufletul. Tuşind 
stânjenit, Metodiu zise: 

— Ave, homine! Morituri te salutant! 

— Proşe pane - răspunse hangiul, ştergându-şi lacrimile şi 
ridicându-se. 

Vru să suie treptele spre intrare, dar un nou acces de plâns Îi 


zgudui umerii şi cei doi călugări trebuiră să-l sprijine şi să-l 
ducă împleticindu-se înăuntru. Îl aşezară pe un scaun, iar 
lovănuţ merse iute după tejghea şi-aduse un pahar cu apă. 
Hangiul îl bău pe nerăsuflate, apoi puse capul pe masă şi 
începu să hohotească şi mai sfâşietor, cutremurându-se tot. 
Văzând că omul nu are de gând să sfârşească, Metodiu spuse 
în latină: 

— Nu vă supăraţi, am vrea să servim masa... Ce ne-aţi putea 
oferi? 

— Magna pars mei victus în lacte, caseo, carne consistit - 
răspunse printre sughiţuri hangiul. 

— Atunci, cascum et carnem - comandă Metodiu. 

— O, ho, ho, ho! — gemu din rărunchi hangiul, ca şi cum şi- 
ar fi adus aminte de ceva. 


EPISODUL 102 
POVESTEA HANGIULUI 


În faţa durerii sincere ce părea să răzbată din plânsul 
hangiului, cei doi călugări simţiră cum foamea dă înapoi pentru 
a face loc setei de dreptate. 

— Ce ţi s-a întâmplat, omule, de ce plângi aşa? — întrebă cu 
blândeţe Metodiu în limba lui Catilina. 

— O, temporal O, hostes! — suspină hangiul. Quod vos scitis, 
pater, mater, filii et filiae familiam faciunt. Pater în campo arat. 
Mater panem parat. Filii et filiae scholam frequentant. 

— Da, şi? — făcu Metodiu. 

— Ego filiam habco, o mândrețe de fată. Et... — vru să 
continue hangiul, dar plânsul îl podidi iarăşi. 

— Omule, nu ne mai fierbe atâta! Ce s-a-ntâmplat? 

— Hodie, de dimineaţă m-am sculat să dau la porci. Am cinci 
porci, nici mai mulţi, nici mai puţini. Puteam, nici vorbă, să am 
şi mai mulţi, dar m-am gândit că nu-i cinstit, când alţii n-au 
niciunul. Honesta vita, beata vita est. 

— Ei, şi? — îl îndemnă Metodiu. 

— Şi-am vrut să-mi trezesc şi fata, să m-ajute, că muiere nu 
mai am. Mă cobor în pivniţă, descui, mă duc la patul ei, patul 
gol! Mă uit... gratiile de la fereastră smulse! Vreau să 
strig”Săriţi, hoooţii!"”când dau cu ochii peste hârtia asta... era 


aruncată peste napi... îi recunosc scrisul... of, of, of! — 
reîncepu să se vaite hangiul. 

Metodiu luă hârtia şi citi: Quousque tandem abutere, pater, 
patientia nostra? Quamdiu etiam furor iste tua nos cludet? 
Nihilne te amorem nostrum, nihil timor urbis moverunt? Salve, 
pater meus. Post festum, Malgorzata et Zbignew”. 

— Mda, medita Metodiu. Amor omnia vincit. Da' cine e 
Zbignew ăsta? 

— E locotenent de cavalerie - sughiţă hangiul - băiatul lui 
Potoţki, hatmanul. 

— Păi atunci fata dumitale n-a nimerit aşa rău - zise 
Metodiu. 


— Ce vorbeşti?! — se trezi hangiul. Hatmanul a murit anul 
trecut, ăsta, băiatul, şi-a mâncat averea la cărţi ca taică-său, n- 
a mai rămas decât uniforma pe el. li cunosc eu pe ăştia: 


vulpem pilum mutat, non mentem; ţin fata o săptămână, două, 
şi-i dau drumul. Şi i-am tot spus fetei:"Draga tatii, una hirundo 
non facit ver. Homo ornat locum, non hominem locus”. Dar mă 
asculta cineva? Vorba ceea:"Fabelam narrat asino surdo”, ca 
prostu', of, of, of! 


EPISODUL 103 
CONTINUĂ POVESTEA HANGIULUI 


— Căci nu mi-e de alta - urmă hangiul după ce-şi mai ostoi 
lacrimile - dar pe fata asta am grijit-o ca pe ochii din cap. E 
copilă din flori, dar prin florile acelea eu am fost bărzăunele. 

— E... frumoasă? — îndrăzni lovănuţ. 

— Uitaţi-vă la mine! — răspunse hangiul. Dacă aş avea mai 
mult păr să mă pot tunde, dacă n-aş avea burta asta cu care 
mi-e ruşine să ies la poartă şi dacă ochii nu mi-ar fi roşii de 
plâns, ci albaştri, aţi avea imaginea mea din tinereţe, cu care 
ea seamănă leit, nemaipunând la socoteală faptul că-n alesele 
ei trăsături a păstrat ceva din frumuseţea mamelor sale. 

— Păi câte mame a avut? — zise Metodiu. 

— Nu zâmbi, străine, că nu-i de zâmbit - oftă hangiu. A avut 
două mame, fie-le ţărâna uşoară! Câteodată Domnul, în 
nemăsurata sa lucrare, mai oboseşte şi-atunci de sub mâna sa 
tremurătoare ies făpturi de care te-ai speria oarecum dacă 


Dânsul nu s-ar trezi brusc din visare şi văzând ce ciudată 
alcătuire a scos, nu le-ar da o minunată înfăţişare a chipului şi 
a trupului. Mamele fetei mele erau două gemene de-aici, de la 
noi, atât de gemene că nu puteau umbla una fără alta, fiind 
lipite uite-aici - şi hangiul îşi arătă regiunea şoldului, pe o bună 
porţiune. 

— Aha! — făcu Metodiu. 

— Erau fete sărace, aşa că n-a avut cine le desparte - urmă 
hangiul. Şi când s-au făcut mai mari, erau aşa de frumoase că 
nici nu ştiai cu care să stai de vorbă mai întâi. De măritat, nu s- 
au măritat, că în târgul nostru nu s-au găsit doi feciori aşa 
strâns _lipiţi. Şi cum eram singur şi tocmai căpătasem 
moştenire hanul, le-am luat slujnice, că munceau cât două şi 
mâncau cât una. Drept să vă spun, mi-erau dragi, m-am ataşai 
de ele, mai ales de cea din stânga, dar nici cea din dreapta nu 
era de lepădat. Şi-ntr-o noapte de iarnă, fiind cam băut şi 
suflând vântul, le-am cumpărat palton. De bucurie, au aprins 
focul la ele în cameră şi m-au chemat înăuntru. Dă-i cu bere, 
dă-i cu vin, vorbeşte cu aia din stânga, uită-te la aia din 
dreapta, ştiţi cum e în ocazii din astea... Erau ca două flori 
dintr-o tulpină. Din vorbă-n vorbă, m-am făcut pulbere şi 
dimineaţa nu mai ştiam: eu cu cine-am votat? Aşa a apărut 
Malgorzata. 


EPISODUL 104 
GHICI CINE VINE LA PRÂNZ 


„Deh”, vru să spună Metodiu, când de-afară se auzi crescând 
tot mai lămurit un galop de cai, apoi nişte nechezături, ca şi 
când caii ar fi fost frânaţi brusc. Hangiul încremeni, cu urechile 
ciulite, şi deodată ţâşni spre tejghea, o sări cu uimitoare 
uşurinţă, scoase rapid un şir de pahare mari de sticlă, se 
pieptănă în ciobul de oglindă ce-l avea în spatele stacanelor şi, 
din câte băgară de scamă călugării, îşi dezveli de două-trei ori 
dinţii mari, gălbui, făcând exerciţii să surâdă. N-avu însă vreme 
să-şi fixeze zâmbetul, căci uşa fu dată cu putere de perete şi 
pe ea intră buluc un nor de praf care se opri un moment în 
prag, apoi se repezi pe la mese destrămându-se în şase-şapte 
găligani ce încălecară într-o clipită scaunele şi începură să bală 


sacadat în tăblii chiuind şi scandând:"Vot-ki! Vot-ki!”. Din 
mijlocul lor se desprinse unul mai înalt, roşcovan, cu şapca 
dată pe ceafă; zărindu-l pe hangiu, se duse cu paşi mari spre 
el, îl apucă de umeri şi-l sărută apăsat de trei ori pe obraji, 
strigând: 

— Am venit, pane Macek! 

— Mă bucur, mă bucur! — rânji hangiul, turnând în pahare. 

Insul mai înalt se întoarse spre ai săi şi deschise gura să 
scoată şi el un chiot, dar dădu cu ochii de cei doi călugări. 

— Stoooi! — răcni el în loc să chiuiască. 

Ceilalţi se potoliră ca prin farmec. Insul înalt îşi scoase 
şapca, veni spre Metodiu, îngenunche şi spuse cu sfială: 

— Blagosloveşte, părinte, un biet păcătos. 

— Fii binecuvântat, fiule - zise Metodiu, făcând deasupra 
părului roşcovan semnul crucii. 

— În linie, adunarea! — făcu cu glas scăzut roşcovanul către 
tovarăşii lui. Ei veniră în linişte şi îngenuncheară în linişte. 

— Blagosloveşte-i şi pe ei, părinte! — şopti cel înalt. 

— Vă blagoslovesc şi pe voi - răspunse Metodiu şi trecu pe la 
fiecare făcând gestul pomenit puţin mai sus. 

— Bază  tejgheaua, în coloană adunarea! — porunci 
roşcovanul şi ortacii săi se încolonară lângă tejghea, luând un 
pahar de om şi mergând ordonat la loc. 

— Rogu-vă, de nu vă e cu supărare, să poftiţi cu noi la masă 
- zise roşcovanul ridicându-se. Numele meu e Vasea. 

— Îţi mulţumim, frate Vasea, şi venim cu drag la voi - spuse 
Metodiu, aşezându-se la masa celor şase-şapte care aşteptau 
respectuos în picioare - căci mult place cugetelor noastre a sta 
întru creştini. 

— Mare e Dumnezeu - spuse cu blândeţe roşcovanul. Pe loc 
repaus. 


EPISODUL 105 

SUFLETUL SLAV 
Se vedea cât colo că fetele preacuvioşilor Metodiu şi lovănuţ 
inspiră bărboşilor lor comeseni o anume sfială. Stăteau toţi cu 


privirile plecate, cu mâinile în poală, ba vreo doi-trei îşi trecură 
ruşinaţi săbiile la spate şi râcâiau încetişor cu unghia paharele 


goale, ca şi cum paharele ar fi fost nişte obiecte cu totul 
neînsemnate, întâmplător aflate acolo, ca nişte solniţe. 
Stânjeneala lor, rod al unei profunde credinţe atât în Cel de 
Sus, cât şi în formele particulare de manifestare ale autorităţii 
acestuia prin Cei de mai Jos, nu trecu neobservată de Metodiu, 
care grăi: 

— Frate Vasea, văd că tovarăşii dumitale nu se simt tocmai 
bine de când, fără vreun gând rău, poposit-am la masa 
voastră. Au ce să fie? Este cumva vederea prăfuitei noastre 
sutane prilej de întristare? Apasă-vă ceva pe suflet? Simte 
cugetul vostru urcând dinspre stomac greaţa acelei băuturi 
despre care, necunoscând-o prea bine, mi s-a spus că trezeşte 
în om dorinţa nu numai de a judeca lumea, ci şi de ao 
schimba? 

— Preacuvioşia-ta - răspunse Vasea, învârtind între degete 
paharul - vorbele dumitale trezesc în mine gânduri pe care le 
rumeg de mult. Poate n-o să mă crezi, dar de multe ori, după 
ce jefuim un sat, după ce dăm foc unui conac şi ne încărcăm 
de pradă, ajungem la câte-o răscruce şi ne întrebăm: Ce-i de 
făcut? Incotro s-o apucăm? Sufletul nostru e ros de îndoială, 
caii noştri sunt roşi de zăbală, aşezările ne sunt departe, stepa 
e uriaşă şi nevestele mici. Dacă te cobori de pe cal iarba ți- 
ajunge la umeri şi nu mai vezi nimic în faţa ta: iată de ce ne 
uităm noi atâta la cer; e singurul lucru pe care-l zărim clar. 
Acesta e secretul nostru, al slavilor: dă-ne jos de pe cal şi ne 
vom întoarce privirile spre Domnul; dă-ne un cal bun, înalt, şi-ţi 
vom cuceri un regat; dă-ne doi şi vei avea, prin noi, un imperiu. 


EPISODUL 106 
VASEA 


După vorbele lui Vasea, de undeva dinspre tavan, de după 
lemnul pereţilor sau din crăpăturile mesei, se lăsă tăcerea. Se 
auzea doar jupânul Macek trăgând cu urechea. Ploşniţe 
străbune, gândaci de bucătărie căzuţi din sutanele misionarilor 
catolici, muşte mici, rapide, cu aripioare lungi, sosite la 1246 
cu ultimul val tătar, păianjeni obezi cu plase în formă de stea 
foiau în cotloanele lor, cerându-şi dreptul la viaţă, la 
autodeterminare. 


— Pane Macek - strigă Vasea peste umăr - mai adă un rând! 

— Temeiurile credinţei voastre întru Domnul le-am înţeles 
prea bine - zise Metodiu. Mai greu vine mintii melc să priceapă 
aplecarea voastră spre aceste pahare care, iată, au şi sosit şi 
pe care, iute, le-aţi şi băut. 

— Avem noi un proverb - răspunse Vasea, ştergându-şi 
musteţile şi punând paharul la loc. Decât coadă de cal, mai 
bine cap de măgar. Dar cum nu-i tocmai uşor să trăieşti aşa, 
mai avem un proverb: decât ceai în pahar, mai bine votkă-n 
samovar. Macek! 

— Viiinee! — răspunse hangiul. 

— Şi mai e ceva - urmă Vasea. Din votcă culegi multă- 
nţelepciune şi, la drept vorbind, nu mai eşti ia, aşa, o vacă de 
muls pentru fiecare. Şi-apoi, nu crede preacuvioşia-ta că sus, în 
împărăţia Sa, Domnul are nevoie nu de oameni sarbezi la faţă, 
ticăiţi şi ofticoşi, ci de oameni unul şi unul, cu ştiinţă-n ale 
flintei, cu păcatul la cingătoare, la vedere, nu ascuns în cine 
ştie ce ungher al trupului ori al mintii. Căci lupta Celui de Sus 
cu Necuratul nu s-a sfârşit; dimpotrivă, ea se-ascute. 

— Să lăsăm judecății Domnului treburile acestea - grăi blând 
Metodiu. 

— Ba nu, preacuvioşia-ta, să nu le lăsăm! — se înfierbântă 
Vasea. De ce să le lăsăm? Macek! Când sufletul dumitale se va 
înălța ostenit de posturi la cer, Domnul te va întreba:"Ce-ai 
făcut, A 

Cuvioase, pentru mine?”."M-am rugat pe rupte, lnălţimea- 
Ta”, vei răspunde."De rugat te-ai rugat, dar de făcut practic 
ce-ai făcut?”. Ei? Ce vei zice? lar pe mine El mă va întreba:"Te- 
ai rugat, Vasea?”."Nu m-am prea rugat, Doamne, că n-am avut 
timp”."Dar ce-ai făcut pentru mine, Vasea?”.” Multe, Milostive. 
Am luat Tighina şi Camenița de la păgâni, i-am împins la gurile 
Dunării, la țânțari, am dus crucea la dracu-n praznic la tătari, 
iar pe strănepoţii mei priveşte-i ce fac pentru slava Ta - la 
Kuciuk Kainargi”."Bine, Vasea, va zice Dânsul. la escadronul 
ăsta de îngeri şi du-l la instrucţie. Eşti liber”. Aşa va fi - spuse 
Vasea, întorcându-se spre tejghea: Macek! Ţal! 


EPISODUL 107 


ÎN CARE POVESTITORUL ÎŞI CONTEMPLĂ PANA. 


CIUDATĂ SCULĂ! 


Ai zice că nimic pe lume nu-i mai gingaş, mai diafan, mai 
neînsemnat, în fond, decât o pană de gâscă. De câte ori, în 
umbletul nostru existenţial plin de importanţă prin curţi, pe 
lângă coteţe, pe drumuri de ţară ori pe cărări de munte, n-am 
zărit, abia înregistrându-le în colţul retinei, pene mai mari sau 
mai mici mişcându-se de colo-colo sau de-a dreptul zăcând în 
noroi! De câte ori n-am trecui nepăsători pe lângă ele, ba 
câteodată, cu o inconştienţă demnă de o cauză mai bună, nu 
le-am călcat sub talpa rigidului nostru bocanc! Câţi dintre noi 
au avut oare curiozitatea de a privi mai atent o pană de gâscă 
întrezărindu-se albă prin bălăriile unui şanţ, câţi impulsul 
nelămurit de a se apleca şi a o lua de acolo şi câţi intuiţia 
strălucită de a o vâri brusc într-o călimară? Puţini, fireşte, şi 
faptul e regretabil. Niciun obiect, decât poate colţurosul 
bolovan, nu sparge mai multe geamuri, nicio sabie nu taie mai 
adânc, niciun glonte nu perforează mai iute, nicio grenadă nu 
împroaşcă mai bine, nicio palmă nu răsună mai tare, niciun 
drapel nu flutură mai demn decât o pană lăsată uşure în 
cerneală. Dacă acei care astăzi dorm atât de profund cu capul 
pe perne de puf şi-ar da seama pe ce dorm ei de fapt, toţi ar 
avea coşmaruri. Din păcate însă, aproape nimeni nu are curajul 
să-şi descoase perna şi să găsească acolo pana ce-ar putea să 
exprime adevărul. O prejudecată la fel de păgubitoare 
acţionează şi în cazul principalului furnizor contemporan de 
pene - gâsca. Cu acrul ei uşor de tâmpenie, gâsca păcăleşte 
pe mulţi. Dar în aripa fiecărei gâşte zace pana înaripată a unui 
nou Voltaire. Stă în puterea noastră a o descoperi şi a o smulge 
de-acolo. 


EPISODUL 108 
PAN BIJINSKI 


Dacă, din întâmplare, unul sau altul din cei prezenţi în 
ospitalierul han al lui Macek ar fi ieşit puţin afară, ca tot omul, 
pe trepte, şi şi-ar fi aruncat privirea pe Uliţa Tomaşevschi ce 
împarte înfloritorul Przemysl în trei, ar fi zărit în capătul ci 
venind agale un cal. Şi dacă, înainte de a intra înapoi în han, ar 


mai fi zăbovit două-trei clipe ca tot omul pe trepte, şi-ar fi 
continuat să privească întâmplător calul, ar fi băgat de seamă 
că, treptat, pe cal stă un om. lar dacă, în sfârşit, pradă unui nu 
totdeauna îndeajuns de studiat fenomen precum e cel când nu 
prea ai ce face, ar fi continuat să se uite în directa respectivă, 
ar fi observat că omul de deasupra calului era mic, dar vânjos, 
cu umeri largi pe care surtucul de nobil venea ca turnat, cu păr 
cârlionţat ascuns în întregime sub peruca veche dar curată, cu 
o săbiuţă încovoiată la şold, cu pulpe vânjoase din care 
tresărea din când în când un mare potenţial, cu o privire 
severă ţâşnind de sub streaşină virilă a frunţii din ochii lui 
adânci, vioi şi mari în care pluteau lucioase umbre de eroi 
legendari, cu multe inele pe degetele lui scurte şi vibrânde, cu 
gâtul gros prin ale cărui încordate vene nobiliarul sânge 
albastru al tatălui asalta mereu întunecatele globule roşii ale 
mamei, localizate în partea superioară a corpului şi din a căror 
ancestrală alcătuire tânărul nobil moştenise pasiunea, secretă, 
fireşte, de a face inele, cercei, mici ciubere şi căldări din 
cositor. Era pan Bijinski, temutul intendent al hatmanului 
Potoţki, omul despre care se spunea - şi faptul era perfect 
adevărat - că... dar să nu anticipăm. 


EPISODUL 109 
MAI BINE S-O LĂSAM BALTĂ 


Se povestea despre pan Bijinski faptul că, nici mai mult nici 
mai puţin, în anii... dar, iată, şovăim. Şovăim şi pe bună 
dreptate: avem noi oare dreptul să facem publice nişte lucruri, 
nişte fapte care privesc felul de a fi al unui om din secolul al 
XVII-lea? Putem noi mărturisi cu mâna pe inimă şi cu negrul pe 
alb că nu vom declanşa prin dezvăluirile noastre implicaţii greu 
de controlat în tumultuoasa şi imprevizibila lor desfăşurare? Nu 
cumva vom păta irecuperabil memoria şi aşa destul de 
maculată a lui Bijinski? Ni se va răspunde că pan Bijinski e, 
totuşi, doar un personaj. Aşa este, într-adevăr. Dar la fel cum 
orice om normal are o familie, rude, fii, nepoți şi strănepoţi ce 
primesc prin ramurile tot mai subţiri ale arborelui genealogic 
nu numai seva unui nume, ci şi încărcătura socială a lui, la fel 
personajul îşi are rudele, moştenitorii săi care s-ar simţi 


ofensaţi dacă acum după ce-a trecut atâta amar de vreme de 
când pan Bijinski s-a făcut oale şi ulcele, am dezgropa lucruri 
nu tocmai plăcute şi nu uşor de justificat. Nu e totuna dacă eşti 
strănepotul lui Radu cel Frumos sau al lui Mihnea Turcitu, iar în 
domeniul ficţiunii e mai bine să te înrudeşti cu bunul Bezuhov 
decât cu, să zicem, lago. Pan Bijinski n-a fost, să ne înţelegem, 
un înger. Dar nici nu i se pot pune în cârcă sumedenia de 
grozăvii care circulau pe seama lui, parte născocitoare, parte 
parţial credibile, vehiculate toate prin acele canale 
incontrolabile care sunt creaţiile anonime, strigăturile, 
proverbele, zicătorile, cimiliturile, legendele, basmele etc. Din 
câte am putut noi verifica, doar două din cele peste patruzeci 
de poveşti sinistre în care Bijinski a fost principalul protagonist 
sunt autentice, anume aceea din tinereţe cu dulapul şi cea de 
la maturitate, cu iapa. Ne tentează a le relata, căci sunt efectiv 
extraordinare, mai ales episodul cu dulapul, în care Bijinski, în 
sensul sugerat mai sus, s-a depăşit pe sine. Dar un modest 
simţ al cumpătării şi o uşoară jenă pe care o resimţim de 
fiecare dată în faţa exceselor, ne fac, după o scurtă, dar 
matură chibzuinţă, să trecem sub tăcere cele întâmplate. 
Desigur, suntem convinşi că după noi vor veni alţii care vor 
avea curajul şi înzestrarea necesară de a prezenta viaţa lui 
Bijinski, aşa cum a fost. Noi mai bine s-o lăsăm baltă şi să ne 
continuăm povestea. 


EPISODUL 110 
ÎNTR-UN FEL, ARE ŞI EL DREPTATE... 


Ajuns în faţa intrării hanului, pan Bijinski îşi privi calul și 
spuse: 

— Eşti bun să opreşti puţin?... 

Calul încetini şi opri. Pan Bijinski îşi ridică unul din picioarele 
lui mici, dar vânjoase, trecându-l peste şa, oftă şi lunecă jos. 

Işi netezi surtucul, îşi îndreptă peruca şi sui bătrâneşte 
treptele hanului. 

— ... îmi venea zăpada în ochi, de la copilele calului, dar tot 
m-am aplecat şi l-am lovit cu sabia peste spinare, mai să-l rup 
în două - povestea Vasea înăuntru şi toţi, inclusiv cei doi 
călugări, îl ascultau necilintiţi. Am descălecat, m-am apropiat 


de el: încă mai sufla. Atunci i-am înfipt sabia în burtă, i-am 
despicat-o şi când i-am scos maţele, din ele s-a rostogolit în 
zăpadă ordinul”Sf. Gheorghe”cu eşarfă şi vreo trei nasturi. 
Lupul dracului, de flămând ce era, îl mâncase pe bietul Korolev 
cu uniformă cu tot! 


— Bună ziua! — spuse atunci pan Bijinski, ce intrase 
neobservat de nimeni. Jupânul Macek e acasă? 
— Pan Bijinski! — bâigui speriat Macek, sculându-se repede 


de la masa cazacilor. Ce onoare! Poftiţi, poftiţi, vă rog! Vai de 
mine, cum m-aţi găsit... e atâta deranj... poftiţi, luaţi loc... 

— Nu, mulţumesc - spuse pan Bijinski. Stau în picioare. 

— Mă rog, cum doriţi — se plecă Macek de spate. Cu ce vă 
pot fi de folos? 

— Din câte am fost informat, tu ai avut o fată, Malgorzata. 

— Cum adică... am avut?!... — făcu hangiul. Eu cred c-o mai 
am, că doară... 

— Eu cred că n-o mai ai - spuse rece pan Bijinski. De vreme 
ce ţi-a fost luată, n-o mai ai. Ea aparţine acum lui Zbignew, fiul 
stăpânului meu. Sper că nu te îndoieşti de onorabilitatea 
familiei Potoţki, în care, de altfel, fata ta a intrat de bunăvoie. 

— Nu mă îndoiesc, numai că normal trebuia să mă-ntrebe... 

— Normalitatea unui fapt împlinit n-o stabileşti tu - îi tăie 
vorba pan Bijinski. Nu tot ce-i anormal e imoral, şi invers. Dar 
problema e alta. 

— Ce problemă?! — făcu hangiul. 

— Fetei îi lipsesc doi dinţi - răspunse pan Bijinski. În calitate 
de tată trebuie să te îngrijeşti să aibă de toate. Din 1317, de 
când e atestată familia Potoţki, toţi membrii ei au avut dantura 
completă. De altfel, măseaua de minte e pe stema familiei. 

— Şi eu ce pot să fac?! — zise uimit hangiul. 

— Vei plăti despăgubiri: fata va fi dusă la Cracovia şi i se vor 
pune doi dinţi de aur. In plus, a treia măsea din dreapta sus e 
găurită. Va fi umplută, tot pe cheltuiala ta. Se pleacă la 
Cracovia poimâine, cu rădvanul. Mâine la prânz trec să iau 
banii. Vă salut. 


Şi ieşi. 


EPISODUL 111 
METODIU DIXIT 


După ce pan Bijinski ieşi din han, se lăsă o tăcere de început 
de leat. Toţi erau stânjeniţi, şi călugării, şi cazacii, făcându-şi 
de lucru cu mătăniile, cu săbiile, cu paharele. Un nefericit 
bondar bâzâi cât bâzâi prin faţa lui Vasea, apoi se lăsă uşure 
pe masă, lângă o pată de votcă. N-apucă însă să plece capul şi 
să soarbă, că Vasea trânti o palmă năprasnică asupra lui, 
turtindu-i corpul cafeniu şi spulberându-i cât colo păroasele-i 
picioruşe. Zgomotul loviturii îl trezi pe hangiu care se puse pe 
văicărit. 

— Aţi văzut? — strigă el printre lacrimi - aţi văzut? Nu numai 
că mi-au furat fata, dar îmi cer şi despăgubiri! O, Doamne, 
Doamne, de ce m-ai părăsit? Unde eşti, Stăpâne? Ce faci? 
Dormi, Doamne? Scoală-te, Tată ceresc, că duşmanul nu 
doarme! 

— Eu zic, venerabile cetăţean - glăsui Metodiu, după ce 
hangiul îşi termină suspinele - că deşi multe din cele ce trăim 
par a se alcătui la voia întâmplării, nu există totuşi lucruleţ 
oricât de mic sau păţanie oricât de neînsemnată asupra cărora 
bunul nostru Dumnezeu să nu-şi fi aruncat o geană de privire. 
Chiar de pare că sforăie, Dumnezeu nu doarme. Ochiul lui 
închis afară înăuntru se deşteaptă. Şi tocmai atunci când îl 
credem adormit adânc şi ne îngăduim în bezna unei 
îndepărtate bucătărioare a frige la foc mic, în toiul Postului 
Mare, o pustie de cârnat afumat, Prea-Bunul ridică o 
sprinceană, se uită chiorâş la noi şi face să sune în străfundul 
nostru vocea Sa mustrătoare:"Fraţii tăi postesc şi rabdă. Pune 
cârnatul la loc!”. De aceea zic că şi în fuga fiicei dumitale cu 
numitul Zbignew eu văd dacă nu amestecată mâna Domnului, 
măcar mişcându-se degetul Său mic, ori poate, de înţeleg bine, 
chiar inelarul, he, he. Variate căile Domnului, frate dragă! 

— Variate, variate, dar să le ştim şi noi! — făcu îmbufnat 
hangiul. 

— Ar fi un mare păcat şi din toate punctele de vedere un 
neajuns, supăratule lată - urmă Metodiu. Cerul nu poate fi o 
democraţie care să-ţi arate dumitale de ce ţi-a lăsat fata să 


fugă în lume cu unul, când dumneata ţineai fata în beci cu 
napii. Păi napi îi trebuiau fetei? Şi-apoi, dintre toate formele de 
stăpânire pe care le-a lăsat oamenilor, începând cu grecii care 
nu credeau în El şi terminând cu noi care îi admirăm pe greci, 
lui Dumnezeu îi displace cel mai mult democraţia. Nu că n-ar fi 
El drept, cinstit, bun. 

Doamne fereşte! Dar gândeşte-te că toţi heruvimii şi toţi 
serafimii care acum cântă aşa de frumos slava Domnului, s-ar 
apuca de mâine să discute aceeaşi slavă. Îţi dai seama ce 
gălăgie ar fi acolo sus? Nu zic, e bine să fie Domnul democrat, 
dar pentru a fi linişte în ceruri şi pe pământ e bine să fie mai 
democrat toţi şi să-i pună să cânte. 


EPISODUL 112 
PROPUNEREA LUI VASEA 


— Prea cuvioase tătucă - zise atunci Vasea către Metodiu - 
se vede treaba că domnia-ta n-ai umblat degeaba prin şcoli. 
Mult e dulce şi frumoasă limba ce-o vorbeşti şi dacă nu ne-ar 
aştepta afară caii, eu şi tovarăşii mei am tot sta să te- 
ascultăm, măcar că, pe întinse porţiuni, n-am priceput o iotă. 
Insă în împrejurări ca acestea, vorbele trebuie cumpănite prin 
fapte. Dacă e să-l ajutăm pe jupânul Macek, pe care eu Îl 
cunosc de mic copil, că aici, unde vezi că stăm acum, m-a 
înţărcat tata, fie-i stepa uşoară... 

— Fie-i stepa uşoară - mormăiră într-un glas ceilalţi cazaci. 

— ... apoi nu vorbele sunt bune - continuă Vasea - ci faptele. 
Fapte, fapte, fapte! Cum spuneau bătrânii noştri. 

— Ce fapte? — zise hangiul, ştergându-şi lacrimile. 

— Din cele mai vechi timpuri - zise Vasea lăsându-se pe 
spătarul scaunului şi făcând semn unui ortac să-i umple 
paharul - unul din obiceiurile sfinte ale neamului căzăcesc, 
probă de bărbăţie şi treabă pentru hătmănie, a fost răpirea 
femeilor. De la feciorul de 14 ani căruia de-abia i-au mijit 
tuleiele şi până la moşneagul înţelept căruia tuleiele nu-i mai 
trebuie, toţi s-au îndeletnicit cu asta. Sigur, cu timpul, obiceiul 
s-a mai pierdut, iar în vreme de restrişte, neavând femei, 
răpeam baloţi, saci, ceasuri, sfeşnice, capre, mă rog, ce se 
găsea. Au fost şi timpuri de glorie când răpeam nu una, ci 4-5, 


de era cât pe ce să trecem la musulmani. Răpeam de toate: 
domniţe, slujnice, jupânese, boieroaice, ba odată, ţin minte, 
într-o marţi, tata, fiind cam matol, nu s-a uitat el prea bine şi a 
adus o babă... 

— Fie-i stepa uşoară! — mormăiră cazacii. 

— ... care a şi murit. De-aia zic eu - urmă Vasea - că, dacă e 
s-o furăm înapoi pe Malgorzata, cel mai bine e s-o răpim. Ce 
ziceţi? 


EPISODUL 113 
MITENKA 


— Pare-mi-se mie - răspunse Metodiu - că aici forţăm puţin 
nota. A răpi o femeie e, din câte văz, un lucru oarecum uşor. 
Partea mai grea vine abia după aceea, când va trebui să ne 
gândim ce facem cu ea. Căci vreau să luaţi aminte la faptul că 
noi răpim în folosul nostru şi cu mult mai puţin într-al ei. Noi o 
răpim ca s-o aducem înapoi bunului ci tată. Dar mă întreb: sta- 
va ea de bunăvoie la un tată pe care l-a părăsit fuga-fuguţa 
pentru a se înfrupta din fierbinţile dulceţi la care-i dau dreptul 
atât legile firii, cât şi creşterea fără precedent a trupului? 

— Asta cam aşa e - zise Vasea. Am impresia că lucrul cu 
fineţe sugerat de Preacuviosul părinte s-a făptuit. Teamă mi-e 
că nu mai avem ce răpi şi-o să ne fugărim caii degeaba: e 
păcat, deoarece trebuie să vă spun că - şi v-aş ruga ca asta să 
rămână între noi - trecem printr-o mare criză de cai: avem cel 
mult un cal de om. Şi ştiţi cum e-n stepă: fără cal eşti al 
nimănui, eşti fiu-ploii, te părăsesc toţi. 

— De aceea socot - zise Metodiu - că treaba cea mai bună 
ar fi să merg cu fratele lovănuţ la ei la castel, în numele 
jupânului Macek, şi să le spunem franc, în faţă: aţi luat fata, s-o 
stăpâniţi sănătoşi! Lată binecuvântarea noastră: să fie într-un 
ceas bun! 

— Bine, bine - zise hangiul - da' cu cei doi dinţi lipsă ce 
facem? 

— Mda - făcu Metodiu. Într-adevăr, aici e buba: nu te poţi 
prezenta acolo cu mâna goală. N-ai şi dumneata în toată casa 
asta doi dinţi rămaşi pe undeva, în vreun borcan, pe vreun 
stelaj? 


— N-am, păcatele mele - se tângui hangiul - că de fiecare 
dată când găseam câte-un dinte îl azvârleam în stradă, ca 
prostu'. 

— la staţi! — spuse deodată Vasea şi se întoarse către unul 
din cazaci, o matahală de flăcău fălcos, blond, care avea o 
continuă expresie de veselie pe chip. Mitenka! la vino tu 
încoace! 

— Da - se hlizi uriaşul şi veni spre Vasea. 

— Cine te-a crescut pe tine, Mitenka? Întrebă părinteşte 

Vasea. 

— Unchiu' Vasea - rânji blând flăcăul. 

— Şi îl iubeşti tu pe unchiu' Vasea? Întrebă Vasea. 

— Îl iubesc - zise flăcăul. 

— Şi se supără Mitenka dacă unchiul Vasea îi ia doi dinţi? 

— Mitenka nu se supără - zise veselul flăcăul. 

Atunci, fulgerător, Vasea îi trăsni nepotului un aşa pumn în 
plină figură, încât acesta căzu într-o rână cât era de lung, 
scuturându-şi încet capul. 

— Ei? — făcu Vasea curios. 

— Uite-i! — zise cu veselie flăcăul şi adunându-i de pe jos, 
depuse pe masă doi dinţi, unul mai frumos ca altul. 

— Sunt cam mari - zise cu îndoială hangiul. Dar, ce-i drept, 
sunt foarte frumoşi. Mai că nu i-aş da. 


EPISODUL 114 
CASTELUL 


Nimeni nemaiavând nimic de zis împotriva soliei celor doi 
preabuni călugări, Metodiu şi lovănuţ îşi luară rămas bun de la 
cazacii lui Vasea,  strângându-şi îndelung mâinile, 
îmbrăţişându-se cu respect, ş-apoi, liniştindu-l încă o dată pe 
jupân Macek în privinţa succesului misiunii lor, puseră cei doi 
dinţi în traistă şi o apucară teleap-teleap spre castelul Potoţki. 

Castelul îşi ridica înfricoşător surii păreţi pe geana unui deal, 
nălucindu-se negru în calea singuraticilor drumeţi. Nouri de 
corbi se învolburau la apus în juru-i; în nopţile fără lună 
vânturile şuierau dându-i ocol şi un vaiet subţire, înjunghiat, se 
auzea ieşind din ziduri. Nu e de mirare astfel că ţăranii din 
împrejurimi îl botezaseră”Lugubrul”. Ziua, când aveau treburi 


cu caii la castel (deoarece castelul, pentru a se autofinanţa, 
beneficia de o potcovărie) nu spuneau”'mă duc cu calul la 
castei”, ci spuneau”mă duc cu calul la Lugubru”, porecla fiind 
încetăţenită multe verste împrejur. În altă ordine de idei, 
trebuie menţionat faptul că, pentru a evita o cacofonie, 
castelul era de altminteri, cum şi-au dat imediat seama 
călugării noştri, o superbă mărturie a goticului târziu. Şi aici 
simţim nevoia să facem o paranteză: întrucât serialul nostru nu 
are numai un caracter epic, ci şi unul instructiv, şi deoarece, ca 
să poală urmări mai bine şi pentru a înţelege adecvat 
întâmplările ce urmează, cititorii noştri trebuie să-şi reprezinte 
în amănunţime spaţiul acţiunii, să spunem câteva cuvinte 
despre gotic. După cum bine se ştie, goticul, semnificând 
dorinţa maximă de verticalitate tectonică, nu numai că nu 
suprimă contrafortul romanic, ci deasupra lui se înalţă arcul 
butant, arc în sfert de cerc, a cărui menire este de a contracara 
împingerile navelor centrale, deosebit de înalte. Un alt mijloc 
de a combate impresia de masivitate este acela de a deschide 
în pereţii mari ferestre acoperite cu vitralii. La senzaţia de 
zvelteţe contribuie apoi şi mulţimea de bolți ogivale, unele 
sixpartite (ca la catedrala din Cuenca, dacă mai ţineţi minte), 
altele semicilindrice (ca la catedrala din Avila). Am făcut aceste 
sumare preciziuni deoarece mai sunt unii autori care fac 
greşeala ca într-un spaţiu gotic să desfăşoare o acţiune barocă; 
sau invers. Poate că povestea noastră va părea în continuare 
austeră; de vină însă nu sunt eroii noştri, ci mediul în care, 
iată, tocmai am ajuns: castelul gotic Potoţki. 


EPISODUL 115 
DOAMNA POTOŢKI 


La ora când scriem aceste rânduri, bătrâna doamnă Potoţki, 
tenacea locuitoare a aripii de vest a castelului, va fi fiind de 
mult oale şi ulcele. Nepăsătorul timp a trecut peste amintirea 
domniei-sale,  albindu-i oasele,  şlefuindu-i  vertebrele, 
subțiindu-i imperceptibil metacarpienele. lerburi înalte, flori de 
romaniţă, fragile păpădii au crescut rând pe rând din 
mormântu-i spulberându-se cu plecarea fiecărui anotimp. 
Generalii întregi de rozătoare, de rândunele care, o vreme, i-au 


supravieţuit, au pierit şi ele, îngrăşând pământul. l-a murit 
până şi actul de deces, un frumos pergament în care mai întâi, 
în coiful din stânga sus, a apărut o necruțătoare gaură. Moliile 
au lărgit cât au putut gaura cu pricina, apoi, la rândul lor, au 
îmbătrânit şi s-au stins. Însă, înainte de a muri, doamna Potoţki 
era o femeie grasă, pieptoasă, tropotind harnic prin camerele 
nenumărate ale castelului, ştergând ici de praf o icoană, 
răsturnând colo un bibelou. După moartea glorioasă a solului, 
hatmanul Potoţki, corpul nu tocmai subţire al doamnei luase 
dimensiuni şi mai îngrijorătoare, oarecum direct proporţionale 
cu creşterea apetitului religios. Căci doamna, căutând să 
suplinească întrucâtva absenta focosului hatman, se întorsese 
în marea ei nevoie de iubire şi tandrele către Domnul 
Dumnezeu. Acesta însă, persoană fină şi cu mult mai 
abstractă, nu se arăta, în refuzul său de a potoli gânguritul 
suspinător al doamnei existând şi o bună doză de cochetărie. 
În fiecare noapte doamna, într-o cămeşuţă subţire de bumbac 
pe al cărei guler erau brodate cu fir de aur cuvintele: AMOR 
OMNIA VINCIT înalţa rugi fierbinţi cerului înstelat, foşnitor. 
Zorile o prindeau încercănată în faţa ferestrei, repetând 
mecanic rugăciuni şi urmărind cu interes, fără să-şi dea seama, 
silueta vânjoasă a rândaşului Staşek, care se spăla la fântână 
până la brâu, fornăind. Atunci doamna Potoţki închidea 
cutremurată ochii şi-şi imagina cum bunul Dumnezei îi trimite 
un înger de 1,85 metri, cu aripi mari, învăluitoare, care să se 
aşeze în jilţul de colo, cum făcea şi hatmanul când venea la 
bătălie, şi să-i spună:"la trage tu puţin de cizma asta...” 


EPISODUL 116 
DIALOG GOTIC 


Când Metodiu şi lovănuţ bătură la porţile Lugubrului, 
doamna hatman Potoţki tocmai îşi termina siesta, lungită pe 
unul din divanurile aduse ad-hoc pe terasă. O uşoară migrenă 
o determina, clipe în şir, să bată câmpii, cu gândul aiurea, la 
frumoasele zile din tinereţe, când... da' câte nu făcuse! Câte 
nu i se întâmplaseră! Mai ales ziua aceea de toamnă tărzie, 
când ţi-era mai mare dragul să-l priveşti... Oare cum îl chema? 
lacek? Pierre? Nu, nu Pierre, Pierre fusese ofiţerul rănit la naiba 


să-l ia, că numai se prefăcuse rănit, s-o impresioneze, n-avea 
nimic... ba parcă avea ceva, n-avea o mână, şi-o pierduse în 
luptele cu turcii, sau cu hughenoţii, mereu se băteau ofiţerii 
ăştia cu cineva şi ea trebuia să stea acasă să-i aştepte, 
brodând... Ce viaţă avusese şi ea! Să stai tu toată ziulica cu 
ghergheful şi să tragi cu urechea să simţi dacă nu se-apropie 
vreun cal!... 

Auzind bătăile din poartă, doamna hatman Potoţki se întinse 
şi scutură cu putere de şnurul gros de la capătul divanului. Un 
dangăt de clopot răsună grav într-o altă încăpere. Doamna 
Potoţki aşteptă circa un minut, apoi mai smuci o dată. Bătaia 
de clopot se repetă. În sfârşit, somnoros şi puţin cam surd, 
intră silențios, în papuci de casă, bătrânul majordom Piotr. 

— Bine c-a plouat - zise el înaintând lent pe covor. Dacă mai 
ţinea o săptămână zăpuşeala asta, pierdeam toată rapiţa. 

— Vezi c-a bătut cineva la poartă! — strigă doamna Potoţki. 

Bătrânul Piotr plecă urechea: 

— Aud? 

— Bate cineva! — strigă doamna. 

— O fi laptele - spuse Piotr şi se aşeză încet, oftând, într-un 
fauteuil. 

— Ai dreptate - răspunse doamna Potoţki. Deşi laptele 
trebuia să vină ieri. 

Bătrânul Piotr scoase o tabacheră, culese cu două degete un 
fir de mahorcă şi se apucă să-şi răsucească o ţigară. 

— Anul ăsta parcă-i anul dracului - zise el meditativ. Ați 
văzut ceapa? S-a gălbenit toată. Cât despre roşii, ce să mai 
vorbim!... 

— Vezi că iară bate! — strigă doamna. 

— Bate-le-ar Dumnezeu cuie-n tălpi şi-n podul palmelor! — 
spuse ca pentru sine majordomul. Păi la ora asta se bate? 

Se sculă, îşi puse ţigara în coltul gurii şi ieşi să deschidă. 


EPISODUL 117 
AL DOILEA DIALOG GOTIC 
După câteva clipe, bătrânul majordom Piotr reveni şi anunţă 


buimăcit: 
— Călugării Metodiu şi lovănuţ, de la gurile... ale cui guri? 


Şopti el uitându-se peste umăr. 

— Guri ale Dunării - îi suflă, din spate, Metodiu. 

— De la guri ale Dunării, cer permisiunea unei întrevederi - 
spuse Piotr. In acelaşi timp eu cer permisiunea unei retrageri. 

— Cu mare plăcere! — sări sprintenă de pe sofa doamna 
Potoțki. 

Era îmbrăcată într-un capot vişiniu de casă, decoltat, ce-i 
punea în valoare biblioteca de nuc maroniu, înţesată de 
volume legate în piei. Primul care păşi în salon fu Metodiu. 
Aruncă o privire blândă, dar scurtă, doamnei şi zise în polonă: 

— Obişnuit nu sunt a intra în încăperi unde ochii mei pot fi 
izbiţi de neascunsa maiestate a unei femei date într-un atât de 
frumos pârg. Veţi înţelege astfel, scumpă doamnă, emoția 
firească ce mă paşte: sunt om şi nimic din ce-i femeiesc nu mi- 
e strein. 

— O! — suspină doamna Potoţki, privindu-l cu duioşie pe 
Metodiu. O, o! — mai suspină ca, dând cu ochii de tânărul 
lovănuţ. Cât de frumos aţi vorbit! Mă-nşel eu sau am desluşit în 
cursiva dumneavoastră polonă zvonul unui accent latin? Dar 
luaţi loc, vă rog! 

— Nu v-aţi înşelat, scumpă doamnă - răspunse Metodiu 
aşezându-se. Indiferent în ce limbă slavă am vorbi, noi tot de la 
Râm ne tragem. Suntem strănepoţii acelui poet care pentru că 
a slăvit rafinamentele iubirii, a fost trimis să le caute la barbari. 
In fiinţa noastră sălăşluieşte astfel acest paradox: scăldându- 
ne în Dunăre, înotăm de fapt în Tibru. 

— Din păcate - oftă doamna Potoţki - râurile noastre nu 
comunică şi au debit mic. Nu poţi înota de peşti. 

Tăcură câteva clipe. Pe sofa, pe bibliotecă, pe şemineu, pe 
genunchii grăsuni ai lui Metodiu, pe decolteul doamnei se lăsă 
tăcerea. 

— O, cum am uitat! — tresări doamna Potoţki. Cu ce să vă 
servesc? O dulceaţă, un gem, o cafea, o... dacă îndrăznesc, 
votcă? 

— Cel mult un gem - răspunse cu amabilitate Metodiu. 

Doamna Potoţki trase de şnur. Se auzi clopotul cel grav 
bătând în altă încăpere. Instinctiv, cei doi călugări îşi făcură 
cruce, într-un târziu, stârnind praful, apăru bătrânul Piotr. 


EPISODUL 118 


AL TREILEA DIALOG GOTIC 


— Venerabile Piotr - spuse doamna Potoţki către majordom - 
te rog adu-ne trei gemuri însoţite de apa aferentă. 

— Gemuri? — exclamă bătrânul Piotr - aţi spus gemuri? 

— Da! — răspunse cu hotărâre doamna. 

— Păi n-am mai desfăcut un gem de la asediul Vienei! — zise 
Piotr. Va daţi scama ce-o fi în borcanele alea? 

— Nu-mi dau seama - spuse doamna - şi tocmai de aceea 
vreau să aflu. 

— Gemul e ca vinul - interveni politicos Metodiu. Cu cât e 
mai vechi, cu atât e mai tare. 

— Gemul ca gemul, dar' ce mă fac cu apa? — întrebă Piotr. 

— Ce apă? — zise doamna Potoţki. 

— Apa aferentă. De-o săptămâna nu mai avem apă. De la 
moartea hatmanului, aparul nu mai vine decât de două ori pe 
lună - spuse Piotr. 

— Cine? Întrebă Metodiu. 

— Aparul - îl lămuri doamna Potoţki. Cel care aduce apa. E 
un ţăran care aduce apă la castel cu catării. Când s-a construit 
castelul, aici sus, nu s-a ţinut seama de apă şi-a trebuit s-o 
aducem zilnic din sat. Şi zici că de-o săptămână nu mai avem 
apă? — se întoarse doamna către Piotr. 

— Nici cât să-mi fac un ceai - răspunse Piotr. 

— Bine, dar eu ce-am făcut când mi-a fost sete? 

— Aţi mâncat mere - spuse Piotr. 

— Atunci - spuse doamna - adă-ne trei gemuri şi trei mere. 

Piotr ieşi. 

— Vedeţi? — spuse doamna către călugări. Acestea sunt 
necazurile mele. Multă lume crede că noi o ducem bine aici 
sus. Nu ştie nimeni câte pătimim. Anul trecut mi-au fugit 
găinile: au apucat-o la vale în pantă şi nu s-au mai putut opri. 
În primăvară, când au fost ploile, s-a surpat o bucată de teren 
şi mi-a îngropat două capre. Când mi-e sete, mai ronţăi câte-un 
măr, dar dacă vreau să mă spăl e jale. 


EPISODUL 119 


ULTIMUL DIALOG GOTIC 


— În adevăr - spuse Metodiu - multe îi sunt date omului să 
trăiască. Şi, dincolo de banalitatea acestei cugetări, gândiţi-vă 
totuşi câte îi sunt dale omului să trăiască. Să luăm, de pildă, 
situaţia noastră: mergeam spre Râm şi n-ar fi trebuit să 
zăbovim aici. Dar poate oare cugetul nostru să nu-şi dea toată 
silinţa a face bine când vede câte se împotrivesc fericirii 
legitime a fiului dumneavoastră şi a fetei jupânului Macek, 
Malgorzata? 

— Fiu? Care fiu? — clipi doamna Potoţki. 

— Fiul dumneavoastră, Zbignew - răspunse Metodiu. 

— Am cu un fiu? — făcu doamna. 

— Cred - zise Metodiu şovăind - că dumneavoastră sunteţi 
cea mai în măsură să cunoaşteţi acest lucru. 

— Ştiu eu?... — zise doamna. E posibil... Dar, preacuvioase, 
eu am stat mereu atât de retrasă încât nu ţin minte să fi călcat 
vreodată în străchini. 

— Nu e vorba de a călca în străchini - plecă Metodiu cu 
fineţe privirea. E vorba de a aranja străchinile în aşa fel încât, 
la momentul potrivit, soţul dumneavoastră şi cu 
dumneavoastră înşivă să vă puteţi înfrupta cu cumpătare din 
ele. 

— Preacuvioase dragă, - suspină doamna Potoţki - eu toată 
viaţa am aranjat străchinile astea, dar n-a venit nimeni să vadă 
ce-i în ele sau măcar să le calce. 

— Nimeni? — se uimi Metodiu. Dar soţul dumneavoastră? 

— Potoţki? — dădu din mână a lehamite doamna. lubea prea 
mult caii. Continuând alegoria cu străchinile, vreau să spun că, 
tot aşteptându-l să se întoarcă din bătălii, mă pregăteam, îmi 
aranjam, cum se zice, străchinile şi când venea în sfârşit, intra 
nervos şi zicea:"Cine dracu’ a pus străchinile astea aici?”. Apoi 
sforăia până dimineaţa. 

— Bine - spuse Metodiu - dar atunci cine e tatăl fiului 
dumneavoastră? 

— Asta mă întreb şi eu - spuse ea visătoare. O fi vreun 
zburător. 

— Ei, zburător! — făcu Metodiu. Zburătorii vin la tinerele 
fele, nu la neveste. 

— Poate la dumneavoastră în Moldova - răspunse doamna. 
La noi în Polonia, unde e mai frig, zburătorii vin şi pe la 50 de 


ani, numai să facem focul. 
EPISODUL 120 
LAUS STULTITIAE 


— În sfârşit, scumpă doamnă, să reluăm - spuse Metodiu. 
Aveţi un fiu despre al cărui tată aveţi un lapsus. Nu-i nimic: 
cert este că el, fiul, există, existenta lui fiind probată, printre 
altele, şi de fireştile nevoi ale vârstei care l-au făcut în cele din 
urmă să-i dea târcoale fetei jupânului Macek. Un târcol azi, un 
târcol mâni, astfel că nu mai e nimic de făcut. În afară, desigur, 
de acel act lăsat de Domnul pe pământ prin care explicabilele 
necesităţi ale omului sunt înlocuite de necesitatea de a te 
potoli: căsătoria. Căci ce este căsătoria, scumpă doamnă, dacă 
nu un scop care se transformă într-un mijloc? Din căsătorie 
culegi multă înţelepciune şi la drept vorbind nu mai eşti, ia, 
aşa, o vacă de muls pentru fiecare. Un cămin ferm în care arde 
focul, o mâncare gătită, o lenjerie curată, o afecţiune bogată, 
totul, ca să mă exprim aşa, concură. Sunt căsătorii în care intri 
sărac lipit şi ieşi îmbogăţit sufleteşte. Sunt altele în care intri 
cu sufletul larg şi ieşi cu picioarele înainte. Nu observati, 
scumpă doamnă, că totul în lumea asta merge spre ideea de 
cuplu? Barza cu cocostârcul, iepurele cu iepuroaica, cocoşul cu 
găinile, binele cu răul, stejarul cu ghinda, bărbatul cu femeia, 
martirul cu crucea. De la firul de păpădie care-şi întoarce sfios 
capul spre păpădia de alături, până la elefantul matur care în 
întunericul fertil al junglei îşi lasă cu hotărâre trompa pe 
spinarea docilă a femelei, vieţuitoarele toate se hârjonesc cu 
plăcere la adăpostul cifrei 2. În fiecare zi, în fiecare clipă, zeci, 
sute de imagini ne readuc în minte ce-avem de făcut; două 
rândunele care zboară împreună după hrană, un cerb şi-o ciută 
care stau la coadă la băut apă, doi ochi care ne fac cu o chiul, 
doua glezne întrezărite fugar sub poala unui munte, două buze 
care se tot împreună şi astfel ne vorbesc şi câte şi mai câte!... 
O forţă uriaşă ne împinge spre căsătorie şi ne lasă acolo. 


EPISODUL 121 


DIN NOU PAN BIJINSKI 


— Ceea ce-aţi spus dumneavoastră e frumos, nimic de zis - 
grăi deodată o voce care venea de nicăieri şi cei doi călugări 
văzură cu uimire cum în patul doamnei Potoţki se deschide o 
trapă din care ieşi capul, apoi trupul îndesat al intendentului 
castelului, pan Bijinski - dar pot să spun că aţi vorbit în 
abstracto. Căsătoria este, finalmente, oricât am coti-o, un lucru 
concret, nu o /lamentatio mentis. 

— Mai spuse pan Bijinski, scuturându-se de colb. 

— Vai, cum m-ai speriat! — bătu din palme doamna Potoţki 
şi sări să acopere cu pătura gaura mare, neagră ce se căscase 
în pat. Aşa e pan Bijinski - zise ea în chip de scuză către 
călugări. Nu suportă să apară pe uşă. Odată, pe când trăia 
Potoţki, a ieşit din sobă. 

— Alte vremuri - zise pan Bijinski. E mare mizerie în pivniţă 

— Completă el, arătând spre pat. Piotr ăsta nu mai face 
nimic. 

— Pe anumite porţiuni - spuse Metodiu, după ce tuşi uşor - 
sunt de acord cu dumneavoastră: căsătoria este o teorie care 
tânjeşte după practică, o forma mentis bâjbâind după o forma 
corporis. 

— lar în privinţa corpului stăm rău - spuse Bijinski. 
Malgorzata, ca să nu vorbesc cu păcat, e o fată sănătoasa într- 
un context nesănătos. Mediul în care a trăit, mâncarea 
neîndestulătoare, apa argiloasă, lipsa comunicării, vederea 
zilnică, obsesivă, a porcinelor, i-au îngustat mult orizontul 
cunoaşterii, recte dezvoltarea armonioasă, proporţională a 
trupului. Datorită muncii specifice, partea inferioară a corpului 
a căpătat o dezvoltare fără precedent, lăsând creşterea 
corespunzătoare a părţii superioare pe scama viitorului. Şi ce 
corp este acela care până la brâu aparţine prezentului, iar de 
la brâu în sus viitorului? 

— Dar lui Zbignew îi place şi aşa - observă, nu fără maliţie, 
Metodiu. 

— Zbignew este spirit analitic - spuse pan Bijinski. Fiind 
tânăr, el nu realizează sinteza. Or, în căsătorie analiza este la 
fel de păgubitoare ca sinteza în istorie: niciodată nu poţi şti ce- 
ai lăsat pe dinafară. 


— În aceste condiţii... începu Metodiu. 

— În aceste condiţii, propun să mai aşteptăm - îl întrerupse 
pan Bijinski. În scurt timp, fata va primi o educaţie aleasă, o 
lenjerie curată, săpun, două mici haltere, un ponei, mă rog, tot 
ce trebuie. 

— Am adus şi dinţii - zise Metodiu, scoțând săculeţul. 

— Excelent! — făcu Bijinski. Mi-am dat seama imediat că 
sunteţi oameni de înţeles. 


EPISODUL 122 
IOVĂNUŢ REDIVIVUS 


Cetitoriul acestui îndelung şi - nădăjduim - folositor exerciţiu 
de narare va fi băgat de seamă fără doar şi poate că de multe 
episoade atenţia distributivă a autorilor pare să fi slăbit; în 
adevăr, cum altfel s-ar putea explica faptul că un atât de 
promiţător şi simpatic personaj cum e tânărul călugăr lovănuţ 
e sistematic uitat sau - mai grav - pur şi simplu dat la o parte 
de mâna ne dibace a unuia din povestitori? La sesizarea 
anonimă a unui grup binevoitor de cetitori pe care noi, 
naratorii secundari, am înaintat-o naratorilor principali spre 
studiu şi rezolvare, ne facem spăşiţi nostra culpa şi încercăm 
să oferim o minimă explicaţie acestei - oricum - impardonabile 
scăpări din vedere. 

Trebuie spus dintru început că lovănuţ făcea parte din acea 
categorie de tineri la care nevoia firească de afirmare era bine 
cumpănită de necesitatea de a interioriza, de a judeca fiece 
fapt, întâmplare, fiinţă, lucru, fenomen al naturii sau stare 
sufletească ivite în calea vieţii lui. Mai lămurit spus, ca să dăm 
un exemplu, înainte de a se adresa sau răspunde unei femei, 
lovănuţ încerca să tină seama nu numai de felul cum 
reverberau în el privirea limpede a respectivei, gropitele ei 
buclucaşe din obrăjori, glezna lucitoare, fină, balansându-se 
într-un dolce far’ niente picior peste picior, eventualul mic neg 
poznaş de pe năsucul în vânt, ci şi de ecourile întretăiate pe 
care le trezeau în el trecerea molatecă şi rău prevestitoare a 
motanului negru al gazdei, strunga imposibil de ocolit cu 
privirea din dantura tatălui fetei, carpeta de pe perete cu 
BUCATE BUNE EU GATESC PENTRU SOŢUL CEL IUBESC etc. 


Întrebări chinuitoare frământau mintea sa frageda: ce legătură 
există între lucruri? Sunt ele dispuse la întâmplare? Să nu 
existe nicio relaţie între, de pildă, micul gândac roşiatic care 
iată-l că intră sub poalele rochiei doamnei Potoţki şi sinodul 
ecumenic de la Niceea unde au participat, ia să vadă dacă mai 
ştie, da, exact 318 sfinţi părinţi? Cum oare 
se”căsătoresc”lucrurile, faptele între ele? Sau nu e vorba de 
aşa ceva, ci de o orgolioasă singurătate? Singurătatea 
dulapului din stânga e mai mică sau mai mare decât 
singurătatea primei Epistole către Corintieni? lată întrebările 
care-l încercau pe junele călugăr cu puţin înainte de a-şi lua 
inima în dinţi şi a spune: 


EPISODUL 123 
CUM SE REZOLVA PASIUNILE 


— lerte-mi-se glasul subţire! şi cam peltic cu care intru în 
vorbă - grăi aşadar lovăânuţ, tuşind uşor şi roşindu-se ca o 
fecioară - dar înţelepciunea domniilor-voastre a trezit în mine 
nişte lumini ce-şi caută cu îndârjire opaițul. Mult din negura 
neştiinţei mele despre căsătoria lumească s-a risipit după ce v- 
am auzit. Forța ignorantei mele este însă mare şi roiuri de 
întrebări mi se grămădesc pe buze, atrase de dulceaţa unor 
răspunsuri. 

— Întreabă-ne, tinere preot - îl îmbie zâmbitoare doamna 
Potoţki. Întreabă-ne căci nimic nu e mai plăcut decât să vezi 
cum o jună şi puternică tulpină creşte din amintirile unor tufe. 

— lată ce aş dori să vă întreb, stimată doamnă: în momentul 
când v-aţi căsătorit, cum aţi reuşit să rezolvaţi contradicţia, 
altminterea ireconciliabilă, între senzualitate şi luciditate? 

— Cu mari sacrificii - suspină doamna Potoţki, ştergându-şi o 
lacrimă. Cu foarte mari sacrificii, tinere prelat. Viaţă ca a mea 
la nimenea! Datoria de femeie îmi cerea una, firea mea 
neastâmpărată - tot aia! Un adevărat chin! 

— Pe deasupra - interveni grav pan Bijinski - în vremea 
aceea era criză mare de gherghefuri. 

— Nici porumb nu prea era - adăugă Metodiu. 

— Da, aşa era, încă nu se adusese! — întări doamna Potoţki. 

— Ţin minte - spuse pan Bijinski - că răposatul hatman s-a 


dus după un gherghef până la Kiev. 

— Ce mai, era jale! — continuă doamna Potoţki. Bărbaţii la 
război, gherghefuri ioc, descurcă-te, femeie, cum îi şti! 

— Şi cum v-aţi descurcat? — îndrăzni lovănuţ. 

— Stai să vezi: era într-o marţi, după prânz. Eram foarte 
lucidă. Pe cer, niciun nor. În ogradă linişte: găinile picoteau, 
vacile rumegau, caii erau departe, cu Potoţki. Stăteam în 
picioare, în capul scărilor şi deodată am simţit - nu ştiu dacă ai 
avut vreodată sentimentul acesta - cum, pâş, pâş, vine 
senzualitatea."Doamne, am şoptit, aibi milă, nu mă lăsa s-o iau 
razna, scapă-mă, arată-mi o cale!"Şi-atunci, din senin, din 
înaltul tăriilor cereşti s-a rostogolit un huiet năprasnic şi-am 
auzit o voce grozavă tunând:"La muncă!"N-am pregetat o 
clipă; mi-am pus un şorţ, am dat la găini, am slobozit vacile, 
am udat şi măturat curtea, am săpat în grădină, am plantat 
nişte puieţi, am şters praful în castel, am spălat perdelele, am 
tors puţin etc. Până scara nu m-am oprit. Când m-am oprit 
eram frântă; nu-mi mai ardea de nimic. 

— Mare e puterea ta, Doamne! — se închină Metodiu, 
făcându-şi cruce. 

— Aşa că, dragă tinere - urmă doamna Potoţki - numai prin 
muncă, o muncă susţinută, continuă, poţi face în împrejurări ca 
acestea micile pasiuni să dispară. 


EPISODUL 124 
O PERECHE FERICITĂ 


Mult ar fi rămas lovănuţ pe gânduri, cugetând la cele rostite 
de  înţeleapta doamnă Potoţki, dacă în clipele acelea 
somptuoasele uşi de Lipsea ale salonului gazdei nu s-ar fi 
deschis cu sfială, lăsând să apară în cadrul lor - cine? Întrebăm 
noi, atenţi la retorica suspansului, despre care noua critică a 
scris pagini strălucite, şi ţine de onestitatea şi datoria noastră, 
a povestitorilor contemporani, să amintim câteva nume de la 
care nu puţin am învăţat: A. J. Greimas, Michel Foucault, Julia 
Kristeva, Alain Brassier, Wayne C. Booth, Igor Vitowski, Phillipe 
Lejeune, A. Blaimberg şi alţii - tocmai, bat-o vina, perechea în 
jurul căreia se învârtea întreaga conversaţie: Zbignew şi 
Malgorzata. 


Frumoşi tineri! El, înalt, cu mustăcioară, bine legat, având pe 
chip una din acele expresiuni nobile ce trezesc consideraţiune 
în rândurile sexului atent; ea, subţire, mlădioasă, cu obrajii 
rumeni unde se putea ghici sănătatea naţiei şi cu un păr negru, 
bogat, în care câteva răzlețe fire de fân mărturiseau belşugul 
acelor ţinuturi. Ivirea lor tinerească din cadrul uşii, ca doi copii 
neastâmpăraţi care veneau de la o  neastâmpărată, 
îndelungată hârjoană, fu atât de fermecătoare, încât doamna 
Potoţki bătu veselă din palme: 

— Dragii mei copii! Zise ea încântată. 

Pan Bijinski tuşi discret, atrăgându-i atenţia că nu e cazul. 

— Ne-am jucat puţin pe-afară, mamă! — zise volubil 
Zbignew, înaintând un pas, doi, trei. l-am arătat unde o să 
facem noile pătule. 

— Foarte bine, dragul mamii - spuse zâmbind doamna 
Potoţki. Şi ţi-a plăcut, fată? — se adresă ea Malgorzatei. 

— Da - răspunse cuviincios buna copilă. 

— Dar v-aţi gândit cu ce-o să umpleţi pătulele? — zise 
sceptic pan Bijinski. 

— Cu lignit - răspunse Zbignew. Avem aici primprejur atâta 
lignit încât n-are rost să le mai umplem cu lemne. 

— Nu ştiu dacă e bine ce faci - zise posomorât pan Bijinski. 
Mai ascultă şi de sfatul nostru, al celor mai bătrâni. De sute de 
ani facem focul cu lemne şi a fost bine. Eu n-am încredere în 
lignit. 

— Dragă pan Bijinski - spuse înflăcărat Zbignew - îţi respect 
vârsta şi ştiu câte ai făcut pentru familia noastră. După 
moartea tatei nu ştiu cum ne-am fi putut descurca fără 
dumneata. Dar, dă-mi voie să-ţi spun, neîncrederea dumitale în 
lignit e neîntemeiată! Măcar ai văzut vreodată cum arde? 

— N-am văzut şi nici nu voi să văz - răspunse pan Bijinski. 
Faceţi cum ştiţi. 


EPISODUL 125 
MICI DISCUŢII 
— Să lăsăm totuşi aceste griji la vremea lor - zise cu fineţe 


doamna Potoţki - căci, iată, luându-vă cu vorba, nici n-am avut 
timp să vă prezint doi oaspeţi dragi: călugării Metodiu şi 


lovănuţ din Transnistria. 

— Din Moldova, scumpă doamnă - sugeră Metodiu. 

— Sau din Moldova - se corectă doamna Potoţki. Faceţi 
cunoştinţă. 

Zbignew şi Malgorzata se apropiară, se înclinară adânc în 
faţa moldovenilor. 

— Cred că sunt în asentimentul tuturor - spuse Zbignew - 
dacă îmi îngădui să îmi exprim bucuria de a-i cunoaşte pe doi 
din fiii acestui vajnic neam cu care, pare-se, tatăl meu a avut 
atâtea probleme. 

— Bucuria ta, cuviincios exprimată, va fi şi mai mare când 
vei afla că dânşii se află în casa noastră ca soli ai jupânului 
Macek, tatăl nespus de gingaşei tale logodnice - adăugă 
doamna Potoţki. 

— Şi în numele căruia, daţi-mi voie să binecuvântez sfânta 
voastră apropiată unire - spuse Metodiu cu blândeţe. 

— Nimic mai simplu! — zise doamna Potoţki. Poftiţi aici 
lângă mine. 

Zbignew şi Malgorzata se aşezară pe divan. Se lăsă câteva 
clipe liniştea. 

— Am auzit - spuse Zbignew, întorcându-se respectuos spre 
Metodiu - că anul acesta aţi avut multe lăcuste. 

— Două valuri, unul după altul - răspunse Metodiu - unul 
dinspre răsărit, altul dinspre apus. Când s-au întâlnit a fost jale. 

— Mda - încuviinţă Zbignew. Într-adevăr. Şi timpul cum a 
fost? 

— Timpul, hm, destul de bun - spuse Metodiu. 

— Ceva ploi? 

— Vag. 

— La noi a bătut gheata - interveni Bijinski. A făcut rapita 
praf. Cădea gheaţa ca plumbul. 

— La noi au bătut tătarii, pe o porţiune destul de întinsă - 
zise Metodiu. Au încurcat toată cânepa. 

— Şi la noi, în primăvară - se auzi atunci glasul subţire al 
Malgorzatei - a dat gălbeaza în oi, dar le-am tuns eu tata şi ne- 
am scos pârleala. 

Zbignew tuşi stânjenit, iar pan Bijinski se uita triumfător spre 
doamna Potoţki, ca şi cum ar fi vrut să-i spună:"Ei, vezi cum se 
exprimă noră-ta?”. 

— Într-adevăr - zise Metodiu, voind să treacă peste 


momentul jenant - trăim vremuri grele. 
EPISODUL 126 
ÎNVĂŢĂTURILE LUI METODIU CĂTRE TINERII CĂSĂTORIŢI 


Ultimele vorbe ale lui Metodiu îi făcură pe cei de faţă să cadă 
pe gânduri. În adevăr, trăiau timpuri grele şi altele nu tocmai 
uşoare se vesteau în viitor. Doamna Potoţki se gândea că 
mâni-poimâni o paşte bătrâneţea,"acest şoarece care roade 
verbul a fi”, cum se exprimase o dată, într-unul din rarele sale 
clipe de răgaz, pan Bijinski. Acesta, la rândul lui, cugeta că 
degeaba avusese iniţial o origine sănătoasă dacă acum îl 
supărau rinichii; lovănuţ se gândea că dacă se îndoieşte de 
existenta lui Dumnezeu, cugetă: iar dacă el cugetă, există; 
există, de acest fapt nu se îndoieşte; dar dacă nu se îndoieşte, 
nu cugetă, şi dacă nu cugetă, nu există; iar dacă nu există, 
cum poate să se mai îndoiască de existenţa lui Dumnezeu? 
Zbignew se gândea, ca tot omu' înaintea căsătoriei, la dacă nu 
face o greşeală, iar Malgorzata nu gândea, ci intuia că aşa e. 
Şi-n toată această adunătură de cugetări, singur Metodiu ştia 
că o gândire fără exprimare este ca un sat de munte fără 
clopotniţă: nu ştii dacă mai trăieşte cineva acolo. De aceea 
zise: 

— Socot că nu mi-aş respecta îndeajuns cărunteţea şi 
îndatorirea duhovnicească pe care-o am, dacă acum, înaintea 
sfintei uniri a acestor tineri, nu mi-aş îngădui să spun câteva 
vorbe ce, de n-o să le ajute, nici rău n-o să le facă. 

— Cu evlavie ascultăm - răspunse Zbignew. 

— În primul rând ţie-ţi vorbesc, dragă Zbignew. Vei păşi în 
curând pe o cale neînturnată. Alături de tine va păşi 
Malgorzata. Cum te vei purta, aşa vei umbla. De vei merge mai 
repejor, va rămâne în urmă, de-o vei lăsa mai moale, ţi-o va 
lua înainte. Trebuie să ai un mers constant. 

— Am înţeles - răspunse Zbignew. 

— În al doilea rând, să nu baţi la ea ca la fasole. Bătaia e 
ruptă din rai, dar nu se practică acolo. Nu-i vorbă, există 
situaţii când unde dă soţul, pune şi Dumnezeu mâna, că 
Dânsul nu bate cu bota. 

— Am înţeles - răspunse Zbignew. 


— În al treilea rând, dragă Zbignew, aş dori să-ţi spun ceva 
la ureche. 


EPISODUL 127 
ÎNVĂŢĂTURILE LUI METODIU CĂTRE MALGORZATA 


Spun povestitorii de la care noi, în clipele când nu ne-am 
putut urma eroii ori n-am prea auzit ce-şi vorbesc, am aflat 
povestea, că multe a şoptit Metodiu în urechea lui Zbignew, 
atât de multe că la un moment dat tânărul flăcău căuta din 
ochi o pană să-şi noteze. 

— Nu căta să le ţii toate minte, feciorul meu - zise tare 
Metodiu, observând mişcarea - căci toate le vei învăţa de la 
muierea ta mai abitir decât le înveţi de la mine. Şi-acum, copilă 
dragă, ascultă şi tu povata unui moşneag care, chiar dacă n-a 
fost însurat şi nu cunoaşte femeia, cunoaşte în schimb bine, ab 
origine, tutorele ei: pe harnicul Michiduţă. 

— Sunt numai ochi şi urechi, părinte - gânguri Malgorzata. 

— Asta e prima greşeală - i-o întoarse Metodiu. De ce să fii 
numai urechi? Ca să asculţi tot ce spune soţul, om al muncii, la 
o oboseală, la un necaz. Să nu fi numai urechi, să fii şi braţe 
pentru spălat, picioare pentru alergat, cap pentru plecat, ochi 
pentru mângâiat, spate pentru purtat, nas pentru adulmecat, 
gură pentru, mă rog, dumicat, şi câte şi mai câte! 

— De toate voi face, părinte - zise Malgorzata. 

— Da’ de ce să faci de toate? — spuse nervos înțeleptul 
călugăr. Cine te pune? Să faci ce-ţi spune bărbatul, asta să 
faci! Că atunci când vă amestecați voi în treaba lui, ştiţi ce se- 
ntâmplă? Cunoşti povestea cu găina care n-a mai vrut să ouă 
c-a băgat până la urmă şi ea de seamă că roşcatul cocoş, în 
aparentă - repet, în aparentă! — nu prea face nimic? 

— N-o cunosc, părinte - spuse cu sfială fetişcana. 

— S-o înveli! — se enervă tot mai tare bunul Metodiu. S-o 
înveţi şi să le-o citeşti şi celorlalte! Că nu citiţi nimic şi umblaţi 
brambura toată ziua, numai gura nu vi se opreşte un minuţel! 
La studiu cu voi! La studiu şi la muncă, fiindcă asta v-a făcut 
oameni! Păi până când să vă mai îndurăm?! Am ajuns să 
legănam copiii, facem sosurile, curăţăm putinile, frecăm 
străchinile, mânăm vacile în ciurdă, culcăm găinile, golim 


pieţele şi ne cârpim mânecile! Şi voi? Bateţi copiii, gustaţi 
sosurile, spălaţi putina, călcaţi străchinile, mulgeţi vacile, tăiați 
găinile, bântuiţi pieţele şi vă faceţi unghiile, 'tă-vă pustia de 
paparude! Bunul Metodiu se opri răsuflând greu şi-şi scoase 
batista. lovănuţ privea spre el încremenit: niciodată nu-l mai 
văzuse ieşindu-şi din fire în aşa hal. 

— Vă rog să mă scuzaţi - zise Metodiu, ştergându-şi fruntea 
- dar mi-am adus aminte de-o chestie. 


EPISODUL 128 
DE RĂMAS BUN 


— Preacuvioase părinte - zise pan Bijinski, după ce Metodiu 
tăcu - ceea ce-ai grăit despre femeie este atât de adevărat, 
încât, drept să-ţi spui, acum îmi pare rău că nu aparţin şi eu 
sexului aşa-zis frumos, ca să pot furniza, prin însăşi existenta 
mea, o dovadă în plus la întemeiata critică pe care-ai făcut-o. 
Căci bărbat fiind, de aceleaşi neajunsuri mă izbesc şi eu. 

— Nu ne rămâne decât să strângem rândurile, frate dragă - 
răspunse Metodiu. 

— In ceea ce mă priveşte - zise pan Bijinski - ţin sa declar că 
nu voi precupeţi niciun efort, oricât de mare ar fi el, ca 
bărbatul să-şi reia locul ce i se cuvine în familie, în societate, în 
viaţa de zi cu zi. 

Auzind aceste, cele două muieri, doamna Potoţki şi tânăra 
Malgorzata, plecară neliniştite privirile. Li se vestea un viitor 
sumbru, pe deplin meritat. 

— Multe ar mai fi de spus - zise Metodiu - dar timpul 
înaintează şi călătoria, această linie şerpuită între o stare de 
fapt şi o dorinţă, ne dă ghes să plecăm. Să ne luăm deci rămas 
bun, căci dacă toate drumurile duc la Roma, înspre care, de 
fapt am pornit, nu toţi călătorii ajung acolo. Se sculară în 
picioare. 

— Să ne scrieţi - spuse emoţionată doamna Potoţki. 

— Intr-un răgaz oarecare, cu siguranţă o vom face - 
răspunse Metodiu. 

— Să aveţi grijă de hoţii de drumul mare. Cu recolta slabă de 
anul acesta, s-au înmulţit peste măsură - zise pan Bijinski. 

— Să vă-mbrăcaţi gros până treceţi Polonia, să nu răciţi - 


adăugă Malgorzata. 

— Să fiţi atenţi cu cine vorbiţi despre recoltă - zise Zbignew. 

Şi îi mai sfătuiră în privinţa unor lucruri mai de amănunt, 
apoi gazdele îi conduseră pe cei doi călugări la drumul mare, la 
o bifurcaţie, unde se afla un fel de indicator primitiv cu două 
scânduri, cum mai există şi astăzi. Pe o scândură arătând 
drumul din stânga scria"Roma 865 suliţi”, iar pe cealaltă, 
îndreptată spre dreapta,"Roma 612 suliţi”. Călugării o luară pe 
drumul cel mai scurt şi în curând de pe urma lor nu se mai zări 
decât colbul. 

— Şi-acum, la masă! — zise doamna Potoţki către cei 
rămaşi. 


EPISODUL 129 
LA MUNCĂ! 


Sunt ore şi sunt zile când o ciudată somnolenţă îl cuprinde 
pe Povestitor. Privirea i se împăienjeneşte, auzul i se stinge 
aproape de limita surzeniei, nasul refuză adulmecarea, mâna îi 
devine puhavă, odihnind lângă pană. Ori încotro s-ar uita, vede 
aceeaşi culoare: cenuşiul. Jocul cu beţigaşul în gunoiul 
trecutului nu mai scoate la iveală decât aceleaşi veşnice bucăţi 
de stambă pe jumătate putrezite, hârtii umede de pe care 
scrisul s-a şters, cioturi ruginite de spadă, nasturi înjumătăţiţi: 
nicio piatră prețioasă, niciun ban de aur. Clipa de acum e la fel: 
iată o cupă în care vin nu mai este, iată o coapsă tot mai rece, 
iată o fereastră pe care nu se poate privi decât înăuntru. Cât 
despre de-acum înainte, nicio ştire: doar un vuiet vag, un 
foşnet neliniştitor de pădure simțind furtuna, ce vine spre el, 
făcându-l să se ghemuiască mai tare sub pătura zdrenţuită şi 
plină de pete. 

Nu credem a mai fi nevoie să spunem că asemenea stări 
trebuie combătute cu tărie, cu puterea exemplului personal. O 
săritură rapidă din pat, o fermă deschidere a geamului, lăsând 
aerul tare al realităţii să între în acrul rece al camerei, câteva 
rapide mişcări de înviorare şi putem obţine imediat, după o 
prealabilă spălare pe ochi, imaginea reconfortantă a unei 
dimineţi de octombrie în care şiruri-şiruri de personaje se duc 
la muncă, să-şi ocupe posturile de lucru în textul nostru. A 


răsărit şi soarele, un soare arzând vesel, arătându-şi dinţii. 
Gospodinele au început să-şi bată tapetele, făcând să cadă 
cuvintele, virgulele inutile, copiii merg voioşi spre Şcoala de 
literatură, printre blocuri au oprit câţiva editori strigând Texti 
cumpăr! Texti goali!”, la uşă sună politicos un controlor, ca să 
factureze consumul de cerneală, iar peste toate, de la 
bucătărie, se aude glasul soţiei anunţțându-te bucuroasă:"Azi, o 
să pregătesc ceva din Buzzatti!”. 
La treabă, deci! 


EPISODUL 130 
ÎNAPOI LA BARZOVIE-VODĂ 


Poate că misia cea mai grea a Poveştii ce-şi duce povestea 
pe două căi este de a reface în chip firesc atmosfera unui drum 
când paşii Săi au călcat mai mult pe celălalt. Vă mai aduceţi 
dumneavoastră aminte de Barzovie-Vodă, spătarul Vulture, 
tăcutul rapsod Broanteş şi de nu îndeajuns descrisa ţigăncuşă 
Cosette, pe care cu aproape şapte săptămâni în urmă lăsatu-i- 
am călătorind pe Marea Neagră, spre casă, în corabia 
eruditului lanis? Poate că da, poate că nu, căci multe s-au 
întâmplat de-atunci şi cine să le ţie toate minte, când prezentul 
cu veştile lui proaspete întreprinde o fină surpare a trecutului 
în care, iată, cu modestie se înscrie şi povestea noastră. Dar, 
cu evlavie aducându-ne aminte de vorbele unui mare înaintaş, 
am putea spune, oarecum la fel, că povestea nu e a noastră, 
nu e a voastră, a celor ce-acum o ascultați, ci a posterităţii 
noastre şi a posterităţii posterităţii voastre. 

După câteva ore bune de zbucium, Marea Neagră, asemeni 
unei ţări ce se trezeşte brusc învecinată cu un imperiu barbar 
de care era până atunci depărtată printr-o mare cultură, se 
potoli. Cei trei moldoveni şi cu ţigăncuşa stăteau pe prora în 
nişte jilţuri de răchită, privind visători jocul leneş al valurilor. 

— La ce te gândeşti, spătare? — sparse tăcerea glasul cald 
al ţigăncii. Spătarul Vulture se scărpină agale în barbă, părând 
ca picoteşte. ` 

— Doar aparent picotesc - răspunse el cu blândețe. In 
adevăr însă două lucruri simt cum mă tulbură: apropierea de 
tară şi apropierea de tine. 


— Vezi, spătare! — zise alintat Cosette. Şi nu-ţi vine greu să 
mi-o spui aşa de la obraz? 

— Dacă ţării nu pot să-i vorbesc, de ce m-aş feri de tine? — 
zise spătarul. Şi-apoi eu sunt om drept: decât să simt ispita 
cum se cuibăreşte în întunericul trupului meu, mai bine o scot 
la lumină să ne uităm amândoi la ea. 

— Dar chiar aşa tare te ispitesc? — întrebă cu seriozitate 
ţigăncuşa. 

— Nu ştiu cum să-ţi spui - răspunse spătarul - dar o ispită la 
fel de mare ca asta am mai simţit o singură dată în viaţă acum 
doi ani, când era să fiu pus domn în locul dumnealui - şi 
spătarul arătă spre Barzovie-Vodă, care picotea alături. 

— Şi ce-ai făcut atunci? — zise Cosette. 

— Am stat şi m-am gândit: oare n-o fi numai un zvon, cum 
mai aruncă turcii câteodată? 

— Şi? — făcu ţigăncuşa. 

— N-a fost zvon, dar până m-am gândit eu, s-a schimbat 
sultanul. 


EPISODUL 131 
DESPRE CREDINŢA SUSPUŞILOR 


— Trebuie să-ţi spun, spătare - grăi atunci Barzovie-Vodă, 
deschizând un ochi - că ştiam că s-ar fi putut să fii pus domn în 
locul meu. Aveam pe cineva la Poartă - fie-i ţărâna uşoară! — 
care mi-a şoptii:"Vezi că spătarul Vulture...”. Însă pe vremea 
aceea mă mângâiam traducând din Tarit şi mi se părea mai 
important ablativul decât fumăritul. 

— Măria-Ta - răspunse spătarul Vulture - faptul că am stat 
să mă gândesc dacă să te schimb sau nu arată, cred, marea 
dragoste ce ţi-o purtam. Să fi fost dumneata un domn rău, 
plăcându-i vărsarea de sânge, una-două te-aş fi trimis lângă 
cel din care buchiseai toată ziua. Dar dumneata nu ne-ai tăiat, 
nu ne-ai împilat nevestele. Dacă aveai o carte, apăi boieri, 
curteni, răzăşi ne puteam face de cap. Cum să le fi schimbat 
eu care-am crezut la început că Sallustius e omu' dumitale la 
Poartă?! 

— Mă sprijineam pe ignoranţa ta, prietine - răspunse 
Barzovie-Vodă. Cu cât e omul mai ignorant, cu atât e mai 


supus şi mai credincios - asta de la romani am învăţat-o. Oricât 
ar părea de ciudat, credinţa ta faţă de mine, spătare, vine din 
necunoaşterea celor cinci declinări din latină. 

— S-ar putea ca aşa să fie - zise spătarul - adică eu 
cunoscând cât eşti de învăţat, să mă sfiesc a-ţi tăia capul. 

— Dar eu - interveni ţigăncuşa în discuţie - deşi nu ştiu cele 
cinci declinări, i-aş fi mai credincioasă spătarului decât Măriei- 
Tale, dragă Vodă. 

— Cu femeile e altceva - răspunse grav Barzovie. Femeile 
trebuiesc stârpite de mici. 

— Vai de mine, Măria-Ta! — râse spătarul. Cum să stârpeşti 
femeile?! 

— M-aţi înţeles greşit - zise Barzovie-Vodă. Nu e vorba de a 
le elimina pur şi simplu prin violenţă, pe care de altfel o detest, 
ci, printr-o acţiune tenace, inteligentă, de lungă durată, de a le 
cantona în zonele vaste ale culturii minore, cum sunt tricotatul, 
cusutul, cârpitul. Marea greşeală a lui Antoniu n-a fost că s-a 
îndrăgostit de Cleopatra - errare humanus est - ci că înainte de 
asta nu i-a distras atenţia prezentându-i ultimul model roman: 
una pe faţă, două pe dos. Nu măreţia femeii trebuia să prezinte 
Antoniu în Egipt, ci împletitura savantă a sandalei sale. 


EPISODUL 132 
DIN NOU ACASĂ 


După ce Barzovie-Vodă rosti aceste cuvinte, cei de faţă 
simţiră nevoia să-şi ascundă gândurile. Se lăsase noaptea. 
Adevărul rotund al vorbelor lui îi lovi cu putere o clipă, apoi 
treptat îşi pierdu greutatea şi se înaltă pe lângă catargul cel 
mare în vârful căruia, frecându-se de un marinar ce urma să 
strige”Pământ!”, se sparseră în zeci de silabe, conjuncţii care 
nu mai legau nimic, propoziţii stinghere şi ascuţite care luând 
înălţime, tulburară zborul ordonat al unui stol de cocori 
îndreptându-se spre ţările calde. 

— Ştii ceva, Măria-Ta? — zise ţigăncuşa Cosette, mângâindu- 
şi salba de monede feudale ce-i acoperea ca o platoşă forma 
eternă a pieptului. Dacă ţi-ai da jos veşmântul de domn ce-l 
îmbraci, şi-ai lua altul mai slab şi mai prost croit, de unde-aş 
mai şti eu ce hram porţi? 


— Forma gingaşă a mâinilor, degetele rotunde şi un pic 
boante, din cauza obiceiului de a bate darabana când ascultă 
jalbele supuşilor, barba îngrijită, urechile puţin depărtate de 
cap, gata să prindă orice zvon, pieptul cam mic, da-n care 
bate-o inimă curată, suava boltire a burţii în care n-au pătruns 
decât mâncăruri de soi, picioarele scurte, vânjoase, luând 
oarecum forma ovală a calului pe care vremurile îl silesc să 
stea mereu, vorba cumpănită şi degetul mare mult mai 
opozabil decât la altă lume din cauză că veghează ceas de 
ceas cu mâna pe mânerul săbiei - toate acestea, copila mea, 
ti-ar putea da de înţeles, dacă nu eşti proastă, că omul din faţa 
ta nu e un om de rând - răspunse Barzovie-Vodă. 

— Toate ca toate - zise Cosette - dar de unde ştiu eu că e un 
domn bun sau unul rău? 

— Ceea ce vă-nşeală pe voi - răspunse Barzovie - e că un 
tiran poate face şi lucruri bune. Să luăm un exemplu... 

În momentul acela o izbitură cumplita în corabie îi azvârli din 
jilțuri pe punte, unul peste altul. Catargul cel mare se clătină şi 
trosni din încheieturi,  trezind  matelotul legat în 
vârf.” Pămââânt!”strigă el buimăcii. Într-o clipită toți marinarii, 
în frunte cu căpitanul lanis, ieşiră valvârtej pe punte. 

— Fire-ai a dracului - urlă căpitanul, uitându-se spre vârful 
catargului - acuma strigi?! 

— Nu s-a văzut nimic - se justifică matelotul de sus. 

— Bine, hai jos - răspunse lanis, apoi întorcându-se spre 
moldovenii care se ridicau scuturându-şi hainele: Domnilor, ați 
ajuns acasă! 

Spătarul Vulture merse clătinându-se până la balustradă, se 
aplecă şi se uită: într-adevăr, prora corăbiei stătea înfiptă 
adânc în pământul scump al tării. 


EPISODUL 133 
PE MAL 


Plătiră cât se cuvenea bravului căpitan lanis, apoi, pe o 
punte de lemn trecută peste bord, cei trei moldoveni şi 
ţigăncuşa Cosette coborâră pe mal. Malul natal! Lui Barzovie- 
Vodă i se umeziră ochii de emoție şi, gândindu-se că tăcutul 
Broanteş va consemna gestul, vru sa se lase în genunchi, să 


sărute pământul scump al ţării, numai că, din nefericire, locul 
respectiv, aflat în plin stufăriş, era acoperit de o mâăzgă 
puturoasă în care ciubotele domneşti intrară până la glezne. 
Barzovie-Vodă se uită în jur, căutând o bucată de pământ mai 
zbicită, dar nu găsi. Atunci se hotărî: căzu în genunchi şi 
strigând cu glas înalt şi tremurat:”Fii binecuvântată, glie 
străbună!”, plecă barba în noroi. Mişcare sublimă, dar 
stângace: pierzându-şi firescul centru de greutate aflat în zona 
masivă a stomacului, corpul ilustrissim se răsturnă într-o rână 
şi Barzovie-Vodă păru câteva clipe, cât dădu din mâini şi din 
picioare, un cărăbuş slav. Vru să se scoale, însă tina era nu 
puţină. 

— Te cheamă pământul, Măria-Ta - glumi inoportun spătarul 
Vulture, ajutându-l să se ridice. 

— Ce spui tu, spătare... — gâfâi Barzovie-Vodă, scuturându- 
şi veşmintele. Pe-aici altă dată au călcat paşii marelui Ovidiu. 

— Pe aici nu cred să fi ajuns - răspunse spătarul. Mi se pare, 
după cum au început să mă doară şalele, că suntem mult mai 
sus de Chilia. 

— Ce vorbeşti?! — se sperie Barzovie-Vodă. Păi ce pământ 
am sărutat eu? 

— Ne lămurim noi îndată - zise spătarul, apucând înainte pe 
o cărăruie, ce se întrezărea prin stufăriş. Făcură semn de 
rămas bun şi se depărtară de marinarii greci care văzând că nu 
pot scoale corabia din mal, îşi scoseseră toţi undiţele şi se 
puseseră pe pescuit. Moldovenii merseră ce merseră pe 
cărăruie, până ieşiră la un ochi mare de apă unde, mai încolo, 
se zărea plutind o luntre cu un om. 

— Hei, creştine! — strigă spătarul Vulture. Cum le zice la 
locurile astea? 

— Şto? — făcu creştinul, punând mâna la ureche. 

— Aoleu, Măria-Ta - zise spătarul Vulture - cred c-ai sărutat 
greşit. 


EPISODUL 134 
FAMILIE MARE 


Văzând că omul cu barca vrea să se îndepărteze, spătarul 
Vulture strigă iarăşi: 


— Hei, creştine! Unde te duci? 

Auzind întrebarea, creştinul se opri din vâslit şi se întoarse 
nedumerit: 

— Cum undi mă duc? — strigă şi el. Mă duc tăt înainti. 

— Şi pe noi cui ne laşi? — făcu spătarul Vulture. 

Creştinul se scărpină la ceafă, părând încurcat: 

— Da' voi undi mergeţi? 

— În Moldova! — strigă Vulture. 

— Moldova? Păi Moldova nu-i tăt înainti, Moldova-i tăt înapoi! 
— răspunse creştinul. 

— Nu-i nimic - făcu spătarul. la-ne şi pe noi şi scoate-ne 
undeva din stufărişul ăsta, că ţi-om plăti. 

— Şi io ce să fac cu banii în stufărişul ista? Că io din 
stufărişul ista nu prea ies! — strigă creştinul din barcă. 

— Păi ce să-ţi dăm atunci? — urlă Vulture. 

Creştinul se scărpină din nou la ceafa: 

— Mahorci aveţi? Sau votci. Sau asta, cum îi zice, făini. 

— Măria-Ta - şopti repede spătarul - mai ai punga aia cu 
tutun? 

— O mai am - răspunse Barzovie-Vodă - dar voiam să i-o 
duc vistiernicului, că iară-mi scoate ochii că nu i-am adus nimic 
de la Stambul. 

— Lasă-l dracului de vistiernic că-i dăm nişte halva - zise 
spătarul Vulture. Apoi, făcându-i semn creştinului, strigă: Avem 
mahorcă! 

— Haraşo - răspunse acesta şi începu să vâslească spre ei. 

Într-o clipită bolul bărcii se înfipse în mal şi creştinul sări 
sprinten în faţa lor. 

— Faceţi cunoştinţă - făcu spătarul. Dânsul e Barzovie-Vodă, 
iar dânsa e Cosette. 

— Covaliov - răspunse creştinul, întinzând o palmă 
impresionantă. 

— Vulture - zise şi spătarul strângând acea palmă. 

— Vai, ce de peşte - făcu încântată Cosette, uitându-se în 
barcă. Ce faceţi cu atâta peşte? 

— Ce să facem? — zâmbi creştinul. Îl mâncăm. 

— Atâta? — făcu Barzovie, privind şi el. 

— Am familie mari - zise oarecum ruşinat creştinul. 

— Păi câţi sunteţi? — întrebă Vulture. 

Creştinul îşi încreţi fruntea, părând să socotească. 


— Zeci şi încă doi şi cu bătrâna încă una. 

— Adică treisprezece - calculă Vulture. 

— Şi cu câinili - adăugă creştinul. 

— Atunci patrusprezece - zise Vulture. 

— Aşa, da - răspunse creştinul. 

— Mulţi, dom'le! — constată Barzovie. 

— Păi ce să facă şi el în stufărişul ăsta? — zise Vulture. 


EPISODUL 135 
ÎN ADÂNCUL GHIOLURILOR ÎNCHISE 


Urcară tot calabalâcul în barcă, o aşezară pe Cosette în faţă 
pe vârful de înaintare, Broanteş şi Barzovie-Vodă se puseră 
cam pe la mijloc, spătarul Vulture în spate, iar vajnicul Covaliov 
împinse barca de la mal şi, sprinten ca un bizam, sări înăuntru, 
aşezându-se la rame. leşiră în largul ghiolului. Priveliştea era 
într-adevăr minunată. Sub pânza moale, argintie a apei mii de 
vieţuitoare, într-un deplin consens cu legile naturii, se 
înfulecau unele pe altele. Ştiuci cinice, flexibile, numite în 
popor şi”sanitarii bălților”, căutau din priviri indivizii mai slab 
pregătiţi şi-i înşfăcau cu iuţeală, târându-i în adâncuri. Crapi 
maiestuoşi, muşchiuloşi, doldora de lapţi, căutau crapii doldora 
de icre. Somni pe care apa abia putea să-i mai încapă, vegetau 
nemişcaţi în fundul unor gropi mâloase, visând la vremea când 
erau mai mici. Tineri bibani pe care nimeni nu putea să-i 
înghită din cauza ţepilor tari din înotătoarea dorsală se 
învârteau încoace şi încolo după, vreun gheşeft. Şalăi cu gura 
strâmbă şi avaţi cu ceafa groasă mistuiau la umbra unei sălcii- 
n floare foste grupuri de obleţi aventurieri căzuţi într-o 
ambuscadă de nuferi. Porcuşorii, văduviţele,  săbiţele, 
babuştile, biborţii, caraşii, plăticile, aspreţii, murgoii, ţigănuşii, 
ţiparii şi roşioarele se vânzoleau pe lângă maluri, formând 
vulgul bălții. Frumoşi şi flegmatici, lini multicolori înotau într-un 
dolce far' niente spre ape mai limpezi. Pe margini, în propria 
lor mătasă, tânjind după amintirea zilelor când, cu oarecare 
efort, puteau deveni reptile şi apoi - de ce nu? — chiar păsări, 
broaşte evlavioase ridicau ochii spre cer, intonând inutil imnuri 
imploratoare. Le răspundeau, de peste şapte specii şi trestii, 
pescăruşii, îndepărtatele lor rude care plecaseră în aer cu mult 


timp înainte şi reveneau în apă numai după hrană. Pretutindeni 
se năştea, colcăia, îmbătrânea şi dădea ortul popii viaţa. Cu 
excepţia lui Covaliov care trăgea la rame de-i ieşeau ochii, toţi 
se simțeau mişcaţi şi în sufletul lor se năştea, firavă, senzaţia 
că barca ar putea să se răstoarne. Într-un târziu ajunseră în 
faţa locuinţei creştinului, mai bine zis în faţa izbei lui. O droaie 
de copii frumoşi, blonzi şi flămânzi, ieşiră pe mal înaintea lor, 
manifestându-şi deplina satisfacţie. 


EPISODUL 136 
JUDECATA ÎNŢELEAPTĂ 


Dintotdeauna, imaginea unor copii de pescar dând năvală 
spre barca plină cu peşte a vajnicului lor tată a fost o vedere 
plăcută ochiului omenesc. Căci ce poate fi mai desfătător, 
oricât nu ţi-ar place la pipăit, gust şi mai ales la miros 
lighioanele din apă, decât să vezi o fetiţă de-o şchioapă 
luptându-se să apuce ditamai crapul muribund sau vreun 
băieţel blonziu, pistruiat, azvârlindu-se o dată cu câinele 
familiei pe trupul de buştean al unui somn? Acestea le vedeau 
moldovenii noştri, care nici n-apucară să pună piciorul pe mal, 
că liota de copii ai creştinului tăbări asupra bărcii cu o bucurie 
pe care noi azi, în condiţiile eradicării flagelului al cărui efect 
principal constă în chiorăirea maţelor, am pierdut-o pentru 
totdeauna, în principal, doi dintre copii aveau osebite aptitudini 
în zărirea, sortarea şi înşfăcarea exemplarelor mai mari: un 
băieţandru de vreo 12-13 ani care sărind de departe în barcă, 
observă încă din aer somnul cel mare şi făcând o răsucire de 
90*, căzu drept pe spinarea lui, şi-o fetiţă cam de şase ani, 
mezina familiei după cât se părea, care, deşi ajunse ultima în 
barcă, îşi vâri mânuţele printre tălpile lui Barzovie-Vodă şi 
scoase cu greutate, când nimeni nu se mai aştepta, un şalău 
de toată frumuseţea. Copilăreasca invidie a fraţilor ei mai mari 
se manifestă pe dată, ci repezindu-se să-i răpească nesfârşitul 
peşte, dar atunci Covaliov desprinse o vâslă şi strigând cu 
putere”Agarici”, începu, cu mişcări bine cumpănite, să-i 
croiască pe spinare. Din învălmăşeala potolită apăru capul 
înlăcrimat, dar fericit al fetiţei care ţinea strâns în braţe, ca pe- 
un frăţior de aceeaşi vârstă, şalăul cel durduliu. 


— Cum o cheamă? — întrebă cu admiraţie spătarul Vulture, 
aplecându-se şi mângâind cârlionţii firavi ai fetiţei. Covaliov 
surâse cu mândrie de tată, apoi răspunse oarecum ruşinat: 

— Ştiuci. 

— Cum? — făcu Vulture. 

— Ştiuci - zise Covaliov. În ziua când s-a născut, am prins o 
ştiuci foarte mare şi m-am gândit că dacă îi zic aşe, o să-mi 
poarte noroc. 

— Dar pe ceilalţi? — întrebă Barzovie-Vodă. 

— Pe ceilalţi Agarici. 

— Pe toţi? — zise spătarul. 

— Pe toţi - răspunse creştinul. 

— Da’ cum aşa? — se cruci Barzovie. 

— Păi noi aici avem mult de lucru - zise Covaliov. Dacă aş 
sta să-i strig pe fiecare pe nume, ar veni numai câte unul, pe 
rând, şi peştele n-aşteaptă, se-mpute. Aşa când strig o 


dată" Agarici!”, vin toii, nu poate zice careva că nu l-am 
chemat. 
— Inţeleaptă judecată! — zise Barzovie-Vodă. Dar pe soţie 


cum o cheamă? 
— Ştiuci - răspunse creştinul. 


EPISODUL 137 
CE-I TREBUIE OMULUI 


Descărcară cu chiote, cu vai-uri bagajele şi peştele din 
barcă, apoi păşiră pe mal. In faţa lor se întindea gospodăria lui 
Covaliov. O gospodărie simplă, fără acareturi inutile, vădind în 
toate grija neţărmurită pentru peşte: plase puse la uscat şi 
cârpit, undite de toate mărimile pentru cei mici, coşuri, sfori, 
vârtelniţe mincioguri, crăpelniţe, vârşe, babaioace, jurăvci, 
şărpunci, căsimci etc. În cadrul gospodăriei stătea coliba 
creştinului, cu acoperiş înalt de stuf, cu o singură intrare şi, pe 
cât se putea vedea, cu două ferestre mici din care, pe cât se 
putea simţi, ieşea un indescriptibil miros de peşte. In stânga 
colibei era un coteţ din scânduri rare printre care se zărea 
învârtindu-se un porc negru şi slăbănog căruia, de altfel, 
Covaliov îi aruncă pe dată doi-trei peşti, potolindu-l. Lângă 
coteţ se ridica un soi de magazie unde se înşirau câteva bărci 


găurite, pline cu rațe. Tot acolo îşi avea sălaşul şi câinele. 
Uitându-se mai cu atenţie, Barzovie-Vodă regretă imediat că 
romanii se  rătăciseră atât de iute în sudul Dunării, 
nepermiţând vespasienelor intrarea lor irezistibilă spre Nord. 
Natura urma să rezolve ceea ce stăpânirea romană n-apucase 
să împământenească. 

Între timp, nevasta creştinului, Ştiucî, pusese un ceaun pe 
foc şi-i invită pe înalții oaspeţi moldoveni să ia loc acolo afară, 
pe nişte scăunele nu tocmai frumos lucrate, dar de o mare 
stabilitate. Mai la o parte, Covaliov, cei câţiva Agarici şi micuța 
Ştiuci prinseră a curăța peştele. 

— Mă uit, Măria-Ta, la creştinul acesta, zise spătarul Vulture 
aşezându-se, şi mă gândesc că omul poate îndura orice şi 
oriunde, numai să-i dai un petic de pământ, o femeie şi-un 
câine. 

— Aşa este - răspunse Barzovie-Vodă. Puțin pământ, o 
femeie şi-un câine. 

— Pământ şi femeie înţeleg - zise Cosette. Da' câinele? De 
ce-i trebuie şi câinele? 

— Ca să-şi păzească femeia - răspunse spătarul. Fără câine 
eu n-aş sta undeva singur c-o femeie, nici să-mi dai toată Valea 
Moldovei. 

— De la Moldova sunteţi? — zise atunci creştinul. 

— De la Moldova - răspunse spătarul. 

— Şi cine mai e domn la voi? — întrebă creştinul. 

— Păi, dumnealui e - răspunse spătarul, arătând spre 
Barzovie. 

— Da? — făcu creştinul. Bag samă că matali îţi place să 
umbli, dacă ai ajuns până aici. 

— Necazurile, frate creştin - răspunse Barzovie-Vodă. Dar 
dumneata ai ieşit vreodată din pustietatea asta? 

— Am fost o dată, acum doi ani, până la Cetatea Albă - 
răspunse Covaliov, luând alt peşte la curăţat. 

— De ce, dacă nu ţi-e cu supărare? — întrebă Cosette. 

— Ca să-mi cumpăr câinili ista - zise creştinul - că ălalalt 
murise şi pe nevastă-mea o apucaseră năbădăile. 


EPISODUL 138 


BARZOVIE VREA SĂ SUGEREZE ALTCEVA 


Astfel, mai vorbind ei de una, de alta, cum ar fi de pildă, pe 
de o parte dacă peştii au sau n-au suflet, spătarul Vulture 
susţinând că n-au, că altfel nu s-ar mai mânca atâta între ei, 
Barzovie-Vodă afirmând că s-ar putea să aibă, deoarece nu 
lipsa sufletului îi face să-şi înghită tovarăşii, dintre care mulţi 
bolnavi, aceasta ducând la curățirea apelor, ci lipsa conştiinţei, 
dată numai omului, pe de altă parte întrebându-se din priviri 
cum vor dormi la noapte, întrucât se vădea clar că mica (şi 
pentru a evita cacofonia), frumoasa colibă a pescarului n-ar fi 
putut să-i cuprindă pe toţi în întunecimea sa, cu atât mai mult 
cu cât era şi o, mă rog, domnişoară cu ei (am numit-o pe 
Cosette), băgară de seamă doar într-un târziu că afară se 
înserase şi”roiuri de țânțari cu trompele însetate de sânge”, 
cum bine spunea cineva, soseau din înflăcărarea asfinţitului să- 
i necăjească. 

— Deci, cum dormim? —  glăsui spătarul Vulture, 
abandonând gâlceava existentei sau a nonexistenţei sufletului 
la peşti şi consacrându-se cu totul problemei care începea să 
plutească în aer. 

— Socot că nu mi-o veţi lua în nume de rău - începu 
Barzovie-Vodă cu ochii în pământ - dacă voi spune că, deşi 
mazilit, sunt totuşi, pentru voi, domnitor şi ca atare am dreptul 
să dorm în colibă. 

— Departe de noi gradul că aţi putea să dormiţi sub cerul 
liber - răspunse cuviincios spătarul Vulture. 

— Totodată - urmă Barzovie - m-aş îndoi eu însumi de 
propria-mi înzestrare de domn dacă, nesimţitor din pricina 
rangului meu, aş lăsa-o afară pe această firavă domniţă, pradă 
ţânţarilor şi altor diverse averse posibile. 

— O judecată mai dreaptă nici că se putea - încuviinţă pe 
dată spătarul - şi prevăd, Măria-Ta, şi ceea ce voieşti a zice 
mai departe: că neputând îndura gradul ca tremurătoarea 
domniţă Cosette să rabde răcoarea nopţii şi pişcătura ţânţarilor 
pe prispă, o vei chema înăuntru în colibă, iar domnia-ta, ca om 
serios şi trecut de mult de vârsta zburdălniciilor, vei ieşi să 
dormi cu noi afară. 

— Nu asta am vrut să sugerez! — zise nervos Barzovie-Vodă. 


EPISODUL 139 


DOAMNA ŞTIUCI 


Deodată, conversaţia spătarului și a lui Barzovie-Vodă fu 
întreruptă de chemarea plină de o bucurie reţinută a pescarului 
creştin:"La masă!”. Cât ai zice peşte, sumedenia de Agarici şi 
micuța Ştiuci năvăliră în jurul unei mese lungi de brad 
încălcând laviţele fixate pe stâlpi groşi în pământ, înşfăcând 
lingurile scurte într-o copilărească gălăgie şi pofticios freamăt. 
Slavă domnului, tacâmuri erau destule, aşa că mica busculadă 
sfârşi în veselie: copiii apucară lingurile şi cu o dexteritate 
uluitoare, începură să le învârtă în jurul degetului arătător, ca 
pe nişte elice, exerciţiu ce vădea o îndelungată practică în 
aşteptarea mâncării. Micuța Ştiuci învârtea lingura mai abitir 
decât toţi şi dacă cei de faţă ar fi posedat câteva din noţiunile 
esenţiale ale secolului XX, ar fi avut cu certitudine impresia că, 
dintr-o clipă într-alta, fetiţa putea decola de foame. Brusc 
agitația încetă: pe uşa căsuţei ieşi orizontal o roată mare, 
galben-aburindă de mămăligă, în urma căreia apăru şi silueta 
osoasă, de femeie pentru care avem toată admiraţia, a 
nevestei pescarului. Să ne oprim puţin asupra ei. Era de o 
inteligentă şi de o inventivitate puţin obişnuite. Născută mai 
târziu, în veacul nostru de pildă, şi nu în mijlocul stufului, ar fi 
putut deveni cu uşurinţă aviatoare, alpinistă, scriitoare, 
vatman, actriţă, speaker sau cronicară de film. O mică, dar 
sistematică bibliotecă ar fi făcut din ea un gânditor; un poet 
inspirat ar fi văzut în ea o muză; o partitură şi-ar fi găsit 
interpretul ideal; o complicată problemă şahistă şi-ar fi aflat cu 
ea dezlegarea; un costum bikini i-ar fi venit ca turnat; 
emanciparea ar fi câştigat o adeptă coerentă etcetera 
etcetera. Nimic, vai, din toate acestea; doar stuful, mirosul de 
nămol, droaia de copii şi bărbatul ursuz şi cărpănos care 
săptămânal îi trăgea câte o mamă de bătaie soră cu moartea. 
Situata întristătoare în care am găsit-o nu ne va împiedica să o 
numim”"Doamna Ştiuci”; pentru că uriaşele ci calităţi ieşeau la 
iveală în singura împrejurare în care puteau să se manifeste: 
gătitul. 


EPISODUL 140 


TOT RĂUL SPRE BINE 


Într-adevăr, în momentul când începură să curgă 
mâncărurile, cei trei moldoveni şi ţigăncuşa Cosette rămaseră 
literalmente cu gura căscată. Căci ce nu le văzură ochii, 
gustară limbile, înghiţiră gâtlejurile şi primiră mulţumite 
stomacurile? Zacuscă de morun, icre de cegă cu lapţi de 
nisetru, plachie de crap, pilaf de scoici, ţipari lungi prăjiţi în 
ulei, ştiucă umplută cu obleţi, raci trandafirii răposaţi în 
maioneză, chefar la grătar, friptură de somn cu salată de 
heringi, scrumbii afumate, rasol de şalău, o ciorbă de clean să 
se aşeze bine toată mâncarea, iar în urmă bibani mici fripţi 
întregi ca să poată fiecare scoate cu uşurinţă acul ţepos din 
înotătoarea dorsală şi să-l folosească drept scobitoare, aşa 
cum le-arăta expert Covaliov. Ghiftuit, abia mai înghițind dintr- 
o inerție a poftei, Barzovie-Vodă articulă cu greu următoarele: 

— Frate creştin, după belşugul pe care l-am văzut aici pe 
masă şi din care foarte mulţumescu-ţi că ne-am înfruptat şi 
noi, nu mă pot opri să îţi pun o întrebare: eu nu te-am văzut o 
dată zâmbind, pare că eşti veşnic nemulţumit: oare de ce? 

— Visez la o viaţă mai bună - răspunse Covaliov, 
aprinzându-şi o lulea. Dumneata ai băgat de seamă că 
mâncăm bine. Într-un fel e adevărat. Peşte şi iar peşte! Asta ar 
fi una. 

— Şi celelalte? — îl trase de limbă spătarul Vulture. 

— Ştiţi dumneavoastră de când n-am mai văzut cu o 
caleaşciî? Intrebă pescarul. De... poftim, că nici nu ştiu număra, 
atâţia ani au trecut. Vasăzică n-am şcoali. Asta ar fi alta. Apoi 
mi-ar trebui un pat ca lumea, că dormim ca iepurii. N-ar strica 
să fie şi mai mult femeiet, să ai de unde alege, când eşti tânăr. 
Că pe femeia asta a mea am luat-o de nevastă când au venit 
apele mari. Stătea, săraca agăţată de-un lemn şi striga după 
ajutor. Am tras lemnul la mal şi până au scăzut apele, am avut 
un copil. 

— Bine, frate - zise Barzovie - dar dacă nu-ți place aici în 
stufărişul ăsta, de ce nu pleci? 

— AŞ pleca eu - răspunse creştinul - da' unde mai găseşti 
atâta peşte? 


EPISODUL 141 


VA URMA O NOAPTE DE POMINĂ 


După îndestulătoarea cină, cum era şi firesc, veni vremea să 
meargă cu toţii să se culce. In cuvinte puţine, dar simţite, 
Covaliov le sugeră că date fiind lucrarea insistentă şi 
inclementă a ţânţarilor, cât şi temperatura îndeobşte scăzută a 
nopţii, el nu i-ar sfătui pe îngrijoraţii săi oaspeţi să doarmă 
afară, ci îi rugă să vină înăuntru în colibă, căci se va găsi un 
colţişor şi pentru ostenitele lor ciolane, colţişor în care el 
amenajase deja un fel de aşezământ din ceea ce li se spune 
popular”nişte paie”. O satisfacţie adâncă se putu imediat citi 
pe chipul moldovenilor; într-adevăr asocierea frigului cu 
întunericul era o operă măreaţă, dar ei nu erau pregătiţi încă s- 
o suporte, aşa că încuviinţară pe dată invitaţia creştinului şi 
pătrunseră aplecându-se în colibă. 

În colibă - călduţ. În partea opusă punctului de vedere al 
povestitorilor arsamatorişti erau paiele rezervate culcuşului 
copiilor: paie proaspete, lucind frumos-gălbui la lumina 
opaiţului. Copiii lui Covaliov, ca toţi copiii din lume, se 
hârjoneau veseli şi neastâmpăraţi şi poate că am zăbovi cu 
privirea şi condeiul asupra şturlubaticei lor goane prin colibă 
dacă nu ne-ar fi luat-o înainte povestitori mult mai înzestrați, în 
nepieritoare pagini peste care nu se poate trece. De aceea, 
căutătura noastră se va opri o clipă asupra coltului rezervat lui 
Covaliov şi nevestei sale unde trona un munte de saltea care 
cu aristocraticele-i proporţii, dădea un aer maiestuos colibei, 
umplând-o de zgomotele şi foşnetele unei familii fericite, în 
sfârşit, aproape de intrare, erau paiele pentru oaspeţi, peste 
care dânşii se aşezară deîndată în această ordine: la perete 
Barzovie-Vodă, lângă el Cosette, în dreapta ei spătarul Vulture, 
iar în dreapta spătarului bietul rapsod Broanteş, pe bruma de 
paie ce-i mai rămăsese de la ceilalţi. Covaliov aşteptă ca 
doamna Ştiuci să bea apă şi să ajungă la locul ci, aruncă doi- 
trei peşti câinelui, stinse opaițul şi îl auziră escaladând 
salteaua. În colţul lor câţiva copii adormiseră iar alţii nu prea. 

— Nu ne rămâne decât să dormim! — şopti Barzovie-Vodă 
de lângă perete. 

— Uşor de zis - răspunse tot în şoaptă spătarul Vulture. Nu 
ştiu ce se-ntâmplă, dar am o trezie în mine... ceva de speriat. 


Tu stai bine, Cosette? 

— Nu mă pot plânge - şopti ţigăncuşa. Am dormit în condiţii 
şi mai proaste. 

— Dă, Doamne, să mă ia somnul - se rugă spătarul - că dacă 
mă ia la timp, mă leg să zugrăvesc toată mănăstirea Secu şi 
să-i schimb iconostasul. 

— Amin! — şopti Cosette. 


EPISODUL 142 
CONTINUĂ NOAPTEA DE POMINĂ 


Deodată, din partea în care odihnea Barzovie-Vodă se auzi 
un foşnet, apoi încă unul şi încă unul. În urma acestor trei 
foşnete, spătarul Vulture şi Cosette văzură că Barzovie se 
răsucise spre ei şi ţinea ochii deschişi. 

— Uşor somn ai, Măria-Ta - şopti spătarul. 

— N-are ce să mi-l împovăreze - şopti şi Barzovie. Am fost 
un domn bun: ce-am făcut, aia visez. 

— Da’ văd că nu vă prea iau visele - zise şăgalnic ţigăncuşa 
lungită. 

— Mirosul acesta de peşte... Nu sunt obişnuit... — răspunse 
Barzovie. Degeaba mă visez eu în Grecia lui Pericle, dacă 
deasupra mea atârnă eminamente peşti din Dunăre. În plus 
aceste mici vieţuitoare provenind din paie îmi dau mâncărimi 
pe care nu le-am simţit niciodată. 

— Eu sunt obişnuită - şopti Cosette. Am cunoscut, de-a 
lungul nu prea liniştitei mele vieţi, tot soiul de gângănii, care 
de care mai demne de luat în scamă: pureci vienezi, de 
Schombrun, cu spatele verzui închis, care ies din cutele 
hainelor numai la mirosul parfumului de trandafiri, pureci de 
stepă, tătărăşti, care se pot ţine o vreme pe urma unui cal în 
galop, păduchi turceşti vieţuind mofluzi prin haremuri şi 
murind imediat ce-i scoţi la nord de Stambul, țânțari roşii de 
Arabia ce provoacă prin înţepătură boala zisă”mirajul puterii”, 
căpuşe de Anatolia care sug sângele duşmanilor, gândaci de 
alcov pe care nu-i poţi stârpi decât prefăcându-te mort, furnici 
de Eritreea, molii de Lipsca, bărzăuni de Kiev... 

— Da’ ăştia care ne mănâncă pe noi, ce sunt? — oftă 
Barzovie-Vodă. 


— Nu-mi dau seama - răspunse Cosette - pentru că din câte 
cunosc bucata asta de pământ pe care odihnim a avut o istorie 
zbuciumată... 


EPISODUL 143 


NOAPTEA DE POMINĂ VĂZUTĂ ÎNTR-O NOUĂ (ŞI ULTIMĂ) 
PERSPECTIVĂ 


Mai şopotiră ei ce mai şopotiră, căci somnul nu le da ghes, 
apoi, fiecare în parte şi cu toţii în general, avură un cumplit, 
ucigător sentiment de jenă."Căci oare ce mă ţine pe mine treaz 
- gândi Barzovie-Vodă, punând degetul pe rană - dacă nu 
apropierea acestei june cu miros de palimpsest? Se cade oare 
ca un Domn să coboare din augusta lui seninătate până acolo 
unde mici simţuri tulburi, hărăzite îndeobşte omului de rând, îl 
împiedică a vedea clar şi-a citi corect în Cartea ăstei lumi? Nu, 
jună copilă - îşi mai zise el - nu mă atrag puternicele, dar 
trecătoarele tale farmece. Pentru mine nu eşti decât o 
interpolare”.”Fă-mă, Doamne, să sforăi - se ruga la rândul său 
spătarul Vulture - şi fă-o şi pe ea să sforăie, căci nimic nu-mi e 
mai urât pe lume decât femeia înfundată. la de la mine, 
Doamne, această floare a şatrei şi răsădeşte-o în ce pământ îi 
şti, ca rădăcină ca la ea - la nimenea”. Însăşi Cosette se 
împurpură uşor şi se simţi vinovată adulmecând cu nările-i de 
pustă dumnezeiasca adiere alpină ce venea dinspre Barzovie- 
Vodă şi aerul de podiş ce se strecura dinspre spătar. Ar fi 
preferat acum să stea lângă mai simplul, dar mai onestul, 
dezinhibatul Broanteş. Cât despre Broanteş... Ehei, Broanteş.!... 
Tăcutul Broanteş stătea covrig pe mâna, pe bruma, pe mai 
nimicul de paie rămas şi privea. Fie privirea lui Broanteş 
privirea noastră. În cazul în care urmărim traiectoria dreaptă a 
privirii rapsodului, constatăm că vedem la 2, 5 cm spatele 
mătăhălos, greu încercat în 1623 (octombrie - Podul Negru), 
1627 (februarie - Poiana Sură) şi 1631 (tot octombrie, dar la 
llişeşti) al spătarului Vulture. Admiţând cazul particular când 
privirea se face tot una cu ochiul mintii şi având capacitatea de 
a imagina a lui Broanteş drept condiţie necesară şi 
deocamdată suficientă, să presupunem acum reciproca, adică 
fie privirea noastră privirea lui Broanteş. Ce vede el? Peste 


spatele spătarului vede năsucul poznaş al Cosettei, mai 
departe bărbia dublă odată cu trecerea anilor a lui Barzovie- 
Vodă, mai încolo zidul de lut nears al colibei susținut de o 
grindă orizontală groasă în interiorul căreia privirea dibuie un 
cariu mic şi stahanovist, apoi privirea iese afară, se strecoară 
printre foşnitoare pâlcuri de trestii, lunecă precum o fregată pe 
apă, pe mare, galopează spre Stambul stârnind praful, iese 
prin Dardanele, zigzaghează printre  insuliţele Egeei, se 
coboară în Mediterana, urcă spre Adriatica şi - quod erat 
demonstrandum - trage pe unul din cheiurile puturoase ale 
Veneţiei. 


EPISODUL 144 
FRUMOS E ÎN FOILETON LA VENEŢIA 


Veneţia! Puternic centru economic şi industrial, important 
port maritim cu un volum al traficului de mărfuri depăşind 2 
milioane de tone pe an în secolul al XVII-lea: aşezare frumoasă, 
cu oameni gospodari şi harnici care la nevoie ştiau mânuli şi 
vâsla, şi penelul; remarcabil bastion cultural făcând din 
Adriatica un estuar creştin spre mările păgâne - iată doar o 
parte din însuşirile care au statornicit prestigiul real al Veneţiei 
în Orient. În privinţa populaţiei venețiene, după cum era şi de 
aşteptat, ca se compunea în majoritate din mateloţi, fie aflaţi 
pe mare, fie lăsaţi la vatră. Incărcate cu aceşti adevăraţi”lupi ai 
mărilor”, corăbiile venețiene străbăteau apele lumii, 
întorcându-se pline de mirodenii. Nu trebuie însă exagerat şi 
sugerat că fiecare venețian era marinar. Cum, din dalele de 
care dispunem, nicăieri nu se autentifică faptul că venețienii 
nu făceau oale, nu ni se pare lipsit de interes să susţinem că 
măcar o parte mică din ci erau olari. Aveau şi ateliere de profil, 
aşa-numitele”olării”, unde, din tată în fiu, se transmitea acest 
plăcut meşteşug. Când nu erau nobile, femeile erau casnice. 
Desigur, nu trebuie să înţelegem cuvântul”casnic”în sensul 
peiorativ pe care unii s-au grăbit să-l identifice de la origini 
până în prezent, adică până în secolul al XVII-lea (acesta fiind 
prezentul istorisirii noastre)."Casnic”însemna la Veneţia că, 
dacă ţineai neapărat, puteai să şi trebăluieşti pe lângă casa 
sau canalul tău. De altminteri, multe femei venețiene ştiau 


mânui ca nimeni altul acul, andreaua, ghergheful, săpunul şi 
celebrele lor oglinzi. Nu trebuie să ai multă imaginaţie ca să-ţi 
dai seama că unde sunt olari, există şi oale ce se cer degrabă 
umplute. Aceasta era cu precădere treaba femeilor. Nu e de 
mirare astfel că mâncărurilor venețiene duse peste mări şi tari, 
în condiţiile când congelarea era în mod obiectiv precară, le-a 
mers faima în lumea întreagă. Cine-şi închipuie că bătrânii 
aveau o viaţă uşoară la Veneţia se înşală. Incă de prin secolul 
al XIII-lea puteau fi văzuţi în grupuri de câte doi-trei asistând 
neputincioşi cum creşte apa. lIgrasia, umezeala, condensul, 
inundarea subsolurilor, bulele papale îi secerau pe capete. In 
1362, de pildă, la recensământul lor, mai existau 14, ce-i drept 
sănătoşi tun, toţi unul şi unul. 


EPISODUL 145 
VENEŢIA - ORAŞ DESCHIS 


Vorbind despre Veneţia, nu se poate, desigur, să nu 
pomeneşti de faimoasele gondole, acele bărci de eleganța 
lebedelor în jurul cărora s-a ţesut o adevărată literatură 
romantică. Şi unde e literatură e şi ficţiune. De aceea, 
respectând adevărul istorisirii noastre, va trebui să spunem că 
nu perechile de îndrăgostiţi, nu amorezii singuratici ocupau în 
majoritate scândurile umede şi nu totdeauna salubre, ale 
destul de incomodelor - pe atunci - vehicole. Dacă în prima 
treime a secolului al XVII-lea, pe la orele 6-7 dimineaţa te-ai fi 
găsit la Veneţia, ai fi văzut gondole ticsite de funcţionari 
somnoroşi - aprozi în genere - ducându-se la muncă, de 
meşteşugari aurari, fierari tăcuţi întorcându-se de la schimbul 
trei, de ţărănci din împrejurimi încărcate cu coşuri de legume, 
fructe, de dădace cu bonetă mergând să facă piaţa, de dieci 
grăbindu-se spre slujbă şi de cel mult trei-patru curtezane 
obosite venind din schimbul de noapte. Să se înceteze o dată 
cu ideea falsă că Veneţia ar fi fost un oraş al distracţiilor şi al 
huzurului, în care era destul să ai o gondolă ca să fii cineva. 
Veneţia era, dimpotrivă, un oraş al muncii în care chiar dacă 
aveai o gondolă, nu erai nimic. Între orele 11-12 dimineaţa, 
compoziţia celor care circulau pe canale se schimba simţitor. 
Apăreau acum, proaspăt raşi, inşii fără ocupaţie, marchizii, 


conții, viconţii, ducii, cerşetorii, mateloţii fără vreun membru, 
pierdut în luptele cu turcii, chiorâi, hoţii de buzunare şi pictorii 
la minut. În jurul prânzului apărea însăşi maiestuoasa gondolă 
a Dogelui care mergea pe canal în zig-zag, stârnind admiraţia 
mulţimii. Pe canaletele de la periferie, în gondole mai mici, 
copiii se jucau”de-a Lepanto”, repetând cu voioşia vârstei lor 
schemele strategice ale succesului fraţilor întru credinţă - 
spaniolii. După-amiaza, gondolele se umpleau din nou de 
lumea care se întorcea acasă, iar seara de lumea care n- 
apucase gondolele de după-amiază. Abia mai târziu, pe la orele 
22, puteai auzi dintr-o gondolă singuratica voce de tenor a 
vreunui îndrăgostit bine dispus intonând o serenadă, dar el era 
rapid redus la tăcere de ploaia de roşii, pensule, şuruburi 
azvârlite de la geamurile învecinate de harnicii venețieni care 
trebuiau să prindă gondolele de dimineaţă. 

Noaptea venea senină. Deasupra oraşului se ridica, precum 
un abur subţire, sforăitul puternic al Dogelui, însoţit de 
sforăiturile mai timide ale supuşilor săi. 


EPISODUL 146 
AMORUL LA VENEŢIA 


Aşa era Veneţia la vremea aceea şi cine nu crede n-are 
decât să deschidă la întâmplare uşa nu importă cărei biblioteci 
şi să răsfoiască prin maldărul de cărţi închinate oraşului 
acesta: va găsi puţine lucruri noi. Dar pentru a cunoaşte chipul 
ascuns şi adevărat al unei lumi, dacă datele sunt vechi, măcar 
perspectiva să fie nouă. Cu moartea la Veneţia ştim cum stăm. 
Să urmărim puţin amorul la Veneţia. În genere, amorul 
venețian era de trei feluri: dragostea pentru părinţi, dragostea 
pentru semenul (semena) tău (ta) şi amor Dei. Existau şi alte 
forme de amor, cum ar fi dragostea pentru animale, dragostea 
pentru pictură, pentru îngrijirea spaţiilor verzi etc., dar acestea 
erau forme particulare, neavând puterea exemplarităţii. 
Predomina dragostea pentru aproapele tău, chiar dacă acesta 
era plecat peste mări şi ţări, ba poate tocmai de aceea. Pe la 
orele 5 după-amiaza, puteai vedea grupuri-grupuri de tinere 
venețiene îmbrăcate cu gust coborând pe cheiuri şi privind cu 
dese oftaturi în largul mării. Erau tinerele îndrăgostitele flota 


maritimă a Veneţiei. Câteodată, flota venea înjumătăţită şi- 
atunci Veneţia răsuna câteva minute bune de plânsul şi 
vaietele celor care trebuiau să aştepte să se ridice o nouă 
generaţie de marinari. Alte tinere, mai bine orientate, se 
îndrăgosteau /oco de junii meşteşugari şi până la o anumită 
vârstă nu o duceau rău. De regulă, o regulă bună, căsătoriile 
se făceau între tineri de aceeaşi condiţie socială. Când un palid 
marchiz lipsit de experienţă s-a îndrăgostit lulea de o 
preafrumoasă precupeaţă şi-a luat-o de nevastă, trecând peste 
blestemul părinţilor şi-al celor de pe canalul lui, oraşul a râs cu 
lacrimi, căci în alaiul nupţial gondola sărmanei fete era spartă 
şi perechea era cât pe-aci să se ducă la fund, dacă n-ar fi sărit 
doi vânjoşi cavaleri de onoare ai fetei, scoţându-i pe cei doi 
miri din apă şi ducându-i aşa ciuciulete în faţa altarului. De aici 
a rămas şi celebra vorbă veneţiană:"Dacă ai gondola spartă, 
crezi că n-o să se observe?” 


EPISODUL 147 
DISTRACŢIILE VENEȚIEI 


Multe şi felurite erau distracţiile la Veneţia; însă, prin 
caracterul lor permanent şi sistematic, cele mai importante 
erau trei: balurile, plimbatul pe chei şi privitul în larg. Vestite 
prin fast şi bun gust, balurile venețiene căpătaseră în secolul 
de care vorbim o amploare fără precedent, desfăşurându-se în 
cele mai variate medii, fără deosebire de avere, sex, cultură. 
Mai reuşite erau, evident, balurile de gradul I la care lua parte 
high-life-ul Veneţiei şi care se făceau de regulă, marţea, joia, 
sâmbăta şi duminica, iar uneori, cu permisiunea clerului, şi 
miercurea. Erau baluri unde, cum se zice, se punea ţara la 
cale, unde se făceau şi se probau căsătorii, se comentau 
ultimele can-can-uri din bătăliile navale etc. Veneau apoi 
balurile  veleitarilor, mici nobili scăpătaţi, cavaleri fără 
portofoliu, curtezane aspirante şi alţii. N-aveau petrecerile 
acestea strălucirea celor dintâi, dar se remarcau totuşi printr-o 
bună aprovizionare şi o nesilită Veselie scutită de canoane 
aristocratice. Urmau balurile breslaşilor şi, în fine, balurile 
prostimii, gorzoviglie, adică”chefuri”sau”băute”. Spre 
deosebire de celelalte, balurile prostimii, din cauza unei surde 


şi permanente înfruntări cu clerul, se desfăşurau şi lunea şi 
vinerea. 

Vom trece peste plimbările pe chei, aceleaşi aici ca 
pretutindeni, şi vom pomeni de o distracţie specifică Veneţiei: 
privitul în larg. In fiecare după-amiază senină, cu precădere 
sâmbăta şi duminica, zeci, sute de venețieni stăteau pe chei 
privind în larg. In zilele de sărbătoare se organizau şi 
concursuri dotate cu premii, iar cei care priveau mai departe 
erau sărbătoriţi ca adevăraţi eroi. Se cunoaşte astfel cazul unui 
anume Giuseppe di Capadocia care în 1627 a reuşit să 
privească la 7 mile pe o vreme câinească, zărind catargul 
vasului trimis acolo ca punct de reper. Drept răsplată, 
autorităţile venețiene l-au purtat în triumf într-o gondolă, iar 
pleoapa ochiului stâng, cu care zicea Giuseppe că vede mai 
bine, i-a fost vopsită cu o peliculă fină de aur, el fiind numit 
totodată pe viaţă în postul de observator din turn al corăbiilor 
ce se mai întorceau din larg. 


EPISODUL 148 
EPISOD DE REZERVĂ 


Când Metodiu şi lovănuţ intrară în Veneţia, cerul era închis. 
Priviţi această frază: cât de neutră el Cât de frumos nu 
comunică ea nimic! Vine o vreme în viaţa oricărui povestitor 
când povestea se subţiază, când prin vena altădată subtil 
ascunsă sub pielea cuvintelor unde curgea din belşug sângele 
roşu, clocotitor al întâmplărilor bogate, curge acum un lichid 
anemic, apos; când lupta cu auditoriul silit mereu să ciulească 
urechile se preschimbă într-o paşnică înţelegere: spune tu ce 
poţi că eu ascult ce vreau. E vremea cuvintelor de rezervă, a 
epitetelor scoase din pacheţele mici de plastic, a verbelor care 
se conjugă numai la trecut, cu precădere la mai mult ca 
perfectul, a propoziţiilor simple formate din subiect, predicat şi 
lector. La fel ca bunul chirurg care înaintea oricărei despicări a 
bolii în patru are acel răgaz de concentrare în care-şi 
săpuneşte îndelung netremurătoarele mâini, povestitorul îşi 
drege glasul oleacă răguşit, face o gargară cu substantive 
calme, la locul lor, însoţite de serviabile, credincioase, 
adjective. Un moment de respiro, un armistițiu: povestitorul 


scotoceşte în traistă, scoate merindea. De partea cealaltă 
cititorul deja înghite primul dumicat. Intre ei flutură steagul alb 
al înţelegerii: măcar mâncarea asta să ne tihnească. Penele, 
cuţitaşele, cerneala, nisipul, creioanele povestitorului stau 

Risipite prin iarbă precum dincolo radierele, ochelarii, lupele, 
foarfecele. Un stol de porumbei care ar trece pe deasupra lor 
ar vedea doi oameni lejer întinşi la oarecare distanţă unul de 
altul, printre foi mari de brustur şi pâlcuri cuminţi de mohor. 
Mestecă încet şi privesc în zare. Amândoi văd un deal."Dacă i- 
aş înăspri puţin liniile - gândeşte povestitorul - mai că ar 
semăna cu un munte”."Frumos deal, nimic de zis - gândeşte 
lectorul. De unde naiba a apărut şi ăsta aici în câmpie?” 

Repausul se sfârşeşte. Se strâng merindele, se aruncă 
fărâmiturile porumbeilor, se adună uneltele din iarbă, căci 
Metodiu şi lovănuţ intră în Veneţia şi cerul e închis. 


EPISODUL 149 
PRIMELE MINUTE LA VENEŢIA 


Cum spuneam, Metodiu şi lovănuţ intrară în Veneţia. 
Palimpsestul către care, din când în când, mai aruncăm câte-o 
privire, nu ne spune pe unde-or fi pătruns bunii noştri călugări 
în oraş. La urma urmei nici nu importă. Cert este că era nu cu 
mult înainte de lăsarea întunericului şi vaga adresă pe care-o 
aveau moldovenii (Părintele Fabricio, Veneţia) nu-i scutea de 
îngrijorătoarea problemă a locului unde urmau să-şi petreacă 
noaptea. Pe lângă ei, în Piaţa San Marco treceau grăbiţi 
târgoveţi cu coşuri, pictori cu rame şi femei cu pistrui. lovănuţ 
şi cu osebire Metodiu aveau acel sentiment ciudat pe care 
trebuie să-l fi-ncercat de atunci înainte mulţi compatrioți de-ai 
lor nimeriţi într-un oraş străin, doar cu conştiinţa latinităţii lor 
în sânge şi cu obiceiurile slave în cap. 

— Frate lovănuţ - grăi cam derutat Metodiu - mărturisesc că 
nu ştiu ce te-a făcut să mă baţi atât la cap să ieşim din drumul 
nostru şi să ne abatem prin acest oraş unde, din câte văz, 
numai peştii pot dormi liniştiţi. 

— Dar, preacuvioase, e Veneţia! — zise sugrumat de emoție 
lovănuţ. Uite, acela e Palatul Dogilor! 

— Şi crezi că te lasă să dormi acolo? — făcu Metodiu. Toate 


astea sunt făcute sa te uiţi, dar să te foloseşti de ele - ioc! 
Drept să-ţi spui, eu n-aş da o pădurice de foioase pe toată 
balta asta luminată! In pădure e tihnă şi răcoare, cântă 
păsările, foşnesc frunzele, mai faci un foculeţ, mai frigi o 
ciozvârtă, pe când în palat numai vopsele, pâră şi zavistie. 
Spune tu, fiule, unde cad mai multe capete, în pădure sau în 
palate? . 

— Sincer vorbind - răspunse lovănuţ - In pădure. N-am văzut 
şi n-am auzit de mari bătălii purtate în camere. 

— N-am vorbit cum trebuie - zise Metodiu. Am vrut să zic 
nu”multe capete”, ci"cele mai bune capete”. Ei? 

— In palate - recunoscu lovănuţ. 

— Aşa-i? — făcu triumfător Metodiu. Şi chiar dacă nu se 
desprind propriu-zis de trunchi acolo, cele mai bune capete de- 
acolo încep sa zboare. 

— Poate că uneori e mai bine să-ţi zboare capul în palat, 
decât să-ţi zboare din pădure - cugetă lovănuţ. 

— Cu tine nu se poate vorbi serios! — se-nfurie preacuviosul 
Metodiu. 


EPISODUL 150 
SIGNORA MAXIMA 


Deodată, desprinzându-se din mulţime, o femeie nespus de 
maiestuoasă, ce păstra încă în proporţiile cu totul uriaşe ale 
trupului ei urma unei frumuseți devastatoare, se apropie de 
călugări. Nu era grasă; cutele pe care le făcea rochia masiv 
croită mărturiseau prezenta unor muşchi activi; pieptul peste 
măsură de bogat avea aceeaşi direcţie cu privirea, adică 
paralel cu solul; coloane să fi fost în însorita Grecie şi gambele 
ei n-ar fi putut sugera mai multă solemnitate. Neverosimila 
femeie se opri în faţa celor doi. 

— Fratelli? Intrebă ca cu blândeţe. 

— Si, fratelli - răspunse intimidat Metodiu. 

— Da dove? 

— Da Sucevizza - zise Metodiu. 

— Mamma mia! — exclamă veneţianca. Di Moldavia? 

— Si, di Moldavia - confirmă Metodiu. 

— Latini?! 


— Puramente latini! — întări Metodiu. 

— Santa Vergine! — se cruci femeia. Şi ce faceţi diseară? 

— Păi, am cam dormi undeva - zise şovăitor Metodiu. 

— Sunt omul vostru - făcu femeia. Veniţi după mine! 

— Nu, mulţumim! — răspunse cu hotărâre Metodiu. 

— Vai, să nu înţelegeţi greşit! — surâse nesfârşita femeie. 
Am o pensiune, casă, masă, foarte ieftin. Sunt signora Maxima, 
mă cunoaşte toată Veneţia, nu vă fie frică! 

lovănuţ şi Metodiu se uitară unul la altul, apoi spre signora. 

— Şi cam cât ar face pe zi? 

Fu rândul femeii să-i măsoare din cap până-n picioare: 

— Siete latini? — mai întrebă ca o dată. 

— Latini, di padre în figlio! — răspunse Metodiu. 

— Altora, non fa niente! — decretă veneţianca. Venite! 

— Ce-a zis? — întrebă lovănuţ. 

— Că dacă mergem, ce ne costă? — traduse în şoaptă 
Metodiu. Andiamo! 

Conduşi de signora Maxima, călugării noştri traversară piaţa 
San Marco, coborâră în gondola femeii şi-o porniră pe Canalul 
Grande. Privindu-i de pe chei, ai fi zis că-s trei amorezi. 
Curând, ieşiră de pe Canal Grande, cotind pe unul din 
numeroasele canalele pe marginile căruia se înşirau masive 
clădiri de piatră mucegăite. Pe locul gondolierului, mânuind cu 
dibăcie vâsla lungă, stătea signora Maxima, salutând în 
dreapta şi-n stânga şi schimbând vorbe cu zeci de venețieni 
care la ora aceea stăteau la geamuri şi se bărbiereau."Ce-ţi 
mai face sciatica, don Lorenzo?”,„Merge, merge”, răspundea 
cetăţeanul Lorenzo."Data trecută ai uitat să-mi plăteşti, 
Capucino!"făcu dojenitor signora spre un geam din care 
dispăru rapid un cap de bărbat frumos, cu mustaţă."Mea culpa, 
signora!”se auzi dinspre geam."Ce ţi-ai mai pierdut, acum, 
Pasquale?”, întrebă signora un bust de marinar, ce stătea 
drept, falnic, pe malul stâng."Ochiul drept, signora. Lângă 
Lepanto”."Nu-i nimic, Pasquale. [i-a rămas sufletul 
viteaz”."Aşa mă gândesc şi eu, signora”."Să te târăşti deseară 
până la mine, la un păhărel de rom”."Mă voi târî, signora”, 
răspunse bustul. 

În sfârşit gondola trase în faţa unei case cu trei etaje. De la o 
fereastră a etajului doi ţâşni deodată un câine, care făcu o 
voltă în aer şi intră perfect perpendicular cu trupul în apă, la 


doi paşi de gondolă. Câinele înotă puţin, apoi ieşi pe chei, 
scuturându-se, şi intră în casă. 

— E opt şi jumătate - zise signora Maxima, văzând 
nedumerirea celor doi călugări. La ora asta, don Peleto, 
doctorul, îşi spală câinii. 

Intr-adevăr, la fereastra cu pricina, apăru doctorul. O salută 
cu deferenţă pe signora, apoi fluieră scurt. Peste umărul lui 
ţâşni atunci un al doilea câine, un ciobănesc mare, care însă nu 
calculă prea bine traiectoria şi căzu în apă cam într-o parte, 
schelălăind uşor. Doctorul făcu o mină nemulțumită şi fluieră 
într-un fel deosebit Apăru iarăşi primul câine care intră în apă 
ca o săgeată. 

— Asta sare cel mai bine! — zise admirativ signora Maxima. 
Alaltăieri, după săritură, a prins şi-un stavrid. 

La fiecare fluierat, din cadrul ferestrei ţâşnea câte-un câine, 
arcuindu-se superb în văzduh. Călugării numărară şapte. Pe al 
optulea, un pui de lup de vreo trei săptămâni, probabil pentru 
că nu avea încă destulă forţă să se caţere pe pervazul 
ferestrei, îl aruncă însuşi doctorul. 


EPISODUL 151 
O SENZAŢIE FIREASCĂ 


Suntem pe cale să pătrundem, de nu îţi fi uitat, alături de 
bunii noştri călugări Metodiu şi lovănuţ, în stabilimentul 
signorei Maxima. Mâna povestitorului prin care se mişcă 
gâlgâind domol sângele încă fără primejdii infectat de plumbul 
atâtor şi atâtor pagini citite narând alte şi alte intrări în 
stabilimente asemănătoare e gata să purceadă întins la treabă. 
Micul Balzac ce doarme în noi scânceşte, îşi mişcă picioruşele: 
ar urma o descripţie. Descrie-mi unde locuieşti, ca să-ţi spun 
cine eşti. Într-o pagină, cu substantivul curat şi cu epitetul bine 
aranjat, faci din colibă un palat. Dar iată că ascultând tropotul 
tot mai apropiat al frazelor ce se pregătesc în mintea lui să 
cuprindă un perete, o încăpere, un apartament din 
stabilimentul  signorei Maxima,  povestitorului i se face 
lehamite. Senzaţie firească, ce se-abate şi în proză de vreo 
două ori pe an. Literatura - redarea viului de către un om - cui 
prodest? Se întreabă povestitorul. Alte poziţii, aceleaşi virgule, 


alte discuţii, aceleaşi linii de dialog. Nimic nou. Ce să facă el 
cu-această uşă întredeschisă prin faţa căreia, urmând pe 
signora Maxima, trec acum Metodiu şi lovănuţ? S-o deschidă şi 
s-arunce înăuntru o privire? La ce bun? Ce mare brânză puteai 
descoperi deschizând o uşă în Veneţia secolului al XVII-lea? 
Când îți dai seama că nu puteai da decât fie peste un mărunt 
compozitor de concerte pentru oboi, firește un pictor ajuns pe 
culmile insipidei sale arte portretistice, fie peste o femeie de o 
amabilitate rău prevestitoare („Buon giorno, signora. lo sono il 
Narratore”."Felicissima di conoscervi. Vado a prepararvi il 
caffe”."Non şi disturbi, signora”...), plictiseala te cuprinde şi 
jalea te răpune. Dar nimeni nu-şi alege secolul şi cu atât mai 
puţin personajele. Astea sunt - cu ele povestim. 

Intrând în stabilimentul signorei Maxima, Metodiu şi lovănuţ 
se uitară cu băgare de seamă în toate părţile. 


EPISODUL 152 


ÎN CARE CETITORIUL O VA CUNOAŞTE PE NESPUS DE FEMEIA 
LAURA 


Signora Maxima îi conduse pe o scară de lemn în spirală 
până la catul al treilea, le arătă o uşă cam jerpelită şi le întinse 
o ditamai cheie. 

— Dragii mei, veţi sta aici - le spuse ea. Peste o jumătate de 
oră puteţi cobori la cină, jos, în sala mare. 

Şi plecă. lovănuţ luă cheia, o vâri în broască, deschise uşa şi 
intră. Un excepţional miros de femeie solidă, matură, îi izbi de 
cum trecură pragul. Călugării se opriră speriaţi şi parcurseră 
rapid odaia cu privirile: nimic. 

— E cineva aici? — întrebă politicos Metodiu. 

Mirosul nu răspunse. Luându-şi inima în dinţi, călugării 
pătrunseră spre mijlocul odăii şi începură să caute. Metodiu se 
uită după perdele, după dulap, lovănuţ se aplecă sub patul 
mare, opulent, se uită în carafa: tot nimic. 

— Deschide fereastra! — porunci Preacuviosul Metodiu. 

Incet, adunându-se de prin colţuri, din perne, de după 
oglinda ovală, mirosul se aburcă pe pervazul geamului şi-şi 
dădu drumul în gol. Călugării răsuflare uşuraţi şi se apucară să- 
şi desfacă bocceluţele. Deodată, se auzi o bălaie scurtă în uşă. 


— Cine e? — întrebă Metodiu. 

— Eu, Laura - răspunse o voce de femeie. Sunt vecina de 
alături. 

— Şi cam ce doreşti, femeie? — zise prevenitor vajnicul 
Metodiu. 

— Mi-am uitat piaptănul în odaie. Până ieri am stat cu aici - 
zise femeia. 

Călugării se uitară unul la altul. 

— Deschide tu! Şopti Metodiu către lovănuț 

Dintr-un salt tânărul călugăr fu lângă uşă şi răsuci cheia. 

— Dintr-un alt salt lovănuţ fu înapoi lângă Metodiu. 

— Se poate? — zise Laura şi introduse capul pe uşă. 
Valvârtej, pe lângă ea, pe uşa întredeschisă, năvăli mirosul şi 
se împrăştie ghemuindu-se pe lucruri. 

— Intraţi - răspunse Metodiu. Femeia intră. Nu era frumoasă, 
dar avea ceva măreț, într-însa. Metodiu observa că era părul. 
Avea un păr nespus de bogat, negru, căzând aproape de talie. 

— Fără piaptăn sunt moartă - explică Laura, uitându-se în 
jur. Unde l-oi fi lăsat? 

Începură tustrei să-l caute. 

— Nu de alta, dar îl aveam de la Marco Polo şi trebuia să-l 
curăţ - spuse îngrijorată femeia. 


EPISODUL 153 
O TĂMĂDUIRE 


Căutară aşa preţ de câteva minute. Piaptănul, vorba lui 
Leibniz, parcă intrase în pământ. Obosită, atractiva femeie se 
lăsă să cadă pe ad-hoc-ul divan. 

— Să nu-l fi uitat aici? — se întrebă ea şovăitoare. Dar atunci 
unde? — şi-i privi întrebătoare pe cei doi călugări, de parcă ei, 
bieţii, cum ar completa un narator dibace, ar fi putut răspunde. 

— Preasănătoasă femeie - zise Metodiu cu ochii coborâţi - 
uite ce este: de la drum lung venim şi rasele noastre ne sunt 
încinse de sudoare şi praf. Fireşti trebuinţe ne mână a le 
schimba. Piaptănul ce-l cauţi nu se arată a fi aici. Rogu-te, 
dară, să te duci în odaia ce ţi-a fost hărăzită de Domnul, căci, 
din câte văz, numai Necuratul te-a-mpins încoace. 

— Nu el, preabunule părinte - suspină femeia. Nu el. Căci de 


m-ar fi împins Dânsul, n-aş fi venit la milostenia voastră, ci m- 
aş fi dus să-mi caut piaptănul alături, la căpitanul Tresoro, o 
mândreţe de bărbat. 

— Mă rog - zise Metodiu. Da’ la noi cine te-mpinge? 

— Domnul, cuvioase părinte - răspunse cu smerenie Laura. 

— Doamne - ridică privirea spre tavan Metodiu - dacă Tu ai 
împins-o-ncoace să ne-ncerci, du-o mai repede, căci, iată, 
Doamne, rezistăm întru slava Ta. 

— Ba mai ţine-mă, Doamne, un pic, cât să mă pot mărturisi 
lor - înălţă ochii impozanta femeie. 

— Nu te putem spovedi, că eşti într-altă credinţă - zise 
Metodiu. 

— Tocmai de aceea, preacuvioase părinte - făcu Laura. V-am 
văzut de cum aţi suit că nu sunteţi iezuiţi. N-am încredere în 
iezuiţi. Mă duc cu vorba şi cu fapta. Ori de câte ori m-am 
mărturisit, canonul lor nu mi-a fost de niciun folos şi necazul 
meu creştea. 

Metodiu se scărpină în barba-i colilie, se uită mai cu blândeţe 
la cucernica femeie şi se aşeză într-un jilt. lovănuţ rămase în 
picioare. 

— Şi care-i necazul tău, fata mea? — întreb Metodiu. 

— Eu, venerabile părinte - zise Laura - l-am visat pe Domnul 
când eram mai mică. Era atâta de strălucitor cum stătea între 
nouri şi se uita la mine cu atâta bunătate, că de-atunci m-am 
jurat să nu-l iubesc decât pe El. 

— Şi ţi-ai ţinut jurământul, copilă dragă? — întrebă Metodiu. 

— Ţinut, părinte. 

— Şi-atunci, care-i necazul? — întrebă Metodiu. 

— Părinte - suspină zveltă femeie - după cum se vede, eu 
dudui de sănătate şi de la o vreme visez aiurea. 

— Înţeleg - făcu Metodiu şi-şi mângâie aspra barbă. Se gândi 
puţin apoi spuse: Cu dovleac ai încercat? 

— Nu. Ce să-ncerc? 

— Să mănânci dovleac, dovleac copt. Cât mai mult dovleac, 
mai ales seara - zise Metodiu. E foarte liniştitor. Azi un pic, 
mâine un pic, până te linişteşti de tot. 

Serafica femeie se ridică având lacrimi de mulţumire în ochi. 

— Şi acum du-te - îi spuse încet Metodiu. 

După ce Laura ieşi, lovănuţ se întoarse spre Metodiu. Se 
vedea că e tulburat. 


— Preacuvioase - zise el - asta cu dovleacul nu mi-ai spus-o. 
Chiar te linişteşte în halul ăsta? 

— Frate lovănuţ - spuse cu zâmbetul trist Metodiu - uneori 
chemările Domnului par oamenilor simpli chemări ale 
Necuratului, în visele tulburate ale acestei zglobii copile nu 
Michiduţă şi-a vârât coada, ci grija Celui de Sus ca ea să-şi 
împlinească menirea de femeie. 

— Păi şi dovleacul? — făcu uimit lovănuţ. 

— Dovleacul va  desăvârşi lucrarea - spuse Metodiu, 
scoţându-şi botinele prăfuite din picioare. Dacă mănânci 
dovleac seara, rar, foarte rar rezişti ispitelor. 


EPISODUL 154 
ÎN SALA DE MESE A SIGNOREI 


Rămaşi singuri, Metodiu şi lovănuţ începură, după datină, să 
se spele. Rând pe rând, sub frecuşul energic al harnicelor mâini 
monahale cădeau de pe trupurile lor în apa tot mai tulbure din 
încăpătorul lavabou prafurile roşcate ale Pocuţiei, cele aspre 
din Ţara Leşească, vântoasele ce se ridică şi orbesc drumeţii în 
pusta de la Pesta, glodul negru al Serbiei, nisipurile fine ale 
Adriaticei şi în fine mirosul dulceag de mucegai al falnicei 
Veneţii. Fornăind ca un armăsar tânăr, lovănuţ zvârlea cu 
clăbuci în toate părţile, în vreme ce mult mai liniştit, cu mişcări 
măsurate, Metodiu îşi masa ceafa roză, rotofeie, dibuind după 
ureche şi niscaiva colb de Herţegovina. Apoi moldovenii noştri 
îşi scoaseră din boccele sutane curate, le neteziră, le 
îmbrăcară, azvârliră apa leşioasă în canaleto şi coborâră la 
masă. 

În sala de mese aşteptau apariţia signorei şi pesemne a 
mâncării vreo şapte persoane, cinci bărbaţi şi două femei. De 
cum intră, Metodiu băga de seamă în lumina putină a opaiţului, 
că nimeni nu e prea gras, ba chiar că toţi sunt cam slabi, iar 
unii de-a dreptul slabi de tot. Bunul nostru călugăr salută cu 
sfială, apoi se aşeză cu lovănuţ într-un capăt al mesei lungi, 
căutând să nu facă zgomot. Nasul său încercat simţi 
numaidecât că atmosfera era încărcată: ceva nu era în regulă. 
Nu vorbea nimeni, stăteau majoritatea cu ochii în farfuriile 
goale, mişcând agale furculiţele. Până şi femeile, care de obicei 


în asemenea împrejurări nu tac, stăteau acum ţepene şi se 
uitau cu ură spre uşă. 

— Să vedeţi că iară ne dă varză - spuse deodată mohorât 
unul din cei mai slabi comeseni, un lungan cu mustață rară ce 
şedea exact vizavi de Metodiu şi vorbele lui căzură greu, ca o 
ameninţare. Femeile îşi făcură repede cruce. 

— Sau spanac - continuă sumbru lunganul. Vedeţi că nu ne- 
a pus cuțite. Instinctiv, cu toţii, se uitară la tacâmuri: într- 
adevăr cuţitele lipseau, erau numai furculiţele. 

— Dacă nu ne-a pus cuțite, înseamnă că iară n-o să avem ce 
tăia? — întrebă cu glas temător un bătrânel numai pielea şi 
osu'. 

Lunganul păru că se gândeşte o clipă. 

— Altă explicaţie nu găsesc - zise el şi bătrânelul tăcu 
înfricoşat. 

— Poate că - şopti şovăitoare una din femei, uscată ca o 
scândură - n-a pus cuțite pentru că ne va da... ştiu eu... pilaf, 
aşa, amestecat cu... să zicem... O bucăţică de cum s-ar zice... 
puţină carne? 


EPISODUL 155 
LA MASĂ 


Deodată, uşa sălii de mese se dădu în lături şi un om de vreo 
52 kg, adus de spate, se strecură iute înăuntru, repezindu-se 
să ocupe un loc în dreapta mustăciosului. Toate privirile se 
îndreptară întrebătoare spre el. 

— Ei? — făcu nerăbdător mustăciosul. 

Omul îşi trase sufletul, apoi spuse dintr-o suflare: 

— Lobodă! 

— Ce?! — făcu mustăciosul şi Metodiu văzu că uimirea lui 
era împărtăşită de toţi mesenii. 

— Lobodă. Ciulama de lobodă. Am văzut-o cu ochii mei - 
răspunse omul adus de spate. 

— Lobodă, lobodă, dar cu ce? — întrebă tremurând 
mustăciosul. 

— Lobodă cu ciulama. Atât am apucat să văd, pentru că apoi 
signora a închis uşa de la bucătărie, iar fereastra e astupată cu 
câlţi. 


— Nu se poate! — exclamă cu furie mustăciosul. Auzi, 
lobodă! Dar ce, dom'le - se întoarse el spre ceilalţi, luându-i 
martori suntem tapiri?! 

Femeile dădură repede din cap că nu, nu sunt. 

— Ce-s ăia tapiri? — întrebă bătrânelul numai pielea şi osu’, 
din colţul lui. Mustăciosul îi aruncă o privire ucigătoare, că 
adică acuma avea el chef de explicaţie? 

— Unde s-a mai văzut una ca asta? — continuă el în culmea 
mâniei. Unde? 

— Intrebarea dumitale, căpitane Tresoro, e pur retorică - 
spuse deodată un domn destul de slab care până atunci 
stătuse liniştit în stânga femeilor şi în care Metodiu şi lovănuţ 
recunoscură imediat pe doctorul Peleto, cel cu câinii. De văzut, 
căpitane, s-a mai văzut. lar dacă dumneata n-ai văzut până 
acum, o să vezi de-acum înainte. Adă-ţi aminte că tot aşa ai 
reacţionat şi cu varza. Şi-apoi nu-mi dau seama ce ai împotriva 
lobodei. Această vajnică plantă era foarte pe gustul vechilor 
egipteni, care aveau obiceiul să se uite la ea cu venerație. 
Asirobabilonienii i-au închinat un templu, pe ale cărui ruine 
creşte şi astăzi. Grecii suferinzi de stomac o mâncau la cuptor, 
înăbuşită în sânge. 

— O mâncau şi grecii? — întrebă licărind de speranţă 
bătrânelul. 

— Nu numai grecii, ci şi spartanii, în exemplarele mai 
viguroase, o foloseau ca băț. Cât despre ciulama - mai spuse 
doctorul Peleto - istoria ei, dacă e bine gătită, e lungă şi nu 
lipsită de gust. 

Se lăsă o tăcere prudentă. Una din femei se aplecă la 
urechea celeilalte şi îi şopti ceva. 

— Colega mea zice - spuse cealaltă, după o clipă de gândire 
- că pentru început să dăm loboda la o parte, pe marginea 
farfuriei, şi să vedem ce-i cu ciulamaua... Cine ştie... 

In clipa aceea uşa se deschise şi signora Maxima, ajutată de 
o slujnicuţă vioaie, intră împingând un cazan alunecând pe 
rotile. 


EPISODUL 156 


CĂPITANUL TRESORO POVESTEŞTE 


Un damf puternic de lobodă fiartă însoţit de-o adiere de 
rântaş deschise nările tuturor. Şi parcă pentru a risipi orice 
urmă de îndoială, solida femeie anunţă veselă şi tautologică: 

— Lobodă! 

Intr-adevăr, vitaminoasa plantă tăiată masiv se lăfăia într-un 
dulce balans în gura de crater a cazanului. Fără să mai piardă 
timp, vioaia slujnicuţă, căreia să-i fi dat aşa vreo 17 ani şi vreo 
13 de când servea, apucă perfect polonicul şi lăsă tuturor în 
farfurii părţi exasperant de egale. Apoi signora le ură poftă 
bună şi, împingând cazanul, ieşi cu slujnicuţă cu tot. Ce-i de 
făcut? — păreau a se-ntreba toţi. Primul care râcâi cu furculita 
în pasta verzuie fu bătrânelul, dar mai departe nu merse. 
Atunci doctorul Peleto, văzând că toţi aşteaptă un exemplu, îşi 
luă furculiţa-n dinţi şi înghiţi ce rămăsese pe vârful ei. Din câte 
observară, stomacul dânsului avu o reacţie de neutralitate, 
tradusă-n aceea că niciun muşchi nu tresări pe faţa lui. Doar 
privirea îi rămase undeva departe, visătoare, melancolică. ÎI 
urmă bătrânelul, care iniţial se fripse puţin, dar în cele din 
urmă înghiţi. Apoi se lăsară asupra farfuriilor cele două femei, 
Metodiu şi lovănuţ, mesenii din stânga şi-n fine şi căpitanul 
Tresoro. Curând mâncau toţi în linişte, atenţi să nu se păteze şi 
să nu-şi stropească vecinii. Acoperind sunetul pufos pe care-l 
făceau furculiţele prin lobodă, de-afară se auzea cântecul trist 
al unui gondolier. 

— Când eram mic - sparse tăcerea căpitanul Tresoro, 
pescuind şi-apoi ronţăind o tulpină mai groasă - eram un copil 
foarte retras. Nu mă interesau poveştile sau întâmplările 
celorlalţi, ci numai ceea ce se petrecea cu mine, în mine. Ţin 
minte că mă ascundeam de ai mei, care erau conți, în pod, şi 
ore întregi îmi priveam stomacul. Voiam să cunosc ce se 
petrece înăuntru, să desluşesc zgomotele tainice de-acolo, să 
ştiu de ce câteodată când mâncam din plin, e mai rotund, iar 
alteori, mai ales pe la 5 dimineaţa, când ai mei dormeau duşi, 
pot să-l împung cu degetul până la refuz. Sau îmi plăcea mult 
genunchiul. Nu ştiu dacă aţi observat, dacă în anumite zile de 
iarnă îţi loveşti genunchiul cu un ciocănel, partea de jos a 
piciorului sare ca din arc, fără să vrei. Cu străbunicul, singurul 
care mă înţelegea, ne jucam în sala oglinzilor în felul următor, 
pe puncte: stăteam pe scaune şi cu îi loveam genunchiul cu 
ciocănelul. Dacă nimeream bine şi piciorul sărea singur, aveam 


un punct. Apoi dădea el şi tot aşa mai departe. Însă în ultimii 
ani ai vieţii lui, făceam tot mai puţine puncte, pentru că piciorul 
îi sărea tot mai greu, puteam da şi cu barosul. 


EPISODUL 157 
CONTINUĂ POVESTEA CĂPITANULUI TRESORO 


După ce străbunicul, nemaiputând îndura la vârsta lui tot 
felul de ocheade deşuchiate pe care i le făcea Giacometa, 
tânăra slujnicuţă ce-l îngrijea cu speranţa că el, aşa paralizat 
cum era, o va lua de nevastă şi-i va lăsa ci averea, după ce 
deci dânsul s-a dus în lumea drepţilor cu gândul ca măcar 
acolo să scape de toate nepoftitele frumoase care, din pricina 
banilor, l-au luat cu asalt de la 14 la 93 de ani, cât a apucat să 
trăiască respingându-le, eu nu mai aveam cu cine să mă 
joc”de-a genunchiul”- urmă povestea sa căpitanul Tresoro, 
apropiindu-se vertiginos de fundul farfuriei. La înmormântarea 
lui a venit lume puhoi, în special femeile care, de-a lungul 
fructuoasei sale vieţi, i-au dat fără răgaz târcoale în ideea că 
străbunicul le va face părtaşe uluitoarei sale înzestrări cu bani. 
Erau acolo, cu nasul în batiste, verişoare de-ale lui, acum nişte 
hoaşte bătrâne şi ele, cu care pe vremea tinereţii străbunicul 
se juca din priviri, curtezane în floarea vârstei, pe care le-a 
ţinut de mici pe genunchi şi care când au crescut au început a-i 
zice melodioase vorbe în doi-trei peri, copile ale acestora ce nu 
puteau îndura eşecul mamelor, slujnicuţe care l-au îngrijit când 
era încă în puterea de neostoit a bătrâneţii, două chelărese 
care au picat moarte după el când au observat cum se târguie 
pentru nişte morcovi, o contesă poloneză care aflându-se în 
trecere prin Veneţia şi văzându-l cum iese pe canal în gondola 
lui de mahon, a lăsat casă, masă, patrie şi şi-a cumpărat 
palatul de vizavi de-al nostru, numai să fie în apropierea lui şi 
câte şi mai câte, că erau peste o mie de femei, unele din ele 
cunoscându-se din vedere şi sprijinindu-se una de alta, să nu 
se prăbuşească de plâns. Între toate paparudele alea, 
străbunicul stătea întins demn şi ţeapăn, cu o floare roşie la 
butonieră şi părând că zâmbeşte. Avea şi de ce, nu l-ar mai 
răbda pământul să-l rabde! 

— De ce? — întrebă bătrânelul, mirat de ultimele vorbe ale 


căpitanului. 

— Pentru că - răspunse căpitanul Tresoro, ştergând ultima 
urmă a sosului de lobodă - după ce l-au îngropat şi-au deschis 
testamentul, ai mei au văzut cu groază că străbunicul nu 
numai că n-avea o para chioară, dar că şi tatăl lui, stră- 
străbunicul meu, avea o datorie care nu mai încăpuse pe 
pergament. Când stră-străbunicul era pe moarte, i-a dezvăluit 
străbunicului adevărul, iar acesta, ca să salveze onoarea 
familiei, palatul, moşiile, gondola de mahon şi flota din 
Mediterana, s-a gândit la un plan. 

— Ce plan? — făcu bătrânelul cu gura căscată. 

— Se împrumuta de pildă, de la un cămătar, cu o dobândă 
uriaşă. O ţinea numai într-un chef o lună, să zicem, timp în 
care, să fiu drept, nu ne lipsea nimic: femeile roiau, mâncam 
numai banane, mă rog, belşug. La sfârşitul lunii împrumuta de 
la alt cămătar dublu sumei şi al dobânzii, plătea datoria celui 
dintâi şi cu restul - trai neneacă! În scurtă vreme se zvonise 
printre cămătari că bunul conte Tresoro e atât de bogat, că 
plăteşte orice dobândă. Se înghesuiau care mai de care să-l 
împrumute. Străbunicul a reparat palatul şi gondola, a mai 
cumpărat o flotă, a făcut în curte un heleşteu, a ridicat o 
şcoală, dădea pomană săracilor. Numai de-nsurat nu s-a 
însurat, c-atunci ar fi ieşit la iveală toată tărăşenia. Pe scurt - 
încheie căpitanul Tresoro - aşa am ajuns eu un pârlit. Oare - 
mai spuse el - dacă aş cere signorei un supliment... ce ziceţi? 


EPISODUL 158 
SURORILE ACETOSA 


Nimeni, dar absolut nimeni nu răspunse întrebării căpitanului 
Tresoro. Fiecare era ocupat cu înlăturarea şi grabnica înghiţire 
a ultimelor urme din sosul de lobodă ce mai adăsta în farfurii. 
Până şi bunii noştri călugări, ale căror stomacuri nord- 
dunărene erau oarecum obişnuite cu desele năvăliri de 
foamete migratoare, păreau cuprinşi de febra pofticioasă a 
celorlalţi. Doar într-un târziu, una din cele două femei, uşor 
ciupită de vărsat, spuse: 

— Aţi pomenit adineauri, stimate căpitane Tresoro, un 
cuvânt care ne-a făcut pe mine şi pe sora mea Amada să 


tresărim: cuvântul”pârlit”. Apăi, dacă e s-o luăm p-aia dreaptă, 
mai pârlite ca noi nu e nimeni. 

— Încântat de cunoştinţă - spuse căpitanul Tresoro. Dar cum 
se face, stimată doamnă, că puţin mai înainte aţi rostit, 
vorbind despre onorabila persoană de lângă dumneavoastră, 
nu cuvântul”soră”, ci”colegă”? 

— Legăturile de sânge pălesc în faţa evenimentelor - 
răspunse cealaltă. Nemaipomenita mizerie în care subzistăm 
ne situează în postura de colege. Surori, şi încă gemene, 
suntem în fața Domnului; colege, în faţa necazurilor. 

— Judicioasă explicaţie - observă căpitanul Tresoro. 

— Ne numim surorile Acetosa. Ne-am născut în comitatul 
Frisco - continuă Amada - într-o frumoasă zi de marţi. Soarele 
strălucea şi păsărelele... 

— O, dar nu-i nevoie! — zise căpitanul Tresoro. Treceţi spre 
adolescentă, singura vârstă în care... 

— Aveţi dreptate - îl întrerupse sora uşor ciupită. Pe mine 
mă cheamă Fibbia. Tatăl nostru, surugiu, văzând că intrăm în 
adolescentă şi că nu-i ţipenie de om în jur, s-a gândit să ne dea 
la maici, la Ursuline. 

— Mare greşeală! — îşi aduse aminte Amada. 

— De ce? — întrebă căpitanul Tresoro. 

— Nu ştiu dacă aţi fost vreodată la Ursuline - spuse Fibbia. 

— Am fost o dată, în treacăt - spuse căpitanul Tresoro. 

— Ei, o dală, mai treacă-meargă, dar să stai acolo ani în şir, 
fără o lescaie... — spuse Amada. 

— Noi eram două fetiţe vesele, zvăpăiate, învăţate cu 
surugiii, cu călătorii, cu hanurile - urmă Fibbia. Ciocnindu-se 
brusc cu rigorile sistemului monahal, cu sculatul la cinci şi 
culcatul în chilie, adolescenta noastră, care prinsese să se 
dezvolte, s-a prăbuşit. 

— Unde mai pui că de citit nu ştiam citi, de scris nu ştiam 
scrie, iar greaca, latina şi germana erau două limbi moarte şi 
una foarte guturală - completă Amada. 

— Am avut - spuse Fibbia înlăcrimată - o adolescentă cum 
nu dorim nici la duşmanii noştri. 


EPISODUL 159 


DRAMA SURORILOR ACETOSA 


— Când adolescenţa noastră, prăbuşindu-se, a luat sfârşit - 
urmă Amada - am plecat de la Ursuline. Parcă ne văd şi acum: 
ieşeam pe morocănoasa poartă a mănăstirii îmbujorate, tinere, 
cu acea tinereţe care colcăie de visuri în aşteptarea unei 
realităţi tangente... 

— Tangibile se spune - o corectă Fibbia. 

— Mă rog, ce mi-e tangibil, ce mi-e tangent - zise Amada. 
Important era că se vestea o zi primăvăratecă; soarele ardea 
vesel, apa se scurgea în rigole, de pe acoperişuri cădeau 
sunând cristalin... 

— Vai, nu-mi mai aduce aminte! — izbucni deodată Fibbia. 

— Dar ce s-a întâmplat? — zise căpitanul Tresoro. 

— Cunoşti dumneata, vajnice căpitan - se-ntoarse Amada 
spre el - senzaţia tâmpită când tu, cetăţean onest, simplu, care 
toată viaţa n-ai vrut să faci rău nimănui, care nu eşti nici sărac, 
nici bogat, care n-ai cârtit un cuvânt împotriva societăţii bune, 
vrând dimpotrivă să intri-n ca, şi care, plimbându-le pe stradă 
şi salutând în dreapta şi-n stânga, bucurându-te de rochia nouă 
pe care o porţi, te simţi deodată izbit extraordinar în moalele 
capului? 

— Foarte vag - răspunse căpitanul Tresoro. 

— Ei bine - zise triumfătoare Amada - noi am cunoscut-o! 

— Înseamnă - zise bătrânelul căruia i se uscase pe bărbie o 
urmă din sosul de lobodă, trădând astfel tulburătoarea 
apropiere a completei senilităţi - că aţi fost prădate? 

— Prădate? — făcu îndurerată Fibbia. Puțin spus! Am fost pur 
şi simplu deposedate de tot ce arc omul mai bun în el: 
capacitatea de a şti cine eşti ca să ştii cu cine te-nsoţeşti. 

— Dar ce s-a întâmplat, pentru numele domnului? — făcu 
Tresoro. 

— S-a întâmplat - zise Amada - ceva simplu şi abstract... 

— Şi absurd se spune - o corectă Fibbia. 

— Mă rog - zise Amada. Una peste alta, zăpada de pe un 
întreg acoperiş a căzut peste noi. 

— Vai! — făcu Fibbia amintindu-şi. 

— Şi după aceea? — zise Tresoro. 

— Păi aici e aici - continuă Amada - că după ce ne-au scos 
de sub morman, trei săptămâni am umblat ca bete, timp în 
care am greşit enorm. 


— Vreţi să spuneţi căâ...? — zise şovăind căpitanul Tresoro. 

— Întocmai! — răspunse Amada. Am făcut totul. Am greşit în 
serie. 

Se lăsă o tăcere adâncă. Uscată complet, urma de sos se 
desprinsese de pe bărbia bătrânelului şi-i căzu învârtindu-se în 
poală. 

— Dacă bunul nostru tată, surugiul, auzind ce ni s-a 
întâmplat, nu s-ar fi răsturnat cu poştalion cu tot într-o 
prăpastie pe care altfel o cunoştea şi cu ochii închişi, lăsându- 
ne astfel o modestă pensie viageră, cine ştie cum am fi stat 
astăzi de vorbă cu tine, vajnice căpitan - zise Amada, uitându- 
se languros pe sub gene. 

CONVERSAŢIA 


Privirea încărcată de subinţelesuri pe care Amada i-o aruncă 
vajnicului căpitan Tresoro îi făcu pe cei prezenţi, cu excepţia 
bătrânelului, să plece jenaţi capetele. Chemarea străbună şi 
întrucâtva lipsită de elementara perdea mărturisită prin ochii 
brusc şi voit aţâţători ai femeii le reaminti comesenilor, cu 
excepţia bătrânelului ce trecuse de mult în lumea celor foarte 
senini, că sunt urmaşii lui Adam. Primul care reacţionă fu 
tocmai Tresoro. 

— Păi - zise el tuşind fără motiv - fiindcă tot nu mai avem ce 
aşteptă dinspre partea mâncării, eu zic că ne putem ridica. 
Deşi s-ar putea crede că vreau să fac o glumă proastă, spun 
totuşi, cu inima grea,"'să ne fie de bine”. 

— Să mai stam puţin - propuse bătrânelul. Poate ne mai dau 
ceva. 

— Exclus - răspunse mohorât doctorul Peleto. Am văzut cina 
afişată la bucătărie: sos de lobodă şi punct. 

— Ce înseamnă punct? — întrebă bătrânelul. 

— Înseamnă - explică răbdător medicul - că poţi să stai până 
dimineaţă că tot nu primeşti nimic. Înţelegi? 

— Înţeleg - răspunse bătrânelul. Dar dacă stăm până 
dimineaţă, prindem micul dejun. 

Toţi se uitară năuciţi la el. Raționamentul moşneagului le 
scăpa. 


— Păi da - continuă el - de ce să n-aşteptăm până 
dimineaţă? Oricum, dimineaţa primim masă. 

— Dar de ce să aşteptam aici? — întrebă uimit căpitanul 
Tresoro. Ce să facem aici? 

— Să facem cunoştinţă - răspunse bătrânelul. Mâncăm de 
două luni împreună şi pe mine nu m-a întrebat nimeni cum mă 
cheamă. 

— Bine, poftim: cum te cheamă? — zise căpitanul Tresoro. 

— Mă cheamă Toto - spuse bătrânelul şi apoi se întoarse 
spre călugării noştri: pe dumneavoastră care-aţi venit astăzi 
cum vă cheamă? 

— Pe mine mă cheamă Metodiu - răspunse cu blândeţe 
Preacuviosul Metodiu - iar pe tovarăşul meu lovănuţ 

— Şi veniţi de departe? 

— Din ţările dunărene. 

— Interesant - spuse bătrânelul. Şi cum e vremea pe acolo? 

— Schimbătoare - răspunse Metodiu. 

— Vedeţi? — zise bătrânelul. Mai întreb eu, mai întrebaţi 
dumneavoastră, trece timpul şi o dată ne trezim dimineaţa cu 
ditamai ceaiul. Acum întreb: da' vânt bate pe acolo? 

— Bate şi vânt - răspunse Metodiu. 

— Nu-i rău - spuse bătrânelul. Înseamnă că n-aveţi treabă cu 
zăpuşeala. Munţi sunt? 

— Sunt, slavă domnului - zise Metodiu. 

— Dacă sunt munţi înseamnă că aveţi şi păduri. 

— Da, mai avem - răspunse Metodiu. 

— Unde-s păduri - zise bătrânelul - cred că e şi vânat. 

— Este din belşug - spuse Metodiu. 

— Şi există la dumneavoastră obiceiul ca, fiind prins, vânatul 
să fie şi fript? 

— Este primul lucru care se face cu dânsul - răspunse 
Metodiu. 

— Bănuiesc că se frige în cantităţi mari, îndestulătoare, nu? 

— Cu totul îndestulătoare - spuse Metodiu. 

— Păi atunci - spuse bătrânelul cu lacrimi în ochi - ce căutaţi 
aici la noi, fraţilor? 


EPISODUL 161 


VISE ÎN SECOLUL AL XVII-LEA 


La întrebarea aceasta, Metodiu, din motive bine întemeiate, 
nu răspunse. Nici bătrânelul nu insistă, căci se vedea cât colo 
că hotărârea sa de a rămâne în sala de mese până la micul 
dejun pălea în faţa imaginii neaşteptate ce i se ivise în minte 
şi-n care se vedea vârându-şi urgent ciolanele sub pătură şi 
scoțând de sub mizera pernă un coltuc de pâine ascuns acolo 
de la prânz. 

— Să mergem la culcare - glăsui Metodiu - că dacă 
stomacurile ne sunt goale, capetele măcar ne sunt pline de 
somn. 

Se sculară rând pe rând şi se îndreptară spre odăile lor, 
călugării noştri, căpitanul Tresoro, doctorul Peleto, surorile 
Acetosa, bătrânelul Toto şi încă un individ de care am pomenit 
mai înainte care nu scosese o vorbă tot timpul mesei şi pe 
care, oricât ne-am străduit, n-am reuşit să-l identificăm. 
Curând, stabilimentul signorei Maxima fu cuprins de linişte. Nu 
se auzea decât orologiul de la San Marco bătând încontinuu 
noaptea jumătate şi sforăitul egal, de om nemulţumit, al 
căpitanului Tresoro. Intraseră cu toţii în lumea viselor, fiecare 
după puterile lor, de la fiecare după capacităţi. În ceea ce-l 
priveşte pe Metodiu, trebuie să spunem - şi credem că suntem 
în asentimentul tuturor - că visa următoarele: se făcea că el 
era un băieţel de şase-şapte anişori şi se juca în nisip cu 
trupşoru-i grăsuliu lângă un stejar, pe undeva pe lângă 
Borzeşti. Desena cu un beţigaş triunghiuri, cerculeţe, mulţimi 
vide, răţuşti. Deodată, pe cerul senin, apăru întunecat un stol 
de corbi grămadă croncănind din răsputeri:"Vin tătarii! Vin 
tătarii!”. Micul Metodiu se sculă pe picioruşele-i rozalii, îşi puse 
mâna streaşină la ochi şi văzu în zare pâlcuri-pâlcuri de 
călăreţi galopând pe nişte cai micuţi, ca nişte jucării, drept 
spre stejarul său. Alunei stejarul zise:"E sabie în ţară! Au 
năvălit tătarii! Şi-n bălți de sânge îşi scaldă micuţii armăsari! 
Ascunde-te degrabă în scorbură la mine, căci altfel, măi 
Metodiu, e vai şi-amar de tine!”. Copilul sări iute în scorbură şi 
nu după multă vreme tătarii ajunseră la stejar, înconjurându-l. 
Numai nu ştiu cum se face că nu erau numai tătari, ci şi polaci, 
şi turci, huni, pecenegi, ba printr-o crăpătură a scorburii, 
copilul zări şi patru soldaţi romani."lar l-am scăpat!. Oare unde 
s-o fi ascuns?” 


— Exclamă cu ciudă cel care părea şeful lor, descălecând de 
pe căluţ. Veni iute spre stejar, vâri braţul în scorbură, 
încercând să-l găbuiască, dar micul Metodiu se mistui în 
cotloanele copacului. Deodată, mâna păroasă a tătarului sau a 
cazacului sau a ce-o fi fost el îl dibui, îl apucă de după ceafa 
ŞI... 

— Preacuvioase! Preacuvioase! 

— Ce-i? — sări Metodiu în capul oaselor. 

— Preacuvioase - şopti lovănuţ cu ochii umflaţi de nesomn 

— Rogu-te, întoarce-te pe cealaltă parte, că faci tare urât! 

— Cum am făcut? — glăsui Metodiu. 

— lac-aşa - răspunse lovănuţ. Pu-pu-pup! Pu-pu-pup! 


EPISODUL 162 
VISUL SURORILOR ACETOSA 


În cămăruţa lor de la catul întâi, strâmtă, întunecoasă, cu o 
fereastră care nu dădea spre nimic, surorile Acetosa se 
dezbrăcară pe tăcute, îşi luară cămăşile de noapte catolice şi 
se vârâră zgribulite în patul lor mirosind a crepuscul. Prima 
care visă fu cea care dormea la perete, Amada. Visa de cum 
adormea şi câteodată gângurea în somn. lată ce-i adusese 
noaptea aceasta, oblojind rănile unei tinereii prea zbuciumate: 
se făcea că trăia la Veneţia într-un mare palat, unică fiică şi 
moştenitoare a  bogatului marchiz de  Camposampierro, 
Francisco, şi a soţiei sale, rotunjoara Perdita. Avea în vis 17 ani 
şi-i plăcea să citească. Zile şi nopţi întregi stătea închisă în 
odaia ci şi se desfăta când cu morocănosul, dar vajnicul Ahile 
cel iute de picior, când cu atrăgătorul, dar cariatul Villon, cel 
iute de mâna. Cidul, Vergiliu, Petroniu, oştenii din oastea lui 
Igor, Khayam şi simpaticul trăsnit pe care tocmai îl luase /n 
folio de la Madrid îi erau cei mai buni şi adevăraţi prieteni. Nu 
ieşea din încăpere decât dimineaţa pe la orele şase, când de 
pe balcon arunca mâncare unor porumbei care aşteptau acolo, 
frumos încolonaţi, de pe la orele trei. Era frumoasă. Părinţii, 
bucurându-se la început de râvna ei de a citi, prinseră să se 
îngrijoreze într-o vreme, căci Amada n-avea ochi pentru lumea 
din jur, ce începuse a da târcoale burduhănosului palat, 
excepţionalei zestre şi nurilor fetei. Şi se întâmplă ceea ce se- 


ntâmplă pe la 17 ani: trupul fetei o luă înaintea lecturilor. 
Amada crescu, se împlini, arătând ca proaspăt scoasă de sub 
tipar, o mândreţe de fată. Dar ei nu-i păsa de asta: citea 
înainte. Într-o seară, grăsuţă şi veşnic înlăcrimata sa mamă o 
luă, deoparte şi cu vorbe femeieşti, mai pe ocolite, mai de-a 
dreptul, îi dădu de înţeles că ar fi bune şi cărţile la ceva, dar 
ele rămân oricum nişte substitute; că datoria femeii e să caşte 
ochii şi să aleagă, până nu e prea târziu; că uite ce-a păţit şi 
aia care stătea în palatul din colţ, a tot strâmbat din nas şi- 
acum se urcă pe pereţii palatului, de bine ce-a ajuns; că ea, 
Amada, trebuie să ştie c-au început să vie petitorii şi-ntreabă 
unde-i fata etc., etc. Amada, plictisită şi sleită de-o migrenă din 
Dante, acceptă să primească petitorii. Şi se făcea că veniră să- 
şi încerce norocul pe rând, următorii: din Englitera, înalt, 
prudent şi pistruiat, lordul Harrington, care pusese la picioarele 
prinţesei modelul cu totul şi cu totul din aur al Turnului Londrei, 
în vârful căruia un străjer luneca făcând rondul şi strigând la 
capătul micului traseu:”"Fiiiive o'clock teeeeea!”. Din Castilia s- 
a repezit într-o suflare Don Felipe Gonzales de Cierta Soledad, 
aducându-i prinţesei o cămaşă intimă de purpură pe care 
stătea zugrăvit la loc discret un taur blând. Ducatul milanez şi- 
a trimis şi el emisarul însoţit de o gondolă încărcată cu 
trandafiri şi trasă pe uscat de vânjoase sclave etiopiene. Prinţul 
Siegrid din Germania de Nord i-a adus prinţesei un inel din 
argint forjat în formă de tun care în momentul când îl puneai 
pe degetul arătător împroşca din el cu mici ghiulele de 
diamant. Din îndepărtatele ţinuturi ruseşti, s-a înclinat până la 
pământ cneazul Igor Poprişcin Pervâi, dăruind prinţesei 
macheta din lemn de Novosibirsk a unei biserici în care 
preotul, acţionat de un mecanism minuscul, dansa komarinska. 
Chiar din Ţările Române s-a înfăţişai tânărul beizadea Costică 
Caraiosifoglu aflat la studii la Padova şi care a dăruit cu lacrimi 
în ochi traducerea personală în italiană a versurilor 
mitropolitului Dosoftei. Dar prinţesa a rămas neînduplecată. 


EPISODUL 163 
VISUL SURORILOR ACETOSA (II) 


Şi se făcea că în faţa acestei situaţii cu totul neaşteptate 


(unde se mai văzuse ca o fată de măritat să refuze atâţia 
străluciți pretendenţi?), tatăl ei, marchizul de Camposampierro, 
smulgând pe la orele 2 noaptea, după o violentă scenă 
conjugală, şi consimţământul soţiei sale, decise următoarele: 
fata lor să nu mai citească. Cu vasta lui experienţă, marchizul 
ştia că scoaterea gărgăunilor din capul unei fiinţe îndrăgind 
lectura se poate face o vreme prin ducerea cărţilor în pod şi a 
cititorului în beci. Zis şi făcut: Cidul, Villon, Ahile, Petroniu, 
Vergiliu, oştenii din oastea lui Igor, Mitropolitul Dosoftei şi toţi 
cei care putură fi găsiţi în camera Amadei fură strânşi 
grămadă, legaţi cobză şi urcați în vălmăşagul de pene şi praf, 
stârnit în pod de alungarea porumbeilor aciuaţi acolo la 
căldurică, iar fata coborâtă temporar în spaţioasa pivniţă, 
avându-se în acelaşi timp în vedere să nu-i lipsească nimic din 
ceea ce ar fi putut să-i schimbe neînduplecata complacere în 
starea de feciorelnicie: vin roşu, fripturi în sânge, opulente 
smochine, miere de albine cu sâmburi de nuci, vin de coacăze 
şi mult măcriş proaspăt. Timp de câteva zile nu se întâmplă 
nimic important: fata rezistă cu brio tuturor asalturilor pe care i 
le dădeau fără încetare globulele roşii, gândurile păcătoase, cei 
doi temniceri mustăcioşi, dar foarte politicoşi, anume aleşi de 
tatăl ei ca să aibă ca pe ce-şi odihni privirea, mulţimea de 
pretendenți care zilnic băgau capul pe uşa celulei întrebând cu 
speranţă în priviri”Ei, cum merge?”, mama care îi tot aducea 
trusouri, bătrâna doică ce-i murmura de la 5 la 7 versete mai 
interesante din”Cântarea Cântărilor”etc. Etc. În timp ce visa 
toate astea, Amada se simţea foarte mândră de ea, gândindu- 
se că dacă în viaţă n-a reuşit s-o facă nici zece minute, măcar 
în somn să reziste tentaţiilor câteva zile. Şi tocmai când 
socotea că e timpul să aleagă, oprindu-şi privirea pe un conte 
de Savoya, tinerel, palid la faţă şi plin de muşchi, ciolănoasa de 
Fibbia care dormea alături se răsuci în somn şi-o lovi cu cotul 
în cap. Amada se trezi. Palatul, marchizul, pretendenţii 
dispărură ca prin farmec. Sculându-se în capul oaselor şi 
deschizând ochii, Amada văzu în locul acelor minunăţii 
şoarecele lihnit care în fiecare noapte ieşea din gaura de lângă 
uşă şi privea cu deznădejde spre spaţiul gol al camerei lor 
unde nu mai căzuse o firimitură de ceva de pe vremea când 
era pui. Degeaba încercă apoi Amada să se viseze din nou 
prinţesă: nu reuşi. In ceea ce-o priveşte pe Fibbia, ea visă cam 


acelaşi lucru, cu deosebirea că ei nu-i plăcea să citească, aşa 
că marchizul de Camposampierro, ca s-o scape de pofte, o 
închise-n bibliotecă. 


EPISODUL 164 
VISUL LUI IOVĂNUŢ 


Pe la trei noaptea, după ce Preacuviosul Metodiu se răsuci în 
sfârşit într-o poziţie surprinzătoare, terminând cu ucigătorul lui 
sforăit, începu să viseze şi novicele lovănuţ. Visă că ajunsese la 
Porţile Raiului, după un zbor vertical şi lin ce-i umpluse urechile 
cu bobiţe de roua, căci trecuse prin nori albi şi pufoşi în care 
vedea dispărând în răstimpuri picioruşe roz de îngeri. Apoi ieşi 
deasupra norilor şi zări o alee cu pietricele sidefii ducând spre 
Marea Poartă. Alergă repede într-acolo şi bătu. Se deschise o 
ferestruică şi în ea lovănuţ recunoscu fata blajină, uşor 
îmbătrânită, a Sfântului Petru."Cine eşti?"întrebă blând Sfântul 
Petru."Sunt lovănuţ, Sfinte Petre”, răspunse tânărul plin de 
speranță.” Şi cine te-a trimis aici, lovănuţ?”zise Sfântul."”Nu m-a 
trimis nime, Sfinte Petre, m-a luat Domnul”, răspunse sfios 
tânărul."Te-a luat cam devreme, făcu Sfântul, uitându-se 
compătimitor la el. Şi de unde vii?” „Din Moldova”, zise lovănuţ. 
Faţa preacuratului se încreţi un pic:"Din Moldova? Din care 
Moldovă?”,„Din toată Moldova”, răspunse cu nedumerire 
feciorul”Păi în ce an suntem?”, întrebă Sfântul Petru. lovănuţ îi 
spuse."Atunci intră”, zise Sfântul şi lovănuţ auzi cum zornăie 
cheile, o caută pe cea potrivită, o răsuceşte în broască şi 
deschide poarta. Înainte de a-l lăsa să treacă, Sfântul Petru îl 
mai întrebă;”Şi ia spune-mi tu mic, lovănuţ, vrei să-l vezi pe 
Domnul?”."Nici nu îndrăznesc să mă gândesc la atâta, şopti 
smerit  novicele, mi-e de-ajuns că pot fi în preajma 
Lui”.” înțelept ai grăit, copile, zise Sfântul Petru. Nu căuta 
îndârjit să-l vezi, căci atunci când va voi, ti se va arăta El 
însuşi. Uite, ia-o pe drumeagul ăsta la stânga, mergi tot înainte 
şi nu-ţi fie teamă, că aici de cum ai intrat, toţi te cunosc. Se 
ştie şi ce lapte ai supt de la maică-ta”. lovănuţ păşi pe Marea 
Poartă. O, minunâăţie a minunăţiilor! O, desfătare a desfătărilor! 
În faţa ochilor lui se deschise cea mai frumoasă privelişte pe 
care o putuse gândi vreodată. Nici nu ştiu la începui spre ce să 


privească mai mult: spre pajiştea înflorită cu iarbă grasă unde 
păşteau turme mişcătoare de mioare mânate din fluier de 
serafimi îmbrăcaţi în frumoase costume populare, spre lanurile 
de porumb înalt din care nu se vedea calul şi călăreţul şi de 
unde nu se sfiau a se arăta prietenoşi lupul şi ursul ziua-n 
amiaza mare; spre falnicele livezi de pomi în care şerpi harnici 
şi tăcuţi culegeau merele şi le aşezau frumos în lădițe: merele 
mai mari în lădiţe mai mari, iar merele mai mici le mâncau ei; 
spre grupurile de heruvimi care zburau ras cu pământul de- 
acolo, ducând cu voioşie spre un loc anume găleți cu nisip, cu 
mortar, bârne, cărămidă; spre pâlcurile de îngerele care 
coseau la gherghef sau mânuiau paşnicul război sau pliveau 
ceapa sau pur şi simplu stăteau într-o minunată pauză; spre 
corurile de arhangheli care făceau vocalize; spre sfinţii mai 
tineri care învățau să zboare sărind dintr-un turn. O, dar câte 
nu erau de văzut şi mai ales câte nu erau de spus! 


EPISODUL 165 
VISUL LUI IOVĂNUŢ (II) 


Cu ochii înlăcrimaţi de atâta fericire, lovănuţ visă că se gândi 
unde să-şi afle şi el un loc în Grădina Raiului, cum să dea şi el o 
mână de ajutor întru Slava Celui de Sus. Nici n-apucă să-şi 
ducă la capăt gândul, că deodată, din cel mai pur senin, răsări 
lângă el un înger care, privindu-l cu sinceritate drept în faţă, 
spuse:"Nu trebuie să te gândeşti la asemenea lucruri şi, în 
general, dacă vrei să fii mereu fericit, lasă-te purtat pe aripile 
bucuriei că eşti aici şi gândeşte mai puţin. Gândul otrăveşte 
inima omului. Şi să ştii că acum nu mai poli spune'slavă Celui 
de Sus”, pentru că nu mai eşti pe pământ, ci se spune”slavă 
Celui de-Aici”, pentru că eşti şi tu aici'."Dar ce trebuie să 
fac?”, şopti lovănuţ, observând în treacăt că îngerul avea nişte 
aripi mari pe care şi le putea micşora şi face sul, astfel că 
atunci când stăteai de vorbă cu el, nu părea înger, ci un om 
obişnuit."Noi ne-am gândit la toate, răspunse îngerul, tu eşti 
un om cu carte şi de-aceea Dânsul te-a chemat în împărăţia 
Lui”."Dumneavoastră puteţi gândi?”, întrebă 
lovănuţ. "Bineînţeles, zise îngerul. Şi tu poţi gândi, dar la ce 
bun? Vino cu mine!”şi zicând aceste, îl apucă de mână pe 


lovănuţ care simţi cum este săltat şi dus pe sus de-o forţă 
puternică şi blândă. Ochii i se-nchiseră ca de la sine şi când îi 
deschise, se văzu în fața unui sobor de vreo 12 călugări care 
stăteau pe scaune în jurul unei mese unde odihnea o carte 
mare. Fiecare avea la îndemână foi de pergament, pene, 
cerneală, nisip. Numai unul dintre ei, mai înalt, stătea în 
picioare lângă masa cu cartea deschisă şi părea că aşteaptă 
să-nceapă o cuvântare. În grupul scaunelor unul era neocupat 
şi îngerul îl conduse pe lovănuţ acolo. li dădu şi lui foi, pană, 
cerneală, apoi îi spuse:"Noi ştim că tu ştii limbile vechi ale 
pământului. Tot ce va citi omul acela din cartea cea mare, tu 
să scrii pre limba ta pe foi”. Apoi îşi roti privirea asupra 
celorlalţi:"Sunteţi gata?”,” Yes, oui, igen, tak, si, ja, ya”, 
răspunseră învălmăşit călugării."Da”, răspunse Şi 
lovănuț.” Atunci dă-i drumul!”, spuse îngerul către cel ce 
aştepta în picioare. Omul înalt îşi masă puţin ochii, se aplecă 
asupra cărţii şi începu să citească rar. lovănuţ recunoscu 
imediat vechea limbă şi cu scris tremurat, trecu pe foaie şi pe 
limba lui, cot la cot cu ceilalţi, primele cuvinte auzite:"Capitolul 
întâi. Facerea lumii. La început a făcut Dumnezeu cerul...”. 
Apoi se trezi. 


EPISODUL 166 
VISUL BĂTRÂNELULUI TOTO 


În culcuşul său zdrenţuit de sub scara ce ducea la catul întâi 
al stabilimentului signorei Maxima, bătrânul Toto, făcut covrig, 
cu maţele chiorăindu-i de foame, visă că era senator roman. In 
adâncurile sufletului său, Toto ştia că ar fi fost exagerat să se 
viseze printre senatorii de frunte ai Romei, aşa că se făcea că 
era printre senatorii de mâna a doua, care picoteau la şedinţe 
şi se trezeau la ospeţe, cărora un porc umplut cu mirodenii, 
bine fript şi înconjurai de făzăniţe înecate cu stafide li se părea 
mai important decât orice triumvirat viu şi care apăreau în 
Forum doar să-şi facă siesta, ascultând cu priviri aburite cine 
ştie ce discurs ce se voia incendiar. Spre deosebire de 
majoritatea celorlalţi colegi ai săi care adeseori veneau în 
Senat cu câte-un pumnal ascuns sub togă pentru orice 
eventualitate, Toto ţinea sub togă, tot pentru orice 


eventualitate, o furculiţă. Lucrul acesta se ştia în Forum, dar în 
afară de un tacit şi constant dispreţ din partea celor cu 
pumnalul, Toto nu prea era băgat în seamă, drept pentru care, 
neincomodând pe nimeni, îşi păstra locul şi toga de vreo cinci 
legislaturi... Şi se făcea că în ziua aceea, o zi frumoasă de 
primăvară, Toto veni în curia lui Pompei binedispus, deşi puţin 
cam mahmur, căci tocmai începuseră mesele din preajma 
idelor lui Marte. În curte îl întâlni întâi pe Cassius, căruia îi 
spuse:"Ce spui, dom'le, ce zi frumoasă!”. Cassius îl privise 
întunecat, ca şi cum n-ar fi auzit remarca lui, şi-i strecurase 
printre dinţi:"Ţi-ai adus, mă, furculiţa?”."”Da, răspunse mirat 
micul şi rotofeiul senator. De ce?”."Ţine-o s-o aibi pregătită!”, 
scrâşni Cassius şi se depărtă repede spre un grup de senatori 
ce veneau agale, ținând mâinile sub togă. Toto nu luă în seamă 
aceste amănunte şi se uită după vreun sclav sau vreo sclavă: 
voia să se dreagă, avea capul greu de-aseară. Zări o sclavă şi- 
o chemă pocnind din deşte. Când aceasta se apropie, văzu că 
era sclav. Îi porunci s-aducă vin şi când sclavul se întoarse cu 
spatele, văzu că era sclavă."Poante de-ale lui Caesar”, gândi 
Toto, uitându-se după sclav sau sclavă. Se îndreptă spre 
grădină, ocolind o coloană, când deodată auzi strigăte groase 
în urmă. Se întoarse iute, dădu coiful şi văzu senatorii stând în 
cerc, ridicând şi înfigând pumnalele în ceva mare şi moale 
prăbuşit la picioarele lor. Brutus, roşu la față de efort, ridică 
privirea şi-i strigă:"Vină, mă, şi dă-i şi tu!”. Toto se apropie 
zăpăcii, scoase furculita, senatorii îi făcură loc şi - o, Zeule! — 
îl văzu pe însuşi Caesar plin de cuțite, horcăind."Dă-i, ce 
stai?!”, strigă Brutus. Înspăimântat, Toto căută cu ochii un loc 
liber pe trupul lui Caesar găsind unul mai jos puţin de şale şi 
înfipse tremurând furculita. Caesar gemu încetişor, întoarse 
capul, deschise un ochi şi şopti:"Dacă până şi Toto..."mai zise 
Caesar şi capul i se prăvăli pe umăr. 


EPISODUL 167 
VISUL DE AUR 
Pe la mijlocul nopţii, după ce dormise câteva ceasuri bune 


un somn sănătos, adânc, şi fără măcar să fi fost pregătit într- 
un fel sau altul, căpitanul Tresoro începu brusc şi cu mare 


spaimă să viseze sule de femei. Era total nepregătit. Visul îl luă 
cum se zice, ca din oală. La trezie, în viaţa de zi cu zi, nu 
acordase niciodată prea multă însemnătate siluetelor în fuste, 
socotind femeia un lucru normal, simplu, precum câinele, 
strachina sau orizontul. Nu înţelegea cum pot face unii pasiuni 
pustiitoare pentru o pereche de ochi, cum sunt în stare să se 
omoare în duel pentru două gropi în obraz, iar alţii cum bolesc 
după rotunjimi zărite o clipă, printr-un capriciu al rochiei. Era 
burlac nu prin forţa împrejurărilor, ci prin structură. Clocotul 
ce-l simţea câteodată răscolindu-i sângele, îl domolea în luptă, 
şi pe bună dreptate: care femeie, cinstit vorbind, merita 
descărcarea pe care o simţea căpitanul tăind doi turci dintr-o 
dată, spre binele nu al unei mironosiţe oarecare, ci al patriei? 
Şi-acum, poftim! El, care luptase pe mare, pe uscat, prin 
mlaştini, prin foc, prin glonţ, prin baionete, se găsea deodată 
singur-singurel în faţa unui front de sute de femei desfăşurat 
pe zeci de aliniamente succesive dinainte stabilite. Şi măcar 
de-ar fi fost înarmate, dac-ar fi observat la ele vreo pregătire 
de atac, intenţia constituirii unei falange, a unui azimut... 
Nimic! Pur şi simplu stăteau tolănite, acesta e cuvântul, 
tolănite într-o rână, dar într-o perfectă ordine, în şiruri drepte 
asupra cărora privirea lui bătea perpendicular. Căpitanul 
încercă din răsputeri să se trezească, se zvârcoli în pat, dar o 
forţă mai presus decât puterile sale îl sili să stea în vis. Atunci 
încercă să se retragă din faţa lor, se dădu de-a-ndărătelea, se 
întoarse... Era prins ca între două armate, despărțite doar de-o 
fâşie de câţiva stânjeni lăţime, fâşie care mergea paralei cu 
femeile până hăt-departe, până la orizont. Abia acum înţelese 
că orizontul nu e lucru chiar atât de simplu. lar femeile erau şi 
blonde şi brunete şi roşcate şi lungi şi scurte şi subţiri şi solide 
şi toate învârteau o margaretă între dinţi. Se simţi ridicol cum 
stătea aşa cu armura pe el şi începu să meargă printre cele 
două oştiri de margarete rotitoare, salutând cu prudentă în 
dreapta şi-n stânga, cum învățase la şcoală. Auzi mai întâi 
chicote, apoi râsete. Simţi că roşeşte şi iuți pasul, apoi prinse 
s-alerge de-a binelea, pentru că ele începură să strige în 
spatele lui:"Un'te duci, tataie? le-te prostu’! Prindeţi-l, mă! Şo 
pă el! la te uită ce viteză a luat! Ha-plea! Băi armură! la-mă, 
nene, şi pă mine! Alo, domnu’, vedeţi că v-a căzut spada!”şi 
altele, şi altele. Intr-un târziu, cu aerul vâjâindu-i pe la urechi, 


căpitanul Tresoro se trezi leoarcă de sudoare, tremurând din 
tot corpul: cunoscuse femeia. 


EPISODUL 168 
VISUL DOCTORULUI PELETO 


De mai multe nopţi la rând, cu mici, neînsemnate variaţii, 
doctorul Peleto visa acelaşi lucru: se făcea că era într-un viitor 
îndepărtat tot la Veneţia, care devenise parcă şi mai frumoasă, 
şi mai atrăgătoare, cu toate ca îmbătrânise mult, afundându-se 
în fiecare an, centimetru cu centimetru, în apele lagunei. De 
fapt, li se părea atât de frumoasă pentru că ei înşişi, locuitorii 
Veneţiei, îmbătrâniseră o dată cu oraşul, şi chiar el, doctorul 
Peleto, avea în vis pe puţin 94 de ani, dacă bine ţinea minte. 
De fapt, nu numai el, ci toţi venețienii se mândreau cu vârstele 
matusalemice, ba chiar se putea spune că-n superba localitate 
lacustră nu trăia picior de om sub 70 de ani, aceasta fiind de 
altfel şi principala atracţie pentru curioşii din toate părţile 
pământului care erau aduşi cu corăbiile din exteriorul lagunei 
şi lăsaţi, doar 12 ore, să admire încântătoarele monumente 
arhitectonice şi umane agonizând într-un dulce crepuscul pe 
valurile blânde ale senectuţii. In flecare dimineaţă de marţi şi 
sâmbătă, când turiştii debarcau cu forfota lor obişnuită, sute 
de bătrâni venețieni, bocănind cu bastoanele, cârjele sau 
împingând roțile  cărucioarelor pentru faza ultimă, se 
înghesuiau pe chei în aşteptarea vizitatorilor pe care apoi, cei 
care mai puteau, îi conduceau ca nişte ghizi destoinici prin 
oraş, arătându-le cutare palat, cutare canal sau cutare mătuşă 
de 106 ani ce mai reuşea să croşeteze coerent. Cei care nu se 
mai puteau deplasa decât vag stăteau pe bănci în piaţa San 
Marco și turiştii le dădeau biscuiţi, portocale sau mere şi se 
pozau cu ci. În zilele fără vizitatori, doctorul Peleto obişnuia să 
tragă, împreună cu alţi vreo trei bătrânei încă verzi, la 
hanul”Arcaica”şi-n faţa unui pahar de ceai subţiat cu rom se 
amuzau de cele două babe din grupul”'Senecta”care, pe micul 
podium de lemn dintre mese, cântau şi dansau până erau 
scoase pe braţe de doi chelneri gemeni despre care se spunea 
că prinseseră suta de ani fără o gripă în toată viaţa lor. Cu toţii 
aveau de toate, deoarece cei care se îngrijeau să le trimită 


turişti, le trimiteau şi hrană şi îmbrăcăminte şi zaruri şi table, 
ba chiar, anual, şi motani şi câini, bineînţeles şi ei foarte 
bătrâni şi lenți. O dată la trei ani sosea o nouă promoţie de 
moşnegi de 70 de ani pe care-i primeau sărbătoreşte moşnegii 
din promoţia ce, la momentul acela, tocmai mai atinsese suta. 
Pe lângă micile atenţii primite de la turişti, venețienii mai 
reuşeau să facă şi să vândă coşuleţe de nuiele împletite, 
figurine din dopuri, fluierici, sandale romane, iar câţiva ce 
stăteau bine cu plămânii, şi pahare de sticlă suflate în atelierul 
de sticlărie de lângă chei. Cam asta visa noaptea doctorul 
Peleto. Când se trezea dimineaţa la hâda realitate în care se 
mişcau haotic tineri obraznici, impulsivi, fără respect, doctorul 
ofta şi-abia aştepta să vină scara să se cufunde din nou în oaza 
lui de linişte unde patronau buna înţelegere, cărunteţea şi lina 
apropiere a marelui repaus. 


EPISODUL 169 
A RIVEDERCI 


În sfârşit se vestiră şi zorii, sărutând cu degete de auroră 
mucegaiul clădirilor, puturoasa apă întunecat verzuie a 
canalelor, pleoapele urduroase ale lumpenului sculat deja în 
capul oaselor etc. Visele celor care visau în stabilimentul 
signorei Maxima se înceţoşară, târându-se spre sfârşit. In 
gondolele legate în faţa porţilor se urcară zgribulind de frig şi 
grăbindu-se spre treburile lor, indivizii cu trei de”i”: zarzavagiii, 
geamgiii, zapciii, cafegiii şi fiii unor oameni bogaţi ce se 
întorceau acasă de la ibovnice. La ferestre, gospodine 
matinale, cu un vag surâs de satisfacţie pe chip ori văduve cu 
feţe nemulţumite scuturau perne şi cearceafuri. Pe scara 
interioară a stabilimentului Metodiu şi lovănuţ, care-şi făceau 
rugăciunea de dimineaţă în camera lor, auziră tropotind paşi. 

—”... Aştept învierea morţilor şi viaţa veacului ce va să vie. 
Amin.”- încheie Metodiu, sculându-se de pe genunchi. 

— Amin - făcu şi lovănuţ, înăbuşindu-şi un căscat. 

— Să ne strângem lucrurile, frate lovănuţ - zise Metodiu - şi 
s-o luăm din loc, căci Râmul e încă departe, iar treaba noastră 
cere grabă. N-aş vrea să păţim precum acel trimis al lui Breb- 
Vodă care s-a dus să ceară ajutor polacilor contra turcilor, dar 


zăbovind el cam multişor la balurile pan-ilor, când s-a întors cu 
polacii, Breb-Vodă făcuse pace cu turcii şi i-a tăiat capul ca 
trădător. 

— Că bine zici - zise lovănuţ. Şi-au făcut boccelele şi-au 
coborât în sala de mese unde erau adunaţi toţi, chiar şi Laura, 
cea cu piaptănul, parcă mai frumoasă ca oricând. 

— Bună dimineaţa! — îi întâmpină ea radioasă. 

— Bună să vă fie inima - răspunse Metodiu. 

— Se dă ceai! — îi anunţă vesel bătrânul Toto. 

— Din păcate nu-i putem gusta dulceaţa, căci trebuie să 
plecăm - grăi Metodiu. 

— Vai, dar se poate?! — zise atunci signora Maxima, intrând 
pe uşă cu o oală aburindă. Măcar o cană! 

— Nu, mulţumim frumos - răspunse Metodiu. Şi-aşa am stat 
destul. 

— Dacă dânşii tot pleacă - interveni căpitanul Tresoro - n- 
am putea să le reținem noi porţiile? 

— Ei, atunci, la revedere! — zise Metodiu. 

— Să ne scrieţi! — spuseră lăcrimând surorile Acetosa. 

— Aveţi grijă la răscruci, sunt hoţi - îi sfătui doctorul Peleto. 

Zveltă Laura sări de la masă şi-n timp ce călugării noştri 
ieşeau în fața stabilimentului căutând din ochi o gondolă liberă, 
ea îi ajunse din urmă. 

— Ştii, preacuvioase - spuse cu însufleţire plăcuta femeie - 
vreau să-ţi mulţumesc din suflet: aseară, după ce-am mâncat 
dovleac, aşa cum mi-ai spus dumneata, nu l-am mai visat pe 
Domnul! 

— Păi vezi? Ce ţi-am spus eu? Da' ce-ai visat? 

— Am visat - răspunse palpitând atrăgătoarea femeie - vreo 
şase-şapte sfinţi, toți unul şi unul. Am dormit ca legănată. 

— Domnul să te aibă în pază... — mormăi Metodiu, grăbind 
pasul. 

Să-i lăsăm acum o vreme pe bunii noştri călugări să se 
piardă pe drumul secretei lor misii spre Cetatea Eternă şi noi 
să ne întoarcem degrabă, la timp, în Moldova, să aflăm ce-au 
mai păţit surghiuniţii Barzovie-Vodă, spătarul Vulture, tăcutul 
Broanteş şi întru vecie oacheşa Cosette. 


EPISODUL 170 


LA GURA SIRETULUI 


De cum ieşiră din ţara de dincolo de negură şi-ajunseră 
dincoace de negură, în locul unde primăvara icrele moldovene 
ale zglobielor femele de la gura Siretului aşteptau lapţii 
masivilor peşti europeni din Dunăre, dând astfel locului aura şi 
agitația specifice marilor întâlniri prieteneşti de oşti, Barzovie- 
Vodă, cu lacrimi în ochi, spătarul Vulture, cu nările umflate de 
aerul blând al Moldovei de Jos, tăcutul Broanteş, cu un roi de 
endecasilabi rotindu-i-se fără-ncetare printre aliteraţii în cap, şi 
ţigăncuşa Cosette, cu tot ce are neamu-i mai frumos, şezură şi 
ţinură sfat. La picioarele lor, şăgalnic şi somnoros susura plin 
de ştiuci Siretul, gândi rapsodul Broanteş. 

— lată-ne acasă! — suspină Barzovie-Vodă. O, ce n-aş da să 
pot rămâne mereu pe pământul acesta! 

— Păi, dă tribut, Măria-Ta - zise spătarul Vulture - şi-aice-ţi 
rămân oasele, precum doreşti. Dă un tribut mai mare decât cel 
de-acum şi-ţi făgăduiesc că-n trei săptămâni din Sima-Vodă nu 
mai rămâne decât Sima, un drumeţ spre Stambul. 

— O, spătare! — făcu Barzovie-Vodă. O, tempera! Oare fără 
tribut nu se poate? 

— Se poate, cu oaste - răspunse spătarul. N-ai tribut, dar ai 
oaste şi poţi sta de vorbă. Dar dumneata în loc să strângi 
oaste, ai strâns cărţi. După ce-a venit pe tron, Sima-Vodă ţi le- 
a vândut şi-a cumpărat stupi, pentru stupărit, izbutind să 
trimită atâta miere la Poartă, că sultanul s-a-ndulcit faţă de el 
pe cel puţin doi ani. N-avem ce face decât s-aşteptăm să i se- 
aplece de-atâta miere şi-atunci să sărim noi cu altceva. 

— Cu ce? — zise trist Barzovie-Vodă. Cu grâul s-a obişnuit, 
aur n-avem, iar Cotnarul, de când şi-a snopit în bătaie haremul, 
îl refuză. 

— Trebuie să-i dăm ceva nou, ceva ce n-a mai văzut - zise 
spătarul Vulture. Cunosc eu lângă Bârlad un boier, un om 
umblat, a bătut şi Răsăritul şi Apusul. Când a bătut Răsăritul, a 
fost cum a fost, dar când a bătut Apusul şi-a adus de-acolo un 
fel de tufă, o pui în pământ şi după un timp o scoţi şi-am auzit 
că toţi la curtea lui s-au îngrăşat de cât mănâncă din ce dă tufa 
aia. 

— Şi cum îi zice la tufa? — întrebă Cosette. 


— Tufă de barabule - răspunse spătarul. Pentru că tufa dă 
barabule şi barabulele se mănâncă. 

— Şi crezi - zise Barzovie-Vodă - că dacă ducem sultanului 
barabule şi presupunând ca o condiţie sine qua non 
eventualitatea că o să-i placă, va considera el necesar să 
schimbe actuala stare de lucruri, chiar trecând peste fireşti 
considerente strategice care cer continuitate pe tron, şi să mă 
pună pe mine în detrimentul lui Sima-Vodă? 

— Dumneata iar vorbeşti ca din cărţi - zise spătarul. Eu am 
văzut acum vreo treizeci de ani cum Stanciu-Vodă a luat 
domnia pentru două luni c-un sac de zarzăre, plus bineînţeles 
tributul. Tributul venea oricum, aşa că la alegere au cântărit 
mult zarzărele. 


EPISODUL 171 
BOIERUL RADU STOENESCU-BALCÂZU (1) 


Nu e uşor să scrii despre un om pe care l-ai cunoscut bine, ți- 
a fost prieten bun, ba ai putea zice chiar cel mai bun prieten. E 
puţin mai greu să scrii despre cineva pe care doar l-ai 
cunoscut, fără a-ţi fi prieten. Şi mai greu devine lucrul cu o 
persoană despre care ai auzit doar, ţi s-au povestit multe 
despre ca, însă n-ai avut posibilitatea s-o cunoşti personal. De- 
a dreptul dificil devine relatarea când fiinţa de care te ocupi 
nici măcar nu-ţi e contemporană, ci o personalitate scoțând 
încă bustul ori numai capul din apele îndepărtate, negre ale 
istoriei. Când însă eroul paginii tale nu-ţi e nici prieten, nici 
cunoştinţă, nici contemporan, nu ţi-a povestit nimeni despre el, 
nu-l consemnează nicio arhivă, niciun rând şi te despart de 
dânsul patru secole, două concepţii despre lume şi trei despre 
viaţă, a face un portret verosimil devine aproape o 
imposibilitate. Nu există decât un singur mijloc. 

Boierul Radu  Stoenescu-Balcăzu s-a născut la 5/15 
octombrie 1595 în satul Comana, azi Truşeşti, fiind al cincilea 
copil al boierului Petre Stoenescu şi al soţiei sale llisafta 
Stoenescu născută Ulea. In mod normal ar urma câteva 
cuvinte despre copilărie, şcoală, tinereţe, căsătorie, relaţii cu 
turcii etc. Nu e cazul. Căci biografia esenţială a viitorului boier 
Radu a început şi s-a sfârşit la cinci luni. Atunci, la cinci luni, 


trăsăturile sugarului se limpezesc, se clarifică, primesc forma 
recognoscibilă a gingaşului chip definitiv, iar părinţii palpitând 
de emoție şi fericire asistă la primele gângurituri mai lungi. N-a 
fost cazul. Căci la cinci luni părinţii lui Radu au observat cu 
uimire, la început, apoi cu stupoare, şi în cele din urmă cu 
groază că micul boier era neasemuit de urât. Până atunci tatăl, 
boierul Petre Stoenescu, nu se prea uitase la copil fiind ocupai 
să asculte veştile ce veneau dinspre Ţara Românească, unde 
Mihai Vodă îi bătuse de-i snopise pe turci la apa Neajlovului, iar 
aceştia, în buimăceala generală, zăpăciţi şi înfricoşaţi de 
înfrângere, o luară la goană greşit, spre nord, invadând ţara, 
aşa că oricând le puteai trezi cu ei şi-n Moldova, pentru că 
turcii şi când fug, apăi fug, nu se opresc. Nici cucoana llisafta 
nu-l observase prea bine pe dolofan, căci îl alăpta o doica şi 
era al cincilea. Însă acum evidenţa sărea în ochi de cum luai 
pânza ce-l apăra de muşte de pe pătuc: Răducu era ceva de 
speriat. Nu-i lipsea nimic, nu era sucit, diform, avea şi ochi, şi 
nas, şi gură, şi urechi, şi puţin păr, şi picioruşe, şi degetele. Şi 
nici luate în sine părţile feţei nu trădau vreun defect ori nu 
păreau să nu fie la locul lor: ochişorii îi erau negri, năsucul 
drept, guriţa cărnoasă, urechiuşele rozalii. Când însă observai 
ce rezultă din coexistenta acestor părţi, pur şi simplu ţi se 
făcea părul măciucă. Era ceva extraordinar, o urâţenie 
uluitoare, fascinantă, încât abia ieşit din curtea boierului, îţi 
venea să te întorci lângă pătuţ să mai priveşti o dată. Pentru 
că după ce încercară să-l ascundă şi nu reuşiră, părinţii 
trebuiră să-l arate, iar vestea se întinse. Bătrânii satului care 
treceau pe lângă pătuţ aruncând o privire, clătinau din cap şi 
ziceau în barbă:"E semn rău. Vin vremuri grele”sau”O să vie 
lăcuste”sau”Anu' ăsta iar se schimbă Vodă, bucuria noastră”şi 
altele şi altele. 


EPISODUL 172 
BOIERUL RADU STOENESCU-BALCÂZU (II) 
Zile, nopţi întregi necăjitul părinte sta lângă pătuţ, îşi privea 
neverosimila odraslă şi din când în când o întreba încet, 


gânditor:"Cu cine-i semăna tu aşa urât, Răducu lui tata?”. 
Auzind glasul sângelui, micuțul boier gângurea atât de 


elocvent, încât până şi doica, obişnuită oarecum cu fizionomia 
teribilă a sugarului, întorcea cutremurată capul. Un val de 
compătimire înconjură casa boierului Petre Stoenescu. Toţi 
simțeau nevoia să-şi exprime într-un fel sau altul compasiunea 
pentru această vădită, dezastruoasă nereuşită a unei 
inoportune nopţi de dragoste a perechii boiereşti. Când 
dormea Răducu, slugile umblau pe vârfuri. Un bivol blând care- 
| speriase pe copilaş când îl scoseseră prima oară în curte fu 
tăiat fără milă. Boierul vecin cu care Stoenescu era la cuțite 
încă din tinereţe, îi dărui pe nepusă masă două sate şi-o 
pădure,"aşa, ca să aibe unde se giuca băiatu' când o creşte”. 
În timpul marii foamete din 13-14 noiembrie 1597, când ţăranii 
de pe moşia lui se răsculară, boierul se duse în mijlocul lor 
doar cu Răducu în braţe (acum de doi ani împliniţi) şi-i întrebă, 
ţinând copilul cu faţa spre ei:"De ce vreţi să mă năpăstuiţi, 
oameni buni? Nu-i destul că m-a năpăstuit Dumnezeu? Ce vreţi 
voi de la mine?”."Noi vrem păm..."vru să zică unul mai răsărit, 
dar când dădu cu ochii de arătarea din braţele boierului, plecă 
ruşinat capul, lăsă coasa de-o parte şi-o luă agale spre izba lui, 
urmat de ceilalţi, făcându-şi cu toţii pe furiş cruce. Până şi 
Vodă, trecând o dată la vânătoare prin smârcurile Vasluiului şi 
auzind că-n apropiere ar exista un copil de-o urâţenie 
nemaivăzută, se abătu pe la curtea lui Stoenescu, merse cu 
pas apăsat la pătuţ, aşteptă ca tată) să ridice emoţionat de 
cinstea ce i se făcea pânza de deasupra, aruncă o privire 
înăuntru, spuse cu vocea sa bărbătească:"Da, într-adevăr, este 
foarte urât”şi-apoi, spre uimirea escortei care-l aştepta afară în 
ploaie, stătu la o dulceaţă în cerdac cu boierul, vorbind de una, 
de alta. Hotărât lucru, Răducu devenise, fără să vrea şi fără să 
ştie, centrul familiei, le - cum se zice - umplea casa, deşi mai 
corect ar fi să spunem că le-o golea, deoarece nimeni nu 
rezista în aceeaşi încăpere cu el singur mai mult de un sfert de 
ceas, şi acela îndurat pe ghimpi, căci prima reacţie la vederea 
lui, a acestui ghemotoc de om, era s-o apuci în cea mai mare 
viteză la cea mai mare depărtare de el. Părea ceva venit din 
zorii tenebroşi ai umanităţii, când însuşi Domnul, într-o clipă de 
neatenţie, în loc să-l tragă pe om din totuşi acceptabila 
maimuţă, încurcase borcanele şi-l extrăsese din cine ştie ce 
specie grea la vedere, hohotind prin peşteri. 


EPISODUL 173 
BOIERUL RADU STOENESCU-BALCÂZU (III) 


Hidosul copil crescu. Nu se juca nimeni cu el. Fetiţele, 
găinile, caprele - fiinţe care fac deliciul copilăriei - îl ocoleau de 
departe. Dacă nimerea întâmplător într-un lan de cânepă, zeci, 
sute de vrăbii, de sticleţi zurbagii se ridicau lărmuind şi a doua 
oară nu se mai dădeau pe-acolo. Recoltele boierului crescură. 
Când urâţelul împlini nouă ani, fu adus un dascăl grecesc chior. 
Inchizându-şi des singurul ochi teafăr şi ferindu-se să-şi 
privească prea mult elevul, acesta îl învăţă rapid elina, latina, 
geometria, niţică filosofie şi arta conducerii maselor, deşi în 
sinea sa dascălul se îndoia că va exista vreodată o masă de 
oameni capabilă să-l privească şi să-l asculte pe Răducu mai 
mult de câteva clipe fără s-o ia la fugă. Însă tot răul spre bine: 
pe cât era de pocit la chip, pe atât era de sprinten la mân te. 
La zece ani îşi dădu brusc seama cât e de urât. Suferi cumplit 
vreo şase luni, cum numai un copil poate s-o facă, dar apoi 
descoperi în grădina înconjurată de garduri înalte unde era 
lăsat să se joace, că dacă pui răsadul de usturoi în desime 
dublă şi-l pliveşti de mai multe ori, scoţi o recoltă îndoită cu 
condiţia ca pe locul acela să fi fost înainte morcovi. La 
patrusprezece ani asistă impasibil la ivirea semnelor bărbăteşti 
pe trupul său deşirat, ştiind prea bine că nu cu ele va răzbi în 
viaţă. Şi pe când primele fire de păr îi apărură gâdilându-i buza 
de sus, traduse într-o moldovenească molcomă primul cânt din 
Iliada. La şaptesprezece ani, tatăl său, bătrânul acum boier 
Stoenescu, îl trimise cu un răsuflet uşurat şi cu o pungă bine 
burduşită de bani la Padova, unde mai mulţi ani la rând 
dunăreanul Radu Stoenescu, stârni uimirea prin sua 
straordinaria bruttezza, dar şi prin sua inaudita destrezza, şi de 
unde se întoarse într-un buzunar cu o diplomă magna cum 
laudae, iar în celălalt cu doi tubercoli, pe care îi plantă de 
îndată în pământ şi din care, la scurtă vreme, scoase alţi vreo 
douăzeci, foarte buni la gust şi înmulţindu-se ca iepurii. Hâtri 
cum sunt, ţăranii, gândindu-se şi la chipul celui ce-o adusese, 
porecliră noua legumă barabul/ă. 

Spre acest boier se îndrepta acum Barzovie-Vodă cu suita 
sa. 


EPISODUL 174 
LA MOŞIA LUI RADU STOENESCU-BALCÂZU 


De cum păşiră hotarele moşiei boierului Radu Stoenescu- 
Balcăzu, Barzovie-Vodă, spătarul Vulture, ţigăncuşa Cosette şi 
rapsodul Broanteş observă cu plăcere pretutindeni semnele 
unei harnice mâini de gospodar: şanţuri proaspăt săpate prin 
care curgea gâlgâind o apă firească, limpede, lanuri 
dreptunghiulare, parcă trase cu sfoara, de grâu cu spic greu, 
gunoi aşezat în mici piramide pe pământul de pe care se 
culesese orzul, poteci pietruite pe lângă parcelele de barabule, 
sperietori îmbrăcate turceşte în mijlocul cânepei şi căzăceşte în 
mijlocul ovăzului şi altele şi altele, de nu te mai saturai privind. 
La o răscruce de drumuri, dădură peste un ţigan bătrân şezând 
picior peste picior într-un jilt domnesc înalt, cu spătar. Lângă 
jilţ era un par în vârful căruia, pe o scândură bine geluită, 
stătea scris cu frumoase litere chirilice:"Arde-mă, dar dă-mi un 
galbân”. 

— Noroc, faraoane! — zise spătarul Vulture. 

— Bună să vă fie inima, conaşule! — răspunse liniştit ţiganul. 

— Al tău e jilţul ista? II iscodi spătarul. 

— Eee - făcu celălalt - dacă era al meu de mult l-aş fi 
vândut. Ce să fac eu cu asemenea jilt? Nu-i al meu, e-al 
boierului. 

— Şi boierul te-a pus să şezi în el, aici, în culmea drumurilor? 

— Da, dânsul - încuviinţă tiganul. 

— Păi de ce? 

— Păi pe-aicea trece multă lume, e drum umblat: negustori, 
boieri ca dumneavoastră, oşteni, răzăşi cu stare. O dată a 
trecut şi Vodă. 

— Şi tu ce faci aici? 

— Păi, iaca stau, cum mă vedeţi. Şi dacă vreun negustor sau 
vreun boier ca dumneavoastră sau cine-o fi să fie are poftă să 
se răcorească şi să-mi tragă una, vine, îmi dă un galben, cum 
stă scris şi-acolo, îmi arde una şi pleacă. Chiar vreau să vă- 
ntreb: nu sunteţi atât de bun să v-apropiaţi şi să-mi daţi o 
palmă? 

Se uitară cu toţii uimiţi la el. 


— Şi ţie ţi-a dat prin cap lucrul ăsta? — făcu spătarul. 

— Ei, mie! — zise ţiganul. Dacă-mi venea mie gândul ăsta, 
stăteam aici de mic. Nu mie. Boierului i-a venit. Mi-a zis:"Mă, 
Tănase, ai îmbătrânit; de munca nu mai eşti bun; ia tu jilţul de 
colo, du-te la răscruce şi fă' ce-ţi spun eu”. Mare minte, boierul 
meu, Dumnezeu să-i dea sănătate! 

— Şi banii cine îi ia? Întrebă spătarul. 

— Îi împărţim pe din două: jumate boierul, jumate eu. La 
zece palme câştig cinci galbâni. Nu e rău. Mi-am făcut şi casă. 

— Şi cât câştigi pe zi? 

— În zilele de târg scot până la cinşpe galbâni, dar sunt zile 
când nu trece nimeni. Câteodată, când e pustietate mare, 
trece boierul, i se face milă de mine şi-mi trage el vreo două, 
să nu plec cu mâna goală. 

— Vodă s-a oprit? 

— Da - răspunse Tănase - s-a oprit şi-a dat de patru galbâni. 
Om de treabă, nimic de zis. 


EPISODUL 175 
SPRE CONAC 


— Da” azi a trecut cineva? Întrebă spătarul Vulture. 

— A trecut un negustor polac, de la Lemberg, da' cam 
zgârcit: n-a dat decât o dată - răspunse ţiganul. De-aceea fie- 
vă milă de bătrâneţile mele şi trăgeţi-mi câteva, că-mi plâng 
puradeii de foame. 

— Omu' are dreptate, că doar creştini suntem - zise plin de 
milă Barzovie-Vodă şi se apropie, lovi uşor cu vârful degetelor 
fata măslinie a celui din jilţ, apoi lăsă să cadă în comănacul de 
lângă jilt un galben. Urmă tăcutul Broanteş, care nu vru sa dea, 
însă lăsă şi el un galben. 

— Pot să dau eu în locul lui? — zise ţigăncuşa Cosette. 

— Poţi, fata moşului, că nu vreau să mă plătiţi degeaba - 
zise Tănase privind-o chiorâş. Bag sama după cum te-nghesui 
să dai, că eşti de-acelaşi neam cu mine. 

— Aşa-i, tataie - zise Cosette şi făcându-şi vânt, îl cârpi scurt 
de la stânga la dreapta. 

— Da-o-ar boala-n tine de paparudă - murmură Tănase în 
ţigăneşte, frecându-şi obrazul. Apoi se-ntoarse spre spătar: 


Dumneavoastră nu-ncercaţi? 

— Ba da, cum să nu - răspunse Vulture şi-i arse una mai-mai 
să-l răstoarne cu jilţul. 

— Să fie primit - spuse ţiganul, scuturându-şi capul. 

— Aş mai da eu o dată - zise Cosette. Cine-mi împrumută un 
galben? 

— E destul, să mergem - zise Barzovie-Vodă. Doar n-o să ne 
lăsăm toţi banii aici. 

Îşi luară rămas bun de la Tănase, care se sculase din jilţ şi 
făcea câteva mişcări de dezmorțire, şi-o apucară spre conac. 
Din loc în loc de-o parte şi de alta a drumului, pe plopii înalţi şi 
foşnitori stăteau bătute-n cuie scânduri pe care erau scrise cu 
cărbune sau arse cu fierul poveţe, îndemnuri, judecăţi pentru 
lucrătorii câmpului:"Spatele plecat biciul nu-l atinge”,”Nu iaste 
alta mai de folos zăbavă decât munca”,"Unde sapă sapa locul, 
sare din pământ, norocul”,"Eleşteul fără peşte e ca mâna 
voastră fără deşte”,"Cine munceşte de dimineaţă se odihneşte 
seara”,"Ocrotiţi pădurea, nu vă ascundeţi în ea”şi altele şi 
altele, vădind o bună cunoaştere a psihologiei rurale. In 
curând, în depărtare, se zări, alb şi maiestuos, conacul 
boieresc. 


EPISODUL 176 
CONACUL 


Era un conac care - oricât am încerca, descriindu-l - azi nu 
mai există; în 1637, pe vremea când îl stăpânea personajul 
nostru, boierul Radu Stoenescu-Balcâzu, atinsese maxima sa 
înflorire. În martie 1662, la doi ani după moartea boierului; 
conacul, încăput între timp pe mâna unui văr de-al doilea, om 
delăsător, cu patima beţiei, a jocurilor de noroc şi-a răzeşelor, 
îi cade hornul mare; o încercare de a pune hornul la loc, între 
1693-1696, prin osârdia logofătului Gheorghe Stoenescu, 
nepot al lui Radu, dă greş; conacul va rămâne de-acum înainte 
cu hornul mic. În zorii secolului luminilor ia foc aripa din 
stânga, de la un pâlc de tătari, şi doar cu mare greutate şi cu 
ajutorul băltărețului, care sufla invers, slugile reuşesc să 
salveze corpul central şi aripa din dreapta, dinspre eleşteu, 
veşnic umedă, în timpul războiului ruso-turc de 9 ani, când 


conacul trece de mai multe ori dintr-o mână în alta, ambii 
combatanți, anticipând modalităţile de mai târziu ale războiului 
rece, scrijelesc pe pereţi desene şi expresii greu de uitat. Abia 
în urma păcii de la Adrianopol pereţii sunt zugrăviți. În general, 
se poate spune fără teamă de a greşi că ultimele două decenii 
ale sec. Al XVII-lea au fost de-a dreptul dezastruoase pentru 
falnicul conac de altădată. Vlăstarele de pe urmă, cu totul 
apatice, ale Stoeneştilor, şi-l pasau unele altora prin testament. 
Rareori vreunul din numeroşii, mereu noii proprietari dădea pe- 
acolo; printre slugi, de ani în şir, domnea o mare derută: cui 
aparţineau ele? Nu e astfel de mirare că se muncea de 
mântuială, că praful nu era şters cu lunile, că în 1823, la doi 
ani după înăbuşirea mişcării, fură prinşi într-o odaie de la 
primul cat doi ofiţeri eterişti jucând whist, ceea ce dovedea că 
în odaia aceea nu mai intrase nimeni din 1821. Ultimul 
proprietar cunoscut, energicul boier Callimachi, din ramura 
Frânculeştilor, vine aici în 1848 cu gânduri mari, dar pleacă 
scârbit. În aceeaşi zi când descoperă în biblioteca din aripa 
dinspre eleşteu, printre cazanii şi octoihuri, o adevărată colonie 
de nutrii. Cresc bălăriile, urcă iedera, şindrila putrezeşte şi-n 
timpul crizei dinastice din 1866, cu un trosnet memorabil, 
conacul se prăbuşeşte. De aceea nu vom insista asupra 
descrierii lui, mărginindu-ne a spune că în momentul când 
Barzovie-Vodă, spătarul Vulture, ţigăncuşa Cosette şi tăcutul 
rapsod Broanteş intrară pe porţile larg deschise ale curţii 
boiereşti, din pridvorul în stil ce mai târziu se va numi 
brâncovenesc, cobori să-i întâmpine, probabil vestit mai înainte 
de-o slugă iute de picior, însuşi Radu Stoenescu-Balcâzu, un 
om despre care nu vom obosi să susţinem că s-a scris uimitor, 
nedrept de puţin. 


EPISODUL 177 
DIALOG ŞI DESCRIERE 


— De chipul meu, care groaznic la vedere este, nu vă va 
speria prea tare, îndemnându-vă a face cale întoarsă, cum am 
mai păţit - grăi Radu Stoenescu-Balcăzu oprindu-se în faţa 
drumeţilor - atunci fie-mi îngăduit întâi a mă pleca înaintea 
domniilor voastre, mulţumindu-vă că mi-aţi făcut cinstea să 


păşiţi în curte, apoi a vă ruga să socotiți că din minuta aceasta 
sunteţi oaspeţii mei, cât veţi crede că veţi putea răbda urâta- 
mi înfăţişare. _ 

— Mărite boier! — luă vorba spătarul Vulture. In adevăr, nu 
este o prea mare mângâiere ochilor noştri a te privi, căci mai 
pocit chip precum al dumitale n-am văzut de când mama m-a 
făcut. Dar un chip azi este, mâine nu mai este, fiind în cele din 
urmă acoperit de pământ. Rămâne sufletul să rătăcească, 
fluture buimac, prin vremuri, în căutarea altui trup, poate mai 
arătos. lară sufletul dumitale, din câte văz, frumos este şi 
vrednic de laudă. 

— Şi-apoi - sări şi Barzovie-Vodă - oameni balcâzi, dar 
vajnici, au fost şi-n vechime. Cicero, de-o pildă, avea un nas nu 
tocmai plăcut, Caesar, când se mânia, băga groaza-n oameni, 
iar Pitagora era niţel cam zbanghiu, ceea ce nu l-a împiedicat 
să ducă cele mai drepte perpendiculare din câte s-au văzut 
într-un triunghi dat. 

— Acestea fiind zise - grăi Radu Stoenescu-Balcăzu - faceți- 
mi bucuria de a pofti colea în cerdac un răgaz de vreme, până 
nevrednicele slugi vor prinde niscaiva curcani şi bouri, să 
putem prânzi. 

În cerdac, pe o masă rotundă din stejar de Borzeşti, adăstau 
străchini cu apă călduţă pentru ca boierii să-şi spele degetele 
şi ghiulurile de praful drumului. În spatele jilţurilor galbene de 
nuiele aşteptau cu ştergare albe de cânepă slujnicuţe tinere de 
16-17 ani. După ce oaspeţii îşi clătiră degetele şi ghiulurile, 
gazda bătu de şase ori din palme şi-ntr-o clipită se iviră 
slujnicuţe nu cu mult mai mature decât primele, purtând 
farfurioare cu dulceaţă de agrişe şi zmeură şi pahare aurite cu 
apă de izvor. Cafea nu se servea, deoarece, deşi în Ţara 
Românească  lingavii fanarioți o introduseră masiv pe la 
zaiafeturi o dată cu văcăritul, în Moldova ea nu pătrunsese 
decât sporadic, sub formă de boabe. Când însă va pătrunde în 
cantităţi mari pe la începutul sec. Al XIX-lea, nu va putea fi 
înlocuită cu nimic. 


EPISODUL 178 


AŞTEPTÂND PRÂNZUL 


În timp ce oaspeţii gustară din dulceaţa, făcând-o să lunece 
mai uşor pe prăfuitele gâtlejuri cu câte-o sorbitură discretă de 
limpede apa, de undeva din fundul ogrăzii se auzi o izbitură 
seacă, urmată de un muget sumbru. Se pregătea prânzul şi-n 
fata acestei evidente, gândindu-se că pentru desfătarea de 
mai târziu a palpitândelor lor stomacuri un blând suflet de 
bovină se înalta acum la ceruri, oaspeţii se simţiră o clipă 
ruşinaţi. Văzând stânjeneala lor, boierul Radu Stoenescu- 
Balcăzu grăi: 

— După semnele ce le am, nu mă îndoiesc că am dinainte-mi 
oameni de scamă. Părea-vi-s-ar oare o greşeală de neiertat 
dacă aş dori să cunosc numele domniilor-voastre? 

— Nicidecum - răspunse spătarul. Eu sunt, de-aţi auzit 
cumva de mine, nevrednicul spătar Vulture. 

— Cum să n-aud? — se miră Radu Stoenescu-Balcâzu. De 
numele acesta a auzit toată Moldova, ba încă şi duşmanii 
dimprejur! Nu domnia-ta ai slujit atâtea capete de domn, ele 
căzând în cele din urmă, al dumitale rămânând, precum văz, 
pe umeri? 

— Numai eu ştiu cum se mai ţine - oftă spătarul. Dânsul a 
fost Barzovie-Vodă. 

— Plecăciune, Măria-Ta! — zise cu smerenie gazda. De mult 
voiam să te cunosc. Din câte ştiu, Măria-Ta, când erai în Scaun, 
ai scos birul pe stupi şi-ai pus bir la cărţi. De unde atâtea cârti, 
Măria-Ta? 

— Da, aşa e - suspină Barzovie-Vodă - am vrut să fac 
bibliotecă la Curte şi-am fost mazilit. 

— Oricum, vrednică încercare - îl lăudă boierul Radu 
Stoenescu-Balcăzu. Dânsul? — arătă el din priviri pe Broanteş. 

— El trebuia să fie bibliotecarul - răspunse Barzovie-Vodă. ÎI 
cheamă Broanteş, dar din păcate nu va putea vorbi cu domnia- 
ta, căci turcii, încercând să-mpiedice răspândirea Cuvântului, i- 
au tăiat limba. 

— Ţi-a rămas, nefericite copil, mâna - zise cu blândeţe Radu 
Stoenescu-Balcăzu. Cuvântul e ca o albină: câtă vreme zboară, 
el numai bâzâie; când se-aşază pe-o hârtie, abia atunci îşi lasă 
veninul sau dulceaţa. Scrie, copile, numai scrie: cu dreapta ţine 
pana, cu stânga scutul. Şi preafrumoasa domniţă? 

— Pe mine mă cheamă Cosette - grăi ţigăncuşa. 

— De dumneata, drept să-ți spun, n-am auzit - zise boierul 


Radu Stoenescu-Balcăzu. 

— Pe drept cuvânt că neamul ei s-ar fi tras din Egipt - zise 
spătarul Vulture - dacă nu se trăgea din India. A vrut să scape 
de jugul turcesc şi-a fugit cu noi de la Stambul. 

— Jugul nostru e mai blând - spuse Radu Stoenescu-Balcâzu 
- căci tragem toţi la el: boieri, răzăşi, curteni. Bici să avem, ca 
de arat e destul. 

— Nici eu n-am auzit de domnia-ta până acum, dar vremea 
noastră nu stă înapoi, ci înainte - plecă sfielnic genele 
țigăncuşa. 

— Hm - tuşi Radu Stoenescu-Balcăâzu - nu stai rău cu 
retorica. Şi din ce neam eşti? 

— Neamul meu - zise Cosette - s-ar fi tras din Egipt, dacă pe 
drept cuvânt nu se trăgea din India, iar eu am fugit cu 
domniile-lor de jugul amar al turcilor. 


EPISODUL 179 
SUFERINŢELE TINEREI COSETTE 


Vorbele înțelepte ale gazdei o făcură pe zvelta ţigăncuşă să 
plece capul. Cum stătea aşa sfioasă, părea mulţumită, fericită 
chiar că este martoră, ba uneori şi părtaşă la sfatul unor 
asemenea oameni, fete simandicoase, boiereşti, rang mare. ŞI 
totuşi, cine ar fi zăbovit mai mult cu privirea asupra făpturii 
sale dinspre care venea în răstimpuri un interesant miros de 
gutuie coaptă, ar fi băgat de seamă că tânăra femeie nu-i 
tocmai în apele ei. Din când în când, zgâria cu unghia 
arătătorului de la plinuţa mâna dreaptă tăblia mesei, îşi freca 
uşor genunchii rotunzi unul de altul sau îşi trecea degetele prin 
părul bogat şi negru, oftând prelung şi lăsându-şi perfectul cap 
pe spate, cu nările răsfrânte. Tot ceea ce vedea de la înălţimea 
cerdacului, în lumina dumnezeiască a acelui început de aprilie 
- două slugi tuciurii, voinice, purtând pe umerii goi şoldanele 
pulpe din spate ale tăuraşului de bour tăiat în fundul ogrăzii, 
un stol de turturele zburând spre tainicele locuri de 
împreunare, livada de unde, drept precum un voievod 
antiotoman, se ridica fumul dintr-o grămadă de frunze uscate - 
toate trezeau în ea vagi nerăbdări şi fierbinţeli în valuri. De 
vreo săptămână, dacă închidea ochii, zărea de fiecare dată în 


dosul pleoapelor fie cicatricea lungă, dreaptă rămasă în urma 
unei înfruntări cu sârbii (1613) pe pieptul lui Hadjin-Paşa, cel 
care în cămăruţa ei din Stambul îi aducea baclavale şi halva, 
fie mustaţa lăsată subţire, după moda europeană, a beizadelei 
Gheorghiţă, care pândea de după moscheea de vizavi când 
ieşea paşa şi intra el, mâncând apoi, cu râs mare zaharicalele 
prostului de turc. Dar câte nu zărea ca, închizând ochii! lată 
perucha argintie, odihnind lângă lighean, a solului francez de la 
Poartă, monsieur Lavalle, gras şi cu ochii mici, iată silueta 
înaltă a lui Signor Merano, ambasadorul Veneţiei, bâjbâind prin 
întuneric după ciorapi şi iată şalvarii mari, roşii ai berleibeiului 
Rumeliei ascunşi degrabă în sobă, căci venise pe neaşteptate 
Hadjin-Paşa, rânjind tâmp în cadrul uşii cu un calup de halva în 
braţe. Toate rămăseseră însă în urmă, căci ca fugise de două 
luni din Stambul, cu moldovenii ăştia molcomi, oameni de 
treabă, nimic de zis, dar cărora, din câte vedea ca, nu le stătea 
capul decât la politichie. Cu vreo cinci nopţi înainte de a ajunge 
aici la conac, pe când dormeau într-o poieniţă în fân, ea se 
sculase tiptil şi, îmbătată de mireasma ierbii şi de boncăluitul 
viguros al unui cerb, se strecură lângă spătarul Vulture, 
punându-şi mâna caldă pe gâtul lui. Spătarul tresări şi fără să 
deschidă ochii, bâigui prin somn:”Fie-ţi milă de copilaşii mei şi 
nu mă omori, Măria-Ta!”. Ea se lipi atunci de Barzovie-Vodă, 
care sforăia alături, gâdilându-l cu un fir de iarbă sub ureche. 
Acesta se răsuci spre ea şi şopti cu un zâmbet de satisfacţie pe 
chipu-i adormit:"Ba am să te omor, spurcăciune, căci ai vrut a 
mă vinde!”. Dezamăgită, se ridică şi se întoarse în culcuşul ei, 
gândindu-se nu fără admiraţie, că o ţară unde oamenii fac 
politichie până şi în somn nu va putea fi îngenuncheată uşor. 


EPISODUL 180 
SE PUN LA CALE LUCRURI MARI 


Cu excepţia lui Broanteş, ale cărui cuget şi simţiri se 
îndreptau adesea spre ţigăncuşă, nimeni nu băga de seamă 
tulburarea şi clocotul ce stăpâneau carnea Cosettei. Boierii, în 
aşteptarea mesei, după ce se cunoscuseră şi-şi spuseseră 
fiecare păsul, o trecură iar pe politichie, vorbind, cum se şi 
cuvine în asemenea împrejurări, cu glas mai scăzut: 


— Dacă eu scot atâtea barabule câte-am socotit că scol, zic 
că-l putem răsturna - spuse Radu Stoenescu-Balcăzu. Cu ce 
iese din Poiana Morii, aş face vreo 50 de saci, să-l năimim pe 
armaşul Curţii, care e cutră şi pentru atâta l-ar vinde şi pe tat- 
su, cum a şi făcut în 1621. Din Dealul Negru aş scoate vreo 
100 de saci, din care 

75 am trimite hanului tătăresc, să stea liniştit o vreme până 
terminăm noi treaba, 20 i-am împărţi boierilor, să nu 
cârtească, iar 5 i-am azvârli prostimii, să strige pentru noul 
domn. 

— Şi turcilor? Întrebă Barzovie-Vodă. 

— Mai am Dealul Măgurii, de unde ies pe puţin 200 de saci, 
barabule una şi una, cât un cap de copilaş. Pe astea le 
trimitem peşcheş la Poartă. 

— Da' Sima-Vodă nu ştie încă de ele? — zise spătarul 
Vulture. 

— Ba ştie, da’ nu ştie la ce-s bune. A trecut în toamnă pe- 
aici, a luat o barabulă, s-a uitat bănuielnic la mine şi m-a 
întrebat ce-i cu ea.”O legumă proastă, Măria-Ta, pentru porci”, 
am zis eu."la să văd”, a făcut el şi l-a pus pe paharnic să-i taie 
o felie, s-o guste, dar a şi scuipat-o de cum a pus-o pe limbă. 
Căci barabula, trebuie să ştiţi, e în aşa fel lăsată de Domnul, că 
n-are gust decât friptă sau fiartă - zise Radu Stoenescu- 
Balcâzu. 

— Mare minune! — făcu Barzovie-Vodă. 

— De aceea - continuă boierul - când trimitem barabulele la 
turci şi la tătari, să meargă şi-un sol cu ele, să le spună acelora 
cum trebuie să le mănânce, că de-apucă sultanul să guste una 
crudă, ne pierdem capetele. Dar dacă mănâncă una friptă, 
Scaunul e-al dumitale, Măria-Ta! 

— la spune-mi, boier Radu - zise spătarul - câţi ştiu până 
acum în Moldova cum se mănâncă barabulele astea? 

— Păi, până acum suntem trei - răspunse Radu Stoenescu- 
Balcâzu. Eu, tiganul care le frige şi - aici boierul roşi uşor - o 
fată care mi le aduce mie înăuntru, seara, după ce s-au culcat 
toți. Îi dau şi ei câte una că e tânără şi pofticioasă. 


EPISODUL 181 


ÎN CARE POVESTITORII SUNT OBOSIŢI 


Da, există şi asemenea cazuri: o dimineaţă mohorâtă, 
ceţoasă, de noiembrie, o stare vizibilă de mahmureală, 
zgomotul tenace, apropiat al unui perforator, un pix care scrie 
prost - toate acestea şi multe altele pot provoca oboseala 
povestitorilor. Desigur, o împrejurare trecătoare; dar dacă tot o 
trăim, rugăm măritul Cetitor să ne îngăduie a părăsi pentru o 
clipă firul întâmplărilor şi să ne lase să vorbim puţin despre noi, 
cei care depănăm acest fir. 

În total suntem patru inşi care povestim. Fiecare din noi se 
ocupă de o anumită parte a poveştii. Unul răspunde de 
acţiune, de epic, cum s-ar zice, altul de dialoguri, al treilea de 
descrieri, iar al patrulea de schiţarea, conturarea şi, atunci 
când povestea o cere, de introducerea în subiect a noi şi noi 
personaje. E pentru prima oară când toţi patru suntem obosiţi. 
S-a mai întâmplat de-a lungul acestei istorii să mai obosească 
câte unul din noi, în special cel cu descrierile, o fire mai 
plăpândă şi niţeluş astmatic; mărturie stau episoadele cu 
numerele 23, 71, 104, 160, când descrierile fie că lipsesc cu 
desăvârşire, fie că sunt, estetic vorbind, jenante. Dar şi cel 
care conduce acţiunea n-a fost mereu în cea mai bună formă, 
pe bune porţiuni din poveste epicul mai mult târându-se decât 
înaintând vioi, poate şi deoarece cel care născoceşte 
personajele nu furniza la timp materia primă necesară. Şi ca să 
fim obiectivi până la capăt, trebuie spus că nici dialoghistul 
nostru n-a strălucit tot timpul, dovedind mai ales între 
episoadele 110-118 (când, e drept, a avut nişte necazuri în 
familie) o totală lipsă de inspiraţie. Insă, aşa cum spuneam, e 
pentru prima oară că suntem obosiţi toţi patru. Intr-un fel e o 
situaţie amuzantă. În planul nostru de lucru episodul 181 
trebuia sa fie prezentarea unui ospăț la boierul Radu 
Stoenescu-Balcăzu. De curiozitate ne _ uitarăm pe fişele 
colegului nostru cu descrierile. Tot ce-a pregătit pentru episod 
e propoziţia:"Bine friptă, carnea bourului era excelentă”. Nici 
cu dialogurile nu stăm mai bine. Lată unul din ele:”- Bună 
carne! — făcu spătarul Vulture. 

— Facem şi noi tot ce putem - răspunse boierul Radu 
Stoenescu-Balcâzu”. Păi ce acţiune să construieşti cu 
asemenea cuvinte? Ca să nu mai vorbim că tot ce ne-a furnizat 
colegul cu personajele au fost trei slujnicuţe care aduceau 


tăvile, din care doar una, cu păr castaniu şi ochi mari - după 
cum spune cel cu descrierile - se individualizează cât de cât. 

Făgăduind ca asemenea situaţii să nu se mai repete, ne 
cerem scuze Cetitoriului şi trecem la episodul 182. 


EPISODUL 182 
AMINTIRI 


Pe la asfinţit, când soarele se înjumătăţeşte trecând peste 
culmi, când în aerul cald, luminos, timp de o minută, patimi, 
pofte, dorinţe, disperări se potolesc, când gâdele cu securea 
ridicată, cu ochii sângeroşi, privind gâtul dezvelit al sărmanei 
victime, are o clipă de înduioşare, gândindu-se că a fost şi el 
cândva copil, gângurind şi ţinându-se de fustele maică-sii în 
vreme ce ea, aplecată, tăia hârşâind gâtul unui cocoş, când 
tânărul haiduc, întinzând mâna după colierul jupâniţei prinse în 
sfârşit după luni de inactivitate în codru, uită scopul mişcării şi 
pătruns de frumuseţea firii îşi trece palma sfielnic pe după 
umerii domniţei, în răcnetele boierului bătrân din caleaşca 
răsturnată, când din soare n-a mai rămas pe dunga zării decât 
un abur roşietic, începu şi ospăţul boierului Radu Stoenescu- 
Balcâzu. Din bourul învârtit la frigare fură aduse mari hartane 
rumenite şi stropite din belşug cu mujdei făcut cu vin alb de 
Preşcova. Apoi trei slujnicuţe, din care una, cu păr castaniu şi 
ochi mari, îi aruncă o repede ochire boierului Radu, traseră pe 
un cărucior cu roţi de lemn o oală în care mai sfârâiau încă zeci 
de barabule curățate şi tăiate cât să-mbuci o dată. Fără prea 
multe vorbe, oaspeţii, în frunte cu Barzovie-Vodă, se povârniră 
asupra mâncării. Bine friptă, carnea bourului era excelentă. 

— Bună carne! — făcu spătarul Vulture. 

— Facem şi noi tot ce putem - răspunse boierul Radu 
Stoenescu-Balcâzu. 

— Cât despre barabule - zise Barzovie-Vodă cu gura plină - 
dacă aveam vreo cinci saci când a năvălit Megler-Paşa în odaia 
de culcare să-mi citească firmanul prin care m-au schimbat, 
cred că eram şi azi domn. 

— Au năvălit noaptea? — întrebă boierul Radu. 

— După miezul nopţii - răspunse Barzovie-Vodă - când ţi-e 
somnul mai dulce. Nici n-am apucat să ies de sub plapumă, am 


ascultat firmanul în pat. Erau doi, Megler-Paşa şi capugiul. Cu 
toată spaima am observat că şi ei de-abia se ţineau pe picioare 
de somn. Megler-Paşa chiar mi-a spus:"Barzovie, călărim de 
cinci zile într-una. Suntem chiauni de somn. Să nu care cumva 
să-ncerci vreo mişcare, că la halul de oboseală în care ne 
aflăm, facem moarte de om”. Am ascultat firmanul citit de 
capugiu. Din două-n două fraze, turcului i se închideau ochii. l- 
am spus să sară peste ce-mi punea în cârcă sultanul şi să 
treacă la sfârşit. Pe scurt, trebuia până-n zori să ies din palat şi 
să mă duc unde-oi şti, că dimineaţa venea Sima-Vodă în locul 
meu şi trebuiau să se schimbe aşternuturile, perdelele şi câţiva 
boieri. Am mulţumit în gând Domnului că mi-au lăsat viaţa şi- 
am început să mă-mbrac. Megler-Paşa mi-a mai spus o dală să 
nu fac vreo prostie, că are oameni la uşă, apoi s-a trântit aşa 
îmbrăcat în patul meu, iar capugiul la picioarele lui, după ce 
mai întâi m-a pus să iscălesc pe dosul firmanului c-am luat la 
cunoştinţă. In timp ce ei deja sforăiau, mi-am strâns 
lucruşoarele, am ascuns sub anteriu De bello gallico şi-am ieşit 
pe uşă, călcând peste spahii adormiţi de-a valma prin odăi. În 
curte, strânşi unii într-alţii dormeau caii lor. Pe ulițele leşilor 
am fost ajuns din urmă de Broanteş, lăcrimând de durere, căci 
păgânii, prinzându-l în bibliotecă, îi crestaseră limba. Am ținut- 
o tot o fugă, ca telegarii, până la casele spătarului Vulture, pe 
care Sima-Vodă îl avea ca duşman. Pe dimineaţă eram deja pe 
drumul spre Cetatea Albă, unde spătarul şi-a adus aminte că 
ține ori o ibovnică, ori nişte stupi, oricum - un loc unde să ne 
putem întrema. 


EPISODUL 183 
O SISTEMĂ DE APĂRARE 


— Dar să lăsăm aceste triste întâmplări, căci, orice s-ar 
spune, un domn schimbat e un domn trist - grăi spătarul 
Vulture, aruncând un os unui câine mare, ciobănesc, ce adăsta 
prin curte - şi cu cât e schimbat mai des, cu atât tristeţea e 
mai mare, căci tristeţii sale i se adaugă tristeţile mai mici ale 
supuşilor ce-l urmează în surghiun. Să trecem la altele mai 
vesele, cinstind astfel această masă de la care nu văz să 
lipsească vreun lucru. 


— Frumos şi adevărat ai grăit - zise Barzovie-Vodă, 
aruncând şi dânsul un os grasului de câine ce lătră mulţumit de 
două-trei ori. 

— lată - continuă Vulture - Măria-Sa pomenea că fugeam 
spre Cetatea Albă unde aveam ori nişte stupi ori o ibovnică. 
Din câte s-a putut vedea când am ajuns, nu erau stupi. Şi nu 
întâmplător. Ca să înţelegeţi de ce aveam o ibovnică tocmai la 
Cetatea Albă, cale de nouă poşte bune de leşi, trebuie s-o iau 
mai de departe. Eu am fost spătar de tânăr. Eram de-a dreapta 
lui Vodă, Vodă-Mandrea era pe-atunci, Dumnezeu să-l ierte, şi 
nu-mi mai încăpeam în piele de mândru. Numai la ziua de 
mâine nu mă gândeam. Într-o zi vine lângă mine logofătul 
Dorchan, om bătrân trecut prin multe, şi-mi zice:"Măi Vulture, 
din câte mi-a trecut prin urechi un zvon, Mandrea o să pice 
curând. Eu am fost prieten cu taică-tău şi de-aia te-ntreb: ce-o 
să faci?”."Ce să fac? — am zis cu. Oi fugi până se liniştesc 
lucrurile”."Nu-i rău - a zis bătrânul logofăt. Câteodată nici nu 
mai ai cu ce să vezi pe unde fugi. Trebuie să ştii să fugi cu 
ochii-nchişi”. Şi s-a apucat moşu', fie-i ţărâna uşoară, să mă- 
nveţe cum trebuie să fug exact, la loc sigur, nu alandala. Şi mi- 
a spus că gazdele cele mai bune nu sunt oamenii, gata să te 
vândă pe nimica toată, ci ibovnicele, care trăiesc şi se 
înmulţesc cel mai bine în vremuri de răstrişte. Avea 
moşneagul, bată-l norocul, fiind încă verde la trup, o adevărată 
sistemă de ibovnice în toată ţara, mai ales în cetăţile de 
margine. Năvăleau polacii dinspre nord? Logofătul se retrăgea 
la Bârlad, la una Safia. Părjoleau tătarii dinspre răsărit? Moşul 
ţuşti! Drept în Ciceu la o unguroaică. Da’ unde n-avea! La 
Hotin, la Hârlău, la Orbic, la Chilia, la Baie, la Lipnic, la Soci, la 
Teleajăn, la Racova, la Războieni, la Focşani, la Suceava, la 
Vaslui, la Bălgrad, la Braşov, la Ţeţina, la Liov, în Pocuția, peste 
tot. Până şi-n Cetatea Neamţului, unde rar vedeai picior de 
femeie, cunoştea bucătăreasa, una Dorica, pe care-am 
cunoscut-o şi eu, pentru că logofătul, cu limbă de moarte, mi-a 
lăsat sistema mie. Am mai cârpit-o pe ici, pe colo, că unele 
muriseră sau erau hoaşte, dar grosul mi-a rămas de la 
moşneag. Totul era să n-ai două în acelaşi loc, ci numai una, că 
altfel puteai păţi ca paharnicul Zdrenghea, care se lăcomise şi- 
avea la Paşcani două, una mai tânără, alta mai trupeşă, care 
când au aflat că mănâncă amândouă din acelaşi blid, s-au 


păruit cât s-au păruit, apoi s-au împăcat şi l-au dat pe paharnic 
în izmene legat turcilor. 


EPISODUL 184 
S. R. L. 
EPISODUL 185 
SE SCHIŢEAZĂ UN PLAN DE ACŢIUNE 


— Înţeleg c-aţi ajuns la Cetatea Albă - zise boierul Radu 
Stoenescu-Balcăzu. Şi după aceea? 

— După aceea - răspunse spătarul Vulture - înțelegând că 
sultanul nu ne cere totuşi capetele, am purces spre Stambul, 
să vedem care-i mişcarea. 

— Şi sultanul? 

— Sultanul e un om de statură potrivită, şi-are un obicei care 
pe mine mă scotea din minţi: îşi trozneşte mereu degetele - 
spuse spătarul Vulture. 

— Are şi-o aluniţă lângă sprânceana dreaptă - completă 
Barzovie-Vodă. 

— Nu era aluniţă, era neg - spuse spătarul. 

— Interesant - murmură boierul. Şi ce v-a spus? 

— Să ne întoarcem acasă, că dacă nu suntem vinovaţi, va 
trimite el oaste să mă suie înapoi în Scaun - răspunse 
Barzovie-Vodă. 

— Nu mai e de aşteptat - zise Radu Stoenescu-Balcăzu. 
Sima-Vodă trebuie dat jos înainte de venirea osmalâilor. Pe 
când ajung eu, treaba să fie făcută. 

— Uşor de zis - spuse spătarul - dar cum? 

— Aveţi în vedere barabulele? — întrebă Barzovie-Vodă. 

— Şi pe acestea - răspunse Radu Stoenescu-Balcâzu. E o 
împrejurare de excepţiune, care nu suferă amenare. lnemicii 
ţerăi sunt cu ochii pe noi. Dar să facem câţiva paşi, căci, cu 
iertăciune zic, urechile muiaretor nu sunt făcute spre a auzi 
asemenea lucruri. 

Barzovie-Vodă, spătarul Vulture şi gazda se sculară şi ieşiră 
în curte. La masă rămăsese tăcutul Broanteş şi Cosette. Era 
linişte. De undeva se auzea gângurind o turturică. Cosette 


ridică privirea şi se uită în adâncul ochilor lui Broanteş. 
— O auzi? — suspină ea, şi atinse mâna lui Broanteş cu 
degetele ei lungi, fine, nervoase. Îşi cântă cântecul de iubire... 
În ochii lui Broanteş se aprinseră luminiţe.”Fiţ-ar turturica a 
dracului - gândi el revoltat. la te uită la ce-i stă dumneaei 
capul când ţara arde!”. 


EPISODUL 186 
CONCEDIU MEDICAL PE 7 ZILE 
EPISODUL 187 
PE TEME GENERAL-UMANE (|) 


Pomeneam nu cu mult în urmă despre trei slujnicuţe care 
serveau barabulele la masa boierului Radu Stoenescu-Balcâzu. 
Cetitoriului nu-i va fi scăpat, desigur, că una din ele, ne 
cităm,"cu păr castaniu şi ochi mari, îi aruncă o repede ochire 
boierului Radu”, am încheiat citatul. N-am insista asupra 
acestui fapt minor - căci câte slugi n-au aruncat de-a lungul 
vremurilor priviri semnificative stăpânilor, de care s-a ales 
praful? — dacă el n-ar ascunde o mică dramă. O mică, dar 
sinceră dramă. Slujnica respectivă se numea Măriuca, avea 17 
ani şi era cum nu se poate mai bună, ca un boboc de trandafir 
pe calc de a se deschide, fiind copil din flori. Crescuse printre 
slugi şi cum era o bucurie a nervului optic, de la 15 ani fusese 
luată să îngrijească de odăile boierului, să-i pună acestuia 
cărămizi calde la picioare, să-i aducă dimineaţa şerbet cu apă 
de izvor şi eventualele proţapuri cu  jalbe. Asupra 
mecanismelor socio-economice datorită cărora Măriuca se 
îndrăgostise de urâtul şi calmul boier ne este greu să ne 
pronunţăm, căci de obicei se întâmplă invers. Să fie oare la 
mijloc tendinţa nemărturisită, istoriceşte determinată, de a ieşi 
din limitele clasei sale şi a accede, printr-o căsătorie 
spectaculoasă (căci de o răscoală nici nu putea fi vorba, ca să 
nu mai vorbim de revoluţie) la o condiţie superioară şi la un 
statut social îmbunătăţii? Posibil, deoarece boierul, cum 
spuneam, era urât din cale-afară, nefavorizând la prima vedere 
- O prima vedere groaznică - apariţia firească a unor 


sentimente de dragoste. Sau mai degrabă să fie vorba de unul 
din acele inexplicabile capricii feminine prin care dintr-un 
număr dat de bărbaţi este ales tocmai cel mai pocit, pentru a-l 
complexa şi a-l domina astfel mai bine? Posibil. Cert este că 
Măriuca era topită după Radu Balcâzu şi făcea tot ce e 
omeneşte posibil ca acesta să observe, fără ca să depăşească 
relaţiile stăpân-slugă. Dimineaţa, când se trezea, boierul găsea 
cana cu cea mai limpede şi rece apă de izvor, teancul cu jalbe 
frumos aranjat și netezit pe noptieră, iar proţapurile orânduite 
pe lângă perete. În picioare, la căpătâiul patului, îmbrăcată în 
catrință şi ie din care, inevitabil, rimând, ieşea miros de 
iasomie, Măriuca îl privea cu ochii ei mari, negri şi-l întreba 
şoptit dacă mai are nevoie de ceva. Sigur că avea, fiind singur 
şi burlac, dar de fiecare dată, suind la timp din adâncurile 
fiinţei lui, conştiinţa de clasă îi atrăgea atenția:” Stai liniştit, nu 
te prosti!”. Şi într-adevăr sta liniştit sub plapumă şi nu se 
prostea luând multă apă rece de izvor şi apucându-se de jalbe. 


EPISODUL 188 
PE TEME GENERAL-UMANE (II) 


Dar nu numai prin promptitudinea şi punctualitatea cu care- 
şi trezea dimineaţa stăpânul îşi mărturisea Măriuca sfielnica 
dragoste, ci şi prin alte corvezi zilnice, la care se înhăma cu 
plăcere, doar-doar o băga de seamă boierul focul ce i se 
aprinse în pieptul feciorelnic, dar pietros: ştergea de praf 
cărţile aduse de la Padova de Radu Stoenescu insistând mai 
ales asupra uneia ce în condiţii grafice de excepţie prezenta 
gravuri erotice din antichitatea romană şi pe a cărei ultimă 
pagină boierul îşi notase un rând:” Noi de la Râm ne tragem”, 
peria des hainele lui, lăsând printre ele, la vedere, flori de”nu- 
mă-uita”şi”ce-faci-deseară”, îşi cănea cu tăciune de frasin 
părul şi sprâncenele, fugea în fiecare zi de la conac până la iaz 
şi înapoi să-şi menţină rumeneala din obraji, iar când boierul 
era plecat la vânătoare, se strecura în salon şi apăsa 
fermecată pe clapele clavirului, cu gând să-nveţe singură, ca 
să i-o poată cânta la ziua lui de naştere, de Sfântă Mărie Mică, 
uimindu-l, doina lui preferată:"De-am avea Vodă de treabă”. 
Odată - cea mai fericită zi din viaţa ei Radu Stoenescu a rugat- 


o să-i pună lipitori, căci citise mult; aplecată deasupra spatelui 
alb, vânjos al bărbatului, vedea înfiorată cum lipitorile sug 
sângele boierului. Altădată se rugase, ca boierul să cadă o zi- 
două la pat, să-l poată îngriji, să-i stea la cap şi să-i răcorească 
cu batiste de olandă fierbinţelile frunţii. Insă spre bucuria şi 
nemulţumirea ei amestecate, stăpânul era sănătos ca un taur. 
Gândind cuvântul”taur”, roşise toată. 

Astfel se perpelea tânăra slujnicuţă Măriuca şi poate n-am fi 
pomenit acest fapt care ne-a îndepărtat o clipă de la firul 
poveştii noastre dacă el n-ar ilustra, mutatis-mutandis, 
tendinţa omului de jos de a vrea ceva situat mai sus. 
Extrapolată la scară mai mare, mica, aparent inofensiva 
tendinţă a Măriucăi va provoca peste numai câteva luni o 
substanţială răscoală a ţăranilor din ţinutul Bârladului. 


EPISODUL 189 
ARĂTĂRI DIN CRONICI 


În vreme ce la conacul boierului Radu Stoenescu-Balcâzu se 
punea la cale, precum am văzut, a doua suire în Scaun a lui 
Barzovie-Vodă, Moldova, sub Sima-Vodă, gemea din greu sub 
turci. Ţara era adusă la sapă de lemn şi, din cauza grozavei 
sărăcii, se petrecură întâmplări nemaiauzite care înfiorau 
oamenii. Nici nu dăduse prima brumă a acelei toamne când, 
într-o dimineaţă, căpitanul Başotă şi oştenii lui, care păzeau o 
bucată de hotar, văzură mii de iepuri lihniţi trecând Nistrul 
printr-un vad, spre stepele răsăritene. Un val de lăcuste ce se 
abătu dinspre Nord asupra Ţinutului Sucevei făcu rapid cale- 
ntoarsă, căci n-avu ce să mai pustiască, fiind precedat de un 
val de tătari. Pe cer - semn totdeauna rău, vestind timpuri de 
jale - se ivise o stea cu coadă, ce abia mai târziu va primi 
numele de cometa Halley. La curtea jitnicerului Haralambie 
singura vacă rămasă dintr-o înfloritoare cireadă născu vlăguită 
un vițel cu două capete, prilej deopotrivă de spaimă şi bucurie, 
căci monstrul fu tăiat, având loc un ultim chef. Birurile 
creşteau: pe lângă fumărit, văcărit, albinărit, fu născocit 
doinitul, un bir nou pus pe capul acelora care, ca să-şi mai 
astâmpere amarul, făceau şi cântau doine de jale, de haiducie, 
de înstrăinare. Mulţi luau calea codrilor, dar cum nici pe-acolo 


nu trecea nimeni, luau calea oraşelor, unde cerşeau prin faţa 
hanurilor, a bisericilor, a curților boiereşti. Urzicile, ştevia, 
loboda ajunseseră la preţuri exorbitante. În târgul Vasluiului o 
mulţime flămândă a devorat un car cu măcriş cu tot. În faţa 
unui sat părăsit fu văzută pe la cântători o namilă de lup care, 
cu hăpăituri mari, icnind de poftă, îşi mânca o labă. Hangiţa 
Firuţa, care ţinea hanul din locul numit”La crucea lui Sas”, fu 
trezită în puterea nopţii de înspăimântătoare lovituri în uşa 
cămării unde-şi ţinea ultimele provizii de vin şi mâncare. Fiind 
singură sub plapumă şi crezând că sunt hoţii, cobori la cămară 
abia spre dimineaţă când zgomotele se potoliră şi descoperi în 
jurul butoiului cu moare de varză patru cerbi lopătari beţi turtă 
care, la vederea ei, se îndepărtară pe două cărări, în şir indian, 
spre pădure, boncăluind de mama focului. Ba, colac peste 
pupăză, prin noiembrie dădu un ger năprasnic şi dispărură şi 
sapele de lemn, fiind puse pe foc. 


EPISODUL 190 
CONVERSAŢIA 


În acele vremuri de restrişte şi jale, pe scaunul Moldovei 
stătea aburcat, după cum am pomenit, Sima-Vodă. Printr-o 
avansare implacabilă, obiectivă, sărăcia lucie a tării se 
strecurase încetul cu încetul şi la Curte: covoarele grele, 
roşcate de Buhara se subţiaseră sub pasul celor cu jalbe într- 
atât, încât, din loc în loc, aveau găuri prin care se vedea 
podeaua de lemn mâncat de carii. Perdelele de la ferestre 
fâlfâiau pline de molii în curentul ce se strecura pe sub 
obloanele prost închise. În afara jilţului domnesc, celelalte erau 
descleiate şi desfundate, astfel că nimeni nu mai putea sta la 
taclale cu Vodă decât în picioare. 

Intr-o dimineaţă, trezindu-se ca de obicei mai devreme decât 
tânăra sa Doamnă Ruxăndriţa ce sforăia încetişor alături, Sima- 
Vodă trase de şnurul din dreapta palului, să cheme feciorul din 
casă. Nu se auzi nimic. Vodă se sculă oftând din toţi rărunchii, 
se duse la uşă, o deschise şi se uită la clopoţelul de deasupra 
ei: cineva îi luase limba, putea el să o tot tragă de şnur. 

— Vasâle! — strigă Sima-Vodă. Vasâle, feciorul de casă, 
apăru din odaia de-alături, cu ochii umflaţi de somn, 


împleticindu-se. Arăta ca vai de el, cu un surtuc verzuliu 
ponosit şi cu nişte ițari arnăuţeşti pe care, la genunchi, cândva 
fuseseră brodaţi cu fir negru doi zimbri. Acum, din zimbri nu 
mai rămăsese decât nişte aţă destrămată. 

— Dormi, ai? — făcu Sima-Vodă. Vasâle se uită tâmp la 
Vodă, apoi îşi descleştă cu greutate buzele: 

— Boruncă, Băria-Ta! 

— Ce zici, mă? — nu înţelese Sima-Vodă. 

— Boruncă, Băria-Ta! — repetă Vasâle. Abia acum îşi dădu 
scama Sima-Vodă că feciorul e beat mort. 

— Poruncă, ai? — făcu el şi începu să-i care la palme şi 
pumni, dar curând obosi şi se opri, pentru că Vasâle era cât un 
munte şi nici nu se clintise, ba chiar părea că nici nu se trezise 
din somn în timp ce Vodă asudase pleznindu-l pe unde se 
nimerea. Gâfâind, Vodă se lăsă pe un divan din care ieşeau 
câlţii. 

— De ce bei tu, mă Vasâle? — întrebă el potolit, ştergându-şi 
sudoarea de după ceafa. la şezi tu colea lângă mine. Vasâle se 
aşeză cu grijă. 

— Nu eşti mulţumit de mine? 

— Zise Vodă. Nu trăieşti tu bine acilea? 

— Ba trăiesc, bogdaproste - zise feciorul, brusc trezit. 

— Ţi-am greşit eu cu ceva? — continuă Vodă. Te-am pus la 
cazne? Ţi-am omorât copilaşii? 

— Ba nu, ferească sfântul! — tresări Vasâle. 

— Atunci de ce bei atâta? 

— De bucurie, Măria-Ta - zise repede Vasâle. 


— Măi, măi! — se miră Vodă. Şi mai sunt care beau ca tine? 
— Toată ţara, Măria-Ta! — răspunse Vasâle. Unul nu e treaz! 
— l-auzi!... — făcu Vodă. Inseamnă că n-o duceţi rău. 


— Prost e ăla care zice c-o ducem rău - răspunse feciorul. 

— Bine, mă Vasâle - zise mulţumit Vodă. la colea de la mine 
un galbân să-ţi aduci şi tu aminte... şi se scotoci prin 
buzunarele cămeşoaiei, dar se pare că nu găsi nimic, fiindcă 
scoase mâna goală şi zise cu glas schimbat: cheamă-l pe 
vistiernicul Ximachi! 


EPISODUL 191 


VISTIERIA 


— Vreau să văd vistieria! Zise scurt Vodă de cum apăru 
Ximachi. 

— Cum doreşte Măria-Ta - răspunse înclinându-se vicleanul 
venetic. Pe-aici, rogu-vă. O apucă pe un coridor întortocheat, 
mărginit de uşi. În faţa uneia Vodă se opri. Dinăuntru se 
auzeau chicote, râsete şi-un glas mai gros, hârâit, cântând o 
romanţă turcească, 

„Noaptea când răsare semiluna”. Nervos, recunoscând 
melodia, Sima-Vodă dădu să pună mâna pe clanţă. 

— N-aş sfătui pe Măria-Ta să între - zise-ncet Ximachi. Aici 
stă trimisul Porții, Husain Ramza-Paşa. 

— Aici stă? — şopti Vodă. Păi n-a plecat în toamnă? 

— Nu - răspunse vistiernicul. A zis că mai stă, că-i place la 
noi. 

— Bine, el ca el, da' restu'? — făcu Vodă, arătând cu capul 
spre uşă. 

— Paşa suferă cu şalele - zise Ximachi. l-am trimis două 
slujnice, să-i pună lipitori. Vodă nu mai zise nimic. O luară pe 
nişte scări în jos spre pivniţă. Un şobolan lung, costeliv, le tăie 
calea, se uită la Vodă şi se aruncă în gol. Mirosea pretutindeni 
a mucegai şi a lucru făcut de mântuială. Ajunseră jos şi 
Ximachi îşi ridică anteriul, desprinzând de la brâu o legătură de 
chei. Numără cheile de la dreapta la stânga şi pe-a şaptea o 
scoase din mănunchi şi-o potrivi în broasca unei uşi mici, 
pecetluită cu fier. Descuie uşa şi intră aplecat, urmat de Vodă. 
Pătrunseră într-o odaie scundă, boltită, întunecoasă. De-o 
parte şi de alta, pe lângă pereţi, ochii lui Sima-Vodă desluşiră 
puţini, butoaie, oale mari ceruite, saci cu faină şi tărâţe, 
policioare de lemn pe care se îngrămădeau căni de lut, 
harapnice, hamuri, căciuli vechi desfundate. Din tavan atârnau 
legături de ceapă şi usturoi, mănunchiuri uscate de mărar, 
picioare afumate de porc, hălci de slănină. Ba, pe-o laviţă, 
Vodă zări şi-un mic ghiudem şi-un ardei iute început. 

— Ce-i asta? — întrebă el oprindu-se în mijlocul încăperii. 

— Ce să fie? Vistieria! — răspunse Ximachi. 

— Asta-i vistierie? — făcu Vodă. Asta-i cămară! Banii unde-s? 

— Care bani? — zise calm Ximachi. 

Vodă simţi că e pe cale să audă ceva groaznic. 

— Cum care bani? — răcni el. Banii mei, banii tării! 


— Nu mai există - spuse Ximachi. Tot ce-avem e-aici - şi 
arătă în jur. 

Vodă se clătină, lovind cu capul o legătură de ceapă. 

— Am aici scris totul - mai spuse Ximachi şi-şi sumeţi 
anteriul, scoțând de la brâu un sul din piele de vițel. Vodă îl luă 
şi-l desfăcu. Pe un sfert din sul era o coloană cu cifre deasupra 
căreia scria cu litere mari'leşiri”. Incercă să urmărească 
sumele trecute, dar îşi aduse aminte că nu ştia socoti. li dădu 
sulul înapoi vistiernicului şi se prăbuşi pe un scăunel, 
prinzându-şi capul în palme. Stătu aşa o vreme, cu Ximachi 
alături, în picioare, care nu zicea nimic, respectându-i durerea. 
Într-un târziu, Vodă ridică privirea: 

— Şi nu mai avem nimic, nimic? 

— Mai avem vreo şapte galbeni, pentru drum - răspunse 
Ximachi. Vodă îşi şterse o lacrimă, apoi se ridică încet şi luă de 
pe o policioară un pumnal ruginit. Ximachi tresări: 

— Ce vrei să faci, Măria-Ta? 

Cu paşi şovăitori, Sima-Vodă se îndreptă spre laviţă şi-şi tăie 
o felie de ghiudem. 

— Cine l-a adus? — zise el. 

— Un sol tătar - răspunse uşurat Ximachi. 

— Nu e rău - zise Vodă meşterind. Varza cum a ieşit? — 
adăugă el, arătând spre puţini. 

— Excelent - răspunse vistiernicul. Să v-aduc o bucată? 

— Te rog - spuse Vodă. Ximachi îşi sumeţi anteriul, luă de la 
brâu un pumnal şi tăie dintr-o căpăţâna de la suprafaţă o 
bucată, aducându-i-o lui Vodă. 

— Bine măcar că ne-a ieşit varza - zise acesta. Oare n-am 
putea plăti tributul cu ea? 

— Nu cred - răspunse Ximachi. Am încercat s-aduc vorba pe 
lângă Ramza-Paşa, dar mi-a spus că tot aşa şi-au plătit tributul 
anul acesta şi sârbii, şi sultanului i se-apleacă de-atâta varză: 
Vrea bani peşin. 


EPISODUL 192 
ATACUL 


În seara zilei când Sima-Vodă cobora să vadă vistieria, într- 
un mic cătun căzăcesc din stepa de peste Nistru era mare 


fierbere. Lângă izba atamanului Vasia vreo 40-50 de călăreţi, 
toți bărbaţi în putere ai satului, aşteptau gata încălecaţi, 
mişcând uşor caii. Printre cai, nevestele călăreţilor, fiicele şi 
nurorile lor, cu vaiete lungi, ridicau spre şei copilaşi somnoroşi 
pe care bărbaţii îi luau şi-i sărutau apăsat, de trei ori, pe 
obrăjori, ascunzându-şi tulburarea, căci nu se cuvenea să te- 
arăţi suflet de muiere în asemenea împrejurări, când poate că 
pleci pentru totdeauna. Din toate părţile se auzeau bocete, 
suspine, sfaturi:"Ai grijă, Egoruşka maică, nu te băga tu în faţă 
după cum ţi-e felul, că numai pe tine te am”;”să-mi aduci nişte 
ilice şi vreo caţaveică, că vezi şi tu, numai zdrenţele astea au 
mai rămas pe mine”;"să nu te puie sfântul să te-ncurci cu 
vreuna pe-acolo, c-apoi n-ai ce mai veni acasă'şi altele şi 
altele. Din izbă apărură bătrânul ataman Vasia şi fiul său Petka, 
încălecară şi ieşiră în uliţă. Când ajunseră în mijlocul 
călăreţilor, Vasia ridică mâna. Se făcu linişte, încetă şi 
gânguritul copiilor. Atunci Vasia lăsă mâna să-i cadă şi spuse 
cu temutul său glas:"pavai!”Porniră în trap mărunt, trecând 
pârâul ce trecea pe lângă sat. De ani buni nu mai organizase 
atamanul nicio prădăciune. Stând între femei, mereu cu rachiul 
de secară în mână, bărbaţii se moleşiseră, erau mai mult prin 
şanţuri. Chiar şi el, atamanul, se îngrăşase oleacă, iar alaltăieri 
cu plosca-n pivniţă, simţise o împunsătură adâncă în coşul 
pieptului."”Nu-i a bună, îşi zise bătrânul. Trebuie mişcare”. Şi 
chiar a doua zi adună cazacii şi hotărâră să calce câteva sate 
de pe malul drept al Nistrului, mai ales că era secetă şi secara 
crescuse ca vai de ea. In plus, la anii lui, peste şaizeci, ştia că 
va fi ultima plecare şi trebuia să-l înveţe pe Petka, fiul şi 
urmaşul lui, cum se dă unui sat foc din trei părţi, cum se 
săgetează din goana calului, cum se saltă, din aceeaşi goană, 
femeia în şa fără s-o vătami prea tare şi câte şi mai câte, 
lucruri care nu se pot învăţa şezând pe prispă. 

Pătrunseră în stepă. Bătrânul, călărind în frunte, îşi simţi 
nările înfiorate de aerul proaspăt al serii. Sângele începu să i 
se mişte mai iute, trupul parcă-i întinerea. Se aplecă spre 
oblând, desprinse plosca Şi trase O duşcă 
bună." luuhuuhuuuu!”- strigară din urmă cazacii, văzând gestul 
atamanului, apoi scoaseră şi ei ploştile. Era strict oprit să bei în 
expediţie, dar cum bătrânul ştia că fiecare din voinicii lui ia pe- 
ascuns câte-o ploscă şi-şi moaie gâtlejul ca să-şi dea curaj, nu 


voia să-şi întărâte oamenii şi-şi luase şi el una. Fiind ataman, 
era o ruşine să ai o ploscă mai mică decât supușii tăi, aşa că-şi 
luase o ploscă mai mare decât toate. Galopa din ce în ce mai 
iute. Trebuiau sa treacă Nistrul pe-ntuneric şi la întâia geană 
de lumină să năvălească în primul sat, să-i ia pe oameni din 
somnul cel dulce, când sunt încă buimăciţi. Cerul era înnorat, 
nu se vedea nimic, doar undeva în faţă, spre Moldova, puţin în 
stânga, atamanului i se păru că desluşeşte, printr-o spărtură în 
nori, Găinuşa. Simţi că iapa trage şi ea uşor spre stânga, dar se 
lăsă în voia ei. Din câte nu-l scosese iapa asta! Când o fi să 
moară, o s-o-ngroape creştineşte, cu prohod, cu tot tipicul. 
După o vreme, cam pe la miezul nopţii, tot legând şi dezlegând 
plosca, bătrânului îi veni să cânte. Începu să murmure în barbă 
unul din cântecele dragi. Pe când se chinuia să-şi aducă aminte 
un vers, auzi că şi oamenii lui, în spate, lălăiau încet, legănaţi 
de cai. Atunci bătrânul porni să cânte tare, iar cazacii îl 
întovărăşiră, în canon, umplând întinderea stepei de-o melodie 
divină. Mai merseră vreo două-trei ceasuri şi atamanul, după 
ce aţipise niţel, simţi boarea Nistrului. Îl trecură în tăcere, deşi 
unul din ei, făcut praştie, căzu de pe cal în apă şi-abia îl 
aburcară în şa. Nistrul i se păru atamanului cam mic, dar cu 
seceta asta... în sfârşit, la prima geană de lumină, zări ca prin 
păclă casele unui sat. Aprinseră cu chiu cu vai şomoioagele de 
paie, apoi bătrânul, Clătinându-se maiestuos, se ridică în şa şi 
dădu semnalul de atac. El ochi o casă mai arătoasă, pomi în 
galop chiuind şi, cu destulă precizie pentru starea în care se 
afla, aruncă şomoiogul aprins pe acoperişul de trestie al casei. 
Intoarse iapa şi intră în curte cu sabia scoasă. Din tinda casei 
ţâşni o femeie despletită, grăsuţă, numai în cămaşă. Atamanul 
voi să se repeadă spre ea, dar deodată încremeni. Încremeni şi 
femeia uitându-se la el. 

— Vasia, tu eşti? — bâigui ea. V-aţi şi întors? Apoi, ca printr- 
un vis urât auzi glasul nevestei sale: 

— Unde dracu-ai băut atâta? Tu vezi în ce hal eşti? Porcule! 


Mai târziu, după ce reuşi să stingă focul de pe propria-i casă 
şi de pe altele din jur, bătrânul ataman Vasia îl luă deoparte pe 
fiul său Petka şi-l povăţui: 

— Ai văzut, dragul tatii? Să-ţi fie învăţătură de minte: 
oriunde-ai fi, orice-ai păţi, tu să ai încredere în calul tău, că el 


ştie mai bine decât oricine drumul spre casă. 

Văzând starea vistieriei, Sima-Vodă hotărî că nu mai poate 
rămâne niciun ceas la Curte, dacă voia să-şi scape viaţa şi 
trupul doamnei sale Ruxănariţa. Va fugi la Liov şi va merge, ca 
altădată, la şmecherul acela bătrân, Vladimir Nachmanson, să 
ia bani cu camătă, să strângă oaste şi să se suie iar, a treia sau 
a patra oară, nu-şi aducea bine aminte, pe scaunul Moldovei. 
Luă cei şapte galbeni de la Ximachi, porunci acestuia să trimită 
surugiii, să înhame caii şi, după ce trecu în vârful picioarelor 
prin faţa odăii lui Ramza-Paşa, intră în dormitorul Ruxăndriţei. 
Doamna Moldovei dormea adânc, îmbujorată de cine ştie ce 
vis. În mişcările din acel vis, plapuma îi alunecase devale, 
dezvelind umărul gol şi alb pe care scria măiestru, mărunt, cu 
fier înroşit, cuvintele:”Psihi mu, nu te voi uita niciodată. P. 
Mavrocordat”. Vodă se apropie, îi puse încetişor mâna pe 
celălalt umăr şi-i şopti: 

— Scoală-te, halviţa mea dragă, că trebuie s-o-ntindem. 

Era unul din semnele nesfârşitei gingăşii a lui Vodă de a nu- 
şi numi soţia de două ori la fel, şi-n aceasta era de o 
nemaipomenită inventivitate. În câte feluri nu i se adresase! 
"Hulubaş” , "porumbiţă” , „sceptruleţul meu scump” , "toiegel 
drag” , “sultănică” , “spahiuţa mea” , "fumăritul meu” , 
"tunuleţu' lu’ tata” , "firmănel iubit” , "grânar” , "tribuţel” etc, 
etc. 

— Deja plecăm? — se trezi Ruxăndriţa, întinzându-se 
fermecător. Păi cât ai domnit? 

— Şapte luni, paşalăca lu’ tata - răspunse ruşinat Vodă. 

— Mi-ai făgăduit c-ai să domneşti doi ani - se îmbufnă 
Ruxăndriţa - şi uite unde-ai ajuns: şapte luni! Mai mare 
ruşinea! 

— Lasă, plaiul meu drag, că în cinci săptămâni ne întoarcem 
- spuse Vodă. 

— Mi-ai mai zis aşa - făcu Ruxăndriţa. 

— Poftim? — nu înţelese Vodă. 

— Mi-ai mai zis aşa - repetă Ruxănariţa. Te-ai ramolit de tot. 


— Cum ţi-am zis? 

— Aşa,” plaiul meu drag”. Nu mai ţii minte? 

— Când? — zise Vodă. 

— In toamnă, la Soveja - răspunse Ruxăândriţa. 

— Atunci - şovăi Vodă căutându-şi cuvintele - hai scoală-te, 
ţărişoara mea scumpă, că ne-apucă noaptea. 


EPISODUL 194 
FUGA (II) 


În sfârşit, tânăra domniţă Ruxăndriţa cobori din aşternut şi 
începu să se îmbrace c-o lenevie studiată, prilejuindu-i 
bătrânului Vodă care-o privea pe sub gene câteva amare 
meditaţiuni pe motivul”ubi sunt”. Apoi Ruxăndriţa scoase de 
sub pat o ladă mare, ferecată şi porni să îngrămădească în ea 
rochii, postavuri, şi ace, cearceafurile de pe pat, odicoloane, 
văpsele, bijuterii, cupe, sfeşnicele din cameră. 

— Ce faci, dragă? — zise Vodă uimit. 

— Ce să fac? — răspunse Ruxăndriţa. laca adun, că doară n- 
o să plecăm cu mâna goală! Cine ştie ce matracucă are să vie 
în locul meu, de ce să-i las toate astea ei? 

— Nu e frumos ce faci, sufleţel - spuse Vodă. Nu sunt 
lucrurile talc, sunt ale Curţii. Uită-te la mine: sărac am venit, 
sărac plec. 

— Prost ai fost şi prost eşti - răspunse Ruxăndriţa, sărind în 
picioare pe ladă, să-ndese mai bine lucrurile. Să ştii că fără 
cufărul ăsta nu plec. Mai bine mă las să mă ruşineze osmalăii. 

La auzul acestor vorbe Vodă cedă, îl chemă pe Vasâle, 
feciorul de casă care încă duhnea groaznic a vin, îi porunci s- 
aducă o frânghie, legară cufărul cu ea şi-l scoaseră pe 
fereastră, lăsându-l încet în curte, unde aştepta Ximachi, cu 
rădvanul gata de drum. 

— Plecaţi, Măria-Ta? — făcu feciorul, după ce cobori cufărul. 

— Plecăm, mă Vasâle - zise trist Vodă. Da’ poate ne-om 
întoarce. Tu iartă-mă dacă vreodată ţi-am greşit cu ceva. 

— Ce vorbe-s astea? — răspunse Vasâle, scoțând o ploscă 
din sân. Eu, pot pentru ca să zic, n-am avut Vodă, am avut 
prietin. Patru domni am schimbat de când slujesc aici şi cu 
dumneata al cincilea, da’ cu toți m-am înţeles, am fost ca fraţii. 


La mine, Măria-Ta, cine-a fost om cu mine, am fost Domn cu el, 
aşa să ştiţi. Nu trageţi un gât? 

— Nu Vasâle, mulţumesc - răspunse Vodă. la-o tu înainte cu 
Doamna, să nu se prindă turcul că plecăm. 

— Poftiţi, Doamnă - se înclină Vasâle, lăsând-o pe 
Ruxăndriţa s-o ia înainte. 

Vodă mai aruncă o privire camerei lor dragi de culcare, îşi 
făcu cruce şi ieşi şi el pe coridor. Trecu în vârful picioarelor prin 
fața camerei lui Ramza-Paşa de unde se auzeau continuu 
chicoteli înăbuşite, vru să dea coltul spre scări, dar deodată se 
auzi strigat din spate: 

— Bă, băiet, ia vino-ncoace! Sima-Vodă se întoarse şi 
recunoscu capul ciufulit, mahmur al lui Ramza-Paşa. Se apropie 
cu frică, oprindu-se în faţa uşii întredeschise. 

— Care eşti tu, bă? — făcu turcul. Era în cămeşoaia de 
noapte şi avea ochii împăienjeniţi de băutură. 

— Sunt Vodă, Luminăţia-Ta - răspunse Sima-Vodă silindu-se 
a zâmbi. 

— Care Vodă? — zise turcul. 

— Sima-Vodă - răspunse Sima-Vodă. 

— A, da! — păru să-şi amintească osmalâul. Da’ unde-ai 
pornit aşa devreme? 

— După biruri, Luminăţia-Ta - răspunse Sima-Vodă. 

— Bine faci - zise turcul. Da’ ia spune-mi - cobori el glasul şi, 
pe neaşteptate, îi trase complice cu ochiul - n-ai să-mi dai doi 
galbeni până-n iarnă? 

„Arzăte-ar focul veşnic pe tine şi pe cine te-a adus în 
Europa”, gândi Sima-Vodă scotocindu-se în sân."Mi-au mai 
rămas cinci”, îi dădu doi galbeni turcului şi-apoi cobori în curte. 
Sui cătrănit de mânie în caleaşcă, unde-l aşteptau Ruxănariţa 
şi Ximachi. Surugiul dădu bici cailor. Rămas în mijlocul curții, 
cu plosca în mână. 

Vasâle se simţi brusc înduioşat şi strigă gâtuit în urma 
caleştii ce ieşea prin poarta din dos: 

— Băria-Ta, dacă e cumva, ceva, noi... să ştiţi... la o adică... 
noi... oricând... suntem aici!... 

VESTEA 


Cu toate că Sima-Vodă părăsise în mare taină Curtea, la 
plecarea lui nefiind martor decât Vasâle feciorul care după 
aceea adormise buştean, vestea fugii domnului se-nfiripă 
undeva în aer, apoi cobori pe ulițele leşului, dădu coltul câtorva 
case boiereşti cu obloanele închise, fu împinsă de vânt până la 
Podul Leoaie, de care se izbi şi se-ntoarse înapoi spre 
Mitropolie, încreţind o clipă, în trecerea ei joasă, oglinda unei 
bălti mari adunate de ploaie în Sărărie, apoi se strecură pe sub 
uşă în hanul jupânului lani, din marginea Socolei. Primul ce o 
auzi fu un surugiu căruia, de când se instituise birul numit 
călărit, îi luaseră turcii caii. Surugiul era poreclit Dutin, 
deoarece orice spunea, obişnuia să adauge fără răutate către 
celălalt şi-un”Du-te-n...”, care-n moldoveneşte suna”Du-ti- 
n..."La auzul veştii, surugiul ridică de pe masă capul toropit de 
băutură şi strigă spre tejghea: 

— Măi, jupâne, du-ti-n... şi mai adi o ulcici di’ vin, c-a fugit 
Vodă, măi! 

— Ce spui tu, bre Dutin? — sări grecul de după tejghea şi se 
scurse la masa surugiului. A fugit Vodă? De unde ştii? 

— lca ştiu, du-ti-n... — zise surugiul. 

— Să-ţi fie gura aurită, bre - răspunse lani şi fugi după vin. 

Vestea se lăţi. Peste vreun ceas, la poarta casei vel- 
comisului 

Agache Natriul bătu cu înfrigurare sărdariul Basile Neaoşul. 
Recunoscându-l, sluga îi deschise şi sărdariul sui în goană 
scările, năvălind în odăile din spate ale gazdei. 

— Scoală, vel-comise - strigă sărdariul de cum dădu cu ochii 
de Agache - c-a venit şi vremea noastră! A fugit Sima-Vodă! 

— Ce vorbeşti?! — făcu năucit vel-comisul. Unde-a fugit? 

— Nu ştiu - răspunse sărdariul - că-n leşi nu mai e! 

— Da” tu de unde ştii? — întrebă prudent Agache. 

— Ei, de unde? Urlă târgu', dom'le! 

— Stai încet - făcu vel-comisul. S-ar putea să se fi dus la 
turci şi-ntr-o săptămână-i înapoi. Să nu ne bucurăm degeaba. 

— Nu-i la turci, că şi ei îl caută! — zise Natriul. Se spune c-ar 
fi apucat-o spre Soroca, la moscali. 

— Dacă s-a dus la moscali, e bine, înseamnă că nu mai avea 
niciun ban şi nu se-ntoarce curând, că nici ăia n-au. Mulţumesc 
Domnului c-am ajuns s-o trăiesc şi p-asta! Bun! Acum să ne 


punem pe treabă! 

— Ce vrei să faci? — întrebă sărdariul. 

— Începutul trebuie făcut chiar aici în casă, la mine. 

— llinco! — strigă vel-comisul. Apăru o slujnică. Du-te şi 
cheamă-le aici, în minuta aceasta, pe nevastă-mea şi pe 
soacră-mea! — porunci Agache. 

După o vreme, în odaie intrară, cu o clară expresie de 
nelinişte pe chip, două femei. Amândouă n-arătau rău. Mai ales 
nevasta vel-comisului, tinerică bine, se vedea cât colo că e 
făcută să calce pe delături. Dar nici maică-sa nu era de 
lepădat. Vel-comisul se opri în faţa lor. 

— Uite ce e, dragele mele - începu el grav. Până a fost Sima- 
Vodă aţi făcut ce-aţi vrut. Acuma Sima-Vodă nu mai e. Dacă vă 
mai prind vreodată că umblaţi lela cum făceaţi când era Sima- 
Vodă, vă crăp capul, întâi ţie, apoi dumneaei! S-a-nţeles! 

— Da - murmură soacra. 

— Gata, plecaţi la gherghef! — le expedie vel-comisul, apoi 
se-ntoarse către sărdar: 

— Cu ele am terminat. Să mergem acum mai jos, la slugi, că 
şi astea şi-o luaseră în cap. 

În vremea când vestea fugii lui Sima-Vodă se preumbla pe 
ulițele târgului, dinspre sud, trecând lunca Bârladului, se 
apropiau de leşi Barzovie-Vodă, spătarul Vulture, rapsodul 
Broanteş şi ţigăncuşa Cosette însoţiţi de boierul Radu 
Stoenescu-Balcâzu şi de-un pâlc de slujitori calări ai acestuia. 
Veneau în două căruţe cu coviltir, ca şi cum ar fi negustori, iar 
în a treia aveau ascunşi sub boarfe zece desagi cu barabule. 
Gândul lor era să pătrundă în leşi, să nu precupeţească niciun 
efort pentru a face să pătrundă o traistă cu barabule fierte la 
Husain Ramza-Paşa, vestindu-l totodată că Barzovie e în târg şi 
că mai are multe barabule de-astea, şi-apoi s-aştepte ce-o da 
Domnul. La trei-patru poşte de Cetatea de Scaun, pe dealul 
numit”Strungăreaţă”, nu departe de locul unde astăzi e o 
cochetă şi meritată Fabrica de azbociment, vestea le ieşi în 
întâmpinare. Drumetii poposiră imediat şi ridicară cortul, 


aşezându-se la sfat. După vreun ceas şi mai bine, hotărâră să 
trimită doi slujitori înainte la leşi, să vadă dacă zvonul e 
adevărat, iară dacă el se adeverea, să-ncerce să afle cum ar 
privi boierii pământeni o a doua venire în Scaun a lui Barzovie- 
Vodă. Zis şi făcut: slujitorii încălecară şi a doua zi dimineaţă, 
spătarul Vulture şi Cosette, ieşind să se spele puţin la un pârâu 
ce curgea pe sub deal, îi şi zăriră pe cei doi întorcându-se dar 
nu singuri, ci însoţiţi de un întreg alai boieresc. Spătarul 
Vulture fugi la cort şi-l trezi pe Barzovie: 

— Măria-Ta, vin boierii! 

— Să între! Spuse Barzovie, stăpânindu-şi cu greu calmul. 
Boierii intrară unul câte unul pe sub perdelele cortului 
aliniindu-se în faţa lui Vodă. Acesta îi recunoscu fără greutate: 
venerabilul vel-logofăt Samoilă, cel care zisese despre el, 
Barzovie, după ce fusese mazilit, că e un bou; hatmanul 
Scorbură, ce-l făcuse în faţa slugilor'ciumete”; mitropolitul 
Nazazarie Iscariotul, care-l afurisise în Vinerea Mare numindu-i 
Antihrist; paharnicul Surdu, ce-i pusese ardei iute în vin; vel- 
postelnicul Gherman, ce-i schimbase iapa, şi alţii şi alţii. 

— Bine v-am găsit, boieri! — zise Barzovie, stând în picioare. 

— Să ne trăieşti întru mulţi ani, Măria-Ta! — strigară 
învălmăşit toţi. 

— Şi ce treburi v-aduc la mine, boieri, de-aţi bătut atâta cale 
pe zăpuşeala asta? — întrebă Barzovie-Vodă. 

Venerabilul Samoilă făcu un pas înainte şi dădu să deschidă 
gura, dar atunci Vodă spuse cu blândeţe: 

— Da’ de ce staţi în picioare? Luaţi loc, vă rog. Staţi în 
genunchi. 

Boierii se uitară neliniştiţi unii la alţii, apoi îngenuncheară. 

— V-ascult - spuse Barzovie-Vodă. 

— Măria-Ta - zise venerabilul Samoilă - mă ştii că n-am 
vorbă lungă. Vremurile sunt grele. Suntem acuma o turmă fără 
păstor şi zice-o vorbă de-a noastră: o turmă fără păstor e ca o 
stână fără câini. Una peste alta, noi te vrem, Măria-Ta! 

— Voi? — făcu mirat Vodă. Voi, mă?! 

— Noi ca noi - răspunse Samoilă - da’ te vrea tara. 

— Da’ pe mine m-aţi întrebat dacă vreau tara asta? — ridică 
brusc glasul Vodă. Pe mine, când m-aţi alungat, m-aţi întrebat 
dacă vreau să mă duc în altă ţară? 

— Măria-Ta - se plecă la urechea lui Barzovie spătarul 


Vulture, văzând înflăcărarea nelalocul ei a domnului - n-o lua 
chiar aşa... Ţara e mică, dar dorinţa ei e mare... Şezi şi matale 
mai blând... 

— Să ştiţi, dragii mei - zise Barzovie-Vodă către boieri - că 
mi-ar fi foarte uşor să vă iau capetele. 

— Te credem, Măria-Ta! — încuviinţară boierii. 

— N-aş avea a face decât un semn - continuă Barzovie - şi 
oricare din slujitorii de-aici cu mare drag şi-ar vâri sabia în 
trupurile voastre, zburătăcindu-vă sufletele şi trimiţându-le să 
vâslească spre ceruri. 

— Deşi poate că nu-i clipa cea mai potrivită pentru aceasta - 
spuse cu umilinţă mitropolitul Nazazarie - nu mă pot opri, 
Măria-Ta, să nu fiu adânc mişcat de vedenia sufletelor noastre 
vâslind ca un şir de netrebnici cocori spre ceruri. Şi cred - 
întoarse capul mitropolitul - că, zicând acestea, sunt în 
asentimentul tuturor. 

— Aşa e, aşa el — întăriră boierii. 

— Mulţumesc - le tăie Vodă vorbăraia. Să venim la ale 
noastre. Atunci, înainte de a fi mazilit, care din voi mi-a mânijit 
cărţile cu dohot? Boierii se uitară întrebător unii la alţii. 

— Măria-Ta - se plecă din nou la urechea lui Vodă spătarul 
Vulture - lasă asta acum... Îl prinzi dumneata p'ormă. 

— Măria-Ta - grăi venerabilul vel-logofăt Samoilă - dac-aş şti 
cine-a făcut nemernicia aceea, ţi l-aş spune. Nici mie nu-mi 
plac asemenea lucruri. O carte, oricât de proastă, nu se unge 
cu dohot, ci nu se citeşte. Eu cred c-aici a fost mâna turcului. 

— Mai mult ca sigur - se auzi vocea subţirică a paharnicului 
Surdu, cel cu un singur ochi, unic în felul său, de culoare roşie. 
L-am auzit eu pe Ramza-Paşa cerând atunci o căldare cu 
dohot. 

— Ramza-Paşa mai e în leşi? — întrebă Vodă. 

— Mai - răspunse venerabilul Samoilă - şi dacă Măria-Ta vrei 
să ne fii domn, întâi gândeşte-te ce să-i spui şi să-i dai turcului, 
apoi gândeşte-te, rogu-te, şi la ciolanele noastre, că eu am 
înţepenit de tot stând aşa. Ori taie-ne, ori scoală-ne, numai nu 


ne ţine în halu' ăsta. 

— Bine, sculaţi-vă - zise Barzovie. la spuneţi-mi, cum e ţara 
acum? 

— Cum ai lăsat-o - răspunse Samoilă ridicându-se. Săracă şi 
vesela. 

— Poporul? 

— Poporu-i la ţară, habar n-are. 

— Turcii? 

— Turcii ştiu, da' ce să facă? Asta au vrut, asta au. 

— Fumăritul? 

— Slab de tot - răspunse Samoilă. Din trei case numai una 
fumegă. 

— Văcăritul? 

— Vai de mama lui! Te sperii când îl vezi. 

— Lăcustele? 

— Da, mai avem, da' şi ele mai mult pleacă decât vin. 

Vodă căzu pe gânduri. După o vreme ridică mândru-i cap şi 
spuse: 

— Bine, primesc. 

Boierii răsuflară întru mulți ani Măria-Ta uşuraţi. 

Alaiul domnesc al lui Barzovie-Vodă pătrunse în leşi în 
duminica Floriilor, dimineaţa. Era o zi cu soare şi prostimea, cu 
mic cu mare, cu grec, cu turc, se bulucise pe uliţe, să vază noul 
Domn. În frunte, cuprins de-o firească emoție, mergea 
Barzovie, călare pe un admirabil armăsar pag, făcut lui cadou 
de vel-postelnicul Gherman ca Vodă să uite treaba cu iapa. 
După Vodă, călărind în dreapta şi-n stânga lui, puţin mai în 
spate, veneau spătarul Vulture, rapsodul Broanteş, ţigăncuşa 
Cosette, boierul Radu Stoenescu-Balcâzu, apoi ceilalţi boieri de 
rang. În spatele alaiului alerga un numeros public de copii şi 
slujitori pedeştri. Când Vodă ajungea în dreptul lor, oamenii de 
pe margine se descopereau, fluturau mâinile sau îşi făceau 
cruce. Câţiva slujitori răzleţiţi în mulţime începură să strige”Să 
ne trăiască Barzovie-Vodă!"dar fură repede acoperiţi de un 
grup compact de negustori turci din Piaţa Mare care 


strigau”"Cafe avem! Cafe avem!”. Barzovie le răspundea 
tuturor binevoitor, înclinând uşor capul. La un moment dat îşi 
opri armăsarul în dreptul unui răzăş bătrân, cu plete albe 
curgându-i pe umăr. 

— la zi, moşule, merge treaba? — întrebă Vodă zâmbind. 

— Aud? — făcu buimăcit moşneagul, care era niţel surd de-o 
ureche. 

— Treaba! — strigă Vodă şi făcu un gest care imita săpatul. 
Merge treaba? 

— Merge, merge! — se dumeri moşneagul. 

— Foarte bine, bravo! — zise Vodă dând pinteni armăsarului. 

După ce alaiul se pierdu spre palat, moşneagul se întoarse 
spre un târgoveţ înalt şi somnoros ce stătea lângă el: 

— Cine-a fost ăsta, bre? 

— Ăsta? Vodă! 

— Vodă! — făcu răzăşul. Păi nu era mai bătrân? 

— Ala era altul - răspunse târgoveţul. 

— l-auzi! — se minună moşneagul. Şi ăsta cine-i? 

— Cine să fie? Vodă! 

— Bine, bine, da' cum îl cheamă? 

— Barnovschie sau Barzovschie, nu mai ştiu bine - răspunse 
târgoveţul. 

— Păi ăsta n-a mai fost domn o dată? — întrebă moşneagul. 

— A fost, da’ l-au mazilit. 

— Săracu' om - medită moşneagul - ce-o fi fost atunci în 
sufletul lui! Bine că l-au pus la loc. Copii are? 

— De unde vrei să ştiu cu, bre? Ce, eu sunt boier, să stau cu 
el la masă? — se supără târgoveţul. 

— Aşa e, că nu prea arăţi a boier - zise moşneagul. Da' ia 
ascultă, nu vrei să cumperi nişte ceapă? Am ceapă roşie, de la 
Soroca. 

— Vezi-ţi, omule, de treabă - făcu târgoveţul şi se depărtă. 

Răzăşul privi ce privi în urma lui, apoi murmură: 

— Cum se schimbă Vodă, cum nu vă mai place cepşoara 
mea. Las’ c-o să ajungeţi voi să plângeţi şi după arpagic, fi-v-ar 
neamu' de râs să vă fie! 


EPISODUL 199 


LA PALAT 


Pe cât se apropia de curtea domnească, pe atât lui Barzovie 
i se strângea inima: cum îl va primi oare Ramza-Paşa? Va 
încuviinţa el această a doua suire în Scaun? E drept ca doi 
boieri trimişi înainte ca să iscodească ce gândeşte turcul se- 
ntorseseră cu vestea că Barzovie e binevenit, dar niciodată nu 
se putea şti ce se-ascunde în dosul vorbelor unui paşă. Dacă 
totul nu-i decât o cursă, iar Sima-Vodă stătea ascuns în vreo 
cămară, aşteptând cu un rânjet să vadă comedia întoarcerii? In 
sfârşit, alaiul pătrunse în curtea interioară a palatului, unde o 
gardă de ieniceri bătrâni se trezi din moţăială şi, la răcnetul 
unui başbuzuc, încremeni smirnă. În capul scărilor se ivi 
Ramza-Paşa, în costumul său de gală, cu iatagan cu eşarfa. 
Barzovie descălecă şi merse spre el. 

— Bine te-ai întors în locul câinelui acela de Sima-Vodă - zise 
turcul şi fie ca razele semilunii să lumineze cât mai mult firavul 
tău creştet. 

— Cu bucurie m-arăt în faţa Înălţimii-Tale şi fie ca razele 
semilunii să-şi arunce binefăcătoarea lumină nu numai asupra 
netrebnicului meu cap, ci asupra întregii bietei țări a Moldovei 
- răspunse Barzovie-Vodă. 

— Aşa să fie - zise Ramza-Paşa. Să mergem să-ţi dau 
firmanul. Intrară în palat şi-n încăperea permanent rezervată 
oaspeţilor turci Ramza-Paşa scoase dintr-un teanc un firman în 
alb pe care se aşeză la masă să-l completeze. 

— Numele şi prenumele - zise turcul. 

— Barzovie Petre - răspunse Vodă. 

— Vârsta? 

— 53. 

— A câta domnie? 

— A doua - răspunse Barzovie. 

— De ce-ai fost mazilit prima oară? 

— Nu ştiu - zise Barzovie. 

Ramza-Paşa ridică ochii de pe firman: 

Nu pot scrie asta. Trebuie să fi fost o cauză. Ai plătit tributul? 

— Până la ultimul şfanţ - răspunse Vodă. 

— Te-ai înţeles cumva împotriva Porții cu leşii, cu moscalii? 

— Nici pomeneală de-aşa ceva! — zise Barzovie. 

— Atunci ce să fi fost? — medită turcul, rozând un capăt al 
penei. Când zici c-ai fost mazilit? 


— Anul trecut, în octombrie - răspunse Vodă. 

Turcul socoti ceva pe degete, apoi spuse: 

— Ai dreptate, n-ai făcut nimic. Ai fost mazilit preventiv. Din 
cinci în cinci ani, în fiecare octombrie, facem maziliri dintr- 
astea. Ai avut ghinion dar bine că te-ai întors. Semne 
particulare? 

— N-am - zise Barzovie. 

— Eşti cam gras - îl cântări turcul din priviri. Să mai slăbeşti. 
Uite scriu aici că eşti subţire. La vară, când vii la Poartă, să n- 
avem discuţii. Puteam scrie că eşti chior. S-a-nţeles? 

— Intru totul - răspunse Vodă. 

— Bine. Semnează aici şi domnie uşoară - zise turcul. 

Barzovie se aplecă şi semnă. 

— Firmanul rămâne la noi - spuse Ramza-Paşa și dădu să 
iasă, dar în uşă se opri: Auzi, n-ai cumva să-mi dai doi galbeni 
până la anu’? 

Barzovie se scotoci în sân, scoase o pungă şi i-o întinse. 

— Luaţi-o pe toată şi s-o folosiţi sănătos. 

— Eşti cu adevărat un domn. O să ţin minte - spuse Ramza- 
Paşa şi ieşi. 

Aşa începu a doua domnie a lui Barzovie-Vodă. 


EPISODUL 200 
OSPĂŢ OFICIAL 


Cu prilejul apariţiei celui de-al douăsutelea episod al 
romanului foileton”O sută de ani de zile la Porţile Orientului”, 
în saloanele casei”Ars Amatoria”autorii serialului au organizat 
o masă festivă în cinstea tuturor persoanelor care i-au ajutat să 
ducă până aici această frumoasă, dar nu scutită de dificultăţi 
întreprindere epică. Au participat: Barzovie-Vodă, Sima-Vodă şi 
soţia sa Ruxăndriţa, sultanul Beşiktaş Mehmet Hamza şi viziriul 
său, spătarul Vulture, Hantătar cel Tânăr şi sora sa Huruzuma, 
călugării Metodiu şi lovănuţ, rapsodul Broanteş, ţigăncuşa 
Cosette, vistiernicul Ximachi, Husain Ramza-Paşa, bi-vel- 
vornicul Drăguțescu şi jupâneasa lui Păulina, vel-logofătul 
Samoilă şi ciudata lui fiică, medelnicerul Bucşe, vel-comisul 
Agache  Natriul, sărdariul Basile Neaoşu zis şi Urechilă, 
mitropolitul Nazazarie  Iscariotul, hatmanul  Scorbură, 


paharnicul Surdu, armaşul Abăluţă, vel-postelnicul Gherman, 
căpitanii Juravcu, Spoicu şi Başotă, vornicul Prişcu, jitnicerul 
Haralambie, vel-spornicul Tartore, cazangiul Ilie, datornicul 
Stredie, Mitru Cobzaru, glumeţul Petrică, ţiganii Borşu şi 
Fekete, bărbierul Luigi şi doctorul Lemberg, şarlatanul Roger, 
povestitorii Parnasie, Surduc, Cancioc şi Stejeran cu hangiţa 
Stăniloaia şi homunculul Buhuş, straja Dărăban, fraţii haiduci 
Stănciulescu Petre şi Demeter, grupul de oaspeţi polonezi 
format din doamna Potoţki, pan Bijinski, Malgorzata, Zbignew 
şi hangiul din Przemysl, atamanul Vasia şi cazacii lui, 
lipoveanul Covaliov cu micuța Ştiuci, grecul corăbier lanis, 
venețienii Tresoro, Peleto, Toto, signora Maxima, surorile 
Acetosa, senzuala Amada, răzăşul din Soroca, feciorul 

Vasâle şi alte şi alte siluete nedesluşite ce s-au conturat o 
clipă, trecătoare, pe pânza poveştii. Tuturor personajelor li s-a 
înmânat Diploma de Onoare”Ars Amatoria”şi certificate de 
atestare literară cu eşarfa. Barzovie-Vodă, Metodiu, pan 
Bijinski, ţigăncuşa Cosette şi Stănciulescu Demeter, în cuvinte 
puţine, dar simţite, au toastat în cinstea autorilor, urându-le 
viaţă lungă şi puterea de a termina acest serial. A urmat un 
scurt, dar reuşit program artistic susţinut de grupul de cadâne 
din episoadele 37-40 şi de ursul din episodul 30. 

Ospăţul a decurs într-o atmosferă de caldă voie bună. 


EPISODUL 201 
ROMA 


Roma! Simpla rostire a acestui nume, ce începe cu rostirea 
amenințătoare a”r”-ului şi se sfârşeşte domol, dulce-senzual, 
ca o mângâiere, provoacă fiori oricărui povestitor de bună 
credinţă. Căci dacă e adevărat - şi este - că toate drumurile 
duc la Roma, atunci cu necesitate şi firele epice ale unei 
povestiri tradiţionale (care nu e decât o oglindă purtată de-a 
lungul unui drum) vor duce acolo, însoţind oglinda ce urmează 
drumul. Ştiam, aşadar, că vom ajunge aici, dar, o dată ajunşi, 
emoția noastră, e mai mică. Şi cum oare n-am fi fost tulburaţi 
când în această frumoasă urbe sau, mă rog, prin împrejurimi, 
au fost - luăm numai câteva nume, la întâmplare - lichidaţi 
Seneca, Britanicus, Decimus lulius Silanus, Rubellius Plautus, 


Faustus Cornelius, Sulla Felix, Paetus Thrasea, Domitius 
Corbulo, Annius Pollio, lulius Caesar, Agrippina, Aldo Morro? 
Cum să nu simţi un nod în gât când aruncând în treacăt o 
privire prin uşa deschisă a unei biserici de pe o străduță ca 
oricare alta dând din via Cavour, zăreşti deodată pe Moise al 
lui Michelangelo, iar alături de statuie pe Fellini desenând ceva 
într-un carneţel? Şi-apoi Collosseum-ul, Via Appia, Capela 
Sixtină,” Stadio Olimpico”, Roma-Napoli l-I, Cinecitta, Claudia 
Cardinale, etc. Etc. Cum se vor descurca bunii noştri călugări 
moldoveni, chit că se află în secolul al XVII-lea, printre atâtea 
capodopere şi crime? Dar să nu anticipăm. 

Metodiu şi lovănuţ intrară în Roma pe la prânz. Spre 
deosebire de majoritatea clişeelor literare care în momentul 
când prezintă intrarea unor personaje în Cetatea Eternă 
zugrăvesc o vreme frumoasă, cu cer senin şi soare puternic, 
acum ploua mărunt, câineşte, ploaie mocănească, ce te 
pătrundea până la os. Călugării intrară în oraş prin Porta 
Capenna. Mergeau repejor, zgribuliţi, cu capetele plecate. 
Ocolind o băltoacă, Metodiu ridică privirea și zări la câţiva paşi 
în faţa lor, venind din direcţie opusă, alţi doi călugări. Îşi dădu 
imediat scama după îmbrăcăminte, nu fără o uşoară tresărire, 
că sunt iezuiţi. lezuiţii îi zăriră şi ei şi, tresărind puternic, îşi 
dădură scama că sunt ortodocşi. Se apropiară unii de alţii cu 
prudenţa şi îndârjirea care transformaseră biserica creştină 
într-o instituţie bicefală, cu creierul într-o parte şi ideile într- 
alta. Unul din iezuiţi, mai tinerel, avea faţa ciupită de asceză. 
Când se-ncrucişară, iezuiţii salutară cu tărie: 

— Ad majorem gloriam Dei! 

Metodiu şovăi o clipă, apoi găsi compromisul retoric salvator: 

— În veci, amen! 


EPISODUL 202 
PAPA 


În vremea când se petrec întâmplările din această istorisire, 
pe scaunul pontifical odihnea Papa Grigorie al XV-lea. Se 
născuse într-o familie săracă din împrejurimile Romei, fiind - 
cifră semnificativă - al şaptelea copil al potcovarului Giusto şi- 
al soţiei sale Margarita. Marea epidemie cabalină din 1563- 


1565 l-a adus pe potcovar la sapă de lemn, aşa că micul Pietro 
va fi dat fără prea multe regrete, încă de la cinci ani, unei 
mănăstiri franciscane din apropiere. Copilul, slăbuţ, palid, cu 
păr castaniu cârlionţat, înainte de a se învăţa cu rigorile vieţii 
monahale şi-ale gramaticii latine (va păstra de-a lungul întregii 
sale vieţi o uşoară aversiune pentru prepoziţiile cu cazul 
ablativ) învaţă să vorbească cu păsările, gâzele şi celelalte 
blânde animale din grădina mănăstirii, asemeni întemeietorului 
ordinului ce-i veghea creşterea. Urcă, 'nalt şi uscăţiv, treptele 
ierarhice ale ordinului, făcându-se repede remarcat prin 
lucrările sale timpurii, singurele de altfel, modele de 
demonstraţie scolastică  lecturabile şi astăzi: De fonte 
miserianum (Despre izvorul nenorocirilor), identificat a fi 
stomacul, nesăţioasa poftă de mâncare, şi Querimonia 
serpentis (Tânguirea şarpelui), prima încercare - timidă, e 
drept - de a reabilita întrucâtva în dogmatica creştină 
imaginea şarpelui, nu a celui biblic, bineînţeles, ci a celui de 
casă (Natrix Natrix), văzut ca un appendix terrae. Un ulcer 
contractat în timpul unei misiuni de creştinare în Numidia 
imprimară fetei sale un aer de perpetuă suferinţă, aşa că 
alegerea sa în fruntea bisericii catolice la sinodul din 1621 nu 
miră pe nimeni. Cu excepţia unei singure iniţiative despre care 
vom vorbi mai încolo, a fost un papă foarte liniştit. Gurile rele 
calvine îl porecliseră”Assonnato”(Somnorosul). Îi plăcea să se 
plimbe îndelung prin grădinile Vaticanului şi putea fi deseori 
văzut aplecat asupra florilor, murmurând formule numai de el 
ştiute către vreun bondar năucit de sapientia himenopteră a 
bătrânului. N-avea un instinct artistic deosebit ca înaintaşii săi 
Nicolae al V-lea, Sixtus al IV-lea, sau Leo al X-lea, vertijul de 
culori din Capela Sixtină provocându-i, de pildă, doar o 
persistentă migrenă. Un părinte însărcinat cu ştergerea 
prafului l-a descoperit sforăind în inestimabila bibliotecă. 
Compensa însă totul printr-un amestec excepţional dozat de 
viclenie şi seninătate, cum, vorbind de personalităţile laice ale 
lumii, numai la Churchill am mai întâlnit. 


EPISODUL 203 


ÎN GRAIUL SFÂNTULUI FRANCISC 


La ora când se petrecea această parte a poveştii noastre, 
papa Grigorie al XV-lea se plimba cufundat în gânduri pe una 
din aleile înverzite din spatele catedralei Sf. Petru. De 
fapt,"cufundat în gânduri”nu e poate cea mai nimerită 
expresie; nu gândurile încercau blândul creier al acestui om 
potrivit de statură, cu păr rar, cu nas mic, răsucit ştrengăreşte 
spre cer, ci aburoase reverii ce se apropiau uşor de pragul 
somnului. O tufă de coacăze în care se împiedică, fiind gata să 
se răstoarne, îi atrase atenţia sfântului părinte că părăsise fără 
să vrea cărarea şi că e pe cale s-aţipească. Se-aşeză pe o 
bancă de marmură şi-şi frecă încet cu podul palmei ochii 
obosiţi, căprui. Dintr-un Fraxinus excelsior pogori în zbor frânt 
un sticlele şi i se aşeză pe un genunche, ciripind. Papa îl 
mângâie pe cap şi pe spate, îşi ţuguie buzele şi scoase, câteva 
sunete asemănătoare cu ale micii pasări colorate din faţă. 
Sticletele ascultă atent, cu capul într-o parte, apoi începu să 
cânte. Când termină, faţa sfântului părinte se întunecă: 

— Cardinalul Massari, vasăzică... — murmură el şi în ochi i se 
aprinseră două luminiţe de ură. 

Sticletele încuviinţă. Papa scoase dintr-un buzunar al sutanei 
albe un pumn de seminţe de cânepă pe care sticletele le 
ciuguli mulţumit. Apoi sfântul părinte fluieră amănunţit preţ de 
câteva minute, după care sticletele le ciripi o dată scurt semn 
c-a înţeles şi-şi luă zborul. Papa părea acum mai treaz ca 
oricând. Se uită spre coroana lui Fraxinus excelsior să vadă 
dacă mai aşteaptă cineva şi zări un porumbel călător şi un 
corb. Ugui, chemă porumbelul la el. Porumbelul era plin de praf 
şi părea foarte obosit. De piciorul stâng avea prins cu două 
ineluşe un sul mic de piele. Papa desfăcu sulul, scoase din el o 
foită de pergament şi se adânci în lectură, nu înainte de a-i 
lăsa înaripatului sol, alături, pe bancă, o mână de boabe de 
grâu. După ce citi, sfântul părinte scoase de la brâu o călimară 
şi-un capăt de pană şi scrise pe verso-ul pergamentului”De 
acord”. Se gândi puţin, apoi adăugă:"Fără milă”. Semnă şi 
întări cele scrise cu sigiliul inelului ce-l purta pe arătătorul 
mâinii drepte, împături foiţa în piele şi prinse sulul înapoi la 
picior. Mai ugui puţin cu porumbelul cât timp acesta ciuguli 
grâul, apoi îi dădu drumul. Uitându-se în dreapta şi-n stânga, 
papa croncăni uşurel, cu o expresie de veselie pe chip, 
chemând corbul. De cum veni şi i se aşeză în poală, corbul 


începu să croncăne de mama focului, arătând spre răsărit. 
Papa prinse a râde, apoi scoase de sub sutană o bucată de 
caşcaval. Corbul o luă în cioc, croncăni ceva mai domolit şi 
zbură cu caşcaval cu tot spre apus. Încă zâmbind, papa se lăsă 
relaxat pe spătarul băncii, fluieră într-un anumit fel şi doi 
sticleţi apărură imediat în zbor, aşezându-i-se pe umeri, de-o 
parte şi de alta a capului. Sfântul părinte pocni uşor din degete 
şi sticleţii porniră a-i cânta uşor la ureche. Grigorie al XV-lea 
închise ochii. O pace divină i se citea pe chip. 


EPISODUL 204 
SÂNGELE APĂ NU SE FACE 


În această stare îl găsi cardinalul Damiani, un om mărunţel, 
nu tocmai slab, foarte vioi, cunoscut pentru deosebitul sau fler 
diplomatic şi pentru pasiunea nestinsă, aproape inexplicabilă, 
ce-o avea pentru mierea de stupi. Nu o dată, răsfoind sau 
numai aducând la semnat şi pecetluit documente, bule papale, 
scrisori sosinde întru sau plecânde dintru Vatican, foile i se 
agăţau de  buricele degetelor, veşnic lipicioase şi dulci. 
Cardinalul se opri în faţa lui Grigorie al XV-lea şi tuşi. Sticleţii 
încetară cu cântatul. Sfântul părinte deschise ochii: 

— Ce este? 

— Sanctissime - spuse cardinalul - n-aş îndrăzni a tulbura 
binemeritata tihnă a sfinţeniei voastre dacă părintele Pedro, de 
la poartă, n-ar fi venit în graba mare să mă înştiinţeze că, spre 
adânca mea uimire, doi călugări pravoslavnici de la Danubiu 
vor a vedea faţa luminată la care cu bucurie mă uit şi eu acum. 

— Măreţul Danubiu!  — exclamă papa meditativ. 
Pravoslavnici, zici? 

— Pravoslavnici, sanctissime, însă vlahi - spuse Damiani. 

— O anomalie - spuse papa. 

— Cu siguranţă, răspunse cardinalul. De altfel, cu excepţia 
unei porţiuni neînsemnate din aval, fluviul e creştin. Mai mult, 
în amonte e catolic din mal în mal. 

— Să-mi faci o hartă şi să-mi haşurezi porțiunile - sugeră 
papa. In ultimul timp am cam pierdut din vedere fluviul ăsta. 
Degeaba curge pentru noi, dacă se varsă la alţii. 

— Am înţeles - răspunse cardinalul. Şi cu vlahii ce fac? 


— Îi primesc. Trimite-l pe Pedro încoace cu nişte scaune şi 
vezi, adă ceva, dulceaţă, miere, ceva uşor. 

— Miere - spuse Damiani. 

— Bine, miere - spuse papa, apoi fluieră scurt şi sticleţii 
zburară de pe umărul lui pe creanga lor din Fraxinus excelsior. 
Apăru părintele Pedro cu trei scaune, se înclină adânc, lăsă 
scaunele şi se depărată în vârful picioarelor. Trecu un răstimp 
şi de după unul din colţurile catedrei, însoţiţi de doi soldaţi din 
garda elveţiană, se iviră Metodiu şi lovănuţ. Papa le aprecie 
dintr-o ochire curăţenia sutanelor, cuvioşia pasului, tenul 
deschis, nasurile uşor acviline, romane."într-adevăr, vlahi”, 
gândi-papa şi, fără voia lui, în cuget şi-n simţiri i se deşteptă 
brusc un val de simpatie. Cei doi călugări ajunseră lângă 
bancă, îngenuncheară, sărutară mâna molatec, întinsă spre ei 
şi rămaseră aşa, cu capetele plecate, reculeşi. Hotărât lucru, 
Grigorie al XV-lea era impresionat. 

— Şi voi ce mai staţi pe-aici? — se răsti el ca să-şi ascundă 
emoția spre cei doi soldaţi rumeni şi cu nişte figuri uşor de 
tăntălăi ce rămăseseră în picioare. Daţi-i drumul la treabă! 
Soldaţii holbară nişte ochi cât cepele, apoi se dumiriră şi- 
ncurcându-şi halebardele, o luară la fugă zăngănind cu putere 
din armuri. După ce zgomotul alergării lor se stinse, papa, 
reţinându-şi cu greu tendinţa de a mângâia capetele plecate 
dinaintea lui, spuse cu glas întretăiat în latină: 

— Îndreptaţi-vă, fraţilor, şi ia ziceţi-mi: aţi trecut bătrânul 
Danubiu? 


EPISODUL 205 
O STRATEGIE UNICĂ ÎN FELUL EI 


— Am trecut Danubiul, sanctissime - răspunse Metodiu într-o 
latină perfectă, ciceroniană - căci mari nevoi şi nu mai puţin 
mari speranţe ne-au mânat încoace. Dar înainte de a ne 
deschide sufletul înaintea luminăţiei şi bunătăţi voastre, 
îngăduiţi-ne, mie, nevrednicului Metodiu, şi mai tânărului meu 
frate întru credinţă, lovănuţ, să mulţumim cu capetele plecate 
că din prea plinul, obştescul timp al sfinţeniei voastre aţi avut 
veşnic de lăudata îngăduinţă de a desprinde un mic răgaz 
pentru a ne primi şi asculta păsurile. Nu vom uita aceasta 


niciodată. 

— Frumos vorbeşti, padre Metodiu - zise uimit papa. Să aibă 
acele ţinuturi din care-aţi purces aşa şcoli bune de retorică? 

— Şcoli nu prea sunt - răspunse Metodiu - ba aş putea 
spune că nu sunt deloc, însă, serenissime, retorica o avem în 
sânge, iar sângele nostru e nobil şi nu trebuie decât niţel 
încălzit pentru ca retorica să iasă la iveală precum untdelemnul 
la suprafaţa apei. Din ţinuturi mici se nasc adesea vorbe mari, 
iar în faţa năpăstuirilor ce-au venit şi vin peste noi neputându- 
ne totdeauna, din motive lesne de înţeles, împotrivi cu fapta, 
ne-am împotrivit cel puţin cu vorba. 

— Într-adevăr, în anumite împrejurări e singura soluţie - 
spuse papa. Dar ridicaţi-vă, dragii mei, şedeţi şi ziceţi-mi ce 
pricini v-au făcut să bateţi atâta cale? 

— Dintru bun început vreau să spun, sanctissime - zise 
Metodiu după ce se aşezară pe scaune - că pricinile care ne-au 
adus în faţa sfinţiei voastre nu se leagă în niciun fel de lucrurile 
ce deosebesc biserica Romei de cea răsăriteană, lucruri, de 
altfel, cu totul minore şi pe care eu, dacă mi-aţi îngădui o clipă 
să mă închipui în locul sanctităţii voastre, nici nu le-aş băga în 
seamă. 

— Nici eu, strict personal vorbind, nu le dau importanţă, dar 
n-am ce face, sunt totuşi papa - spuse Grigorie al XV-lea. 

— Evident - spuse Metodiu - şi-n această calitate trebuie să 
susțineţi punctul de vedere al Romei, nu aveţi altă posibilitate. 

— M-ai înţeles perfect - răspunse papa. Asta e situaţia, sunt 
lucruri de care nu mă pot atinge. 

— Deci nu despre aceste lucruri este vorba - reluă Metodiu - 
ci despre altceva. Noi ştim - şi cred că veţi fi în asentimentul 
nostru că Roma priveşte cu ochi buni orice împotrivire, fie ea 
cât de mică, orice şicană adusă turcilor. In ultima vreme, chiar 
dacă aparențele ar spune invers, aceste şicane, la noi, s-au 
înmulţit. Dorim să le dăm un caracter permanent şi, dacă se 
poate, să le transformăm într-o rezistentă puternică, serioasă, 
îndelungată, inedită în felul ei pentru că turcii nu trebuie să-şi 
dea seama de ea. 

— De ce să nu-şi dea scama? — întrebă papa. 

— Vă voi explica îndată - răspunse Metodiu - nu înainte de a 
vă spune că avem nevoie de sprijinul sanctităţii voastre şi că 
aducem în această privinţă rugămintea Domnului nostru din 


Moldova, Sima-Vodă. 

— Sima-Vodă? — zise Grigorie al XV-lea. Dar nu era domn 
acolo Barzovie-Vodă? 

— Ba da, dar între timp a căzut - răspunse Metodiu. 

— Şi ce garanţie am eu că Sima-Vodă nu va cădea înainte ca 
ajutorul meu să ajungă la el? 

— Puteţi să fiţi sigur că aşa va fi - răspunse Metodiu - şi ca 
în chiar clipa când vorbim, pe tronul Moldovei e altcineva, dar 
asta n-are importanţă. 

— Cum aşa? — făcu papa. 

— luţeala cu care se schimbă domnii nu trebuie să vă înșele 
- zise Metodiu. Ea intră în strategia ținuturilor noastre. Cu cât 
sunt domni mai mulţi într-un timp cât mai scurt, cu atât turcii 
sunt mai uşor momiţi să între în acest carusel al schimbărilor 
pe care ei cred - fals, desigur - că-l controlează, abătându-li-se 
astfel atenţia de la adevăratul pericol: transformarea ţărilor 
române în paşalâc. Un paşalăâc între Carpaţi şi Danubiu ar fi, 
trebuie să recunoaşteţi, un teribil cap de pod împotriva întregii 
creştinătăţi. 

— Asta aşa e - recunoscu papa, dus pe gânduri. 

— Deci noi vă cerem sprijinul nu pentru un domn anume, ci 
tocmai pentru rotirea şi schimbarea lor la nesfârşit, singurul 
lucru care, prin faptul că seamănă cu un joc, îi atrage şi-n felul 
acesta îi înşală pe turci, nişte copii, în fond, de ce să n-o 
spunem... 


EPISODUL 206 
LUAREA ÎN TIMP 


Abia sfârşi vorba Metodiu, că de după colţul imensei 
catedrale, o construcţie grea, dar nu imposibil de egalat, se ivi 
cardinalul Damiani, purtând în mâini o tavă de argint pe care 
se găseau patru farfurioare cu faguri tăiaţi doi în cruce simplă, 
iar doi - ca o binevoitoare aluzie la cultul răsăritean al 
oaspeţilor - în formă de cruce dublă, grecească. Pe tavă mai 
aburcau patru pahare cu apă rece limpede, laică. 

— Cardinalul Damiani, un suflet ales al micii noastre 
împărăţii - spuse Grigorie al XV-lea, făcând prezentările - și 
fraţii noştri de peste Danubiu, călugării Metodiu şi lovănuţ. 


— Sufletele alese fac mari micile împărăţii, sanctissime - 
spuse amabil Metodiu, înclinându-se în faţa lui Damiani. Acesta 
roşi vădit de plăcere şi spuse: 

— Serviţi-vă, vă rog, şi fie ca gustul identic al mierii acestor 
patru cruci să şteargă, cel puţin acum, deosebirile dintre ele. 

— Nimic mai frumos - zise Metodiu - şi dacă este adevărat - 
şi este! — că fiecare-şi poartă crucea, îngăduiţi-mi acum să vă 
iau, glumind puţin, crucea dumneavoastră simplă şi să v-o ofer 
pe-a noastră dublă, căci noi nu suntem obişnuiţi cu atâta 
miere. 

— Dacă aşa doriţi, cu plăcere - spuse Damiani, căruia-i 
sclipiră ochii de poftă când văzu că-i revine un fagure dublu. 
Luară fiecare câte-o farfurioară şi-o vreme se auzi numai 
clinchetul suav, cuviincios al linguriţelor. 

— Dacă am înţeles bine, vă numiţi Metodiu - spuse 
cardinalul Damiani, desprinzând cu dibăcie unul dintre braţele 
crucii duble şi săltându-l în linguriţă. 

— Întocmai - răspunse Metodiu. 

— Este, dacă nu mă-nşel, şi numele celui care alături de 
prietenul sau discipolul său, nu-mi amintesc exact, a inventat 
un alfabet nou, nu-i aşa? 

— Aşa este - spuse Metodiu. Alfabetul chirilic. 

— Cum este acest alfabet? — întrebă Damiani. 

— Depinde din ce unghi îl priveşti - spuse Metodiu. Luat în 
sine nu e rău. Luat în timp e nefast. 

— Dumneavoastră cum l-aţi luat? — se interesă papa. 

— Noi l-am luat în sine, sanctissime, dar el ne-a luat în timp - 
răspunse Metodiu. 

— Inţeleg - răspunse papa. Totuşi, cred că e mult mai bine 
să ştii alfabetul chirilic, decât să fii analfabet latin. 

— Fără îndoială - spuse Metodiu - deşi mult mai bine e 
invers. 

— Cu siguranţă - răspunse papa - acesta e cazul ideal. 

— La drept vorbind, sanctissime spuse Metodiu - şi din 
această pricină am venit aici. 


EPISODUL 207 


RUGĂMINTEA 


— Cum aşa? — spuse Grigorie al XV-lea, lăsând linguriţa. V- 
ascult. 

— lată despre ce e vorba, sanctissime - zise Metodiu. De 
zeci, de sute de ani, cultul nostru se face în limba omonimului 
meu, fie-i ţărâna uşoară, că el n-are nicio vină. Or, cred că ştiţi 
cum sunt urechile omului din popor. 

— Cam înfundate, într-adevăr - răspunse papa. Ne izbim şi 
noi aici de neajunsuri asemănătoare. 

— Mă bucur că m-aţi înţeles - continuă Metodiu. În acelaşi 
timp, gândiţi-vă ce nepotrivire e să gândeşti”Doamne”şi să 
zici” Gospodi”, să te-ndrepţi spre vesperina şi s-ajungi la 
vecernie, să-ţi placă vinul şi să bei vodcă... În adâncul 
sufletului său, omul din popor ştie, sanctissime, că de la Râm 
se trage, dar trupul e bătut de crivățul de peste Nistru. Îi sunt 
mai aproape dinţii decât părinţii. 

— Asta aşa e - spuse cardinalul Damiani. 

— Şi ce propunere are fratele Metodiu? — întrebă papa. 

— Sanctissime, aici în Cetatea lumii vin cu sârguinţă minţile 
tinere cele mai strălucite din toate locurile unde-a ajuns umbra 
crucii Sfântului Petru. Umbra aceasta n-a ajuns încă pe la noi, 
dar îngăduie Înalt-prea sfinţia Voastră ca la răcoarea ei să intre 
cât de curând şi câţiva dunăreni de-ai noştri. Socotiţi numai ce 
lumină ar răspândi aceştia peste plaiurile noastre, după o 
şedere de un an-doi-trei aici. 

— Bănuiesc că frumosului dumneavoastră gând - zise 
cardinalul Damiani - i se asociază şi mica rugăminte ca scaunul 
papal să le ofere acestor tineri studioşi şi mijloacele materiale 
şederii aici. 

— Incă o dală mă plec în faţa adâncii dumneavoastră intuiţii 
- răspunse Metodiu. Noi, chiar de-am vrea, n-am putea ajuta 
cu nimic împlinirea acestei vechi dorinţe, căci toți galbenii 
noştri se duc în acel sac fără fund care e Stambulul, 
nemaivorbind că la marginile pământului nostru stau alţii, cu 
saci mai mici, dar tot cu fundul lipsă. Roma a făcut nu cu aur 
puţin atâtea cruciade. l-ar fi oare greu să facă fericiţi câţiva 
flăcăi mintoşi, arşi de dorinţa de a-şi potoli setea de credinţă 
pe malurile Tibrului? 

— Ei, ce zici, s-ar putea? — zise papa Grigorie al XV-lea către 
cardinalul Damiani. Tu ştii ce bani avem. Damiani stătu câteva 
clipe tăcut, socotind în minte. 


— Dacă am reduce garda elveţiană de la 57, câţi sunt acum, 
la 51, cu lefurile celor plecaţi s-ar putea acoperi, cred, 
cheltuielile pe un an pentru trei oameni. 

— Foarte bine! — spuse papa. Poţi să reduci şi mai mulţi, şi- 
aşa nu fac nimic toată ziua. 


EPISODUL 208 
AMINTIRI DIN NOVICIAT 


O clipă se lăsă liniştea. Apoi, dându-şi seama că Grigorie al 
XV-lea îi încuviinţă rugămintea, Metodiu căzu în genunchi, 
dând să apuce mâna fină, cu degete lungi, uşor pătate de 
cerneala deselor, dar necesarelor pentru acele vremuri bule 
papale, însă sancta persoană îl împiedică, ajutându-l să şadă 
din nou pe scaun. 

— Nu e nevoie, padre Metodiu - spuse zâmbind papa. Am 
făcut-o pentru că în vinele noastre curge acelaşi sânge. Pot eu 
oare să-mi las fraţii în bezna care o aduce răsăritul? Nu pot. 

— Sanctissime, nu vom uita aceste cuvinte niciodată - spuse 
Metodiu. Şi chiar îl rog pe mai tânărul meu frate lovănuţ să-şi 
deschidă urechile şi să le ţină bine minte, căci are a se folosi 
de ele şi-apoi, în afară de asta, cu îngăduinţa Voastră, el ar fi 
întâiul pe care am dori să-l lăsăm aici la Roma a se adăsta la 
cereasca învăţătură. 

— Oho! — exclamă binevoitor Grigorie al XV-lea. Vasăzică, 
iată că avem deja un elev! Şi ia spune-mi, tinere - se-ntoarse 
papa - doreşti mult să-nveţi la Roma? 

— Enorm - şopti roşind vizibil lovănuţ. 

— Mă bucură acest lucru - continuă Grigorie al XV-lea - dar 
nu-ţi ascund faptul că va trebui să-nduri anumite privaţiuni, nu 
tocmai mici. Regimul nostru de studiu şi de viaţă este mult - 
cum să zic să nu te speriu de la-nceput? — mult mai aspru, mai 
depărtai de cele lumeşti. Te văd tânăr, voinic, frumuşel; să ştiţi 
că la noi, de pildă, celibatul e celibat, înţelegi ce vreau să 
spun? 

— Urăsc femeia! — şopti lovănuţ. E unealta diavolului! 

— Ei, nici chiar aşa - surâse papa. Are şi ea rolul ei, dar asta 
nu e treaba noastră. Câţi ani ai? 

— XIX - zise lovănuţ. 


Ehei, frumoasă vârstă! Suspină papa. La vârsta asta eu 
eram... ce eram eu, cardinale Damiani? 

— Eraţi novice la abația Camposampierro. Eraţi un adevărat 
exemplu pentru noi toţi - răspunse cardinalul atacând cu 
linguriţa ultimul braţ al crucii de miere. 

— Nu mi-a fost nici mie uşor - îşi aminti papa. Împrejurimile 
abației nu ne predispuneau deloc la evlavie şi reverie, fiind 
literalmente înconjurat de o mulţime neverosimilă de ţărănci 
pietroase, tinere. Mersul după apă la izvor era un veritabil chin. 
Nu-ş cum se făcea, că totdeauna la izvorul unde trăgeam eu, 
se nimereau vreo trei-patru Giacomette de-alea care, probabil 
văzându-mă atât de abstras, de pur, mă ţineau cât timp mi se 
umplea ulciorul tot în măscări, de nu mai ştiam pe unde s-o 
apuc."lartă-le, Doamne, că nu ştiu ce fac”, îmi ziceam în gând 
bâjbâind după cărare. 

— Eraţi mândria noastră, a tuturor - zise cardinalul Damiani. 
Stâncă de-aţi fi fost şi tot v-aţi fi muiat puţin. Insă 
dumneavoastră nu şi nu. Eu, dacă-mi permite-ţi, de atunci 
ştiam c-o s-ajungeţi unde-aţi ajuns. 

— Ei, lasă... — făcu modest Grigorie al XV-lea. 

— Ba nu, aşa e - zise Damiani. Ne însufleţeaţi pe toţi, unde 
era mai greu, acolo, vă vâraţi, n-aveaţi odihnă, vă sculaţi 
primul şi ne trezeaţi pe toţi:"Hai, băieţi, să îngenunchem şi să 
ne mai rugăm oleacă!” Şi abatele se temea de Dumneavoastră. 


EPISODUL 209 
O VOLUPTATE 


— Au fost vremuri frumoase - spuse papa visător. Nu ştiu 
dacă mă înţelegeţi, dar mie, spre deosebire de alţii de seama 
mea, îmi plăceau mătăniile, penitenţa, tot ceea ce ţinea de 
plecăciune, de slujire, de flagelare. Slujind tuturor, ştiam că de 
fapt slujeam Domnului. : 

— Simţeaţi probabil instinctiv că, precum a spus Invăţătorul, 
cei din urmă vor fi cei dintâi - zise cardinalul Damiani. 

— Probabil, da, să fi fost şi asta - răspunse Grigorie al XV-lea 
- deşi nu cred că aceste minunate vorbe să le fi avut în minte 
atunci. Nu, cu siguranţă că nu înduram tot felul de înjosiri cu 
gândul de a ajunge cândva ceea ce sunt. Era la mijloc altceva; 


intuiam un lucru pe care, - îndrăznesc să spun - puţini îl 
intuiau atunci şi tot mai puţini îl vor intui de-acum înainte. 
Anume, ce minunat, ce înălţător este până la urmă să te 
umileşti. Să te târăşti pur şi simplu în faţa mai marilor tăi, să fii 
un vierme, o maşină de încuviinţat, să fii mereu îndoit cu trupul 
şi cu mintea, să-ţi biciui cugetul care spune”nu”până va 
spune”da, da, da”, să pândeşti fiecare mişcare a aproapelui 
tău numai pentru a-i sări întru ajutor, să ai mereu un zâmbet 
nătâng, de aprobare, pe faţă, când îţi vorbeşte cel de deasupra 
ta, să nu întorci numai celălalt obraz când eşti pălmuit, ci să-ţi 
tragi tu singur câteva în plus, să-ţi placă să mergi de-a buşilea 
şi-n faţă şi mai ales îndărăt - toate acestea, nu ştiu dacă mă 
puteţi urmări şi înţelege, îţi dau o divină satisfacţie, o calmă 
euforie, căci poţi în acelaşi timp înălța ochii spre cer şi 
zice:"lată, Doamne, cum ştiu eu să slujesc atâtor tâmpiţi; 
gândeşte-te cum te-aş putea sluji pe tine, de m-ai lua în 
împărăţia ta”. _ 

— Foarte interesant lucru - spuse Metodiu. Intr-adevăr, la 
asta nu m-am gândit. 

— Tot timpul trebuie să ne gândim - spuse papa - dar 
greşeala e că ne-am învăţat să gândim numai împotrivă, ne- 
am obişnuit cu o contra gândire, ca să zic aşa, la îndemâna 
oricui, în loc să practicăm mereu gândirea aprobativă, singura 
care ne scoate la liman. Să spunem că dumneata afirmi un 
lucru. Imediat eu voi spune”da, aşa este, bravo”. Dumneata 
mai afirmi unul, eu iară voi fi de acord. Apoi dumneata, 
încurajat, începi să susţii un şir întreg de lucruri şi cu te voi 
susţine cu”da”-ul meu până la capăt. Dacă în şirul lucrurilor 
gândite şi făcute de dumneata s-a strecurat o greşeală, un 
neadevăr, te vei prăbuşi singur în cele din urmă, căci 
aprobarea mea necondiționată nu va face decât să lărgească 
fisura iniţială, aducând-o la proporţiile unei prăpăstii. Atunci de 
ce să-ţi mai spun eu la început”nu sunt de acord, aici 
greşeşti”? Nu-ţi spun, nu-ţi stau împotrivă, căci pierd timpul. S- 
ar putea întâmpla şi să nu greşeşti deloc şi-atunci acordul meu 
e la fel de înţelept. Dara nu greşi e, omeneşte, ceva foarte rar. 
Acordul meu greşeala dumitale aşteaptă. lată voluptatea 
umilinţei. 


EPISODUL 210 


DESPRE RETORICA 


— Dar cred c-am vorbit prea mult, fraţi dragi - zise papa 
plecând sfielnic ochii - răpindu-vă din timpul ce vi se cuvenea 
pentru odihnă, căci bănuiesc că nu v-a fost lesne să treceţi, 
până s-ajungeţi aici, atâtea văi, coline, munţi, ţări, eresuri, 
sisteme. Cardinale Damiani, condu pe preacucernicii noştri 
oaspeţi la loc de verdeață, în odăile lor. Ne vom revedea mai 
târziu, la cină. 

— Nu ne-aţi răpit nimic din timpul nostru - spuse Metodiu 
ridicându-se din jilt, urmat de lovănuţ - ba aş zice că prin vorba 
Dumneavoastră adâncă ni l-aţi îndestulat peste poate, cu atât 
mai mult cu cât voluptatea pe care ați descris-o în chip 
desăvârşit în abstracto, noi o cunoaştem la fel de bine în 
practică. Îngăduiţi-mi să spun, arătându-mi în acest fel 
recunoştinţă, că deşi noi, răsăriteni, nu recunoaştem primatul 
papal, dacă ar fi vreodată să-l recunoaştem, apoi numai în 
persoana unui om ca Dumneavoastră am face-o. 

— Sunteţi încântători, dragii mei - spuse papa cu lacrimi în 
ochi. De ce n-avem şi noi călugări precum aceştia, cardinale 
Damiani? 

— Sanctissime - răspunse Damiani - din câte ştiu, arta 
vorbirii la ei în Răsărit a ajuns la un asemenea rafinament 
pentru că nu au Senat, unde să aştepţi rândul să exersezi 
limba. La noi Senatul, unde subiectul era mai marele, ca 
subiect unic, a diminuat astfel frumuseţea şi complexitatea 
retoricii. 

— Să-nteleg că retorica înfloreşte mai ales sub presiuni de 
tot felul? — întrebă Grigorie al XV-lea. 

— O, da, sanctissime - răspunse Metodiu. Retorica-nfloreşte 
în vremurile tulburi, iertaţi-mă că sună a vers, n-am vrut. Unde 
nu e urmă de-ameninţare, nu e picior metric de retorică, ca să 
zic aşa. Ele merg mână-n mână. Din două una: ori ai oaste 
mare şi-atunci nu-ţi mai trebuie retorică, ori ai oaste puţină şi- 
atunci taci. De-o pildă: cunoaşteţi Dumneavoastră, 
sanctissime, vreun mare gânditor turc? 

— Nu cunosc - răspunse papa. 

— Nici n-au - spuse Metodiu - n-au niciunul, nici măcar unul 
mic, de sămânță. Toate naţiile au gânditorii lor, turcii n-au. Din 


60. 000 de ieniceri şi spahii câţi au venit acum trei ani numai la 
noi, unul nu era mare gânditor; vorba ceea: cum e turcu”, şi 
pistolu'. Cu toate acestea - oftă Metodiu - poţi să le faci ceva? 


EPISODUL 211 
CORESPONDENŢA 


Înainte de a-i însoţi pe bunii noştri călugări spre locuinţele 
rezervate în cuprinsul apartamentelor papale situate nu 
departe de Poarta Sfânta Ana, foarte aproape de clădirea 
impozantă ce adăposteşte astăzi Banca Vaticanului, nu demult 
obiectul unui notabil scandal financiar ce-şi prelungea 
ramificaţiile până în culisele dubioase ale Wall-Street-ului, 
profităm de răgazul ce ni-l prilejuiesc canicula medievală de- 
afară şi lipsa contemporană de inspiraţie din noi pentru a 
răspunde, în cuprinsul acestui episod câtorva scrisori din 
teancul considerabil strâns de-a lungul anilor pe adresa Ars 
Amatoriei. Chiar dacă nu toate episoadele au de-a face cu 
povestea noastră, o scamă de corespondenţi, derutaţi probabil 
de larga paletă de probleme abordate de foileton, 
confundându-ne cu alte instituţii, vom încerca să le 
răspundem, cât ne permit fişele noastre de documentare, celor 
mai mulţi dintre ei. Alexandru Constantin, întorsătura Buzăului: 
Vă mulţumim sincer pentru frumoasele aprecieri la adresa 
serialului. Ne-au mers la inimă. In ceea ce priveşte fondul 
scrisorii dumneavoastră, din păcate - regretăm că trebuie să 
vă spunem asta - n-aveţi ce face, aşa este: conform 
reglementărilor în vigoare, în asemenea cazuri, impozitul pe 
fosta păşune care v-a dispărut în urma unei neaşteptate 
alunecări de teren, în locul ci apărând un eleşteu, s-a stabilit în 
funcţie de cantitatea de peşte despre care dumneavoastră 
susţineţi că nici vorbă să fie în proaspătul lac. Totuşi, vă putem 
da un sfat pentru a mai atenua îngrijorarea de care sunteţi 
cuprins: încercaţi să aclimatizaţi câteva din speciile noastre 
cele mai prolifice: somnul (500 000 de la o singură femelă), 
ştiucă (600 000 - 700 000 icre) şi mai ales crapul fitofag, care- 
ar putea valorifica excelent terenul păşunii, în locul ovinelor. 
Surorile Frida şi Linda Gustafson, Malmo, Suedia: Nu 
Târgoviştea, ci Bucureştiul este. Târgoviştea a fost până-n 


secolul al XVI-lea. 3) Diana Oprescu, Bucureşti: Faptul că după 
aprecierea ta în O sută de ani de zile la Porţile Orientului 
numărul personajelor  feminine”importante e extrem, 
inadmisibil de scăzut”, nu indică, aşa cum crezi, misoginismul 
autorilor, ci numai realitatea tristă, că în secolul al XVII-lea 
când se petrece acţiunea descrisă de noi, femeia nu căpătase 
amploarea, dimensiunile dezvoltării de astăzi, mărginindu-se, 
cu excepţiile bine-ştiute (vezi şi A. De Souzenelle, Mission de /a 
femme dans la perspective des anciens) la o medie de 1, 58 - 
1, 60 metri. Ca să te convingi că ne bănuieşti degeaba şi că 
avem dreptate, treci într-o după-amiază pe la redacţie. 4) Hans 
Kampf, Agnita, jud. Sibiu: - Da, deocamdată, nu. 5) Darie 
Popescu, Brăila: Formaţia pe care o simpatizaţi, Boca Juniors 
din Buenos Aires a fost înfiinţată în 1931, poartă culorile 
galben-albastru şi are numărul unsprezece de bază: Gatii, 
Muslandini, Hiuain, Aramovich, Habrana - Krasouki, Tapia - 
Gracciani, Rinaldi, Comas, dar nu vă putem ajuta să vedeţi 
pe”viu”un meci de-al ei. 6) Luiza Ionescu, Bucureşti: - Vezi şi 
tu răspunsul numărul 3. 


EPISODUL 212 
ÎN CAMERA DE OASPEŢI 


Să intrăm şi noi acum în odaia nici prea largă, nici prea 
scundă, nici prea luminoasă, nici prea sărăcăcioasă unde îi 
condusese cardinalul Damiani pe bunii noştri călugări Metodiu 
şi lovănuţ. Lângă peretele opus geamului înalt, îngust, erau 
puse cap la cap două paturi solide, cu baldachin pe ale cărui 
mătăsoase perdele albastre erau cusute cu fir alb argintiu 
siluete de îngeraşi cu trâmbiţe şezând şăgalnic pe norişori 
pufoşi. Două fotolii renaissance, o masă gotică şi-un sfeşnic 
brâncovenesc ocupau mijlocul încăperii, ce mai adăpostea 
aproape de fereastră un birouaş şi-un scaun cu spătar legat în 
piele; un lavabou de marmoră, o mică oglindă venețiană ovală 
şi-un dulap masiv de nuc. Pe peretele din stânga ferestrei era 
un crucifix, iar pe cel din dreapta portretul în ulei al 
posomorâtului ca să nu zicem de-a dreptul al urâtului papă 
Leon al IX-lea, cel care a provocat schisma creştină de la 1054 
şi căruia, de cum intră, Preacuviosul Metodiu îi aruncă o 


chiorâşă privire. Fără prea multă vorbă, cei doi îşi lăsară 
desagii lângă masă, se spălară îndelung pe mâini şi pe faţă, 
fornăind de plăcere, apoi lepădară sutanele şi deoarece mai 
aveau două ceasuri bune până la slujba vecerniei (sau 
vespartina collecta, cum i se zicea aici) se vârâră în paturi. 
Somnul însă nu li se lipea de pleoape. Primul care glăsui fu 
lovănuţ: 

— Ei, preacuvioase, iată-ne că iarăşi suntem la Roma. 
Măiculiță Doamne, mai că nu-mi vine să cred! 

— De ce să nu crezi? — mormăi Metodiu. Prima oară e mai 
greu, dup-aceea te obişnuieşti. 

— Când mă gândesc ce-am lăsat acasă... — făcu lovănuţ. 

— Duşii cu duşii, rămaşii cu lăsaţii - spuse Metodiu. 
Gândeşte-te mai bine la ce te-aşteaptă aici, că o să stai oleacă, 
de vreme întru papistăşime. Cască-ţi ochii, lasă-ți mintea 
deschisă, să între cât mai mult în ea după ce te întorci o s- 
avem noi grijă să dăm afară ce-i de prisos. Aştia mai bătrâni n- 
am avut, la vârsta ta, asemenea noroc. Nici nu visam să 
învăţăm la Roma. Visul nostru era Agapia. Rar de tot, o dată la 
cinci ani, câte unul mai răsărit era trimis la Muntele Athos, da’ 
una-i să fii trimis la munte, alta la Roma. 

— Dumneata n-ai mers altundeva cât ai fost tânăr? — 
întrebă lovănuţ. 

— Ba m-am dus cu o jumătate de psaltire până la Târnovo, 
unde era o tiparniţă. Da’ a merge la Târnovo era ca şi cum te- 
ai fi dus la Stambul; plin de turci peste tot. 


EPISODUL 213 
LA O DUNĂRE TURCITĂ 


Motive independente de voința noastră, dar bazându-se 
totuşi pe ea şi avându-i în cele din urmă încuviințarea, ne fac 
să strămutăm iar locul acţiunii poveştii de faţă, cu toate că 
mult ar fi plăcut sufletului nostru mărite Cetitoriule, să 
zăbovească încă la Roma. Însă precum au mai spus-o şi alţii, 
precum am mai spus-o şi noi şi iarăşi o repetăm, nu vremile 
sunt sub povestitor, ci povestitorul este sub ele, arareori 
scoțând capul de sub vălul lor pentru a vedea ce se mai 
petrece prin jur. Unde deci îl purtară paşii pe bunul Metodiu, 


căci doar pe el aveam a-l urmări acum, după ce lovănuţ (care, 
la drept vorbind, scăzuse mult ca personaj în ultimul timp) 
rămase în Cetatea Eternă, să se împărtăşească prin adevărul 
vorbelor”ex occidente lux”? Să nu răspundem de-a dreptul, ci 
s-o sugerăm pe-ndelete, având pentru aceasta un veac de 
fraternitate, egalitate, singurătate la dispoziţie. 

Era o dimineaţă frumoasă de vară şi Metodiu mergea repejor 
cu capul în pământ, pe o câmpie întinsă, potopită de soare, de 
unde ciocârliile se înălţau în văzduh, stăteau ce stăteau acolo 
fără să scoală un tril şi apoi se lăsau frânte de zăpuşeală în 
mici crânguri de salcâm cocoţate pe vagi dealuri. Dacă 
Metodiu ar fi trecut pe-acolo peste două secole, cu siguranţă 
că, inspirat de peisaj, ar fi fredonat pasaje dintr-o rapsodic de 
Liszt, însă aşa se mărginea să asculte un sunet îndepărtat de 
vioară ce plutea intermitent, ca o părere peste câmpie. 
Deodată, fu cât pe-aci să-i sară inima din piept. Un ienicer 
răsări ca din pământ în faţa lui cu iataganul ridicat, urlând în 
turceşte: 

— Stai bre, că te tai! 

— laca stau, drăguță, nu mai fac niciun pas - spuse Metodiu 
înspăimântat, căruia într-o clipită, cu o limpezime şi-o 
corectitudine  înfiorătoare, îi  reveniră în minte toate 
cunoştinţele din turca populară, bulgară, învățată de mic, din 
copilărie, pe când se juca la Vaslui”de-a Ştefan cel Mare”cu 
odraslele unui vecin, cafegiu otoman, altfel om de treabă, îi 
dădea adeseori halviţă. 

— Unde mergi, bre, aşa alandala? — spuse turcul, mai muiat 
când văzu sutana de călugăr şi când auzi că i se vorbeşte pe 
limba lui. Nu vezi ce scrie aici? 

— Unde, drăguță? — întrebă Metodiu. 

Turcul îi arătă cu mâna un salcâm pipernicit pe crengile 
căruia atârna o scândură cu multe litere vopsite pe ea. Metodiu 
îşi miji ochii: 

— Nu înţeleg acest scris - spuse el. 

— Nici eu nu-l înţeleg - zise turcul - da’ ştiu ce scrie. 

— Şi ce scrie, dacă nu vă supăraţi? — întrebă Metodiu. 

— Până aici Occident, de-aici încolo paşalâc - spuse turcul cu 
mândrie. 

— Mă scuzaţi, n-am ştiut - zise Metodiu. Eu sunt moldovean, 
şi ştiţi, la noi nu... 


— Moldovean?! — spuse uimit ienicerul. Osman, Selim, 
Zaiafet, ia veniţi bre, încoace! 

Din nişte tranşee săpate la umbra pilcurilor de salcâmi, 
răsăriră câteva busturi mahmure de turci. Alături de ele 
apărură şi altele, mai tuciurii, cu inel în ureche şi cu viori în 
mâini. Abia acum îşi dădu seama Metodiu de ce nu-i zărise pe 
turci şi de unde venea muzica. 

— Ce-i bre? — făcu unul din osmalăi. 

— Uite, bre, un moldovean! — făcu turcul din avangardă. 

— Şi ce vrea, bre? — zise cel din tranșee. 

— Nimic, bre, ce să vrea? 

— Păi atunci hai sictir, bre! — zise supărat osmalâul. Cântă, 
bre! — îi dădu el o palmă după ceafa unuia cu vioara. Tuciuriul 
îşi puse instrumentul sub bărbie, îşi dezveli dinţii ireproşabili 
într-un surâs luminos şi porni un cântec săltăreţ, din care 
Metodiu nu reţinu decât primele două cuvinte: Ozoseip, 
ozoseip... 


EPISODUL 214 
A FI TURC 


— Şezi, oleacă, bre, îi fi ostenit - zise turcul din avangardă, 
după ce tovarăşii săi dispăruseră cu viorişti cu tot în tranşee. 
Metodiu se aşeză în iarba pârlită de soare, având grijă să-şi 
încrucişeze picioarele după modelul asiatic. Turcul observă 
asta şi zâmbi: 

— Şezi, bre, cum vrei, nu-ţi fie frică - zise el. Dacă nu te-am 
omorât când te-am văzut venind, de ce-aş face-o acum? 
Oameni suntem... 

Metodiu se mulţumi să înghită, sfios, în sec. 

— Cald, bre - zise turcul dându-şi fesul pe ceafă şi privind 
câmpia nemărginită. Mai dihai ca la noi. 

— De unde sunteţi de loc? — îndrăzni bunul călugăr. 

— Din Anatolia, bre, dintr-un sat, Caşmuruk îi zice, dac-ai 
auzit - răspunse turcul. 

— N-am auzit, să fie cu iertare - răspunse Metodiu. 

— Nu-i nimic, bre, n-aveai de unde să auzi. Da' de Chilia cred 
că ai auzit. 

— Parc-am auzit - răspunse Metodiu cu prudenţă. 


— Am un văr acolo - spuse turcul, ştergându-şi faţa. Băiat 
bun, negustor, n-are treabă. Mi-a zis şi mie:"Hai, bre, să faci 
negoţ cu mine la Chilia, ce-ţi mai trebuie războaie, eşti bătrân 
de-acuma”. Da' l-am ascultat? Nu l-am ascultat. M-am gândit 
c-aici e paşalâc nou, pun şi eu mâna pe ceva înainte de 
bătrâneţe, auzisem că sunt oraşe mari, pline de sfeşnice, de 
cruci... Aiurea! Câmpie şi iar câmpie! 

— Cred că vă este foarte dor de casă - zise Metodiu. 

— Păi!... — făcu turcul. Am patru femei, opt pogoane cu 
tutun, catâri, tată... S-alege praful de toate dacă nu sunt eu 
acolo. 

— Nuvă e deloc uşor - spuse Metodiu. 

— Măcar dacă aş putea să beau, ca ăştia - zise turcul 
arătând cu mâna peste umăr, spre tranşee, de unde se auzeau 
lălăiturile tovarăşilor săi. Dar nu pot. Sufăr cu... — şi-şi întinse 
arătătorul spre stomac. Am primit o săgeată acu un an, la 
Kosovice, la un jaf, şi pân-am smuls-o, până m-am legat, s-a 
făcut rană. Cum pun ceva în gură, cum m-apucă, ştii, parc-aş 
avea un jungher înăuntru. Şi au un vin în paşalâcu' ăsta!... 
Atâta au, vin, muzică şi pretenţii. De-aia i-am şi buşit aşa uşor. 

— Aţi încercat cu ceai de izmă? — întrebă Metodiu. 

— E periculos - răspunse turcul. S-au mai dus câţiva de-ai 
noştri după mentă şi i-au prins habsburgii. Hotarul nu e sigur, 
se mişcă mereu. leri, de pildă, paşalăcul ţinea până la salcâmii 
ceia de-acolo. Azi, văzând că nu e nimeni, ne-am mutat mai în 
faţă. Mâine, cine ştie... 


EPISODUL 215 
PROBLEME OTOMANE DE FAMILIE 


Auzindu-l cum vorbeşte, bunul Metodiu începu să nu se mai 
teamă de turc. În fond, era un otoman simplu, de treabă, o 
unealtă în mâna intereselor războinice ale mai marilor săi, o 
victimă a luptelor pentru împărţirea sferelor de influentă, 
pentru dobândirea de noi şi noi paşalăcuri. Se vedea cât colo 
că adevărata lui vocaţie nu e de ienicer, ci de agricultor. Intr-o 
altă epocă, în alte condiţii, cu siguranţă că braţul său n-ar fi 
apucat iataganul, ci plugul sau în cel mai rău caz narghileaua. 

— Şi-acum te duci acasă în Moldova? — întrebă ienicerul. 


— Cu voia dumneavoastră, acolo m-aş duce - răspunse 
Metodiu. 

— Ei, ce m-aş mai duce şi eu!... — oftă turcul. Parcă mă şi 
văd strecurându-mă noaptea prin spatele casei, printre 
straturile de tutun, ocolind catârii şi apărând deodată în 
prag."Am venit!"Ce-ar mai ţipa nevestele! Cum s-ar speria 
tata! M-am mai întors o dată aşa pe neaşteptate dintr-o 
campanie în Pocuția şi i-am luat ca din oală, nici n-au avut timp 
să treacă în camerele lor. M-am gândit:"Tu, Kemale băiete, te 
lupţi la dracu-n praznic pentru ţară şi sultan şi ăştia o ţin tot 
într-un zaiafet, nici tutunul nu l-au strâns”. Mi s-a făcut negru 
înaintea ochilor, dar eram frânt de drum, călărisem două zile şi 
două nopţi, şi nu le-am făcut nimic. Pe undeva l-am înţeles şi 
pe tata, la vârsta lui şi fără un picior, alte bucurii n-are. Da' pe 
ele nu le-am iertat: din şapte le-am redus la patru. Dac-ai fi 
văzut, bre, dimineaţa când le-am luat din scurt, cum se pârau 
una pe alta! Că nu eu, că ea m-a-nvăţat, ba că tu ai zis, că 
tata, cică, le-ar fi obligat. Mă rog, femei. Voi, bre, parcă o 
duceţi mai bine numai cu una. 

— Nici nouă nu ni-e uşor - răspunse Metodiu. 

— Mă gândesc când oi ajunge acasă să mai reduc una, să ţin 
numai trei, şi-aşa nu fac nimic toată ziua. E numai aşa o 
fudulie-n sat să ai neveste cât mai multe, în rest numai 
pagubă. Acuma cu pe unde-am umblat cu luptele - şi-am 
umblat, nu mă laud, într-o grămadă de ţări - la nimeni n-am 
văzut obiceiul ăsta, să-ţi iei atâtea belele pe cap. Şi vorba aia, 
sunt popoare în toată regula, popoare cu carte. Numai noi, în 
loc să strângem un ban, să strângem cărţi, strângem paparude 
de-astea. Dacă mă socotesc bine, când ajung cred că reduc 
chiar două. 


EPISODUL 216 
DECĂDEREA IMPERIULUI OTOMAN 


— Dacă nu m-aş teme să nu vă căşunez o supărare - zise 
Metodiu - v-aş pune o întrebare. 

— Pune-o, bre - zise turcul - nu te teme, doar ţi-am spus că 
nu-ţi fac nimic, pe cinstea mea! 

— Mă gândeam să vă-ntreb dacă toate cele şapte neveste 


pe care le-aţi avut erau turcoaice - zise Metodiu - dar nu-mi 
dădeam scama în ce măsură nu merg prea departe cu 
nevrednica mea curiozitate. i 

— Nu mergi - răspunse turcul. Intreabă-mă. 

— Toate cele şapte neveste pe care le-ați avut erau 
turcoaice? — întrebă Metodiu. 

— Nu erau - oftă turcul - trebuie să recunosc că nu erau, 
deşi datina străbună asta ne cere şi uneori când le adunam 
seara pe toate să mai stăm de vorbă, mi se făcea niţel ruşine 
văzând că bătătura mea ajunsese ca turnul Babei, strigau după 
catâri şi după tata în patru limbi. Dar n-am avut ce face, 
trebuia să mă aleg şi eu cu ceva după atâţia ani de luptă. Şi cu 
ce să te alegi tu, un turc năcăjit, un simplu soldat, după ce 
înaintaşii tăi au cărat sute de ani la rând atâta aur şi argint din 
locurile cucerite? Măcar neveste să-mi aduc acasă, mi-am zis, 
să vadă satul pe unde am umblat, dacă altceva nu găsesc. 
Pentru că uită-te şi tu în jur, lucruri de valoare nu sunt. Şi să nu 
crezi, bre - spuse turcul coborând glasul - că nu-mi dau seama 
că imperiul nostru e în declin. Ascultă-mă pe mine, dacă o mai 
ducem trei sute de ani, e bine. Da' nu cred. Noi am stat în 
picioare şi-am buşit toată lumea câtă vreme am putut lua aur. 
Acuma aur nu mai prea este şi cărăm acasă ce găsim. Am un 
consătean care anu' trecut s-a-ntors acasă cu un sac de grâu, 
era să deşele bietu' cal. Să baţi până aici atâta drum pentru un 
sac de grâu! Da' poţi să spui cuiva lucrurile astea? Nu poţi. 

— Şi nevestele de unde vă erau de loc? — întrebă Metodiu. 

— Trei erau turcoaice, iar celelalte patru erau una din 
Herţegovina, alta grecoaică, una albaneză şi alta poloneză, din 
Camenița. Când le-am redus la patru, am lăsat în casă două 
turcoaice, grecoaica şi herţegovineza. Pe celelalte le-am trimis 
la Stambul, la Casa Veteranilor. 

— De ce tocmai pe ele? — întrebă Metodiu. 

— Turcoaica era deja prea bătrână, într-un fel o moştenisem 
de la tata, n-avea niciodată chef, era acră, făcea totul în silă, 
de parcă eram tata. Albaneza, deşi foarte harnică şi gospodină, 
era cam mică de statură şi tuşea mereu, era ofticoasă, răcise 
pe drum, o luasem într-o iarnă, iar poloneza, bre, altfel 
frumoasă de pici, băga într-una fitile printre celelalte, le 
tulbura, nu-i stătea gura o clipa şi nici treabă nu făcea. În faţa 
mea nu îndrăznea să spună o vorbă, dar îmi povestea tata că 


în timpul când eram plecat le organizase pe celelalte pe 
schimburi: două dădeau la catâri, două se ocupau de tata, 
două se odihneau şi ea conducea. Ba o dată când m-am întors 
din Pocuția, a cutezat să-mi spună că n-au decât un rând de 
pijamale şi că vor două. 

Ei, dacă asta vrei, ia treci tu la veterani, m-am gândit, şi i-am 
făcut vânt. Aş fi trimis-o şi pe grecoaică, fiindcă e o leneşă ce 
nu s-a pomenit şi-i şi cam grasă, da' mi-am zis că e totuşi dintr- 
o civilizaţie mare, merită măcar pentru atâta lucru s-o ţii în 
casă, nu trebuie să uităm de unde-am plecat. 


EPISODUL 217 
CONTINUA DECĂDEREA IMPERIULUI OTOMAN 


— Asta cam aşa e - zise Metodiu. O mare civilizaţie nu poate 
să nu lase urme, chiar în exemplarele ei cele mai nenorocite. 
Aţi făcut bine c-aţi păstrat grecoaica. 

— Aşa m-am gândit şi eu - zise turcul. N-o fi ea Elena din 
Troia, iar când am întrebat-o dacă ştie cine a fost Ahile, a 
holbat la mine nişte ochi de mi-a părut rău pentru toată Grecia 
antică, de ce urmaşi are parte. Insă aşa bâtă cum e, în venele 
ei curge, orice s-ar spune, sângele lui Homer. 

— Copii aveţi? — întrebă Metodiu. 

— Nu-mi dau seama - răspunse turcul. La prima vedere s-ar 
părea că am, deşi eu am fost mai mult plecat. Seamănă toţi 
şapte cu mine, dar s-ar putea să-mi fie fraţi, căci tata e încă 
verde. Bineînţeles, ele spun că sunt ai mei, dar poţi să le crezi? 
E şi normal să spună aşa, fiindcă de la tata n-au la ce să se 
aştepte, catării, tutunul şi tot ce-avem sunt pe numele meu. 

— Şi care din ele a născut mai mulţi? — întreba Metodiu. 

— Nici asta nu ştiu - zise turcul - pentru că sunt foarte 
şmechere, aruncă vina una pe alta; au aflat că dacă se- 
ntâmplă cumva ca una să nu poată avea copii, în cel mai scurt 
timp respectiva trebuie să treacă la Casa Veteranilor, aşa că 
fiecare susţine că a născut cel puţin de două ori. Pe tata nu mă 
pot bizui să-mi spună care e adevărul, cu cataracta lui nu prea 
vede şi nici nu-l interesează, ba chiar l-am surprins amuzându- 
se, hoaşca bătrână. Oricum, din toată tevatura asta, îmi pare 
totuşi bine că au de câştigat copiii, care sunt - ce e drepte 


drept - foarte bine îngrijiţi. Fiecare din ei ştie de mic patru 
limbi materne, plus ruseşte de la tata, care cu-atâta s-a ales 
din toate campaniile lui de tinereţe. Un ac n-a adus acasă, ca 
alți oameni, de pe unde-a fost, o brățară, un lănţişor, ceva cât 
de cât, o amintire. A adus nişte cuvinte: haraşo, davai şi ura. 


EPISODUL 218 
COPILUL LA TURCI 


— De multe ori m-am gândit - zise Metodiu, văzând că turcul 
are chef de vorbă - cât de diferită trebuie să fie educaţia ce se 
dă copilaşilor otomani faţă de educaţia îndeobşte europeană 
şi-n sinea mea am legat întotdeauna minunatele cuceriri pe 
care le-aţi făcut într-un timp relativ scurt, de felul cum 
înţelegeţi dumneavoastră să vă creşteţi odraslele. 

— Asta aşa e - răspunse turcul - deşi drept să-ţi spun, bre, 
nu ştiu cum, om bătrân, dacă să mă bucur că am avut o 
copilărie turcă şi nu venețiană, franţuză, grecească ori, poftim, 
chiar moldavă. Copilăria la turci e grea, deşi plină de satisfacţii. 

— Dac-aţi dori puţin să detailaţi... — spuse Metodiu cu 
blândeţe. 

— Păi - zise turcul - mai întâi trebuie să te naşti băiat, căci 
dacă te naşti fată, destinul ţi-e pecetluit. Noi privim femeia 
altfel decât voi europenii, o privim chiorâş. De mică. Căci dacă 
o priveşti chiorâş de mică, ea înţelege până la urmă care-i e 
menirea şi nu mai face nazuri. 

— Dar dacă te naşti băiat? — întrebă Metodiu. 

— Voi lua cazul meu - răspunse turcul - fiindcă mi-e mai la- 
ndemână şi-ţi voi da un singur exemplu. Cea mai îndepărtată 
amintire pe care o păstrez e legată de faptul că tata nu mă 
lăsa niciodată să mă duc să mă joc cu catârul de-a dreptul, 
adică să ajung la catâr în linie dreaptă, ci mă lua de mânuţă, 
ocoleam grajdul şi-i cădeam catârului în spate. Inţelegi? 

— Nu prea - recunoscu Metodiu. De ce? 

— Cum să-ţi spun eu, bre? — se scarpină turcul în cap. Noi 
suntem educați milităreşte de mici. La un an, când începem să 
umblăm în picioare, suntem înfăţişaţi mai-marelui satului, 
bujbeiul, care ne examinează şi stabileşte la ce suntem buni 
fiecare. Aia crăcănaţi pentru călărie, ăia mai firavi pentru 


atacuri pe flancuri şi-aşa mai departe. Eu eram mai firav şi tata 
a primit ordin să mă crească pentru atacul prin învăluire. 

— Extraordinar! — recunoscu Metodiu. 

— Păi da - zise turcul - aşa a fost. Toată copilăria mea eu 
numai asta am făcut. Nu mergeam, să zicem, să beau apă la 
fântână direct, pe drumul cel mai scurt, ci ocoleam grajdul, 
săream prin grădină şi-i cădeam fântânii în spate. Dar nu 
numai fântânii, ci şi mamei, tatei, mai târziu primei neveste, 
tuturor. Trebuie să recunoşti, bre, că până la urmă mişcarea 
asta îţi intră în sânge. De-o pildă, dacă vreau să mă duc c-o 
treabă până la salcâmul de colo, eu nu mai pot să mă duc 
drept, ci numai prin învăluire, s-ajung după salcâm. La atacul 
pe flancuri n-am secrete, sunt maestru. La Kosovice, de 
exemplu, i-am înconjurat pe sârbi de două ori şi ei nici nu şi-au 
dat seama. 


EPISODUL 219 
ANUL NOU OTOMAN 


— Aspră viaţă - făcu Metodiu. O viaţă cu adevărat spartană, 
dar fără de care imperiul dumneavoastră n-ar fi căpătat 
strălucirea şi întinderea de astăzi, cu totul şi cu totul meritate. 

— Eşti un drăguţ - spuse turcul cu modestie. 

— Şi totuşi - continuă Metodiu încurajat - îmi vine să mă- 
ntreb: când oare găsiţi răgaz în toiul atâtor campanii să vă mai 
şi odihniţi, să mai staţi la un pahar de vorbă, să vă - mă iertați 
- mângâiaţi legitimele femei, să vă faceţi, c-o vorbă de-a 
noastră, praştie? 

— Rar de tot - spuse turcul - dar atunci n-avem mamă, n- 
avem tată. La Anul Nou, de pildă. 

— Serios? — făcu Metodiu. 

— Dacă-ţi spun!... — zise turcul. Când Anul Nou ne prinde pe 
plaiurile natale, ne adunăm în casa bujbeiului cu toate femeile 
noastre, le scoatem în lume, cum ar veni. Le înţolim cu ce au 
mai bun, le dichisim, le dăm kumâz să prindă chef de viaţă şi 
captivitate şi hai-hai cu ele la bujbei! Nu lăsăm una acasă, e 
singura ocazie când putem să arătăm şi noi cu ce ne-am ales 
fiecare după ce-am slujii atâta amar de vreme patria. 

— Şi dacă vreuna nu vrea să meargă? — întrebă Metodiu. 


— Cum să nu vrea!? — râse turcul. Ce, e proastă? Păi dacă 
n-ar vrea, una-două am trimite-o la Anul Nou al veteranilor, 
unde e prăpăd. Fac nişte chestii veteranii ăştia... În fond, eu îi 
înţeleg, la câte-au păţit la viaţa lor, au şi ei dreptul să se 
destindă puţin, măcar la bătrâneţe. Unde mai pui că 
majoritatea au fost spahii, au lumbage şi altfel nu pot. 

— Şi la bujbei ce faceţi? — depăşi cu delicateţe Metodiu 
descrierea ce se anunţa prea naturalistă. 

— La bujbei, cum am ajuns, noi bărbaţii ne aşezăm de-o 
parte, femeile de alta. Le lăsăm până la miezul nopţii să 
vorbească între ele, să se cunoască, tu de unde eşti, câţi ani ai, 
cine ţi-a făcut semnul ăsta pe gât, mă rog, treburi de-ale lor, 
femeieşti, iar noi stăm şi le privim cu bunăvoință şi ne dăm 
date unul altuia, de unde e fiecare, câţi ani are, cine i-a făcut 
semnul ăla pe gât etc. La miezul nopţii urăm sultanului viaţă 
lungă, începem să bem masiv şi cam peste două ceasuri, să nu 
zic mai mult, vine bujbeiul şi le dă femeilor acelaşi minunat 
rând de veşminte verzi, le-mbracă din cap până-n picioare să 
nu mai ştim care a cui este, şi-ncepe jocul. 

— Ce joc? — făcu Metodiu numai ochi şi urechi. 

— Jocul cu iataganul! — făcu turcul mirat. Nu-l ştii? 

— Mărturisesc că nu - spuse scuturat de-un fior bunul 
părinte. 

— Vai, dar e simplu! — făcu turcul. Se ia un iatagan bine 
ascuţit, se aşază femeile echipate astfel în cerc şi fiecare din 
noi, în mijlocul cercului, învârteşte pe podea iataganul, ca un 
titirez. În direcţia pe care o arată lama când se opreşte din 
învârtit se află vrând-nevrând o femeie. Ei, asta-i a ta! 

— Cum”a ta”? — vru Metodiu lămuriri. 

— Ata, adică ai rămas cu ea! — zise turcul. 

— Până când? — zise Metodiu. 

— Până la Anul Nou viitor, când venim iarăşi la bujbei, la joc 
- zise turcul. 

— Înţeleg - oftă Metodiu. Da' nu se supără nimeni? 

— Cine să se supere? — făcu turcul. Dacă-i joc, joc să fie! 

— Dar dacă nimereşti una tot de-a ta? — întrebă Metodiu. 

— Jocul e bine făcut - spuse turcul - şi dacă nimereşti o dată 
ce-ai mai avut, mai învârţi o dată şi dacă din nou iese aceeaşi, 
o trimiţi la Anul Nou al veteranilor, nici pe ei nu trebuie să-i 
uităm, au luptat atâta... 


EPISODUL 220 
SPRE VALAHIA 


— Vorbele domniei-tale mi-au lămurii multe lucruri, iubite 
frate turc - zise Metodiu. Căci ceea ce nu înţelegeam eu, 
anume cum se face că o nație ce pare unora nu tocmai 
inteligentă, ba uneori de-a dreptul săracă întru duh, a supus 
atâtea popoare, acum înţeles-am desluşit. Totul se trage de la 
educaţia eminamente militară ce le daţi copiilor. 

— Da, da - încuviinţă turcul - nu suntem deştepţi per total, 
au ieşit şi proverbe în această privinţă pe seama noastră, dar 
în timp ce alţii făceau proverbe cu noi, noi făceam cuceriri cu 
ei. 

— Nu-mi rămâne decât să vă foarte mulţumesc pentru ce 
mi-aţi spus - zise Metodiu - şi să vă rog, dacă nu cumva cer 
prea mult, să-mi daţi acum drumul spre proverbialele mele 
ţinuturi de baştină, încredinţându-vă că ori de câte ori voi 
vedea undeva semnul semilunii - şi-l voi vedea des, căci aşa 
sunt vremurile - mă voi gândi la dumneavoastră. 

— Du-te, frate moldovean - spuse turcul mişcat - du-te şi 
sărută şi pentru mine pământul Chiliei şi-ai Cetăţii Albe, care 
ne aparţin. Alah să te aibă în pază. 

"Trăsnite-ar bunul Dumnezeu aici în pustia asta, să n-apuci 
tu să vezi ce-i peste Prut!"gândi Metodiu, apoi zise tare: 

— Rămâneţi cu bine! 

— Da' un' te duci, bre? — făcu deodată turcul văzând că 
Metodiu o ia la stânga. 

— Păi, acasă - se opri temător Metodiu. 

— Păi cu ce? — zise turcul. 

— Pe jos - zise Metodiu. 

— Aidi, bre, cu mine - făcu turcul - Dunărea e colea, după 
salcâmii aceia, de ce să umbli pe jos? Am oprit noi un vas 
grecesc care merge la raiaua Brăilei, te pun eu pe el. 

De voie, de nevoie, Metodiu îl urmă pe otoman, care făcu un 
ocol mare, cum îi era obiceiul, şi ajunse în cele din urmă la 
Dunăre, în spatele unui vas tras lângă un mic debarcader din 
scânduri. Pe punte, cel ce părea a fi stăpânul, de cum îl văzu 
pe turc, se sculă de pe un butoi şi începu să se vaite: 


— Bre, Osman, halva ai luat, sardea ai luat, icre ai luat, la 
Beci nu m-ai lăsat, ce face io, bre, aci? Vrei io murit? Murit, bre, 
dacă vrei, da’ lase plecat! 

— Gura - făcu turcul calm. Grecoteiule, îl iei pe dânsul şi 
până la Brăila nu faci haltă. Dac-aud că i s-a clintit dumnealui 
un fir de păr în cap, te găsesc şi te mănânc. 

— Putut pleca, bre? — se bucură grecul. 

— Du-te-n... — făcu turcul. 

Metodiu urcă pe punte. Ajutat de doi mateloţi somnoroşi, 
grecul trase ancora, desprinse parâma şi înălţă pânzele. Vasul 
se desprinse uşor de mal. 

— Să-mi scrii cum ai ajuns! — strigă turcul către Metodiu, 
făcând semne de rămas bun cu iataganul. 

— Negreşit - răspunse Metodiu. 

După ce vasul ajunse în mijlocul Dunării, bunul părinte se- 
ndreptă spre grec. 

— Chiar v-a luat tot? 

— Ei, scârţ! — răspunse zâmbind grecul. Un butoi cu halva 
mucegăită, altul cu sardele stricate şi încă unul cu icre negre 
da care acuma sunt verzi. De schepsis le-am lăsat aşa, să aibă 
şi ei ce confisca; restul mărfii le-am dat pe bani buni la Beci. Ce 
ştiu ăştia? Oameni de trei lulele, au un imperiu, da' n-au miros. 
Pentru un nas fin trebuie milenii, bre, milenii de cultură, nu 
nişte secole, acolo, amărâte, şi alea pline de fum şi sânge... 


EPISODUL 221 
CĂPITANUL GEORGIOS 


Pe vasul grecului, numit ”Lesbos”, bunul nostru Metodiu 
primi cabina secundului, care la Beci părăsise echipajul pentru 
o slovacă nurlie, renunțând - poate prea uşor, după opinia unor 
mateloţi - la însorita Grecie, la o familie numeroasă şi la 
asuprirea turcilor. După ce-şi curăţi hainele şi aţipi vreme de 
vreo trei sferturi de ceas, Metodiu ieşi pe punte. Soarele 
trecuse de crucea amiezii, coborând spre Habsburgi. Vasul 
luneca încet pe Dunăre la vale, înspre Buda. La proră stătea cel 
ce părea a fi stăpânul corăbiei şi căpitanul ei, decojind o 
portocală. Peşti nenumărați, lehămeţiţi de un veac de aprig 
paşalâc, se azvârleau după cojile aruncate în apă. La un 


moment dat, după o coajă mai mare se îţi capul unui sturion 
imens, doldora de icre, care aruncă o privire în jur, îşi dădu 
uimit seama până unde ajunsese, se scufundă rapid şi făcu 
cale-ntoarsă spre Orşova. 

— Frumoasă privelişte - intră Metodiu în vorbă oprindu-se 
lângă grec. 

— Frumoasă, nimic de zis - răspunse căpitanul - dar e o 
privelişte în care trebuie să fii cu ochii în patru. Frumuseţea 
maschează întotdeauna un pericol, după cum îndărătul 
apolinicului stă pitit dionisiacul, asta ţi-o spun eu, negustor 
bătrân. Nu vrei şi matale, părinte, o felie să te mai îndulceşti? 
Salivând, Metodiu luă felia de portocală cu simplitate. 

— Pe mine mă cheamă Metodiu şi sunt călugăr din Moldova 
- zise personajul nostru. 

— Pe mine mă cheamă Georgios şi sunt grec de pretutindeni 
- răspunse căpitanul zâmbind, apoi strigă pe punte: Mavros! 
Mai adă-mi o portocală din cală! Din cală, după o vreme, se ivi 
un grec de vreo 50 de ani, mic, slab, murdar, neras, cu un 
tricou flenduros de marinar, aducând o portocală. l-o întinse 
căpitanului, privindu-l chiorâş, şi-i spuse: 

— Ţin să-ţi atrag atenţia c-au mai rămas trei portocale şi 
echipajul mârâie. N-a mâncat de două zile. 

— Şi tu ce te bagi? — zise căpitanul. Mănânc cât vreau, sunt 
portocalele mele. Apoi făcu mai domolit: Împarte-le echipajului. 

Grecul cel nemulţumit se-ntoarse pe călcâie şi plecă. Abia 
acum bagă de seamă că omul era numai în ciorapi. 

— E  frate-miu - zise căpitanul, observând privirea 
compătimitoare a călugărului. Oaia neagră a familiei. Un 
puturos şi jumătate, toată ziua nu-i stă capul decât la răscoale 
şi revoluţii. Vrea să dezrobească Grecia. Parcă şi ai pe cine... 
Dacă nu era mama să mă roage să-l ţin cu mine pe vas, de 
mult atârna de vreun ştreang. Mai ia, părinte, te rog, fără jenă. 
Metodiu mai luă firesc o felie. 

— Şi-n echipaj câţi aveţi? — întrebă el. 

— Frate-miu şi încă doi - răspunse Georgios. A fost şi 
secundul dar a rămas la Beci. Prost şi ăla, parcă la ei e altfel... 

— Nu-s oameni cam puţini pentru aşa corabie? — întrebă 
Metodiu. 

— Pentru navigația în aval, nu - răspunse grecul. Te duce 
apa, n-ai nevoie decât de doi-trei oameni. Când merg însă pe 


Dunăre în amonte, atunci îmi trebuie mai mulţi şi-angajez vreo 
cinci-şase şi le plătesc lefurile până la Beci, unde de regulă 
rămân vreo trei-patru. Cursa asta a rămas secundul, cursa 
trecută alţii doi. Aşa că la-ntoarcere fac şi eu o economie, nu 
mai dau atâtea lefuri. 


EPISODUL 222 
SUSPICIUNEA 


După aceste vorbe se lăsă o tăcere. În secolul al XVII-lea 
lăsarea unei tăceri între doi oameni nu era un lucru lipsit de 
însemnătate, ca astăzi. Nesiguranţa zilei de mâine, iscoadele 
turceşti prezente peste tot, resentimentele ținuturilor mai mici 
care n-ajunseseră încă state mici, teama că puteai fi săltat în 
orice moment de o stăpânire despotică - toate acestea 
împrumutau unei tăceri valenţe deosebit de interesante. Şi 
deşi vasul plutea lin, economicos, pe Dunăre la vale, deşi ziua 
era luminoasă, caldă, deşi păreau a se înţelege bine, tăcerea 
ivită brusc strecurase între bunul Metodiu şi negustorul 
Georgios ceva neliniştitor, inhibant. Primul care vorbi, înghițind 
stânjenit ultima felie din portocala oferită de grec, fu Metodiu: 

— Căpitane Georgios, n-aş dori să crezi cumva că dacă 
turcul acela m-a adus pe vasul dumitale şi ţi-a spus ce ţi-a 
spus, eu sunt omul lor... 

— Vai de mine - spuse Georgios - se poate?! Cum să mă 
gândesc la aşa ceva? 

— Ştiu eu?... Poate faptul că turcul ţi-a poruncit s-ajung 
teafăr la Brăila te-a făcut să bănuieşti... 

— Dar nu e nicio problemă! — răspunse surâzător grecul. 
Chiar de m-aş fi gândit, pentru că într-adevăr mă puteam gândi 
că te-au pus să mă spionezi să ştie dacă mi-a mai rămas 
ceva... 

— Par nu m-au pus, uite, mă jur pe Maica Preacurată... 


— Nu trebuie să te juri! — îl opri grecul. Chiar de-ai fi 
iscoadă, eşti o iscoadă de treabă şi văd că mă-nţelegi că... 
— Dar nu sunt iscoadă! — imploră Metodiu. 


— Să zicem că nu eşti - spuse grecul, dar hai să zicem că 
eşti. La o adică, ai putea fi, nu? Pot eu să ştiu? Nu pot. Dar 
dacă eşti, vezi şi dumneata că banii ăştia câţi îi am şi câţi 


recunosc, i-am dosit de ăia care te-au trimis ori nu te-au trimis, 
n-am de unde şti asta, banii ăştia deci i-am câştigat cinstit, din 
sudoarea frunţii, prin negoţ. De ce să le fi dat lor tot ce-am 
agonisit? Dacă vrei, uite, îţi dau dumitale o parte, că, vorba 
ceea, nu-ţi strică, mai închizi şi dumneata ochii, te faci că plouă 
şi dacă la Buda mă controlează iară, n-ai auzit, n-ai văzut 
nimic. 

— Dumneata nu înţelegi că nu sunt omul lor, că-i urăsc pe 
turci? — zise exasperat Metodiu. 

— li urăşti? — miji grecul ochii. De când îi urăşti? De ce-i 
urăşti? Mai ştii pe cineva care-i urăşte? 

— De ce mă-ntrebi? — făcu Metodiu. 

— Să zicem că sunt şi eu omul lor - zise grecul. la, hai, 
spune, câţi îi urâţi? li urâţi individual sau v-adunaţi într-un 
grup? 

— Ne-adunăm într-un popor şi-i urâm pe capete - se enervă 
Metodiu. Poftim, toarnă-mă! 

— Eşti sincer, dom'le, bravo! — zâmbi grecul. Stai liniştit, nu 
sunt iscoadă. Şi nici dumneata nu eşti. Mai ia, te rog, o 
portocală. 


EPISODUL 223 
PASAGERI NOI 


După acestea, discuţia continuă mai liniştită, mai firească. 
Negustorul Georgios îi spuse călugărului nostru câte ceva 
despre familia lui şi i se plânse de dureri de şale, din cauza 
tangajului. Metodiu, la rândul lui, îi povesti cum arată Roma, 
cam ce fel de om e papa, cât costă la ei untdelemnul, icrele. 

— l-auzi! — se miră căpitanul auzind de preţ. 

— Da, şi toate sunt aşa - întări Metodiu. 

— Nu mai spune! — făcu Georgios. Chiar aşa?! 

— Exact cum ţi-am spus - zise Metodiu. 

— Mare lucru! — se cruci grecul. De fapt, ce mă mir, Roma 
ne-a învins şi pe noi. 

Şi ca să nu mai plictisim atenţia măritului Cetitor, vom spune 
că au mai vorbit ei de una, de alta, în majoritatea lor lucruri 
fără importanţă, probleme general-umane, iubire, naştere, 
moarte, bătrâneţe, libertate, cum va fi timpul, mă rog, 


chestiuni ce se discutau atunci pe Dunăre. Însă tocmai când 
Metodiu abordase cu aplomb problema general-umană a 
asupririi turceşti, iacătă că la un cot, de după un pâlc de sălcii 
impasibile, pletoase, le tăie calea un masiv caiac la prora 
căruia stătea în picioare - nu mai încăpea nicio îndoială - un 
otoman. Grecul se pregăti să-l salute cu un gest larg şi-un 
zâmbet respectuos pe faţă, dar osmalâul făcu un semn 
îndreptându-şi cu fermitate arătătorul în jos, spre apă, adică 
staţi pe loc, lăsaţi ancora. 

— Control! — şopti galben Georgios, apoi strigă către caiac: 
Nu înţeleg! Ce s-a întâmplat? 

— Nu s-a întâmplat nimic! — strigă turcul. Opreşte! 

— Păi dacă dumneavoastră înşivă spuneţi că nu s-a 
întâmplat nimic - încercă Georgios să folosească străvechile 
silogisme socratice - atunci cu mai trebuie să opresc? 

— Da, trebuie! — răspunse turcul, cu negura Evului Mediu 
lucindu-i încă în ochi. 

Georgios se conformă. Aruncă o privire neajutorată spre 
Metodiu, aruncă ancora şi până la urmă aruncă şi puntea spre 
caiac, să poată urca musulmanul însoţit de trei ieniceri echipați 
de campanie. 

— Ne iei şi pe noi până la Buda - zise în chip de explicaţie 
turcul. Trebuie să ajungem până mâine seară la garnizoană şi 
de ieri n-a mai trecut nimic pe Dunăre. Băieți - se-ntoarse el 
spre cei trei ieniceri - puneţi-vă şi voi pe unde puteţi. Gata, 
meştere, dă-i drumul! Salută pe cei rămaşi pe caiac şi se aşeză 
pe un butoi. 

Căpitanul Georgios, tremurând ca varga, trase puntea, trase 
ancora şi trase cu coada ochiului spre necredincios. 

— Năduf mare! — spuse turcul, dându-şi turbanul pe ceafă. 
Vreun rachiu, ceva, ne dai matale, jupâne, sau caut eu cu 
băieţii? 

— Imediat - spuse Georgios scurgându-se în cală. 


EPISODUL 224 
PRESIUNI MORALE 


— Să trăiască Imperiul Otoman! — spuse turcul, ridicând 
plosca adusă de grec. 


— Să trăiască şi să înflorească - zise repede Georgios, 
înclinându-se. 

— Matale, părintele, nu eşti pe-o vorbă cu mine? — spuse 
turcul către Metodiu, care rămăsese tăcut la proră. 

— Cu mine vorbei? — păru că se trezeşte călugărul nostru. 

— Da, cu matale. 

— Nu eram atent la ce-aţi rostit - zise Metodiu. 

— Să trăiască Imperiul Otoman, asta-am zis! — făcu turcul. 

— Frumos spus - zise Metodiu. lat-o vorbă simțită. 

Turcul se uită chiorâş la călugăr, apoi trase o duşcă şi dădu 
plosca unuia din ieniceri. Acesta bău, o trecu celui de-al doilea 
care făcu la fel şi întinse plosca ultimului, cu o meşă neagră 
peste ochiul drept. Ultimul refuză. 

— Acum ce rost are să te abţii? — întrebă turcul pe cel fără 
un ochi. A intrat băut într-o luptă cu croații - explică el lui 
Metodiu şi grecului - şi i-a sărit o suliță-n ochi. De-atunci nu 
mai bea. Bea mă, tot aia e. 

lenicerul clătină din cap. Turcul-comandant luă plosca şi-o 
tinu îndelung la buze. 

— Vreun mezel, ceva, o măslină, caşcaval, piper şi două-trei 
scobitori s-ar găsi pe-aici, jupâne? — zise el strâmbându-se 
niţel de tăria rachiului. 

— S-ar găsi - răspunse grecul. 

— Totul pe un platou aşa, mic, fără deranj mare. Şi nu mai 
fiţi aşa stânjeniţi, că, vorba aia - surâse larg otomanul - doar n- 
au dat turcii. 

Georgios se înclină şi dispăru în cală. 

— Să trăiască Imperiul Otoman, părinte! — zise tare turcul 
ridicând plosca. 

— Poftim? — tresări Metodiu ce se uita spre Orşova. 


— Matale eşti surd sau ne duşmăneşti? — întrebă atent 
turcul. 

— Mă cam lasă o ureche - răspunse Metodiu. 

— Care? 


— Asta - arătă Metodiu. 

— Şi dacă tot nu-ţi foloseşte, de ce s-o mai ţii lipită de cap. 
Eu aş tâia-o. 

— In schimb, cu astălaltă aud mai dihai ca un iepure - zise 
Metodiu - şi dacă dumneavoastră, de la o sută de paşi, doar aţi 
şoptit un pic mai tare”Să trăiască Imperiul Otoman”, cum aţi 


spus înainte, fiți convins că eu aş auzi şi aş răspunde că nu 
numai să trăiască, dar să şi înflorească. 

— Frumos zis - spuse turcul. Nu iei un gât? 

— Poftim? — făcu Metodiu, ducând mâna la ureche. 


EPISODUL 225 
UN ROL MAI PUŢIN STUDIAT 


Din cală, într-o echilibristică specifică neonaţiei lui, apăru 
grecul Georgios purtând o tavă încărcată cu vârf. O aşeză la 
picioarele comandantului turc, care-o privi cu detaşare. 

— Nu s-ar zice jupâne, că matale ştii ce-i aia criză - spuse el, 
apucând cu fineţe o măslină. De unde ai asemenea bunătăţi? 

— De la nevastă-mea spuse modest Georgios. Ştiţi cum sunt 
femeile când pleci la drum, te-ncarcă... 

— Vrednică nevastă! — zise otomanul. Ale melc nu mi-ar 
pune un posmag, numai eu să le-aduc, să le-aduc, să le-aduc, 
sătura-le-ar pământu' de japiţe! Spuneţi şi voi, de unde să le- 
aduci atâta? Cine ne dă nouă de bunăvoie? Nu mai e ca la- 
nceput, când omul, de voie, de nevoie, era frate cu turcul. 
Astăzi lumea ne cunoaşte: turc zice şi-o ia la fugă. Rămân în 
urmă numai bolnavii, ologii şi trădătorii, pe care-i curăţăm. N- 
aţi observat că de când am pătruns noi peste Bosfor, popoarele 
au devenit mai puternice, mai sănătoase? La căderea 
Constantinopolului, bizantinul avea înălţimea medie de 1,68 în. 
Ei bine, după nici două sute de ani, are astăzi 1,72 în. Doi 
centimetri pe secol: enorm. Nu mai vorbesc că e sănătos tun, 
cu un stomac de fier, în stare să înghită orice. Şi nu numai 
bizantinul, dar şi ceilalţi: e o adevărată plăcere şi un motiv de 
mândrie ca după numai două veacuri de stăpânire să vezi 
uitându-te în jur bulgari spătoşi, valahi falnici, croaţi îndesaţi, 
ruşi voinici, ucrainieni încruntaţi, polaci curajoşi. Şi toate astea 
din cauza noastră. Insă vedeţi, la asta nu se gândeşte nimeni. 
Toţi se tem pentru nişte amărâte de pungi sau de 
diamanticale, de parcă aurul le-ar da sănătate și nu necazuri. 
Păi ce, dacă de-o pildă, matale, jupâne, ti-ar fi în joc viaţa, te-ai 
mai uita, acolo, la nişte bănuţi, la nişte sfeşnice de-argint sau, 
mă rog, la ce-i mai fi având matale pe corabia asta? Luaţi, mă 
băieţi, că se răceşte - spuse turcul către cei trei ieniceri din 


subordine, care-l priveau cu gura căscată de admiraţie. 

— Despre ce sfeşnice vorbiţi? — întrebă grecul. 

— Ei, am zis sfeşnice c-aşa mi-a venit - răspunse turcul - dar 
puteam zice la fel de bine mahmudele, drahme, galbeni, 
cocoşei, icoane, cercei, inele, cruciuliţe... 

— N-am - zise grecul. 

— Nimic, nimic? — făcu turcul. 

— Un camarad de-al dumneavoastră m-a oprit mai în susul 
râului şi... — suspină grecul - tot ce-am agonisit... 

— Inţeleg - spuse turcul. Unii din noi sunt mai răi decât 
câinii. N-ar lăsa nimic altora. 


EPISODUL 226 
ECHINOCŢIU DE PRIMĂVARĂ 


E duminică. A venit primăvara. Păsările călătoare s-au întors 
toate din tarile calde, apucându-se grăbite să-şi construiască 
frumoase, spaţioase cuiburi. Pe ogoare duduie tractoarele, 
între blocuri duduie covoarele. Soarele râde vesel, încălzind 
fetele trecătoarelor. Să-ngăduie măritul Cetitor umililor naratori 
ca-ntr-această binecuvântată zi să lase deoparte firul subţire al 
poveştii pe care-o deapănă de-atâta vreme şi să se cuprindă şi 
ei de farmecul firii din jur, căci, orice s-ar spune, naratorii sunt 
şi ei oameni. Din apartamentul modest, dar curăţel unde 
locuiesc, naratorii privesc pe geam şi se desfată cu luminoasa 
privelişte. La parterul şcolii de vizavi se văd într-o sală 
busturile sobre ale pensionarilor reuniți într-o paşnică şedinţă 
de bloc. Alături de şcoală, în piaţă, s-au adus garoafe şi tineri 
veseli cumpără buchet după buchet. Pe alei se aud strigătele 
prelungi ale celor care printr-o salutară iniţiativă ajută 
gospodinele să se debaraseze, economisind timp, de sticlele şi 
borcanele goale prisosind prin debarale. Din bucătăria 
naratorilor vine un indescriptibil miros de cartofi prăjiţi cu 
salam de primăvară. Secolul al XVII-lea e departe, secolul al 
XXI-lea e aproape. Pe noptiera naratorilor, ispititoare, te-mbie 
să le citeşti două volume noi nouţe: unul de Sadoveanu, altul 
de Kundera. Totul respiră tihnă, seriozitate, optimism. În 
camera lor, copiii naratorilor îşi fac temele pentru a doua zi. 
Unul din ei îşi roagă tăticul să-l ajute puţin la o compunere 


despre primăvară. Tatăl-narator tuşeşte  îndatoritor şi-i 
dictează apoi drăgălaşei odrasle câteva cuvinte de început:"A 
venit primăvara. Păsările călătoare s-au întors toate din ţările 
calde...” 

lată însă că naratorii oftează, închid geamul, trimit copilul la 
mama şi se aşază la masa lor de lucru: din ceţurile imaginaţiei 
se limpezeşte cetatea Buda, spre care Dunărea se-ndreaptă ca 
un şarpe uriaş, leneş, purtând cu ea corabia grecului Georgios. 


EPISODUL 227 
LIPSA DE CULTURĂ DUCE LA ANALFABETISM 


— Domnilor - spuse comandantul turc către Metodiu şi 
căpitanul Georgios - ne apropiem de ţinta călătoriei noastre. 
Cât ne costă, jupâne, ce-am consumatără acilea? 

— Ei, ce să vă coste, nimic - spuse trist grecul. 

— Ba nu, meştere, vreau să plătesc cinstit - spuse otomanul. 
La noi, oricât ar părea de ciudat, jaful individual se pedepseşte 
cu moartea. Numai jaful colectiv e autorizat. 

— Păi aţi fost în colectiv - zise Georgios, arătând spre cei trei 
ieniceri. 

— Da, dar numai eu răspund - spuse turcul - şi mi-e frică. 
Dacă răspundeam toţi patru, nu te mai sâsâiam atâta, îţi luam 
tot. Deci, cât face? 

— Consideraţi c-a fost cinstea mea - spuse grecul. Abia dac- 
aţi ciugulit câte ceva, ca vrăbiuţele. 

— Fără ironii! — zise turcul. Vrăbiuţă e mă-ta. Pe mine să nu 
mă faci vrăbiuţă. Te mai întreb o dată: cât costă? 

— Socotind şi rachiul, doi galbeni - zise Georgios. 

— Mult - spuse turcul. Enorm. Doi galbeni pentru nişte 
măsline şi-o şuncă împuţită? Cum a fost şunca, băieţi? — se- 
ntoarse şeful spre ieniceri. 

— Puţea de trăsnea - răspunse cel fără un ochi. Abia am 
putut-o înghiţi. 

— Păi vezi, meştere? — făcu turcul către Georgios. Şi ceri doi 
galbeni? Vrei să iei pielea de pe noi? Unde te trezeşti? In Cipru? 

— Atunci spuneţi dumneavoastră cât face şi eu sunt 
mulţumit - zise Georgios. 

— Un galbân e bine? — întrebă turcul. 


— E bine - răspunse grecul. 

— Ba nu e bine - zise turcul - asta înseamnă că eşti 
mulţumit şi vrei să mă-nşeli. Cum adică? Eu vreau să-ţi plătesc 
ca tot omu’ şi matale ba ne faci cinste, ba ne faci vrăbiuţe... 
Păi mie îmi faci tu cinste mă, mie? — îşi arătă turcul pieptul. Iți 
arăt eu imediat cinste... Jurnal de bord ai? 

— Am - făcu Georgios alb ca varul. 

— Dă-l încoace - zise turcul - să-ţi scriu eu câteva acolo, să 
vază toţi ce bandit eşti... Ştii că la Sulina se controlează 
jurnalele şi dacă ai ceva de rău într-însul, o încurci. Ştiai? 

— Ştiam - tremura grecul - şi v-aş ruga frumos, dacă se 
poate, să nu... 

— Nimic! — făcu turcul. Adă jurnalul! 

Georgios intră în cabină şi se întoarse cu jurnalul şi-o 
călimară. 

— Pană ai? — întrebă turcul. 

— N-am - răspunse grecul. A rupt-o un camarad de-al 
dumneavoastră, în amonte. 

— Am eu - răspunse ienicerul cel chior şi scoase de sub 
tunică o pana nou-nouţă. 

— la dă-o-ncoace - făcu comandantul. Se uită la ea, o răsuci 
pe toate părţile. Care ştiţi, băieţi, să scrieţi? — întrebă el pe 
ieniceri. 

— Niciunul, dom’ şef! — răspunse cu hotărâre în glas 
ienicerul cel chior. 

— Cum, mă, niciunul?! — se miră comandantul. Pe mine mă- 
nteleg, că sunt mai bătrân, n-am avut când să-nvăţ, eu mai 
mult cu luptele... Da' voi... Se-ntoarse spre grec: 

— Ai noroc, jupâne, că nu ştim scrie. Da' şi când om pune 
mâna pe carte... 


EPISODUL 228 
SOMNUL DE CAMPANIE 


După această discuţie, comandantul turc păru a se domoli 
şi-l lăsă în pace pe căpitanul Georgios. S-ar fi putut spune că la 
un moment dat chiar aţipise, cum stătea rezemat cu spatele 
de parapetul bordului, însă ideea de somn era alungată, pentru 
cine-i privea, de faptul că osmalâul îşi ţinea mereu un ochi 


deschis, cu schimbul, când stângul, când dreptul, aşa încât nu 
te puteai împiedeca să nu admiri acest somn de campanie, 
vigilent, pe care-l practicau de altfel şi ceilalţi trei ieniceri. Cu 
înfiorare, Metodiu, care stătea la proră, îşi spuse că până când 
turcii se vor dezobişnui să doarmă astfel, veghind mereu cu un 
ochi la ce se întâmplă în jur, va fi foarte greu să-i învingi şi să 
dezmembrezi Imperiul Otoman. Observă că numai ienicerul cel 
chior părea mai obosit, deoarece era silit să ţină tot timpul 
deschis ochiul sănătos şi să doarmă numai cu ochiul lipsă, ceea 
ce, desigur, nu-l odihnea peste măsură. In plus, Metodiu mai 
observă că turcii ajunseră la o asemenea îndemânare în 
practicarea acestui somn de război sau somn de asediu, încât 
fixau cu privirea ochiului deschis un obiect sau o fiinţă şi dacă 
obiectul sau ființa respectivă se mişca, se mişca şi ochiul 
deschis, în timp ce celălalt, închisul, rămânea nemişcat, 
împlinindu-şi somnul. Călugărul nostru verifică acest lucru 
făcând câţiva paşi pe punte: ochiul comandantului turc îl 
urmări apatic, iar gura otomanului spuse încet, somnoroasă: Te 
plimbi cam mult, bătrâne... Metodiu se opri, mut de admiraţie 
şi spaimă: extraordinar popor! 

După încă două ceasuri, nu cu mult înaintea asfinţitului, 
vasul căpitanului Georgios intră în inima paşalăcului, marele 
port fluvial. Comandantul turc deschise amândoi ochii, se 
sculă, se dezmorţi puţin pe loc, îşi aranjă ţinuta, iataganul. Pe 
maluri se zărea forfota obişnuită într-un asemenea oraş la acel 
ceas al după-amiezii: perechi de spahii ieşiţi la o plimbare, 
copii jucându-se de-a"au venit turcii”, caleşti de nobili 
mergând cu  jalbe la stăpânire, negustori  osmalâi 
strigând”kurtoş kolacsi!”, un taraf de lingurari atacând voios o 
vioaie melodie, o coadă la bragă, zarzavagii, cafegii, borcanagii 
de iaurt şi patrule. Chemaţi prin semne clare şi imperioase cu 
mâna de o santinelă cu fes, eroii noştri acostară la primul chei 
şi căpitanul Georgios pregăti pentru verificare actele. 


EPISODUL 229 
PE CHEI 


Când vasul atinse parapetul cheiului, comandantul turc dădu 
mâna cu Metodiu şi Georgios, spunând: 


— Ce-a fost, a fost. Nu mi-o luaţi în nume de rău. Aşa sunt 
vremurile. Astăzi suntem noi în frunte. Mâine, cine ştie! Aş vrea 
totuşi să-mi păstraţi o amintire plăcută. 

Sări pe chei, urmat de cei trei ieniceri, dar înainte de a se 
depărta, se mai întoarse o dată, oprit de-un gând: 

— Cred că va veni o vreme, spuse el visător, când toţi vom fi 
ca fraţii, când, cum să zic, dumneata, părinte, vei veni la mine 
şi-mi vei zice: frate turc, am nevoie de asta şi asta, ajută-mă, 
iar eu voi răspunde, poftim, frate valah, ia şi du-te. 

"Mira-m-aş!"gândi Metodiu, apoi spuse tare: 

— Să te-audă Domnul! 

— Rămâneţi cu bine, mai zise turcul, şi dacă veţi avea 
cumva necazuri mai departe, să spuneţi că sunteţi prieteni cu 
Suleiman. Atât: prieteni cu Suleiman. Drum bun! 

Comandantul se îndepărtă. Pe vas urcă acum vameşul 
otoman, urmat de doi însoțitori. 

— Actele, ceru el. 

Georgios i le înmână. 

— Ce transportaţi? Intrebă vameşul. 

— Nimic! Răspunse Georgios. 

— Nimic, nimic? Făcu vameşul. 

— Ce-am avut ne-au luat mai sus camarazii dumneavoastră. 

— Şi umblaţi aşa fără rost pe Dunăre? Ştiţi că n-aveţi voie să 
umblaţi neîncărcaţi? 

— Păi noi am fost încărcaţi, cum arată şi actele, dar marfa ni 
s-a luat în amonte, spuse Georgios. 

— Înseamnă că nu erau turci, spuse vameşul. Noi lăsăm 
totdeauna o dovadă. 

— Dar ce erau? Zise disperat grecul. 

— Erau duşmani, spuse vameşul. Duşmanul nu lasă nimic. 

— Erau îmbrăcaţi ca dumneavoastră, cu fes, cu şalvari... 

— Eee, câţi nu fac la fel ca după aceea să spună că erau 
turci! Surâse vameşul. N-am ce vă face. Plătiţi zece galbeni 
pentru lipsă de încărcătură. 

— Luminăţia-voastră, dar a fost cu noi un tovarăş de-al 
dumneavoastră care-a văzut tot, a coborât adineaori, 
Suleiman. 

— Poţi matale să fii prieten şi cu tata, zise vameşul. Ori 
plăteşti galbenii ori, dacă nu poţi plăti, te-ncărcăm noi. 

— Cu ce? Făcu înspăimântat Georgios. 


— Cu oi! Răspunse turcul. Cu patruzeci de oi. Le duci până la 
Brăila şi le dai unuia Mustafa, care te va aştepta acolo. 

— Şi cu ce acte? — zise grecul. Pe actele mele scrie măsline, 
nu 

OL 

— Nu-ţi trebuie acte. Cui te controlează spui că eşti prieten 
cu unu Osman. Atât: cu Osman. 


EPISODUL 230 
ULTIMUL 


Cât va mai dura această poveste? Ne întrebau, nu fără o 
anumită neîncredere în glasuri, întâii noştri Cetitori, atunci 
când au dat cu ochii de primele pagini ale istoriei de faţă. lar 
noi, naivii, răspundeam, nu fără o anume mândrie, într-un 
glas:"O sută de ani de zile!"Dar nu cât va dura timpul poveştii 
îi interesa pe atenţii noştri Cetitori, ci cât va dura timpul 
istorisii, sau, mai pe şleau spus, cât credeam noi că vom mai 
putea povesti. Şi noi, naivii, am crezut atât de tare că vom 
putea spune povestea la nesfârşit, că, uite, au trecut câţiva am 
buni şi cu iuţeală de mână şi nebăgare de scamă am ajuns la 
episodul 230. 

Insă acum, iată, nu mai putem. Adică nu că nu putem, dar... 
nu se poate! Timpul se-ascute în urma noastră şi-n faţă se- 
ntunecă, vremurile încep a se zgudui şi firava noastră 
construcţie epică, oprită la jumătate, la un sfert, cine mai ştie, 
arată încă o dată ca un zid părăsit şi neisprăvit”. Peste locuri, 
peste personaje şi peste esopicul limbaj ce le-a făcut posibile 
se aşterne pulberea cenuşie a unei presimţite catastrofe. Ce 
jertfe va trebui să dăm ca să desăvârşim lucrarea? Putea-va fi 
ea oare vreodată încheiată? Eroii ne sunt pe drumuri şi, fără 
voia noastră, nu-i mai putem aduce acasă, silindu-i la un etern 
surghiun. De departe, din loc neprielnic, Metodiu şi lovănuţ ne 
fac semne înspăimântate cu mâna şi dac-ar fi mai multă linişte, 
le-am auzi, poate, glasurile: 

— Nu ne lăsaţi! Duceţi-ne acasă! 

l-ar consola oare strigătul nostru şoptit, de răspuns: "Nici 
nouă nu ne e bine aici, aşteptaţi-ne, o să venim şi noi”? 

